
„O combinaţie subtilă și excelent realizată între psihologia 
camerei închise a Agathei Christie și teroarea pură, viscerală a 
lui Stephen King... Adams își clădeşte cu grijă decorul şi 
plăsmuieşte personaje distincte și perfect verosimile, pentru ca 
în ultima treime a cărții să dea frâu liber unei intensități 
incredibile a derulării acţiunii.” 

- Entertainment Weekly 


„Senzaţional... Romanul are o propulsie cinematică ce 
captivează atenţia cititorului, iar Adams își distribuie cu mână 
sigură revelaţiile şocante. Deplasările narative dezvăluie 
trecutul celorlalte personaje, totuși Darby rămâne eroina 
principală aflată în căutarea unei rezolvări aparent imposibile.” 


- The Wall Street Journal 


„O poveste captivantă, care are în centru o eroină credibilă 
şi extrem de curajoasă, în stilul Fete; cu un dragon tatuat şi al 
altor romane polițiste similare.” 

- Booklist 


„Captivează de la bun început și te ține cu sufletul la gură 
până la sfârşit, prin numeroase răsturnări de situație.” 
- freshfiction.com 


„Un thriller genial, provocator, despre patru străini în viscol, 
un copil răpit şi o tânără hotărâtă să demaşte şi să păcălească 
un psihopat agresiv.” 

- HarperCollins Publishers 


„Taylor Adams derulează surprizele cu o viteză ce vă va sili 
să vă opriți la răstimpuri ca să vă trageţi răsuflarea şi să vă 
reamintiţi că nu este totuși decât o ficțiune.” 

- nyjournalofbooks.com 


„Adams atrage cu certitudine prin originalitate şi 
capacitatea de a-i «prinde» pe cititori foarte devreme și de a le 
păstra atenția neabătută până la ultima pagină.” 

The Real Book Spy 

Pentru Riley 


Sent: 12/23 6.52 PM 
To: Fat_Kenny1964(Qoutlook.com 
From: omumagic1 3(Ogmail.com 


O facem în seara asta. Pe urmă o să avem nevoie de un loc în care să 
dormim câteva săptămâni. Eu trebuie să știu, sigur, că ai vorbit serios 
despre chestia aia. Trimite-mi cifrele. Apoi şterge e-mailul ăsta și eu o 
să-l şterg pe al tău. 

Sunt blocat într-o parcare în Mamadracu, Colorado, viscolul se 
întețeşte şi-s pe cale să fac ceva irevocabil. 

Ah, şi Crăciun fericit! 

SEARA 


7.39 PM 


23 decembrie 


— Du-te dracu', Bing Crosby. 

Darby Thorne parcursese zece kilometri prin Backbone Pass când i 
se strică ştergătorul de parbriz, iar vocea aceea bas-baritonală tocmai 
ataca al doilea refren. Era oficial: urma să aibă parte de Crăciunul lui 
alb. Acum putea să tacă. 

Răsuci butonul radioului (nimic altceva decât pârâituri statice) şi 
urmări lama ștergătorului din stânga fluturând ca o încheietură 
fracturată. Se gândi să tragă pe dreapta și să-l lipească cu bandă 
adezivă, însă pe autostradă nu exista nicio bandă de urgență - doar 
rambleuri ca nişte ziduri de gheață murdară ce o înghesuiau de-o parte 
şi de alta. Oricum se temea să oprească. Fulgii de zăpadă fuseseră mari 
şi apoşi când trecuse în viteză prin Gypsum în urmă cu nouăzeci de 
minute, dar se făcuseră mai mici și mai grăunţoși când altitudinea 
crescuse. Acum sclipeau hipnotic în lumina farurilor, un parbriz de 
stele care se prelungea în viteza luminii. 

„Lanţurile obligatorii”, avertiza ultimul semn pe care-l văzuse. 

Darby nu avea lanțuri de zăpadă. Cel puţin, nu încă. Era studentă în 
anul doi la Universitatea Colorado din Boulder, şi nu-și planificase să 
se aventureze în afara campusului mai departe de Ralphie's Thriftway. 
Îşi amintea cum se întorsese de acolo luna trecută, ameţită de alcool, 
cu o grămadă de semi-prieteni din cămin, când unul dintre ei o 
întrebase (fără să-l intereseze prea mult) unde își propusese să 
meargă în vacanţa de Crăciun, iar Darby îi răspunsese fără ocolișuri: ar 
fi fost nevoie de o minune de la însuși Dumnezeu ca să se-ntoarcă 
acasă în Utah. 

Și se părea că El ascultase, pentru că o binecuvântase pe mama ei cu 
cancer pancreatic în ultimă fază. 

Ea aflase asta ieri. 

Dintr-un SMS. 

SCÂRŢ-SCÂRŢ. Ștergătorul îndoit lovi din nou geamul, totuși fulgii 
erau destul de uscați şi mașina mergea suficient de repede, astfel că 
parbrizul rămase curat. Adevărata problemă era depunerea zăpezii pe 
şosea. Marcajele galbene erau deja ascunse de câţiva centimetri de 

zăpadă albă proaspătă și Darby simțea cum şasiul Hondei Civic freca la 
răstimpuri suprafaţa. Se auzea ca o tuse productivă, de fiecare dată 
mai rău. La ultima simți cum volanul îi vibrează între degetele 
încordate. Încă doi centimetri de zăpadă şi ar fi rămas blocată acolo, la 
trei mii de metri deasupra nivelului mării, cu un sfert de rezervor de 
benzină, fără acoperire telefonică, doar cu gândurile ei neliniștite drept 
companie. 

Şi cu vocea metalică a lui Bing Crosby, probabil, care intonă ultima 
strofă în timp ce Darby sorbi o gură de Red Bull cald. 

SCÂRŢ-SCÂRŢ. 

Întregul drum fusese așa: o goană înceţoşată, sumbră, kilometru 
după kilometru printre coline și câmpii cu arbuști. Nu avusese timp să 
oprească. Toată ziua nu mâncase decât ibuprofen. Lăsase veioza 
aprinsă în camera de cămin, dar nu-şi dăduse seama de asta decât 
după ce ieşise din parcarea din Dryden și era prea târziu ca să se mai 
întoarcă. În gât îi venea acid din stomac. Ascultase piese piratate cu 
Schoolyard Heroes și My Chemical Romance pe iPod-ul ei (acum 
mort). Printre panouri publicitare verzi cu reclame şterse la fast- 
fooduri, Boulder dispăruse în oglinda retrovizoare undeva după- 
amiază, apoi şi orizontul ceţos al Denverului cu flota lui de avioane 
blocate la sol, şi în final şi micul Gypsum în spatele unei cortine de fulgi 
de zăpadă. 

SCÂRŢ-SCÂRŢ. 

Cântecul Crăciun Alb al lui Bing Crosby se termină și urmă altă 
melodie de sărbători. Deja le ascultase pe toate de câte două ori. 

Honda se smuci brusc în stânga. Doza de Red Bull i se vărsă în poală. 
Volanul se înțepeni şi Darby se luptă cu el pentru o clipă în care i se 
strânse stomacul (ai derapaţ ai derapat) înainte de a recăpăta 
controlul vehiculului, încă deplasându-se înainte şi în sus... dar 
pierzând viteză. Pierzând tracțiunea. 

— Nu, nu, nu... 

Apăsă pedala de acceleraţie. 

Cauciucurile a//-season când aderau, când alunecau pe zăpada 
noroioasă, săltând mașina în contracţii violente. De sub capotă ieșea 
abur. 

— Haide, Blue... 

SCÂRŢ-SCÂRŢ. 

Îşi poreclise maşina Blue încă din liceu. Acum apăsa acceleraţia, 

urmărind reacția senzorului de tracțiune. Jerbe gemene de zăpadă se 
iviră în oglinda retrovizoare, luminate viu în roșu de lămpile din spate. 
Se auzi un hârşâit aspru - șasiul lui Blue freca din nou suprafața 
zăpezii. Mașina se poticnea și aluneca, pe jumătate transformată în 
barcă acum, şi... 

SCÂRŢ... 

„„ştergătorul din stânga plesni şi zbură cât colo. 

Îi stătu inima în loc. 

— Of, Ja naiba. 

Acum fulgii se lipeau de partea stângă a parbrizului, depunându-se 
rapid pe sticla neprotejată. Pierduse prea multă viteză. În câteva 
secunde, imaginea Drumului Statal 7 se îngustase devenind un tunel, 
iar fata izbi în volan. Claxonul răsună, neauzit de nimeni. 

„Aşa mor oamenii”, înţelese Darby înfiorându-se. „În viscol, oamenii 
rămân blocaţi în zone rurale şi li se termină benzina. Mor îngheţați.” 

Sorbi din doza de Red Bull, golind-o. 

Închise radioul, se aplecă peste locul din dreapta ca să vadă drumul 
şi încercă să-şi amintească: care fusese ultima mașină pe care o zărise 
azi? Cu câţi kilometri în urmă? Fusese un plug de zăpadă portocaliu, cu 
literele DTC imprimate pe portieră, care curăța banda din dreapta 
aruncând un jet de aşchii de gheaţă. Cu cel puţin o oră în urmă. Pe 
atunci soarele fusese vizibil. 

Acum nu mai era decât o lumină cenușie alunecând în spatele 
crestelor, iar cerul se colora în albăstrui întunecat. Brazii înghețați se 
transformau în siluete zimțate. Zonele joase deveneau lacuri de umbre. 
Temperatura fusese de -15°C conform panoului publicitar al stației 
Shell de care trecuse cu vreo cincizeci de kilometri în urmă. Acum era 
probabil mai frig. 

Atunci îl văzu: un indicator verde pe jumătate îngropat în zăpadă pe 
partea dreaptă. Se apropia încet de ea, reflectând luminile farurilor 
murdare ale Hondei: 365 DE ZILE DE LA ULTIMUL ACCIDENT FATAL. 

Calculul era probabil neactualizat de câteva zile din cauza ninsorii, 
dar tot îl găsi lugubru. Exact un an. Un fel de aniversare sinistră. Îl 
simţi bizar de personal, ca pe o copie de-a ei după pietrele funerare. 

Și în spatele lui, un alt indicator. 

SPAȚIU DE REFUGIU ÎN FAȚĂ. 


Dacă ai văzut unul, le-ai văzut pe toate. 


O singură clădire lungă (centru pentru vizitatori, grupuri sanitare, 
posibil un magazin mixt sau o cafenea administrată de voluntari), 
cuibărită printre brazii loviți de vânt şi stâncile crăpate. Un catarg fără 
steag. O buturugă a unui copac bătrân, semănând cu o tobă. O serie de 
statui de bronz îngropate până la brâu; artă plătită din banii 
contribuabililor, onorând vreun doctor sau pionier local. Şi o parcare 
micuță cu câteva mașini - alți șoferi blocaţi, așteptând sosirea 
plugurilor. 

Darby trecuse pe lângă zeci de popasuri după ce depăşise Boulder. 
Unele mai mari, mai bune, toate mai puţin izolate. Dar se părea că 
soarta i-l rezervase pe acesta. 

EȘTI OBOSIT? întreba un panou albastru. CAFEA GRATIS 
ÎNĂUNTRU. 

Și altul mai nou, imprimat cu vulturul Homeland Security din epoca 
lui Bush: Al VĂZUT CEVA? SPUNE-NE. 

Ultimul indicator, la capătul aleii, avea formă de T. Direcționa 
camioanele și rulotele către stânga şi vehiculele mai mici către 
dreapta. 

Darby aproape că-l lovi. 

Parbrizul devenise opac - ștergătorul din partea dreaptă ceda și el - 
„de aceea coborâse geamul lateral și ștersese cu palma o zonă circulară 
pe sticlă. Era ca şi cum ar fi navigat privind printr-un periscop. Nici 
măcar nu se osteni să găsească un loc de parcare - liniile trasate și 
bordurile aveau să fie vizibile abia prin martie - și o împinse pe Blue 
lângă o dubă gri fără ferestre. 

Opri motorul. Stinse farurile. 

Linişte. 

Mâinile îi tremurau în continuare. Încă simţea adrenalina de la 
prima derapare. Strânse pumnii, întâi dreptul, apoi stângul (inspiră, 
numără până la cinci, expiră”), şi urmări cum se adună fulgii pe 
parbriz. În zece secunde, cercul pe care-l ştersese dispăru. În treizeci 
de secunde, era sigilată sub un strat de gheață care se întărea, în 
situația de a nu ajunge la Provo, Utah, mâine după-amiază. Termenul 
estimat se baza pe ideea că ar fi depășit viscolul pe la Backbone Pass 
înainte de miezul nopţii şi ar fi ajuns la Vernal în jur de 3 noaptea 
pentru a se odihni puţin. Era deja aproape ora 20.00. Chiar dacă nu se 
oprea să doarmă sau să meargă la toaletă, n-ar fi reuşit să vorbească cu 
mama ei înainte de prima operaţie. Intervalul acela era CATEGORIC 


INTERZIS, ca trecătoarea din munți, conform aplicaţiei ei de știri. 

„Deci după operaţie. Atunci va fi.” 

În Honda era întuneric beznă. Zăpada se depunea pe geamuri, 
transformând mașina într-o peşteră arctică. Îşi verifică iPhone-ul, 
strângând din ochi în lumina telefonului - niciun semnal și bateria 9%. 
Ultimul SMS pe care-l primise era încă deschis. Îl citise pentru prima 
oară pe autostradă cam pe la Gypsum, traversând un drum pietruit 
alunecos din cauza gheții, care la viteza de 136 km/h îi făcuse inima să 
sară din piept, iar ecranul telefonului îi tremurase în palmă: Acum e 
bine. 

Acum. Adverbul era înspăimântător. Şi nici măcar nu era partea cea 
mai înfricoșătoare. 

Devon, sora mai mare a lui Darby, gândea în emoticoane. Textele şi 
postările ei pe Twitter erau alergice la punctuație, rafale logoreice 
adesea dintr-o răsuflare în căutarea unui sens coerent. Însă nu şi 
acesta. Devon alesese să scrie corect, propoziţia se încheia cu punct, iar 
micile detalii se cuibăriseră în stomacul lui Darby ca un ulcer. Nu era 
nimic tangibil, numai o aluzie că ceea ce se întâmpla la Spitalul Utah 
Valley era mult mai puţin OK decât s-ar fi putut exprima prin tastatură. 

Doar trei cuvinte stupide. 

Acum e bine. 

Şi iat-o pe Darby, cea de-a doua născută și mai puţin realizată în 
viață, blocată într-o parcare imediat sub Backbone Pass, pentru că 
încercase să se ia la întrecere cu Zăpaghedonul peste Munţii Stâncoși și 
pierduse. La mii de metri deasupra nivelului mării, înzăpezită în 
interiorul unei Honda Civic din '94 cu ştergătoarele defecte, un telefon 
pe moarte și un mesaj criptic mocnindu-i în cap. 

Mama e bine acum. Indiferent ce dracului însemna asta. 

În copilărie, Darby fusese fascinată de moarte. Nu-și pierduse 
niciunul dintre bunici, astfel că moartea încă era un concept abstract, 
ceva de vizitat și explorat ca turist. Îi plăceau desenele făcute pe 
pietrele de mormânt - lipești hârtie de orez pe o piatră funerară și 
freci cu creionul sau cu ceară ca să obţii o copie detaliată. Erau 
frumoase. Colecţia ei personală cuprindea sute, unele înrămate. 
Necunoscuțţi. Celebrităţi. Anul trecut în Denver sărise peste un gard ca 
s-o realizeze pe a lui Buffalo Bill. Multă vreme crezuse că acest 
subterfugiu al ei, fascinația adolescentină în fața morții, avea s-o 
pregătească pentru momentul în care se va confrunta cu realitatea. 


Nu fusese așa. 

Rămase un timp în maşina întunecată, citind şi recitind cuvintele lui 
Devon. Îi trecu prin minte că dacă stătea în spaţiul acesta rece, singură 
cu gândurile ei, va începe să plângă şi Dumnezeu ştia că plânsese 
destul în ultimele douăzeci şi patru de ore. Nu trebuia să-și piardă 
avântul. Nu putea să se scufunde din nou în mlaștina aceea. Ca Blue 
afundându-se în zăpada grea, la kilometri distanță de orice ajutor 
uman - dacă o lași, te va îngropa. 

„Inspiră. Numără până la cinci. Expiră.” 

Înaintează. 

De aceea își puse iPhone-ul în buzunar, desfăcu centura de 
siguranță, trase o geacă peste hanoracul ei cu glugă Boulder Art Walk 
şi speră că pe lângă cafeaua gratuită promisă putea găsi și Wi-Fi. 


În interiorul centrului pentru vizitatori întrebă primul om pe care îl 
văzu, iar acesta îi arătă un afiş prost laminat de pe perete: Wi-Fi pentru 
musafirii nostri prin amabilitatea parteneriatului dintre 
Departamentul de Transport din Colorado şi RoadConnect! 

Bărbatul rămase în spatele ei. 

— Asta... ăăă... vă costă. 

— Plătesc. 

— E cam scump. 

— Plătesc oricum. 

— Vedeți? Arătă cu degetul: 3,95 dolari pentru fiecare zece minute. 

— Trebuie doar să dau un telefon. 

— Cât de lungă va fi convorbirea? 

— Nu ştiu. 

— Pentru că, dacă va dura mai mult de douăzeci de minute, poate 
luați un abonament lunar RoadConnect, care-i numai zece dolari 
pentru... 

— Ce dracu', omule, e-n ordine... 

Darby nu intenționase să se răstească. Nu se uitase până atunci cu 
atenție la străin, în lumina impersonală fluorescentă - avea peste 
cincizeci de ani, o jachetă Carhartt galbenă, cercel și barbişon 
grizonant. Ca un pirat cu ochii trişti. Îşi reaminti că și el era probabil 
blocat aici și doar încerca să ajute. 

Telefonul ei oricum nu găsea rețeaua. Derulă cu degetul, dar nu 
apăru nimic. 


Nimic. 

Bărbatul se întoarse pe scaun: 

— Karma, nu? 

Ea îl ignoră. 

Locul trebuia să fi fost un stand pentru cafea funcțional în timpul 
zilei, însă acum îi amintea de o stație de autobuz după orele de serviciu 
- excesiv de luminat şi pustiu. Standul de cafea Espresso Peak era 
închis în spatele unui grilaj de protecție. În spatele lui se aflau două 
aparate de cafea industriale cu butoane analogice și tăvi de picurare 
înnegrite. Pateuri vechi. Un meniu afișa câteva băuturi fără alcool 
scumpe. 

Centrul pentru vizitatori avea o singură încăpere - un dreptunghi 
lung ce urma linia acoperișului, cu toaletele publice în partea din spate. 
Scaune de lemn, o masă lată şi banchete de-a lungul peretelui. În 
apropiere, un automat care vindea mărunțţișuri și rafturi cu pliante 
turistice. Locul părea simultan aglomerat şi cavernos, cu miros 
puternic de Lysol. 

Cât despre cafeaua gratuită promisă? Pe tejgheaua de piatră şi 
ciment de la Espresso Peak se afla un munte de pahare de plastic, 
şerveţele şi două cafetiere păzite de grilaj. Pe una scria CAFIA, pe 
cealaltă CACAUĂ. 

„Cineva de pe statul de plată e zero barat la scriere.” 

Observă că cimentul era crăpat la nivelul gleznei şi una dintre pietre 
se mișca. O lovitură ar fi putut-o disloca. Descoperirea asta irită o mică 
parte obsesiv-compulsivă a creierului lui Darby. Ca nevoia de a 
zgândări o unghie ruptă. 

Auzi un bâzâit slab, ca al aripilor unui nor de lăcuste, şi se întrebă 
dacă energia electrică era furnizată de un generator de rezervă. Poate 
că din cauza asta se oprise rețeaua Wi-Fi. Se întoarse spre străinul cu 
barbișon: 

— Aveţi vreun telefon public? 

Bărbatul își ridică privirea spre ea de parcă ar fi spus Încă n-ai 
plecat? şi clătină din cap. 

— Dar semnal la telefon? 

— De la White Bend încoace, nu. 

Îi stătu inima în loc. Conform hărţii regiunii, atârnată pe perete, 
refugiul se numea Wanapa (tradus aproximativ Micu/ Diavol prin 
amabilitatea tribului local Paiute). La treizeci şi doi de kilometri spre 


nord era un alt refugiu - numit similar Wanapani, Marele Diavol- şi la 
încă șaisprezece kilometri, în vale, orașul White Bend. În noaptea 
aceasta a ajunului Zăpaghedonului, sau Zăpapocalipsei, sau Zăpadzillei, 
sau cum or mai fi numit-o meteorologii, White Bend s-ar fi putut afla la 
fel de bine şi pe Lună... 

— Am prins semnal afară, se auzi în spatele ei o a doua voce 
masculină. 

Darby se întoarse. Bărbatul se sprijinea de uşa de la intrare, cu o 
mână pe clanță. Trecuse pe lângă el când intrase prima dată („cum de 
nu l-am văzut?”). Era înalt, cu umeri laţi, cu un an sau doi mai în vârstă 
decât ea. Ar fi putut fi unul dintre tipii Alpha Sig cu care petrecea 
colega ei de cameră, cu păr des şi gelat, jachetă verde North Face şi 
zâmbet timid. 

— Dar numai o liniuță şi doar pentru câteva minute, adăugă. 
Reţeaua mea e... ăăă... T-Mobile. 

— Şi a mea. Unde? 

— Lângă statui. 

Darby aprobă, sperând că mai avea suficientă baterie pentru un 
apel. 

— Ştii... hei, ştie vreunul dintre voi când vin plugurile de zăpadă? 

Ambii bărbați clătinară din cap. Lui Darby nu-i plăcea să stea între 
ei; trebuia să-și întoarcă ochii de la unul la altul. 

— Cred că transmisiile de urgență s-au oprit, spuse cel vârstnic, 
arătând radioul AM/FM din anii 1990 care bâzâia pe tejghea, sursa 
zgomotului static pe care îl auzise; era dincolo de grilajul protector. 
Când am ajuns aici, vorbea despre trafic și ajutorul de şomaj din 
treizeci în treizeci de secunde, dar acum nu se mai aude nimic. Poate 
transmiţătorul lor a fost acoperit de zăpadă. 

Darby se întinse printre gratii și îndreptă antena, provocând o 
schimbare a tonalității zgomotului alb. 

— Tot e mai bine decât Bing Crosby. 

— Cine-i Bing Crosby? întrebă tânărul. 

— Unul dintre Beatleşi, răspunse vârstnicul. 

— Oh. 

Cumva, Darby îl plăcea deja pe bărbatul în vârstă și regreta că se 
răstise la el în legătură cu rețeaua wireless. 

— Nu știu prea multe despre muzică, admise tânărul. 

— E clar. 


Pe masa mare observă un teanc de cărți de joc cu colțurile îndoite. 
Aparent un pocheraș care să apropie doi străini naufragiaţi în viscol. 

Se auzi apa la toaletă. 

„Trei străini”, socoti ea. 

Strecură telefonul înapoi în buzunarul blugilor, dându-și seama că 
ambii bărbați încă o priveau. Unul în faţă, altul în spate. 

— Mă cheamă Ed, zise bătrânul. 

— Ashley, se prezentă tânărul. 

Darby nu-şi spuse numele. Împinse ușa cu cotul ieşind în gerul de 
afară şi-şi înfundă mâinile în buzunarele hanoracului. Lăsă ușa să se 
închidă singură în urma ei și-l auzi pe bătrân întrebându-l pe celălalt: 

— Stai aşa. Numele tău e Ashley? Ca numele de fată? 

Celălalt gemu. 

— Nu-i doar nume de fată... 

Uşa se trânti. 

Lumea de afară se întunecase sub ninsoare. Soarele dispăruse. 
Fulgii ninsorii sclipeau portocalii în lumina unicului bec exterior al 
refugiului, care atârna deasupra ușii într-un abajur mare. Însă 
Zăpaghedonul părea să se fi potolit pentru câteva clipe; în noaptea 
care se lăsa se puteau zări contururile piscurilor îndepărtate. Așchii 
stâncoase, pe jumătate acoperite de copaci. 

Îşi ridică hanoracul pe gât şi se înfioră. 

Statuile menționate de tânăr se aflau la sud de refugiu, dincolo de 
catarg şi zona pentru picnic. Lângă locul unde parcase ea. De aici abia 
le vedea. Siluete pe jumătate îngropate în zăpadă. 

— Hei. 

Se întoarse. 

Era tot Ashley. Trânti ușa și veni lângă ea, făcând paşi înalți prin 
zăpadă. 

— E... deci... e un loc anume unde a trebuit să stau. Singurul punct 
în care am reuşit să prind semnal, şi era doar o liniuță. S-ar putea să 
reușești doar să trimiţi un SMS. 

— Tote bine. 

Băiatul îşi încheie jacheta. 

— Hai să-ţi arăt. 

Se ghidară după urmele lui vechi și Darby observă că erau deja 
acoperite pe jumătate de câţiva centimetri de zăpadă proaspătă. Se 
întrebă de cât timp era el blocat acolo. 


Îndepărtându-se de clădire, își mai dădu seama că refugiul se afla pe 
buza unei genuni. Dincolo de peretele din spate (grupurile sanitare), 
vârfuri de copaci retezate marcau o stâncă abruptă. Nici măcar nu 
putea vedea locul exact de unde începea să coboare terenul, căci 
plapuma de omăt ascundea verticalitatea. Un pas greșit ar fi fost fatal. 
Flora de acolo era de asemenea ostilă - pini Douglas îndoiţi în forme 
groteşti de vânturile puternice, cu ramuri ascuţite și țepene. 

— Mulţumesc, zise Darby. 

Ashley nu auzi. Continuară să răzbată prin zăpada înaltă până la 
mijloc, întinzând braţele pentru echilibru. Era mai adâncă pe lângă 
alee. Tenişii ei Converse erau deja uzi și nu-şi mai simţea degetele de la 
picioare. 

— Şi ți se spune Ashley? întrebă ea. 

— Mda. 

— Nu, de exemplu, Ash? 

— De ce? 

— Doar întrebam. 

Privi din nou în urmă spre centrul pentru vizitatori şi zări o siluetă 
stând în picioare în lumina chihlimbarie a singurei ferestre. Îi urmărea 
din spatele geamului înghețat. Nu-şi dădea seama dacă era bărbatul în 
vârstă, Ed, sau persoana pe care n-o întâlnise. 

— Ashley nu-i doar nume de fată, explică el în timp ce se târau cu 
greu. E un nume perfect valabil şi pentru un băiat. 

— A, desigur. 

— Ca Ashley Wilkes din Pe aripile vântului 

— Tocmai la el mă gândeam și eu, spuse Darby. 

Îi făcea bine să spună aiureli. Însă o parte prudentă a creierului ei 
nu se putea opri să nu se întrebe: „Ţi-e familiar filmul ăsta vechi, dar 
nu ştii care simt Beatleşii?” 

— Sau Ashley Johnson, spuse el. Celebrul jucător de rugby. 

— Pe asta ai inventat-o. 

— Ba nu, se apără tânărul apoi arătă în depărtare. Uite, se poate 
vedea Vârful Melanie. 

— Poftim? 

— Vârful Melanie. Păru jenat. Îmi pare rău, sunt blocat aici de multă 
vreme și am citit totul de la punctul de informare. Vezi muntele ăla 
mare de acolo? Un tip l-a numit după soția lui. 

— Drăguţ. 


— Poate. În afara cazului în care nu voia să spună că-i rece şi 
inospitalieră. 

Darby chicoti. 

Ajunseseră la statuile înghețate. Erau o mulțime. Exista probabil o 
placă explicativă pentru ele, undeva sub zăpadă. Sculpturile păreau să 
reprezinte copii. Alergând, țopăind, jucându-se, turnaţi în bronz şi 
acoperiți cu gheaţă. 

Ashley arătă unul care ținea în mână o bâtă de baseball. 

— Acolo. Lângă jucătorul din liga mică. 

— Acolo? 

— Da. Acolo am prins semnal. 

— Mulţumesc. 

— Ai... ezită, cu mâinile în buzunare. Ai nevoie să... hm... să mai stau 
aici? 

Tăcere. 

— Înţelegi. Adică... dacă... 

— Nu. Darby zâmbi sincer. E-n regulă. Mulţumesc. 

— Speram să spui asta. E frig ca naiba. 

Îi aruncă surâsul lui relaxat și se întoarse spre luminile portocalii, 
făcându-i semn peste umăr: 

— Distracţie plăcută cu Copiii de Coşmar. 

— Asta o să fac. 

Nu-şi dăduse seama cât de tulburătoare erau statuile până când nu 
rămase singură cu ele. Din copii lipseau bucăţi. Era un stil artistic pe 
care îl mai întâlnise - sculptorul folosea bucăţi mari de bronz brut, 
sudându-le în moduri bizare și paradoxale ce lăsau cute și goluri dar, 
în întuneric, imaginaţia ei le interpreta drept răni. Băiatul din stânga 
ei, cel cu bâta de baseball pe care Ashley îl numise „jucătorul din liga 
mică”, avea o gaură în cutia toracică. Alţii expuneau brațe 
contorsionate, ciopârțite, cu petice de carne lipsă. Ca o adunătură de 
victime muşcate de pitbulli, pe jumătate roase până la os. 

Cum le spusese Ashley? Copiii de Cosmar. 

Tânărul se afla la vreo şase metri distanță, redus la o siluetă 
proiectată pe fundalul luminii portocalii a refugiului, când fata se 
întoarse și-l strigă. 

— Hei! Aşteaptă! 

Bărbatul privi în urmă. 

— Darby. Numele meu e Darby. 


Ashley zâmbi. 

„Mulţumesc că m-ai ajutat”, vru ea să-i spună. „Mulţumesc că te-ai 
purtat frumos cu mine, o necunoscută.” Cuvintele erau acolo, în mintea 
ei, dar nu le putea articula. Contactul vizual se întrerupse, momentul 
trecu... 

„Mulţumesc, Ashley...” 

El își reluă mersul, apoi se opri din nou, răzgândindu-se, şi spuse: 

— Ştii că Darby e nume de băiat, da? 

Ea râse. 

Îl urmări îndepărtându-se, se sprijini de bâta statuii, pe care artistul 
o surprinsese în timpul loviturii, şi îşi feri iPhone-ul de fulgii ce cădeau. 
Miji ochii, privind colțul din stânga sus al ecranului. 

Niciun serviciu. 

Aşteptă, singură în întuneric. În colţul din dreapta, bateria scăzuse 
la șase procente. Îşi lăsase încărcătorul într-o priză din camera de 
cămin. La peste trei sute de kilometri în urmă. 

— Te rog, șopti. Te rog, Doamne... 

Tot nu avea semnal. Respirând printre dinţii încleştaţi, reciti 
mesajul surorii ei: Acum e bine. 

Bine e cel mai rău cuvânt din limba engleză. Scos din context, nu 
semnifică nimic. Bine putea să însemne că mama ei Maya se simţea 
mai bine, putea să însemne că se simţea mai rău, putea să însemne că 
era... în sfârşit, doar bine. 

Se spune despre cancerul pancreatic că ar fi un ucigaş rapid, pentru 
că adesea moartea urmează diagnosticului în câteva săptămâni sau 
chiar zile - dar nu-i adevărat. Durează ani ca să ucidă. Numai că nu are 
simptome în fazele incipiente, se multiplică invizibil în interiorul 
gazdei, icterul sau durerile abdominale nu se manifestă decât după ce 
este mult prea târziu. Ideea era înfiorătoare; cancerul existase în 
interiorul mamei sale încă de când Darby era în liceu. Fusese acolo 
când minţise despre etichetele Sears rupte din interiorul gențţii ei. 
Fusese acolo când şofase până acasă la 3 noaptea într-o duminică, 
amețită de ecstasy prost şi cu o brățară verde fosforescent la 
încheietură, iar mama ei izbucnise în lacrimi pe verandă, numind-o 
târfuliță stricată. Creatura aceea invizibilă pândise în tot acel timp pe 
umărul ei, trăgând cu urechea, și ea murea încet, fără ca niciuna dintre 
ele să ştie. 

Ultima dată vorbiseră de Ziua Recunoștinței. Convorbirea 


însemnase mai mult de o oră de ceartă, dar ultimele câteva secunde 
trenau în mintea lui Darby. 

Din cauza ta ne-a părăsit tata, îşi amintea că spusese. Și dacă aș fi 
putut l-as fi ales pe el în locul tău. Așa as fi făcut. Într-o clipă. 

Într-o nenorocită de clipă, Maya. 

Îşi şterse lacrimile cu degetul mare, deja îngheţând până la os. 
Expiră în aerul muşcător de rece. Mama era pregătită pentru operaţie, 
Chiar acum, la Spitalul Utah Valley, iar ea era acolo, blocată într-un 
popas părăginit la kilometri întregi în interiorul Munţilor Stâncoși. 

Şi ştia de asemenea că nu mai avea suficientă benzină ca s-o ţină pe 
Blue încălzită. Centrul pentru vizitatori, cel puţin, era dotat cu căldură 
şi electricitate. Fie că-i plăcea, fie că nu, probabil va trebui să stea la 
taclale cu Ed, cu Ashley şi cu cel care trăsese apa la toaletă. Și-i imagina 
- o adunătură de străini în furtună, ca pionierii și căutătorii de aur care 
probabil împărțiseră refugiul în aceiaşi munţi cu secole în urmă - 
sorbind cafele slabe, spunând poveşti de tabără și ascultând la radio 
ştiri trunchiate, de exemplu când vor sosi plugurile de zăpadă. Poate 
că-și va face câțiva prieteni pe Facebook și va învăţa să joace poker. 

Sau poate se va duce să stea în Honda ei şi să moară de frig. 

Ambele opţiuni erau la fel de tentante. 

Aruncă o privire celei mai apropiate statui. 

— O să fie o noapte lungă, puștilor. 

Îşi mai verifică o dată iPhone-ul, dar renunţase deja la speranţa în 
magicul loc cu semnal al lui Ashley. Tot ce făcea afară era să irosească 
bateria şi să riște degerături. 

— O noapte a dracului de lungă. 

Se îndreptă spre clădirea Wanapa, simțind cum o migrenă începe 
să-și facă simțită prezenţa. Zăpaghedonul lovea din nou, ascunzând 
munții după fulgii răscoliți de vânt. O rafală puternică trecu prin 
spatele ei, făcând brazii să trosnească și umflându-i hanoracul. Din 
mers, numără involuntar mașinile din parcare: trei, plus Honda ei. O 
dubă gri, o camionetă roșie şi un vehicul neidentificat, toate pe 
jumătate îngropate de valuri de zăpadă înghețată. 

Alese să înconjoare parcarea cu modesta colecție de mașini 
înzăpezite. Practic fără motiv. Mai târziu avea să rememoreze de mai 
multe ori decizia aceea involuntară și să se întrebe cât de diferit ar fi 
putut decurge noaptea dacă s-ar fi întors pur şi simplu pe urmele lui 
Ashley. 


Trecu pe lângă şirul de vehicule. 

Prima era camioneta roșie. Saci de nisip în remorcă, lanțuri la roți. 
Pe ea era mai puţină zăpadă decât pe celelalte, semn că nu stătea de 
mult acolo. Presupuse că de vreo jumătate de oră. 

A doua mașină era complet îngropată, doar un munte inform de 
zăpadă. Nu-i putea discerne nici măcar culoarea; la fel de bine putea fi 
un tomberon. Ceva lat şi pătrăţos. Se afla acolo de cel mai mult timp. 

A treia era Blue, Honda ei de încredere. Mașina în care învățase să 
conducă, în care mersese la colegiu, mașina în care își pierduse 
virginitatea (nu toate în același timp). Ștergătorul din stânga lipsea în 
continuare, proiectat în vreo movilă de zăpadă pe autostradă, cu un 
kilometru în urmă. Știa că avusese noroc să ajungă până la spaţiul de 
refugiu. 

Ultima era duba gri. 

Aici Darby alese să scurteze drumul prin parcare până la aleea ce 
ducea la uşa din față a clădirii, aflată la vreo cincisprezece metri. 
Plănuia să treacă printre dubă şi Honda ei, sprijinindu-se de portierele 
propriei maşini ca să-şi țină echilibrul. 

Pe laterala dubei era imprimată o vulpe portocalie ca din desenele 
animate, un fel de copie a lui Nick Wilde din Zootopia. Ținea un pistol 
pentru cuie aşa cum un agent secret ţine o armă, promovând servicii 
de construcţii sau de reparații. Numele companiei era acoperit de 
zăpadă, dar sloganul spunea: NOI TERMINĂM CE AM ÎNCEPUT. Duba 
avea două ferestre în spate. Cea din dreapta era acoperită cu un 
prosop. Cea din stânga era liberă, reflectând o rază din lumina becului, 
iar înăuntru Darby întrezări ceva palid. O mână. 

O mânuţă, ca de păpuşă. 

Se opri din mers, cu răsuflarea tăiată. 

Mânuţa strângea un fel de gratii în spatele geamului înghețat - 
degetele albe se desfăceau unul câte unul, în stilul necoordonat al unui 
copilaş care abia învaţă să-şi stăpânească sistemul nervos -, apoi, 
brusc, se retrase în întuneric. Dispăru din vedere. Totul se întâmplase 
în trei, poate patru secunde, lăsând-o pe Darby mută de uluire. 

„Nu se poate.” 

Înăuntru era linişte. Nu mai mişca nimic. 

Se apropie încet, puse palmele căuș pe fereastră şi privi înăuntru, 
mijind ochii. Genele îi atingeau sticla rece. Abia vizibil în beznă, 
aproape de locul unde dispăruse mânuța, distinse o semilună micuță, o 


reflexie aproape vizibilă a luminii becului cu vapori de sodiu. Era 
lacătul rotund cu cifru care închidea o structură din zăbrele, pe care o 
strânsese mâna copilului. Ca și cum ar fi fost într-o cușcă. 

Apoi Darby expiră - o greșeală - și sticla deveni opacă de la 
răsuflarea ei. Totuşi ea văzuse. N-avea cum să pretindă că nu văzuse. 

Se dădu înapoi, lăsând o amprentă palmară pe portieră. Își simţea 
inima bubuindu-i în gât. Un ritm care se intensifica. 

„În dubă... În dubă e-ncuiat un copil.” 


8.17 PM 


Se întoarse înăuntru. 

Ashley ridică privirea: 

— Ai avut noroc? 

Nu-i răspunse. 

Stătea așezat la masa de lemn, jucând cărți cu Ed. Mai era prezentă o 
femeie - probabil soția lui Ed care-i stătea alături. Era o pitică aferată, 
la vreo patruzeci de ani, cu păr negru tuns castron şi hanorac galben 
şifonat, ocupată să spargă balonaşe pe tabletă. Ea fusese la toaletă. 

După ce ușa se trânti în spatele ei, Darby îi socoti pe cei trei 
suspecți: Vorbăreţul Ashley, Ed Ochi-Triști şi soția prost îmbrăcată a 
lui Ed. Oare cui aparținea duba gri? 

„Oh, Doamne, în duba de-afară e un copil. Închis într-un fel de 
cuşcă.” 

Totul năvăli dintr-odată asupra ei. Gura i se umplu de gust amar. 
Picioarele i se înmuiară. Simţea nevoia să se așeze, dar se temea. 

„Unul dintre ăștia trei a făcut-o...” 

— Asigură-te c-ai închis bine ușa, zise Ed. 

Jocul de cărți continuă, ca și cum nu s-ar fi întâmplat nimic. Ashley 
își verifică mâna şi se uită pieziș la Ed. 

— Patru de cupă? 

— Pescuieşte. Doi de pică? 

— Nu. 

Mai era ceva în neregulă, își dădu seama Darby. Socoteala nu ieşea. 
Afară erau trei maşini în afară de a ei. Înăuntru erau trei suspecți. Însă 
Ed și soția lui cu siguranţă călătoriseră împreună. Corect? Aşadar, 
înăuntru trebuia să mai fie o a patra persoană. „Dar unde?” 

Îşi mută privirea de la Ashley la Ed şi la soţia lui, scanând complet 
încăperea, cu inima strânsă de groază. „Unde ar putea...” 

Apoi simți o răsuflare caldă atingându-i ceafa. Cineva stătea în 
spatele ei. 

— Valet de treflă. 

— Pescuieşte. 

Darby rămase nemișcată, având pielea ca de găină. Un fior îi alunecă 
pe şira spinării. Vru să se întoarcă, însă nu putu. Trupul refuza să se 
miște. 


„E chiar în spatele meu.” 

Îi răsufla în ceafă. O suflare pe gură, ridicându-i părul, gâdilându-i 
pielea expusă. Șuierându-i ușor pe lângă ureche. Cumva știa deja că 
acest al patrulea călător era un bărbat; femeile pur și simplu nu respiră 
aşa. Se afla la mai puţin de o jumătate de metru în spatele ei. Destul de 
aproape ca să-i atingă spatele sau s-o apuce de gât şi să-i strivească 
traheea cu degetele. 

Ar fi vrut să se poată răsuci pe călcâie şi să-l înfrunte, indiferent cine 
era, dar totul era straniu, amorțit. Ca atunci când încerci să dai cuiva 
un pumn într-un coșmar. 

„Întoarce-te”, îşi impuse. „Întoarce-te acum.” 

În faţa ei, jocul de cărţi continua. 

— Damă de cupă? 

— Aha! Așa da. 

— Nouă de caro? 

— Nu. 

În spatele fetei, respiraţia se opri pentru câteva clipe - suficient cât 
să spere că-şi imaginase totul -, apoi reveni cu o înghiţitură grea. 
Respira pe gură. Stând acolo în tăcere rigidă, Darby îşi dădu seama că o 
făcuse din nou. Intrase fără să verifice colțul din stânga ei. 

„Isuse, Darby, întoarce-te! Uită-te la el.” 

În cele din urmă reuși. 

Se întoarse lent, calm, ridicând o palmă, ca și cum n-ar fi făcut decât 
să urmeze cerința lui Ed referitoare la închiderea corectă a ușii. Se 
răsuci până ajunse față în față cu bărbatul. 

Individul era o prăjină. Înalt, dar adus de spate, slab ca un par, 
având cel mult nouăsprezece ani. Un profil ca de nevăstuică la o față 
ciuruită de acnee, toate deasupra unei bărbii informe acoperite cu 
tuleie ca un puf de piersică. Fes Deadpool și geacă de schi albastru- 
deschis. Umerii înguști erau uzi de la zăpada topită, ca și cum ar fi fost 
şi el afară. Se holba la ea, așa că Darby îi susținu privirea - irisuri 
căprui, părând de rozătoare în stupiditatea lor anostă - și-i adresă un 
surâs timid. 

Momentul trecu. 

Respirația lui Față de Rozător mirosea a lapte cu ciocolată 
amestecat cu acreala pământoasă de Skoal. Brațul drepti se ridică fără 
avertisment, Darby tresări, dar se întinse pe lângă ea ca să apese ușa, 
care se blocă cu un pocnet de zăvor. 


— Mulţam, spuse Ed revenind la Ashley. As de cupă? 

— Nu. 

Darby rupse contactul vizual și-l lăsă pe băiat lângă ușă. Inima îi 
bubuia sub coaste. Zgomotul paşilor părea amplificat. Încleştă ambele 
mâini în pumni ca să le ascundă tremurul și se așeză la masă lângă 
ceilalți. Își trase un scaun între Ashley și cuplul mai vârstnic, iar 
picioarele de lemn răsunară pe podea. 

Ashley scrâșni din dinţi la auzul sunetului. 

— Hm, nouă de cupă. 

— Căcat. 

Soţia lui Ed îi trase un cot. 

— Vezi cum vorbeşti. 

Darby știa că Faţă de Rozător încă se uita la ea cu ochii lui tulburi și 
mici, studiind-o. Îşi dădu seama că stătea rigidă - prea rigidă -, așa că 
se relaxă puţin în scaun şi se prefăcu că se joacă cu iPhone-ul. Își ridică 
genunchii până la tăblia mesei. Juca un rol, cel de studentă în ultimul 
an la Arte, supracafeinizată, cu o Honda plină de desene după pietre de 
mormânt și un telefon cu bateria epuizată, izolată la marginea 
civilizaţiei ca toţi ceilalți. O studentă inofensivă în anul doi la UC 
Boulder. 

El zăbovea lângă ușă. Încă o privea. 

Darby începu să se îngrijoreze. Oare ştia? Probabil se uitase afară pe 
fereastra dinspre vest şi o văzuse trăgând cu ochiul în interiorul dubei. 
Poate că-i văzuse urmele pașilor. Sau poate comportamentul ei trădase 
totul din clipa în care se împleticise înapoi în hol cu nervii întinși și 
inima în gât. De obicei era o mincinoasă iscusită, dar nu în seara 
aceasta. Nu acum. 

Încercă să găsească o explicație banală pentru ceea ce văzuse - de 
exemplu, copilul unuia dintre cei patru, despre care încă nu venise 
vorba, trăgea un pui de somn în spatele dubei. Era plauzibil, nu? Se 
întâmpla tot timpul. Pentru așa ceva sunt spaţiile de refugiu. Pentru 
odihnă. 

Însă asta nu explica lacătul rotund pe care-l zărise. Sau gratiile pe 
care le strângea mânuţa. Sau, în orice caz, plasarea deliberată a 
prosoapelor pe ferestrele din spate - ca să ascundă ceea ce se petrecea 
înăuntru. Corect? 

„Oare reacționez exagerat?” 

Poate. Sau poate nu. Gândurile i se împrăşștiau; energia de la cofeină 


se disipa. Avea nevoie de o nenorocită de cafea. 

Vorbind de reacție exagerată, Darby încercase deja să sune la 911 
de afară. Nu avea semnal. Mai încercase de câteva ori de lângă Copiii 
de Coșmar, din locul magic pe care i-l descrisese Ashley. Nimic. 
Încercase chiar să trimită un SMS la 911 - îşi amintea că citise odată că 
SMS-urile au nevoie doar de o fracțiune din semnalul necesar și că sunt 
calea cea mai bună de a cere ajutor în zonele fără acoperire. Totuși, 
nici asta nu funcționase. Copil răpit dubă gri număr VBH9045 pe 
Drumul Statal 7 refugiul Wanapa trimiteţi poliţia. 

Mesajul, etichetat NU SE POATE TRIMITE, era încă deschis. ÎL 
închise, în cazul că Față de Rozător privea peste umărul ei. 

De asemenea, încercase să deschidă portiera din spate a dubei (o 
posibilă eroare fatală dacă vehiculul ar fi avut alarmă), dar era 
încuiată. Bineînţeles, de ce n-ar fi fost închisă? Zăbovise afară, 
încercând să vadă în întuneric palmele făcute căuș de-o parte şi de 
cealaltă a ochilor, bătând cu degetele în geam, încercând să determine 
silueta micuță să se miște din nou, însă fără succes. Interiorul dubei 
era în beznă şi la uşile din spate erau îngrămădite pături şi diverse 
obiecte. Zărise mânuța doar pentru câteva secunde. Dar fusese 
suficient. Nu-şi imaginase. 

„Aşa e?” 

Aşa era. 

— As de pică. 

— La dracu. 

— Vezi cum vorbeşti, Eddie... 

— Pentru Dumnezeu, Sandi, suntem înzăpeziți într-o latrină din 
Colorado construită din banii contribuabililor și-i aproape Crăciunul. O 
să pun douăzeci de dolari în borcanul meu de înjurături când ajung 
acasă, bine? 

Bruneta - Sandi, se părea - aruncă o privire peste masă spre Darby 
şi mimă din buze: Scuze. Îi lipsea un dinte din faţă. În poală, pe geanta 
cu strasuri era brodat psalmul 135.1: CĂ BUN ESTE DOMNUL; ÎN VEAC 
ESTE MILA LUI. 

Darby îi întoarse politicos zâmbetul. Delicatețea ei putea face față 
câtorva înjurături. În plus, Ashley credea că Bing Crosby era unul 
dintre Beatleşi, ceea ce-l făcea pe Ed să pară un tip de treabă. 

Însă... era conştientă că își crea alt unghi mort, fix ca atunci când 
intrase în clădire fără să verifice colţurile. Instinctul îi spunea că Faţă 


de Rozător conducea duba gri. Dar era numai o presupunere. Știa că 
cel care răpise/abuzase copilul putea fi oricare dintre cei de acolo. 
Oricare dintre cei patru străini blocaţi în refugiul de pe marginea 
şoselei ar fi putut fi - ba nu, chiar era - suspectul. 

Ashley? Tocmai curăța masa de „Pescuieşte”. Era inteligent şi 
prietenos, tipul fermecător și optimist cu care ar fi ieşit o dată, dar nu 
şi a doua oară, însă ceva din el îi stârnea neîncrederea. N-ar fi putut 
specifica exact ce anume. Să fi fost afectarea lui? Alegerea cuvintelor? 
Pur și simplu i se părea fals, interacţiunile sociale îi erau atent studiate, 
aşa cum un funcționar afişează o faţă veselă clienţilor, totuși îi face de 
două parale în biroul din spate. 

Ed şi Sandi? Erau simpatici, dar şi cu ei era ceva în neregulă. Nu 
păreau a fi căsătoriți. Nici măcar nu păreau să se placă reciproc prea 
mult. 

Și Faţă de Rozător? Era un semnal de alarmă ambulant. Deja un 
pericol. 

Toţi cei prezenţi erau vinovaţi până la dovedirea contrarului. Darby 
trebuia să-l asocieze pe fiecare individ cu fiecare vehicul de afară, abia 
apoi putea fi sigură. Nu era bine nici să întrebe direct, altfel adevăratul 
răpitor/părinte abuziv ar fi ştiut că era pe urmele sale. Trebuia să 
lucreze grijuliu cu informaţiile. Se gândi să-i întrebe pe Ashley, Ed și 
Sandi la ce oră sosiseră şi să coreleze cu stratul de zăpadă de pe 
mașinile de afară. Dar şi asta ar fi atras prea multă atenţie. 

Pe de altă parte, dacă aștepta prea mult? 

Răpitorul n-ar fi zăbovit acolo. În clipa în care viscolul s-ar fi 
domolit sau ar fi ajuns plugurile DTC, el (sau ea, sau e;) ar fi fugit ca 
din puşcă din Colorado, lăsând-o pe Darby numai cu descrierea unui 
suspect şi cu un număr de înmatriculare. 

Telefonul îi piui în buzunar, speriind-o. Baterie 5%. 

Ashley ridică privirea spre ea peste o mână de cărți unsuroase. 

— Semnal? 

— Poftim? 

— Ai reuşit să prinzi semnal? Lângă statui? 

Darby clătină din cap, prinzând oportunitatea. Știa că telefonul nu-i 
va rezista toată noaptea, așa că acum era momentul adecvat să întrebe, 
potrivit personajului pe care îl juca: 

— Are cineva din întâmplare un încărcător de iPhone? 

Ashley scutură din cap. 


— Îmi pare rău. 

— Eu n-am, spuse Sandi înghiontindu-l pe Ed, iar tonul îi trecu de la 
dulce la veninos. Dar tu, Eddie? Mai ai încărcătorul de telefon sau l-ai 
amanetat și pe ăsta? 

— În secolul al XXI-lea nu se mai amanetează lucruri, zise Ed. Există 
Craigslist. Și nu-i vina mea că Apple vinde la suprapreţ, deși e un... 

— Vezi cum vorbeşti... 

— Gunoi. Voiam să spun că vinde la suprapreţ, deși e un gunoi 
Bărbatul trânti cărțile pe masă și se uită la Ashley cu un zâmbet forțat. 
Am spart odată un iPhone în buzunar, aşezându-mă pe el. Un gadget de 
şapte sute de dolari, distrus prin simplul act de a mă așeza. Obiectul 
ăla subțire mi s-a îndoit ca o frunză pe... 

— Vezi cum vorbeşti... 

— Șold. Pe şold. Vezi, indiferent de ce crede Sandi, sunt capabil să 
spun o frază completă fără să recurg la... 

Ashley îl întrerupse: 

— Patru de treflă? 

— Futu-i! 

Sandi oftă şi mai sparse un balonaş pe tabletă. 

— Fii atent, tinere. Eddie răstoarnă mesele când pierde. 

— Era o tablă de șah, ripostă Ed, şi s-a întâmplat o dată. 

Ashley rânji şi-şi luă pătrarul de treflă. 

— Să ştii, Eddie, că n-o să-ți mai găseşti de lucru dacă nu-ți 
controlezi înjurăturile. 

Sandi ciocăni ecranul cu vârful degetului și se auzi un zornăit de 
animaţie - vum-vurm. 

Ed zâmbi forțat. Vru să spună ceva, dar se răzgândi. 

Încăperea se răci. 

Darby își încrucișă braţele şi pătrunse sensul vorbelor: una peste 
alta, nu exista niciun încărcător alb de Apple pe o rază de kilometri. 
Presupunea că telefonul mai avea cam vreo nouăzeci de minute de 
viață. Față de Rozător nu-i răspunsese la întrebare, desigur; de fapt, nu 
vorbise deloc. Încă stătea lângă ușă, blocând ieşirea, cu mâinile în 
buzunare, bărbia în piept, cu fesul Deadpool roșu și negru acoperindu-i 
partea superioară a feței. 

„E cu ochii pe mine. La fel cum sunt şi eu cu ochii pe el.” 

Trebuia să se poarte normal. Cea mai bună prietenă a ei îi spusese 
cândva că suferea de FSR („faţă de scorpie relaxată”) și da, într-adevăr, 


Darby zâmbea rar. Nu pentru că ar fi fost scorpie, sau măcar nefericită. 
Zâmbetul o făcea să fie conștientă de sine. Când mușchii feţei i se 
încordau, cicatricea lungă, curbată de deasupra sprâncenei devenea 
vizibilă, ca o seceră albă. O avea de la zece ani și o ura. 

CRAC-POC. 

Un sunet brutal, ca de țesătură sfâșiată; Darby tresări pe scaun. Era 
radioul din spatele grilajului de protecţie, care revenise la viață. Toţi 
ridicară privirile. 

— Asta-i... 

— Da. Ed se ridică în picioare. Frec de urgenţă. A revenit. 

Darby ştia că „frec” era prescurtarea folosită în armată pentru 
frecvenţă. Încă o gâlgâitură de zgomot static, atingând un ton acut. Ca 
un telefon scăpat sub apă. 

Nu-şi dădu seama că Faţă de Rozător se apropiase decât atunci când 
se opri în spatele umărului ei stâng, respirând în continuare pe gură, 
alăturat grupului înțepenit de atenţie lângă anticul Sony AM/FM care 
pârâia pe tejghea. Strecurat prin zgomot, Darby recunoscu... da, 
acolo... un murmur extrem de slab... 

— O voce, zise. Vorbeşte cineva. 

— N-aud nimic... 

— Staţi așa. 

Ed întinse mâna prin grilaj şi răsuci butonul de volum, ridicând 
fragmente minuscule de murdărie. Suna ca o voce automată, 
întreruptă de pauze nenaturale. 

„„..emis avert-zare de furtună în Backb-ne Pass cu cond-ţii de viscol 
şi precip-taţii extreme. Drumul Statal Ș-pte este închis pentru orice fel 
de tr-fic între ieșir-le 49 și 68 până la noi inform-ţii...” 

Ashley clipi. 

— Noi la ce marcaj suntem? 

Ed ridică un deget, clătinând oblonul. 

— Sst. 

„Echip-jele de urgență și de întreț-nere a drumurilor se aşt-ptă la 
întârzier- semnificative, între şase ș- opt ore, din ca-za multiplelor 
coliziuni şi a căderilor mas-ve de ninsoare. Toţi conducăt-rii auto sunt 
sfătuiți să păr-sească drumurile şi să rămână la adăpost până la 
îmbun-tăţirea cond-ţiilor meteo.” 

Urmă o pauză lungă, cu pârâituri. Apoi un piuit slab. 

Toată lumea aștepta. 


„Serv-ciul naţional m-teo a emis avertizare de furtună în Backb-ne 
Pass...” 

Transmisia se repeta, şi toți din încăpere se dezumflară. Ed reduse 
volumul și oftă. 

Tăcere. 

Sandi vorbi prima. 

— Între șase şi opt ore? 

Pe Darby aproape o lăsară picioarele. Stătuse pe jumătate ridicată, 
aplecată în față ca să asculte, iar acum se prăbuși înapoi în scaun ca o 
păpușă de cârpe. Ceilalţi procesau informaţia cu glas scăzut, în jurul ei. 

— Chiar aşa e? 

— Între şase şi opt ore, futu-i. 

— Practic toată noaptea. 

— Mai bine ne-am face comozi. 

Sandi se bosumflă şi închise husa de piele a tabletei. 

— Imaginează-ţi, deja am ajuns la ultimul nivel la Super Bubble Pop. 

„Toată noaptea.” Darby se legănă în scaunul simplu, cu degetele 
încleștate în jurul genunchilor. O năpădi un sentiment ciudat de 
alarmă, un fel de oroare vâscoasă, așa cum trebuie să fi simțit mama ei 
când îşi descoperise primul nodul sub braț. Nu panică, nu reacție de 
luptă sau de fugă, doar acel scurt moment înfiorător în care viaţa de zi 
cu zi devine dezgustătoare. 

„Va dura toată noaptea până ajung plugurile de zăpadă...” 

Faţă de Rozător își drese glasul, un uguit zemos, și toată lumea se 
uită la el. Încă stătea în spatele scaunului lui Darby, respirând peste 
gâtul ei. Se adresă tuturor, în cuvinte lente și încleiate: 

— Mă cheamă Lars. 

Tăcere. 

— Numele... inspiră pe gură. Numele meu e... Lars. 

Nimeni nu răspunse. 

Darby se încordă, realizând că era probabil pentru prima dată când 
Ashley, Ed şi Sandi îl auzeau vorbind, de asemenea. Stinghereala era 
tangibilă. 

— Hm... Ashley zâmbi cu zâmbetul lui lejer. Mulţumim, Lars. 

— Ştiţi... Lars înghiţi în sec, cu ambele mâini în buzunarele jachetei. 
Dacă tot o să stăm... hm... un timp aici. Mai bine să facem cunoștință. 
Deci... hm... bună, pe mine mă cheamă Lars. 

„...Şi probabil sunt cel cu un copil încuiat în dubă.” 


Mintea lui Darby alerga, gânduri scăpate de sub control, cu nervii 
zbătându-se și scânteind ca niște fire electrice vii. 

„Şi noi suntem blocaţi aici cu tine. În refugiul ăsta minuscul. Toată 
noaptea.” 

— Ne pare bine, zise Ed. Tu ce părere ai despre produsele Apple? 


După douăzeci de minute de conversaţie banală strategică, Darby 
asociase fiecare vehicul parcat cu proprietarul său. 

Cel îngropat în zăpadă îi aparținea lui Ashley. El sosise primul acolo, 
undeva după ora 15, și găsise un refugiu pustiu cu un radio care bâzâia 
şi cafea stătută. Nu se grăbea să străbată trecătoarea și considerase că 
era mai bine să fie prudent. Era student, la fel ca ea, la Institutul de 
Tehnologie din Salt Lake City sau așa ceva. Acum, că gheaţa fusese 
spartă, se dovedi a fi un vorbăreţ absolut, cu un rânjet până la urechi, 
ca al pisicii de Cheshire. Darby aflase că plănuia o excursie la Vegas 
împreună cu unchiul său, ca să vadă show-ul unui iluzionist. Ura 
ciupercile, dar adora coriandrul. Doamne, cât putea să vorbească! 

— lar Ashleye un nume perfect și pentru un bărbat. 

— Îhî, făcu Ed. 

Cei doi mai vârstnici erau mai reținuți, însă Darby ştia acum despre 
camioneta roșie F150 că îi aparținea de fapt lui Sandi - nu lui Ed, cum 
presupusese inițial. De asemenea, rămase uimită să afle că nu erau 
căsătoriți, deşi se certau ca și cum ar fi fost. Erau de fapt verișori și 
Sandi şofa şi-i ducea pe amândoi în vizită de Crăciun la familia din 
Denver. O călătorie în ceasul al unsprezecelea, după cum părea. Ed 
întâmpinase de curând ceva probleme, de aceea nu avea mașină și 
(aparent) nicio slujbă stabilă. Fusese închis? Poate. Părea cumva 
iresponsabil; un bărbat-copil la vreo cincizeci de ani, cu cercel şi 
țăcălie de biker, iar lui Sandi părea să-i facă plăcere să-l cocoloșească, 
chiar dacă numai pentru a avea o scuză să-l urască. 

Aşadar, Darby eliminase trei persoane și două vehicule. 

Rămânea Lars. 

El nu mai vorbise deloc după ce-și spusese numele, aşa că Darby nu- 
şi făcuse o idee clară despre ora la care ajunsese acolo, dar, judecând 
după stratul de zăpadă, estima cam treizeci de minute înaintea lui Ed și 
a lui Sandi. Îl urmări umplând un pahar de plastic cu CACAUĂ şi 
revenind la postul lui de santinelă lângă ușă, unde sorbi cu zgomot ca 
un copil. Nu-l văzuse nici măcar o dată stând jos. 


În timp ce îşi sorbea drogul personal, CAFIA, Darby încercă să-și 
planifice următoarele mişcări. Necunoscutele erau însă prea 
numeroase. Nu-i putea implica pe Ed, Ashley sau Sandi - nu încă -, 
pentru că ar fi pierdut controlul asupra situaţiei. Implicarea altora 
trebuia făcută abia în ultimă instanță. Nu poţi pune cuiul înapoi la 
grenadă. În momentul acela, avea avantajul surprizei şi cel mai rău ar fi 
fost să-l irosească. 

Mintea încă îi derula cele mai proaste scenarii. Își imagină că-i 
spunea lui Ashley (cel mai tânăr și mai apt fizic) despre bănuiala că 
împart oxigenul cu un molestator de copii, iar Ashley, de înțeles, pălea. 
Lars ar fi observat asta; scotea un pistol din geaca lui albastru-deschis 
şi-i împușca pe amândoi. Ed şi Sandi ar fi fost martori, deci şi ei 
trebuiau să moară. Patru cadavre pline de gloanţe într-o baltă 
strălucitoare de sânge. Totul pentru că Darby deschisese gura. 

Şi reversul - dacă în duba lui Lars nu era un copil? 

„Dacă mi-am imaginat eu?” 

Dacă ceea ce văzuse era mâna unei păpuși de plastic? Laba unui 
câine? O mănușă de copil goală? N-ar fi explicat gratiile sau lacătul, 
însă putea fi totul rodul imaginaţiei ei chinuite, o iluzie de umbre şi de 
lumini, și oricum durase doar câteva secunde. Mintea i se învolbură 
puţin. 

Fusese sigură în urmă cu treizeci de minute, dar dintr-odată 
convingerea îi dispăruse. Își putea imagina zeci de scenarii mult mai 
posibile decât acela. Care era probabilitatea de a da peste o răpire în 
desfășurare? În timp ce rămăsese blocată într-un refugiu înzăpezit? 
Totul era prea fantastic ca să facă parte din viața lui Darby. 

Încercă să reconstruiască scena în minte. Pas cu pas. Fereastra din 
spate a dubei fusese acoperită de gheață. Interiorul fusese întunecos. 
lar Darby însăși? Era o epavă - agitată, nedormită, cu Red Bull 
curgându-i prin vene, zărind stele în spatele pleoapelor uscate. Dacă 
nu fusese decât imaginaţia ei vie în acțiune, iar Lars era un călător 
nevinovat ca toţi ceilalți? Atacarea lui ar fi fost un act inutil de violenţă. 

„Dacă mă-nșel...” 

Termină ultima înghițitură de cafea şi, dintr-un motiv necunoscut, 
mintea îi fugi la sora ei mai mare, Devon, de douăzeci şi trei de ani, 
care își făcuse primul tatuaj pe omoplatul drept. Câteva caractere 
chinezești îndrăzneţe, trasate elegant. Se traduceau prin „Putere în 
chineză”. 


Care era lecţia? Verifică totul de două ori. 

Trebuia să se întoarcă afară la dubă. Trebuia să vadă copilul. Să 
vadă cu adevărat copilul acela. 

Nu putea să acționeze pripit. Avea destul timp; practic, între şase şi 
opt ore. Suficient răgaz să gândească. Trebuia să fie sigură înainte de a 
face vreo mișcare. 

„Aşa e?” 

Aşa era. 

Îşi frecă pielea de găină de pe braţe şi scană încăperea. Cei de la 
masă terminaseră de jucat „Pescuieşte” și acum Ashley încerca să-l 
convingă pe Ed să joace un joc nou numit „Război”. Sandi scosese din 
geantă o carte cu coperte galbene şi o ridicase ca pe un zid defensiv. lar 
Lars, starul coşmarului din seara aceea, încă păzea uşa de la intrare, 
sorbind din paharul de plastic cu CACAUĂ. Numărase: era al treilea. În 
curând avea să se ducă la toaletă. 

„Atunci e momentul”, decise ea. Atunci o să se strecoare afară. Prima 
dată intrase în scenă împiedicată, cu garda jos şi înspăimântată. De 
data asta va fi pregătită. 

Ashley azvârli cărţile, renunțând la jocul cu Ed, şi făcu semn din cap 
spre cartea lui Sandi: 

— Ce citeşti? 

— Un roman polițist, mormăi ea. 

— Îmi plac astea, spuse el, după care ezită o clipă. Mă rog, ca să fiu 
cinstit, nu citesc prea mult. Presupun că îmi place ideea de roman 
polițist. 

Sandi se forță să zâmbească politicos, întorcând pagina. „Atunci, de 
ce ai întrebat?” 

Trecuseră abia două ore de când Darby se adăpostise în refugiul 
Wanapa și deja se plictisise de Ashley. Era categoric un vorbăreţ. Îi 
dădea înainte ca o moară stricată, fixat pe Sandi: 

— Cât de... hm, câte capitole ai citit? 

— Nu prea multe. 

— A fost ucisă victima? 

— Da. 

— Îmi plac astea cu sânge. A fost sângeros? 

Ed se foi incomodat şi scaunul lui trosni. Se uită la Sandi, care mai 
dădea o pagină și nici măcar nu răspunsese la prima întrebare a lui 
Ashley când el o bombardă cu a doua: 


— Ţi-ai dat seama cine-i criminalul? 

— Încă nu, rosti ea sec. Asta-i şi ideea. 

— Întotdeauna e tipul cumsecade, spuse Ashley. Repet, eu nu prea 
citesc, dar am văzut o mulţime de filme, iar asta-i chiar mai bine. Cel 
care pare să fie personajul cel mai cumsecade la început întotdeauna 
se dovedește ticălosul la final. 

Sandi îl ignoră. 

„Te rog, nu mai vorbi”, gândi Darby. „Oprește-te.” 

— Camioneta aia, zise el privind afară pe fereastră, e a ta, nu? 

— în. 

— Îmi aminteşte de o glumă. De la ce vine denumirea Ford? 

— Nu ştiu. 

— Found on road, dead. Găsit mort pe drum. 

Sandi mârâi și continuă să citească. 

În cele din urmă, Ashley înţelese aluzia: 

— Scuză-mă, te las să citeşti. 

Lars urmărea discuţia de la uşă. Îşi umezi buzele și Darby se miră 
cât de mici îi erau dinţii. Doar două rânduri de boabe sfrijite, ca dinţii 
de copil formați numai pe jumătate, încastraţi încă în gingiile roz. 
Înghiţi ultimul rest de CACAUĂ şi aruncă paharul gol la coşul de gunoi, 
ratând cu aproape un metru. 

Nimeni nu comentă. 

Nici măcar Ashley. 

Darby privi paharul alb rostogolindu-se pe gresie și se întrebă - 
presupunând că suspiciunile îi erau confirmate - dacă nu cumva ar 
reuşi să pătrundă în duba lui Lars și să mute în liniște copilul în Honda 
ei. Poate să-l ascundă pe bancheta din spate sub teancul de hârtii pe 
care le folosea pentru copiile după pietrele funerare. Sau, și mai bine, 
în portbagaj... dacă avea suficient oxigen și căldură. Când urmau să 
ajungă plugurile de zăpadă, a doua zi dimineaţa, ar pleca fiecare pe 
drumul lui, iar Lars ar fi putut să se îndepărteze fără ca măcar să-şi dea 
seama că-i scăpase prada... 

Nu. Erau doar visuri. Întrucât avea să stea acolo toată noaptea, Lars 
era nevoit să dea drumul la motor din când în când ca să-i fie cald 
copilului. Ar fi observat dacă prizonierul ar fi dispărut. 

Inspiră adânc. Numără până la cinci înainte să expire, aşa cum o 
învățase odată mama ei. 

„În momentul ăsta, avantajul e al meu. Nu-l pot irosi.” Şi-ar fi dorit 


ca altcineva să fi fost în situaţia ei. Cineva mai deștept, mai curajos, mai 
echilibrat, mai capabil. Cineva din corpul de formare a ofițerilor în 
rezervă din colegiu, una dintre fetele acelea transpirate în costum de 
camuflaj urban, care cărau rucsacuri grele prin campus. Cineva care să 
ştie jiu-jitsu. La naiba, oricine altcineva. 

Însă nu era decât ea. 

Doar Darby Thorne, fata ciudată care se ascundea de petreceri într- 
o cameră de cămin tapetată cu desene în creion copiate de pe 
mormintele unor străini, ca un fel de vampir spiritual. 

În timp ce afară furtuna se înăsprea, fata apucă telefonul şi scrise 
repede încă un SMS. Doar o ciornă. O rezervă în caz că s-ar fi întâmplat 
ceva de neconceput, care totuși îi aduse lacrimi în ochi. 

Mamă, dacă găseşti mesajul ăsta pe telefonul meu, înseamnă că mi s-a 
întâmplat ceva. Sunt blocată peste noapte într-un refugiu şi unul dintre 
cei de aici ar putea fi un om periculos. Sper să fiu eu paranoică. Dar dacă 
nu... să ştii că-mi pare rău pentru tot. Pentru tot ce ţi-am spus şi ţi-am 
făcut. Îmi pare rău pentru telefonul ăla de Ziua Recunoștinței. Nu 
meritai aşa ceva. Mamă, te iubesc mult. Şi-mi pare foarte rău. 

Cu dragoste, fiica ta. FĂ 


Cincisprezece minute mai târziu, Lars se duse la toaletă. 

Trecu pe lângă scaunul lui Darby și ea observă ceva bizar. Își 
scosese mănușile negre de schi, expunând pielea deschisă la culoare de 
pe dosul mâinii stângi. Era presărată cu umflături foarte micuţe. Ca 
urmele unor mușcături de țânţar. Sau poate era o cicatrice, deşi nu-și 
putea imagina ce unealtă sinistră ar putea face așa ceva unei mâini 
umane, poate doar o râzătoare... 

Lars trecu de ea şi dispăru în toaleta bărbaţilor. Uşa se închise, 
şuierând o veșnicie înainte de a se încuia cu un clinchet. 

„Acum. 

Darby îşi împinse scaunul şi se sculă în picioare, cu genunchii 
tremurându-i. Ed și Ashley ridicară privirea spre ea. Asta era şansa ei, 
fereastra de treizeci de secunde în care să se furişeze afară și să 
confirme grozăvia. Cu telefonul în mână, se îndreptă spre uşa de la 
intrare, ținându-și răsuflarea - şi pe drum făcu ceva ce o uimi până și 
pe ea. Ceva irațional. 

Se apropie de a doua carafă, cea cu eticheta CACAUA, și-și reumplu 
paharul de plastic de 250 de mililitri. Ei nici măcar nu-i plăcea 


ciocolata caldă. 

„Dar copiilor le place, nu-i așa?” 

Auzi când Lars trase apa la toaletă. Avea să iasă. 

Sorbi grăbită din băutura caldă în timp ce reveni la ușa pe care o 
deschise, conștientă că Ashley încă o privea. 

— Hei, Darbs, unde te duci? 

„Darbs.” Nu i se mai spusese așa din clasa a cincea. 

— Mai încerc să prind semnal. Mama are cancer pancreatic şi e-n 
spital în Provo. 

Fără să-i dea lui Ashley timp să răspundă, ieși în viscol, zgribulindu- 
se în aerul rece, și-și aminti o zicală pe care o auzise cândva de la 
mama ei: Minciunile cele mai ușor de spus sunt cele adevărate. 


NOAPTEA 


9.25 PM 


Darby se duse mai întâi la Copiii de Coşmar. 

Făcea parte din planul ei - ar fi părut suspicios să se îndrepte direct 
spre maşini, trebuia să presupună că Lars se va uita pe fereastră după 
ce ieşea de la toaletă și va constata că ea nu mai era acolo. În plus, lăsa 
urme în zăpadă. Le recunoştea pe ale ei de acum o oră, şi pe ale lui 
Ashley, şi pe ale lui Lars (încălțările ei mărimea 39 erau mult mai mici 
decât ale lor). Toate erau acoperite de nea. 

În seara asta, fiecare decizie avea să lase urme. 

Cât despre decizii, ciocolata caldă fusese una proastă. Aproape la fel 
de proastă ca tatuajul „Putere în chineză” al lui Devon. Nu știa de ce 
pierduse timp să toarne băutura în timp ce un posibil molestator de 
copii se uşura în încăperea alăturată. Pur şi simplu o făcuse. Îşi arsese 
limba când o sorbise în drum spre ieşire, ca o adevărată dură. 

Înconjură statuile ciobite, apoi reveni spre centrul pentru vizitatori. 
Clădirea atârna pe marginea prăpastiei - o falie îngustă în spatele unui 
zid cu fundaţie de ciment, părând şi mai îngustă din cauza meselor de 
picnic stivuite acolo. Pe peretele din spate al clădirii observă alte două 
ferestre. Câte una pentru fiecare grup sanitar. Erau mici și 
triunghiulare, la aproximativ trei metri înălțime, cuibărite sub 
streașina ornată cu ţurțuri a acoperișului. Era sigură că Lars îşi 
terminase deja treaba acolo - auzise apa trasă cu câteva minute în 
urmă -, dar se mișcă silențios pentru orice eventualitate. 

Porni în sus, jucând în continuare rolul fetei fără semnal la telefon. 
Bineînţeles, iPhone-ul ei nu detecta nimic. Încercă să retrimită mesajul 
la 911 la fiecare câțiva pași, însă nu mergea. Bateria era acum la patru 
procente. 

De acolo de sus putea supraveghea întregul refugiu, întins ca o 
dioramă. Wanapa - Micul Diavol în dialectul local. Clădirea mică și 
solidă. Catargul. Trunchiul de cedru. Copiii de Coşmar. Mașinile 
înzăpezite. Urmărea în special uşa din față a centrului pentru vizitatori, 
aşteptând ca Lars să iasă sub strălucirea portocalie a becului cu vapori 
de sodiu. Aşteptând să vadă dacă o lua pe urmele ei. 

Uşa nu se deschise. 

Nici urmă de Faţă de Rozător. 

Vârful Melanie se înălța în stânga ei, o umbră înclinată. Ninsoarea 


intensă îl ascunsese aproape în întregime, dar tot era cel mai înalt 
munte vizibil. Ar fi fost un reper util pentru navigație. 

Din locul ăsta vedea și Drumul Statal 7, iluminat de lămpile 
suspendate. Arăta ca o gigantică pistă de schi, sclipind de zăpadă 
proaspătă. De netrecut pentru orice de aici, cu excepţia, posibil, a 
camionetei lui Sandi. Blue n-ar fi reușit să urce nici doi metri - sau să 
coboare. 

Aşteptă acolo cu fulgi în păr, ascultând rafalele îndepărtate ale 
vântului de mare altitudine. În rest, o linişte deplină. Iar în liniște, 
gândurile chinuite ale lui Darby alergau sălbatic, ca într-o cameră cu 
ecou. 

Din cauza ta ne-a părăsit tata. Și dacă aș fi putut l-as fi ales pe el în 
locul tău. Aşa aș fi făcut. Într-o clipă. 

Într-o nenorocită de clipă, Maya. 

Înainte să închidă, mama ei îi răspunsese: Dacă te-ar fi vrut cu 
adevărat, Darby, te-ar fi luat cu el. 

Sorbi din nou ciocolată caldă. Călduţă. 

Acum, că era sigură că Lars n-o urmărea, putea, în cele din urmă, să 
se apropie de dubă. Traversă rampa de la ieşire şi veni dinspre nord, 
fără ca ochii să-i părăsească fațada clădirii Wanapa. De la fereastră se 
vedea latura dreaptă a dubei, dar nu şi cea stângă, iar ea trebuia să 
presupună că Lars trăgea cu ochiul afară. Mersul prin zăpada adâncă 
era epuizant; gâfâia urcând și vărsa băutura. Simţea aerul abraziv în 
gât. Nasul îi ardea. Umezeala îi îngheţa pe gene, înțepenindu-le. 

În mod ciudat totuşi, nu-şi simţea trupul înghețat. Sângele îi 
clocotea de adrenalină. Parcă era radioactivă. Nici măcar n-avea 
mănuși, dar i se părea c-ar putea petrece toată noaptea afară. 

Traversând secțiunea parcării rezervată rulotelor și camioanelor, 
ajunse suficient de aproape de clădire ca să distingă figurile prin sticla 
murdară. Vedea umărul lui Ashley. Creştetul chel al lui Ed. Însă nici 
urmă de Lars, ceea ce o îngrijoră. Dacă totuși o urmărise afară? Dacă 
ieşise din clădire când Darby se afla în spatele acesteia și era chiar 
acum pe urmele ei, strecurându-se după ea prin întuneric? 

Nu putea decide ce ar fi fost mai înfricoşător - să-l vadă sau nu pe 
Faţă de Rozător. Curând, ciocolata avea să-i îngheţe în pahar. 

Continuă să înainteze către duba misterioasă cu vulpea 
caricaturizată, tot mai aproape la fiecare pas poticnit. Sloganul acela: 
NOI TERMINĂM CE AM ÎNCEPUT. Stratul de zăpadă din parcare era 


mai subțire; doar până la gleznă, sub o pojghiță de gheață. Fusese 
curățat în ultimele douăzeci şi patru de ore, ceea ce era liniștitor. 
Apropiindu-se din stânga, se folosea de laterala dubei ca acoperire. 

Ajunse la ușile din spate. Era un Chevrolet Astro. Presupuse că AWD 
venea de la all-wheel-drive, vehicul cu tracțiune integrală. Un model 
mai vechi, judecând după uzura înaintată. Zgârieturi murdare pe bara 
de protecţie. Vopsea gri-închis jupuindu-se în băşici uscate. În dreapta, 
recunoscu forma vagă a propriilor ei urme de acum o oră, când trecuse 
printre dubă şi Honda și se oprise chiar în locul acela. Acolo se 
întâmplase. Acolo luase seara o turnură neplăcută. 

lar acum era momentul adevărului. 

Puse paharul de plastic în zăpadă și se aplecă spre geamurile 
dreptunghiulare ale Astro-ului, pe jumătate acoperite de ţurțuri de 
gheaţă. Îşi puse din nou palmele de o parte şi de cealaltă a ochilor şi 
privi înăuntru. Era chiar mai întuneric decât își amintea. Nicio umbră. 
Nicio mișcare. Doar beznă tulbure, ca şi cum s-ar fi uitat în dulapul 
unui străin. 

Ciocăni în geam cu două degete. 

— Hei. 

Niciun răspuns. 

— Hei. E cineva acolo? 

Era ciudat să vorbească cu o dubă. Nimic. 

Doar Darby Thorne, stând acolo ca un spărgător de mașini, 
simțindu-se din ce în ce mai jenată cu fiecare clipă. Se gândi să 
folosească lanterna de la telefon, dar ar fi consumat mai mult din 
baterie și, mai rău, ar fi strălucit ca o supernovă. Dacă Lars era cu fața 
la fereastră, ar fi observat-o cu siguranţă. 

Lovi cu încheieturile degetelor de două ori în ușa metalică, imediat 
deasupra plăcuței de înmatriculare de California, și aşteptă un 
răspuns. Înăuntru nu era nicio activitate. Absolut nimic. 

„Mi-am imaginat eu.” 

Se îndepărtă cu un pas de ușă, inspirând adânc aerul rece. 

— Ascultă-mă, șuieră ea cu voce joasă. Dacă e cineva închis acolo, să 
facă un zgomot în clipa asta. Altfel plec. E ultima ta șansă. 

Tot niciun răspuns. Darby numără până la douăzeci. 

„Mi-am imaginat mâna aia. Asta s-a întâmplat.” 

Acum, permițându-şi luxul de a privi retrospectiv, înţelese de ce își 
făcuse timp să umple paharul cu ciocolată caldă. Era forma ei de 


negare. Făcuse același gest după ce Devon îi trimisese seara trecută un 
mesaj implorator: Sună-mă mama are cancer. 

Care fusese prima mişcare pe care o făcuse ea? 

Lăsase telefonul jos, îmbrăcase o jachetă și plecase pe jos de la 
Dryden Hall până la clădirea asociaţiei studenţilor ca să comande un 
cheeseburger. Privise cum i se aduce, plin de grăsime şi strivit, și 
plătise 5,63 dolari cu o bancnotă mototolită de 10 dolari, găsise un loc 
în localul pustiu și mușcase de două ori fără chef, apoi fugise la toaletă 
să vomite. O sunase pe Devon chiar de acolo, cu coatele pe porţelanul 
alb, cu obrajii arzându-i de lacrimi. 

Normalitatea oferă un refugiu - te poți agăța de ea. 

Lângă duba lui Lars, ea continuă să numere. 

Ajunsese deja la cincizeci și nu primise niciun semn de la copilul 
imaginar. Logic, nu? La fel cum oameni perfect raționali jură că au 
văzut lumini roşii pe cer, sau fantome în oglindă, ori pe Bigfoot în 
parcuri naţionale, Darby Thorne își imaginase o mână de copil în 
interiorul mașinii unui necunoscut şi aproape că trecuse la acțiuni 
serioase și impulsive pe baza acelui miraj întrezărit. Prea multă 
cofeină, prea puţin somn. 

Nu era un film. Era doar viaţa reală. 

Totul fusese o neînțelegere, o alarmă falsă, iar Darby deveni brusc 
nerăbdătoare să se întoarcă în sufocantul centru pentru vizitatori. 
Compania nu-i mai părea deloc rea. Ar putea încerca să joace cărți cu 
Ashley, să stea de vorbă cu Ed și cu Sandi. Poate ar fi ațipit pe o bancă 
până ce DTC ar fi actualizat emisiunea de pe frecvenţa de urgenţă cu 
noi detalii meteo. 

Pentru că, la urma urmelor, Lars nu era un răpitor. Era un ciudat 
bâlbâit şi cu o afecțiune dermatologică la nivelul mâinilor, desigur, însă 
lumea gemea de ciudaţi. Majoritatea erau inofensivi. Aşa cum cel mai 
probabil era și proprietarul Astro-ului; își regăsi puţin din curaj și lipi 
telefonul de fereastra dubei, aprinse lanterna și declanșă o explozie 
orbitoare alb-albăstruie. Doar ca să scape și de ultimele suspiciuni, ca 
să-şi confirme că acolo nu era nimic... 

În spatele geamului văzu chipul unei fetiţe care se zgâia la ea. 

Darby scăpă telefonul din mână. 

Lanterna ateriză în lateral la picioarele ei, îndreptată spre Wanapa 
ca raza unui far, proiectând umbre neregulate pe zăpadă. Se aruncă 
peste ea, o acoperi cu palmele şi bâjbâi după buton. 


În dubă părea să nu se mişte iarăşi nimic. Fetiţa se retrăsese în 
întuneric. 

Și de data asta, Darby abia o zărise. Însă, în lumina puternică, 
imaginea i se întipărise pe retină, ca și cum ar fi privit în soare. 
Detaliile erau acolo. Forma ovală a feţei. Șase-șapte ani, păr încâlcit. 
Ochi mari, clipind în lumină. Bandă izolatoare înfășurată fără milă în 
jurul gurii, lucioasă de la muci. Se afla în spatele a ceva metalic cu bare, 
ca o cutie din sârme negre. Aşa cum bănuise de la început. O cușcă de 
câine. 

„Oh, Doamne! Are gura acoperită cu bandă și e înghesuită într-o 
cuşcă.” 

Pentru prima dată de când ieşise afară, Darby începu să tremure. 
Toată căldura părea să-i fi părăsit trupul într-o singură clipă. Totul se 
confirma. Totul era adevărat. Totul era așa cum suspectase. Se 
întâmpla exact acum, în culori vii, iar viața unei fetiţe era cu adevărat 
în cumpănă, şi meciul serii avea să aibă loc între o studentă la Arte 
nedormită şi un prădător uman. 

Se ridică în picioare. 

Prostește, încercă din nou uşa din spate a dubei. Era tot închisă. 
Deja ştia asta. Apoi se duse la portiera şoferului. Nu gândea; acționa 
din instinct. Numai reflexe, nervi întinși. Avea să intre în duba lui Față 
de Rozător. Avea s-o scoată dracului de acolo pe fetița aia și s-o 
ascundă în Honda ei. În portbagaj, poate. Ar fi în siguranță acolo, nu-i 
aşa? 

Să spargă geamul ar fi însemnat să facă gălăgie şi să lase urme. De 
aceea, Darby se uită pe fereastra șoferului. Pe bordul Astro-ului erau o 
mulțime de bonuri și pe scaune se vedeau ambalaje galbene de 
hamburgeri. Suporturile pentru băuturi erau pline de pahare goale de 
Big Gulp ale lui Lars. Curăţă ninsoarea proaspătă și căută butonul de 
blocare a portierei în spatele sticlei înghețate - da, era acolo. Slavă 
Domnului pentru mașinile vechi... 

„Darby, gândeşte-te bine.” 

Se ghemui şi scoase șiretul alb de la tenisul drept. Scrâșnind din 
dinți, făcu un laţ la mijloc. ÎI strânse bine, ca pe un lasou în miniatură. 
Nu mai făcuse așa ceva decât o singură dată. 

„Darby, oprește-te.” 

În niciun caz. Mai curăță ceva zăpadă de deasupra portierei, rupând 
aşchii de gheaţă, și înghesui șiretul în colțul de sus. Cu vârfurile 


degetelor apucă metalul și trase, destul cât să slăbească presiunea 
dintre portieră şi cadru. Doar un milimetru sau doi. După treizeci de 
secunde de eforturi, lațul alunecă înăuntru și se legănă în spatele 
geamului. 

„Oprește-te.” 

Nu putea. Dădu drumul lațului centimetru după centimetru, 
coborând bucla către zăvor. Și o minune se întâmplă - lasoul căzu pe 
buton şi-l cuprinse de la prima încercare. Asta era partea cea mai 
dificilă, partea care-i luase patruzeci și cinci de minute frustrante 
ultima dată, însă, în mod miraculos, Darby reuși aici de la prima 
tentativă. Era semn bun, ca și cum Dumnezeu ar fi fost de partea ei. Ea 
cu siguranță aşa spera. În seara asta avea nevoie de tot ajutorul posibil. 

Judecata ei încă protesta: „Darby, nu fi impulsivă. Ce faci după ce o 
eliberezi? N-o poți lua înăuntru. Nu poţi s-o ţii închisă în portbagajul 
lui Blue toată noaptea. Mai întâi, fă un pas înapoi...” 

Nu. Nu se putea gândi decât la copilă. Imaginea acelei fețe mici şi 
îngrozite încă îi ardea în minte. 

„Gândeşte-te bine...” 

Se poziționă în stânga, alunecând pe lângă portieră, şi trase 
orizontal de şiret. Nodul se strânse în jurul butonului ca un ștreang de 
gât. Îl repoziţionă vertical, apucă mai bine şi trase puţin mai tare - 
dacă era prea tare ar fi scăpat butonul și ar fi trebuit s-o ia de la capăt - 
„apoi încă puţin mai tare, şiretul tremură tensionat și butonul scârţâi, 
acum era prea implicată şi nu se mai putea opri... 

„Darby, o să mori în noaptea asta.” 

Clic. 

Portiera se deblocă. 

Cu inima accelerându-i, Darby apucă mânerul portierei şi o 
deschise, iar spre groaza ei, becul din Astro se aprinse. O lumină 
orbitoare. m 


O lumină de afară îi atrase atenția lui Larson Garver. 

Stătea aplecat lângă raftul cu reclame, studiind pliantul Colorado Air 
şi încercând să-şi dea seama dacă elicopterul lor cu turbină Robinson 
era un R66 sau un R44, când o observă. Sclipea la marginea vederii 
periferice. O rază silențioasă venind dinspre parcare, reflectată în 
ferestre. Dinspre duba lui 

Simţi un nod de panică în măruntaie. 


Ceilalți din încăpere nu observaseră. Jocul de cărți dintre Ashley și 
Ed continua, vocile lor executând un blând duc-te-vino: 

— Nouă de caro? 

— Ah. M-ai prins. 

Lars îşi ținu răsuflarea. Unghiul din care se uita la lumina de afară 
nu era prea bun; putea fi doar o reflexie în geam. Așa că îndesă în 
buzunar pliantul Colorado Air - unde se întâlni cu Spring Scenic (un 
Cessna 172) şi Rocky Vistas (un DHC-3 Otter) - și se grăbi spre 
fereastră, întinzând gâtul ca să dt mai bine... 

Darby găsi întrerupătorul plafonierei și-l apăsă. 

Întuneric din nou. 

„Măiculiţă.” Gâfâia, cu inima bubuindu-i și timpanele ţiuind 
inundate de sânge. Fusese ceva prostesc. Nesăbuit. Periculos. 
Acţionase fără să gândească și-și permisese să fie luată prin 
surprindere de un bec activat de portieră. 

Totuși, nu văzuse nimeni. „Nu se întâmplase nimic rău, nu se 
stricase nimic, aşa-i?... Așa-i?” 

Duba mirosea a sudoare stătută. Îi amintea de vestiarele sălilor de 
sport. Scaunul de piele era lipicios. Pe bord se afla macheta unui 
aeroplan. Podeaua era o mare de pungi Jack in the Box și Taco Bell, 
galbene şi mototolite, unsuroase și translucide de la grăsimea 
îmbibată. Căută consola dintre scaune și o deschise - tot mizerii. 
Sperase să găsească un pistol sau ceva asemănător. Intenţionă să caute 
şi în torpedo, dar ştia că şi acolo era un bec gata să acționeze ca o 
capcană. Nu putea să rişte încă o dată. 

Pe interiorul portierei găsi încuietorile. 

CLIC-CLIC. 

Uşile din spate ale Astro-ului erau acum deschise. Cabina era 
separată de zona pentru marfă printr-un grilaj de metal, ca un 
confesional catolic. Cu multă grijă, se strecură din nou afară, recuperă 
lațul din șiret, apăsă butonul de blocare și închise uşor, împingând cu 
palmele, portiera șoferului. Peste capota dubei putea vedea ferestrele 
clădirii. Observă cu groază silueta lui Lars în spatele geamului - 
cerceta lumina plafonierei -, dar fereastra era încă închisă. Se zăreau 
doar creștetul lui Ed şi o parte din umărul lui Ashley; jocul de 
„Pescuiește” continua. 

Deocamdată era bine. 


Darby se strecură pe partea stângă a dubei, urmându-și pașii pe 
lângă desenul cu vulpea absurdă, săltând prin mormanele de zăpadă. 
Băgase șiretul în buzunarul de la pantaloni; nu avea timp acum să-și 
lege la loc tenisul drept. Ocoli spatele Astro-ului, apucă mânerul uşii 
din stânga și trase. 

Fetița stătea ghemuită pe genunchi într-o cușcă pliabilă pentru 
câini, neagră, cu gratii din sârmă. Avea dimensiunea potrivită pentru 
un collie și era încuiată cu un lacăt și zeci de coliere de plastic bine 
strânse. Degetele mici ale copilei apucau sârmele ca pe niște gratii de 
închisoare. Avea bandă izolatoare înfășurată peste gură în cercuri 
neîndemânatice. 

Darby simţi un miros acru şi umed. Urină. 

Pentru o clipă interminabilă se simţi incapabilă să vorbească. Ce-ar 
fi putut spune? Nu existau cuvinte pentru o asemenea situație. I se 
păru că înghite o gură de unt de arahide înainte să reușească să-și 
miște buzele şi să rostească: 

— Bună. 

Fetița se holba la ea cu ochi mari. 

— Eşti... eşti bine? 

Ea clătină din cap. 

„Normal, ce dracu'!” 

— Eu... Darby se înfioră în vântul rece, dându-și seama că nu-și 
făcuse planuri atât de departe. OK, o să-ți dezlipesc banda de pe față, ca 
să poţi vorbi cu mine. E-n regulă? 

Fetița aprobă. 

— S-ar putea să doară. 

Fetiţa încuviinţă iar. 

Darby ştia că o să doară; i se lipise de păr. Lars o încolăcise neglijent 
în jurul capului, și era din cea neagră pentru izolaţii electrice. Se 
întinse printre barele cuștii şi, frecând cu unghiile, găsi capetele benzii. 
Cu grijă, desfăcu primul strat, apoi pe al doilea, și, în timp ce fetița 
desfăcea restul, Darby întrebă: 

— Cum te cheamă? 

— Jay. 

— Il cunoşti pe șoferul dubei? 

— Nu. 

— El te-a luat? 

— Da. 


— De la tine de acasă? întrebă Darby, apoi reformulă: Stai așa, Jay, 
unde locuiești? 

— Pe Fairbridge Way, la numărul 1145. 

— Unde-i asta? 

— Pe lângă Costco. 

— Nu. În ce orașlocuieşti? 

— În San Diego. 

Darby se înfioră. Ea nu mersese niciodată până pe Coasta de Vest. 
Lars trebuie să fi fost pe drumuri zile întregi, cu fetița încarcerată în 
spate. Asta explica resturile de fast-food. Pe măsură ce se uita mai mult 
în spatele dubei, ochii i se adaptau la întuneric și văzu pături şi covoare 
îngrămădite ca să acopere cuşca. Poliţe de furnir pe pereţi, toate goale. 
Sticle de Coca-Cola se rostogoleau pe podeaua de metal. Rumeguș. 
Cuie. O canistră roşie de benzină, cu dop negru. Haine de copil 
înghesuite în pungi albe de K-Mart, deși Darby se îndoia că Lars o 
schimbase pe Jay măcar o dată de când o răpise din orașul natal. 
Tocmai din sudul Californiei. 

— Chiar lângă Costco, clarifică Jay. 

Darby observă un desen circular pe tricoul fetiţei și-l recunoscu - 
dispozitivul în formă de bilă din jocurile Pokemon. Poké Ball, îşi aminti 
din aplicația iPhone-ului, care pentru scurt timp luase cu asalt 
campusul UC Boulder. 

— Care-i numele tău de familie? 

— Nissen. 

— E... Darby scutură lanțul rotund care lega ușa cuștii. Jay vine de la 
ceva? 

— De la Jaybird. 

— Nu, de la vreun nume mai lung. Cum ar fi... Jessica? 

— Doar Jay, răspunse fetița. 

Jay Nissen. Vârsta - șapte ani. Dată dispărută în San Diego. 

O cuprinse un fior când înțelese - așa ceva se anunţase probabil la 
ştiri. Ea spărsese mașina unui bărbat (teoretic, deja un delict) și lua 
decizii, chiar în acel moment, care mai târziu urmau să fie citate într- 
un tribunal. Avocaţii aveau să pigulească detaliile minut cu minut. Dacă 
supraviețuia, urma să dea socoteală pentru fiecare decizie luată, bună 
sau rea. lar deocamdată nu făcuse altceva decât s-o întrebe pe fetița cu 
gura acoperită cu bandă izolatoare dacă era bine. 

Darby nu se pricepuse niciodată să discute cu copiii. Când fusese 


babysitter, îi lipsise instinctul matern. Copiii erau niște creaturi mici, 
murdare și nestăpânite care o enervau. Se întrebase adeseori cum 
reuşise propria ei mamă să se descurce cu ea, mai ales că nu fusese 
planificată. 

Sora ei mai mare, Devon, fusese desigur dorită. Dragul prim născut. 
Însă după trei ani apăruse şi Darby, în ajunul unei separări 
matrimoniale. Acte de divorţ, chirie plătită cu întârziere și grețuri 
matinale. Am crezut că erai o răceală la stomac, îi spusese mama ei 
odată cu un zâmbet pieziș. Darby nu ştiuse niciodată ce să creadă 
despre asta. 

Am crezut că erai o răceală. 

Am încercat să te ucid cu Theraflu. 

Fetița răpită ridică şi cealaltă mână ca să apuce barele cuștii şi 
Darby observă că era bandajată. Palma lui Jay fusese înfășurată de 
câteva ori cu bandă izolatoare murdară, însă era prea întuneric pentru 
a distinge detalii. 

Darby o atinse și Jay se retrase repede. 

— Te-a... rănit? 

— Da. 

Stomacul i se strânse de furie. Nu-i venea să creadă cât putea să se 
înrăutățească noaptea cu fiecare secundă! Totuși, își stăpâni vocea și 
întrebă printre dinţii încleştați: 

— Ce ţi-a făcut la mână, Jay? 

— A zis că-i un cartonaș galben. 

— Un cartonaș galben? 

Fetița aprobă din cap. 

Darby se tulbură - ca la fotbal? 

Jay coborî mâna rănită și se lăsă pe spate, făcând cuşca să scârţâie, 
şi Darby simți ceva ca o crustă acoperind sârmele. Se cojea sub 
unghiile ei și avea iz metalic. Urme de sânge uscat. 

„Un cartonaş galben. Cu genul ăsta de psihopat am de-a face...” 

La cincisprezece metri distanță, uşa din faţă a clădirii se deschise, 
apoi se trânti la loc. 

Jay înlemni. 

Paşi care se apropiau iute. Gheaţă care trosnea sub tălpi. Darby 
şovăi în locul în care se afla, lipită de spatele dubei Chevrolet Astro a 
răpitorului. Jumătate înăuntru, jumătate în afară. Temându-se să se 
mişte, temându-se să rămână. Paralizată de groază, privi în ochii mari 


ai fetiţei în timp ce paşii continuau să se audă tot mai aproape în 
întuneric. Apoi un alt sunet. 
Respirație pe gură. 


9.39 PM 


Să fugă sau să se ascundă? 

În timp ce Lars se apropia de duba sa, Darby alese să se ascundă. 
Sări cu totul înăuntrul vehiculului, ridică genunchii și închise ușor uşa 
în urma ei... dar aceasta se prinse într-un prosop. 

Paşii lui trosniră mai aproape. 

„Rahat...” 

Trase prosopul înăuntru şi închise ușa. Se auzi zăvorul. Acum era 
blocată în interiorul dubei răpitorului, înghesuită între ușile din spate 
şi cuşca lui Jay. Se lăsă cât putu de jos pe podea, contorsionându-se ca 
să încapă în spaţiul strâmt, şi se acoperi cu grămada de prosoape și 
covoare scorțoase. Sticlele de Coca-Cola zdrăngăneau sub ea. Păturile 
miroseau a câine ud. Fruntea îi era presată de ușa de metal rece, cotul 
drept îndoit la spate. Se luptă să-și controleze respiraţia, să-și 
domolească gâfâielile panicate. 

„Inspiră. Numără până la cinci. Expiră. Inspiră. Numără până la 
cinci. Expiră. Inspiră. Numără până la...” 

Acum auzea pașii lui Față de Rozător ocolind partea din dreapta a 
dubei, pe lângă vulpea cu pistolul pentru cuie, pe lângă mottoul NOI 
TERMINĂM CE AM ÎNCEPUT, strecurându-se între dubă şi Honda ei. 
Simţi un amestec greţos de frică şi dezvinovăţire; dacă ar fi ales să fugă 
în loc să se ascundă, cu siguranţă el ar fi depistat-o. Continua să se 
apropie şuierând ușor printre dinţii prea mici și Darby îi văzu silueta 
trecând prin dreptul geamului de deasupra capului ei. Se opri acolo, 
aruncă o privire în interior, la jumătate de metru distanță de ea, cu 
respiraţia aburind sticla. 

Darby îşi ținu la rândul ei respiraţia. 

„Dacă deschide ușa, sunt moartă...” 

Însă el n-o deschise. Continuă să meargă, descrise un cerc complet 
în jurul dubei și ajunse la portiera șoferului. Apucă mânerul. Darby 
auzi uşa scârțâind în balamalele proaste, iar vehiculul se lăsă în jos pe 
amortizoare când al treilea trup uman se sui înăuntru. Se auzi 
zornăitul cheilor mașinii pe șnurul roşu. 

Cu un singur ochi neacoperit, atentă să nu deranjeze sticlele de sub 
ea, Darby aruncă o privire spre Jay în cuşca de câine și ridică un deget 
tremurător la buze: Sst/ 


Fetița încuviință din cap. 

Pe scaunul șoferului, Lars pufni, se aplecă în față şi băgă cheia în 
contact... dar nu porni motorul. Darby auzi o expirație prelungă, 
meditativă. Apoi liniște. Prea multă liniște. 

„Ceva nu-i în regulă.” 

Aşteptă, cu urechile bubuindu-i și muşchii abdomenului încordați. 
Ţinea aerul în plămânii umflați. Față de Rozător părea o siluetă 
întunecată la volan, separată de un grilaj despărțitor şi profilată pe 
zăpada opacă de pe parbriz. Cu ochiul neacoperit, Darby vedea că ţinea 
capul întors într-o parte. Se uita în sus și spre dreapta. La plafoniera 
Astro-ului. 

Becul pe care îl stinsese ea. 

„Oh, nu.” 

Îşi imagina la ce se gândea el. Se întreba de ce plafoniera nu se 
aprinsese automat atunci când deschisese portiera, ca de obicei. Ce 
sugera asta? Că altcineva intrase în dubă. Că, după examinarea atentă a 
urmelor de pași amestecați de afară, acel cineva se afla încă în 
interiorul dubei, îngropat în spate sub un covor Navajo umed, 
transpirând şi tremurând cu nervii întinși de panică... 

Lars răsuci cheia în contact. 

Motorul porni ușor şi Darby răsuflă uşurată. Lars se aplecă în scaun 
şi reglă duzele de aer. Fixă termostatul la temperatura maximă. Își 
puse fesul pe bord, lângă aeromodel, mototolind un ambalaj de fast- 
food. 

Auzi o mişcare lângă ea. Era Jay, răsucindu-şi în liniște banda în 
jurul gurii. „Isteaţă fetiță”, gândi ea. 

Următoarele douăzeci de minute părură ore, pe măsură ce duba se 
umplea de căldură şi de umezeală. Lars oprise motorul şi căuta stații 
radio. Nu găsi decât diferite variante de zgomot static, vocea-robot 
repetând transmisia DTC, şi nenorocitul de Crăciun a/b al lui Bing 
Crosby. 

„Nu pot să scap de cântecul ăsta”, gândi Darby. „Probabil o să-l cânte 
şi la înmormântarea mea.” Întotdeauna îşi imaginase că până atunci 
vor fi inventate mașinile zburătoare. Acum, ghemuită în duba umedă a 
unui răpitor, respirând pe nas, nu mai era aşa sigură. 

Evident, Lars ascultă întregul cântec, ceea ce înseamnă că Darby se 
văzu nevoită să facă la fel. Auzind versurile, ajunse să-l aprecieze ceva 
mai mult. Mereu presupusese că era vorba despre zăpadă, dar se 


referea şi la dorul de casă. Cât Bing Crosby cârâi, își imagină un băiat 
sărac de la țară care abia terminase liceul, ciucit în noroiul îngheţat 
dintr-o ţară străină, luptând în războiul altcuiva şi visând la cei dragi 
de acasă. Se simţea la fel. 

Lars probabil nu gândea atât de profund. Mușcă dintr-un baton 
Baby Ruth, mestecând zgomotos. Se scobi în nas și studie descoperirea 
în lumina de la bord. Pârţâi de două ori. A doua oară chicoti, apoi se 
întoarse brusc şi rânji spre spatele dubei cu gura plină de dinți mici şi 
ascuțiți, iar inima tinerei se strânse ca un pumn. 

— Am făcut cald pentru tine, zise el. 

Se uita la cușca lui Jay prin întuneric, dar nu avea idee că se uita și 
direct la Darby. O acoperea doar un strat de țesătură şi avea un ochi 
expus. Nu era nevoie decât de încă puţină lumină. 

„Se uită drept la mine.” 

Rânjetul lui Faţă de Rozător dispăru. Continua să privească fix. 

„Doamne, mă vede”, se gândi Darby, coastele i se strânseră și simți 
păianjeni târându-i-se pe piele. „I se adaptează ochii la întuneric și 
acum știe că sunt aici şi, Doamne, o să mă omoare..." 

Bărbatul trase al treilea pârț. 

„Sau asta, presupun.” 

Fusese unul lung, ca un claxon, apoi individul izbucni într-un hohot 
de râs. Râse isteric, lovind cu pumnul în scaunul pasagerului. Era 
grozav de mulțumit de sine însuși, aruncându-i sugrumat cuvintele 
captivei lui: 

— Cu... ha-ha-ha, cu plăcere pentru ventilație. E cald și plăcut, nu-i 
aşa, Jaybird? 

Darby auzi foşnind banda izolatoare când fetiţa înclină uşor capul. 
Şi-o imagină dându-și ochii peste cap, parcă zicând Vezi cu ce am de-a 
face? 

Apoi râsul lui Lars se transformă în tuse. O tuse udă, bolborosită, ca 
şi cum ar fi avut o infecţie a sinusurilor. Asta explica respiraţia pe gură. 

Picioarele lui Darby apăsau pe canistra de benzină de douăzeci de 
litri pe care o văzuse mai devreme, iar lângă ea observă acum un al 
doilea recipient alb. Cu o etichetă de Clorox, abia vizibilă în lumina 
bordului. Înălbitor, probabil. 

„Douăzeci de litri de benzină. Și înălbitor.” 

Materiale pentru curățat scena crimei, poate? 

După ce radioul făcu turul altor câtorva cântece de sărbători 


(Grandma Got Run Over By A Reindeer, pe care o cântă şi el, şi Silent 
Night pe care n-o cântă), Lars opri motorul și îndesă cheile în 
buzunarul jachetei. Aerul deja se supraîncălzise și geamurile erau 
aburite. Mărgele de lumină umedă sclipeau pe ele. Prinsă sub pătura 
înăbuşitoare, transpiraţia și zăpada topită îi făcuseră lui Darby pielea 
lipicioasă. Mânecile i se lipiseră de încheieturi și pe dedesubt, 
puloverul era îmbibat de sudoare. 

Lars se strecură afară, îşi trase fesul pe cap și aruncă o privire spre 
plafonieră. Încă era oarecum uluit de acel detaliu. Apoi se întoarse, își 
trosni pentru ultima dată emfatic fundul în cabină, împinse portiera, o 
încuie pe Jay - şi pe Darby - înăuntru și plecă. 

Darby ascultă zgomotul pașilor stingându-se. În depărtare auzi uşa 
centrului pentru vizitatori deschizându-se, apoi închizându-se cu un 
pocnet înfundat. 

Linişte. 

Jay îşi desfăcu banda de la gură. 

— Se pârțâie des. 

— Am observat. 

— Cred că-i de la hamburgeri. 

Darby aruncă pătura aspră de pe umeri, îndepărtându-și șuvițele 
umede de pe față. Deschise ușa din spate a Astro-ului și cobori. Se 
simţea ca şi cum ar fi scăpat dintr-o saună. Tenişii ei Converse erau uzi, 
şosetele neplăcut de moi, iar dreptului îi lipsea șiretul. 

— Pune sos picant pe orice, continuă Jay. Îl comandă la drive- 
through pentru cartofi prăjiţi, dar e o minciună. Îl toarnă pe... 

— Bine. 

Darby n-o asculta. Temperatura sub zero grade era revigorantă, de 
parcă ar fi dat jos douăzeci de kilograme de pulovere. Se simțea din 
nou vie şi agilă. Știa ce trebuia făcut... doar că habar n-avea cum naiba 
s-o facă. Se retrase un pas, ridică telefonul şi făcu repede două 
fotografii. 

Jay nu clipi; ținea în continuare pe barele cuștii degetele mânjite de 
sânge. 

— Ai grijă. 

— O să am. 

— Promite-mi c-o să ai grijă... 

— Promit. 

Fetița întinse mâna sănătoasă spre Darby. La început crezu că era o 


strângere de mână, sau un legământ cu degetul mic, sau vreun alt gest 
pe jumătate rememorat din copilăria ei, însă Jay lăsă să cadă ceva în 
palma lui Darby. Ceva mic, metalic, rece ca un cub de gheaţă. 

Era un glonţ. 

— L-am găsit pe jos, şopti fetița. 

Era mai uşor decât ar fi crezut Darby, ca o mică torpilă boantă. Îl 
rostogoli de la stânga la dreapta în palma tremurândă; aproape că-l 
scăpă. Nu era chiar o surpriză, ci doar o confirmare sumbră a celui mai 
rău scenariu. 

„Bineînţeles că Lars are un pistol. Bineînţeles.” 

Ar fi trebuit să bănuiască. Era America, unde polițiștii și infractorii 
aveau pistoale. Unde, după cum declară reprezentanţii Asociaţiei 
Naţionale a Armelor, singurul care i se poate opune unui tip rău, 
înarmat este un tip bun, înarmat. O aiureală, însă una adevărată. Ea nu 
ținuse niciodată în mână o armă de foc, cu atât mai puţin să tragă, însă 
şi-ar fi vândut sufletul să aibă una acum. 

Îşi dădu seama că Jay încă se uita la ea. 

De obicei detesta să vorbească cu copiii. Ori de câte ori rămânea 
singură cu nepoatele ei sau cu frații mai mici ai prietenilor îi trata ca pe 
nişte adulți mai mici şi mai proști, însă acum îi veni uşor. Nu avea 
nevoie de cuvinte afectate. Vorbea foarte serios şi orice vorbă în plus 
n-ar fi făcut decât să dilueze forța cuvintelor: 

— Jay, îţi promit c-o să te scot de aici. O să te salvez. 


10.41 PM 


Darby nu-şi văzuse tatăl de unsprezece ani, însă cu doi ani în urmă 
el îi dăruise, cu ocazia absolvirii liceului, o unealtă multifuncţională pe 
care i-o trimisese prin poştă. Partea nostimă? Pe cardul Hallmark 
cumpărat de la magazin, felicitarea era pentru absolvirea colegiului. 

Nasol, nu? 

Totuși, pentru un cadou nu era rău. Era unul dintre bricegele acelea 
roșii Swiss Army care se deschideau în evantai: tirbușon, unghieră, 
pilă. Şi, bineînţeles, o lamă zimţată de cinci centimetri. Îl folosise o 
singură dată, ca să ajute la desfacerea pachetului ce conținea noile 
căşti ale colegei de cameră, apoi uitase de el. Îl ţinea în torpedoul lui 
Blue. 

Acum era în buzunarul ei de la spate. Ca un şiş într-o închisoare. 

Stătea pe tejgheaua de piatră, cu spatele sprijinit de grilajul de 
securitate și genunchii strânși la piept. De acolo putea supraveghea 
întreaga sală: Ed și Ashley terminau al nu ştiu câtelea joc de 
„Pescuieşte”, Sandi își citea cartea și Lars păzea ușa din locul lui 
obişnuit. 

De pe bancheta din spate a Hondei, de sub teancul de coli de hârtie 
de orez pe care desena, Darby luase şi un pix albastru şi un caiet de 
curs. ÎL ținea în poală. 

Prima pagină conținea mâzgăleli. Forme abstracte, umbre hașşurate. 

A doua pagină - alte mâzgăleli. 

A treia? Ferindu-se cu atenţie, Darby schițase probabil cel mai bun 
portret al ei. Era aproape perfect. Îi studiase lui Lars fiecare centimetru 
șleampăt. Mustăţile blonde, dinţii uşor suprapuși, bărbia regulată și 
fruntea teşită. V-ul pronunţat al liniei părului. Îi surprinsese până și 
privirea tulbure. Poliția avea să-l găsească util; poate ajungea în mass- 
media şi ajuta la prinderea lui. Avea de asemenea și modelul dubei, 
marca și numărul de înmatriculare. Plus o schiță neclară a fetiţei 
dispărute în San Diego. Ar fi arătat grozav la CNN, mărită pe ecranele 
extraplate de 101 centimetri din toată ţara. 

Era însă suficient? 

Acum era imposibil să meargă cu maşina, dar mâine-dimineaţă, 
când soseau plugurile şi deschideau Backbone Pass traficului, Lars o va 
lua pe Jay şi va pleca. Chiar dacă Darby ar fi reușit să sune la 911 


imediat după aceea, poliţia avea să pornească tot de la ultima locaţie 
cunoscută. Poate îl vor prinde, sau poate nu. Avea timp destul să scape 
din năvodul rarefiat, să dispară în lume, iar asta ar fi însemnat 
condamnarea la moarte pentru fetița de șapte ani Jay Nissen. Jaybird 
Nissen. Sau cum o chema. 

Conform hărţii regionale de pe perete, Drumul Statal 7 se intersecta 
în apropierea trecătorii cu două autostrăzi. Plus o şosea interstatală 
importantă, care trecea ca o arteră spre nord. Dacă Lars o lua spre est 
sau spre vest, avea o mulțime de căi de scăpare. La o analiză mai 
atentă, Darby descoperi că refugiul Wanapa (Micul Diavol) se afla cu 
treizeci şi doi de kilometri mai jos. Cel în care rămăseseră ei izolați era 
de fapt Wanapani. Mai devreme citise harta greșit. Se aflau cu treizeci 
şi doi de kilometri ma; departe de civilizaţie. 

În limba paiute, Wanapani însemna Marele Diavol, 

Bineînţeles. 

Darby încă avea glonţul în buzunar. Îl cercetase în lumina verde 
fluorescentă din toaleta femeilor. Vârful bont era crestat în cruce cu 
tăieturi ce păreau intenționate, dintr-un motiv necunoscut. Pe 
circumferința bazei sale de alamă era stanțat 45 AUTO FEDERAL. Ea 
auzise de pistoale numite patruzeci și cinci, în filmele polițiste, totuşi 
era înspăimântător să se gândească la faptul că exista unul chiar acolo, 
în aceeași cameră cu ea, ascuns sub geaca lui Lars. La doar câțiva metri 
depărtare. 

Darby intuise asta de mai bine de o oră, dar mintea abia acum 
conștientiza. Descrierea unui suspect și o poză neclară nu erau 
suficiente. Ajungea pentru ca mass-media s-o facă eroină dacă 
evenimentele decurgeau bine, însă nu garanta salvarea lui Jay. 

Și dacă poliţiştii nu-l găseau pe Lars, ce le-ar spune părinţilor bietei 
fete? Îmi pare rău că v-a murit copilul, dar eu am chemat poliția şi am 
notat numărul de înmatriculare și am făcut totul conform procedurii. 
Am făcut până și un desen. 

Nu, trebuia să treacă la fapte. 

Chiar atunci, în noaptea aceea. În refugiul mic şi acoperit de zăpadă. 
Înainte ca plugurile să ajungă în zori, trebuia să-l oprească ea însăşi pe 
Lars. 

Cumva. 

Doar până aici mergea planul ei. 

Sorbi din cafea. Era a treia cană, amară şi neagră ca noaptea. Îi 


plăcuseră întotdeauna stimulentele: espresso, Red Bull, Full Throttle, 
Rockstar, pilulele No-Doze. Adderall-ul colegei de cameră. Orice pentru 
o exaltare infimă ce creează dependenţă. Combustibil pur de rachetă 
pentru picturile și pastelurile ei. Depresivele - alcoolul, iarba - îi erau 
duşmane. Darby prefera să-și trăiască viața cu ochii larg deschişi, 
frământată, alergând, pentru că nimic nu te poate prinde dacă nu te 
opreşti niciodată. Şi slavă Domnului pentru micul impuls acid al 
cofeinei! Pentru că în noaptea asta trebuia neapărat să rămână în 
alertă. 

Deasupra hărții regiunii remarcă un ceas vechi, cu tematică Garfield. 
În centru, Garfield îi făcea curte personajului feminin roz - Ariene - cu 
un buchet de flori desenate stângaci. Limba mică arăta că era aproape 
miezul nopţii şi tânăra își dădu seama că era cu o oră înainte. Cineva 
rămăsese la ora de vară. 

Nu era încă nici ora unsprezece. 

Nu-i era clar ce o apăsa mai tare - lipsa timpului sau faptul că avea 
prea mult timp. Pe când completa schița (umbrindu-i fruntea 
bolovănoasă care îi amintea de un fetus uman), observă că Lars se 
apropiase în cele din urmă de ceilalți. Cel puţin, acum exista ceva mai 
multă dinamică de grup. Ashley le arăta lui Lars şi lui Ed un truc cu 
cărțile de joc, ceva pe care-l numea „Răsturnarea mexicană”. Din câte 
auzea Darby, răsuceşti o carte folosind alta din mână... însă în realitate 
le inversezi între ele. Totul la vedere. Lars era fascinat de manevră, iar 
Ashley părea încântat să aibă audienţă. 

— Deci de asta tot câştigi tu, spuse Ed. 

— Nu-ţi face griji. Ashley rânji ca un negustor, ridicând mâinile. Te- 
am învins cinstit. Dar dacă-mi este permis să mă laud singur, am 
câştigat odată medalia de-argint la un concurs de magicieni. 

Ed pufni. 

— Zău? 

— Zău. 

— Pe bune? 

— Bineînțeles că pe bune. 

— În clasa a doua? 

— A treia, de fapt. Ashley amestecă pachetul de cărți. Mulţumesc 
foarte mult. 

— Ai purtat frac? 

— E obligatoriu. 


— Cum e piața muncii pentru magicienii cu medalii de argint? 

— Zguduitor de săracă. Ashley stivui cărțile cu un zgomot ca de 
şarpe cu clopoței. Așa că m-am dus la şcoala de contabilitate. Și pot să- 
ți spun că acolo-i adevărata magie. 

Ed râse. 

Lars le ascultase conversaţia, țuguindu-şi buzele păroase, iar acum 
profită de pauză ca să intervină: 

— Deci... atunci... trucurile magice sunt reale? 

Afară viscolul se intensifică. Fereastra trosni sub presiunea unei 
rafale. Ashley îi aruncă lui Lars o privire fugară plină de superioritate 
(Magia e reală? Pe bune?), iar Darby îl urmări cum alege dacă să fie 
direct sau să-şi permită puţin sarcasm pe socoteala răpitorului de copii 
înarmat. 

„N-o face, Ashley.” 

El se întoarse spre Lars. 

— Mda. 

— Serios? 

Rânjetul lui Ashley se lărgi. 

— Absolut. 

Darby simţi un fior de groază strângându-i stomacul. Ca și cum ar fi 
asistat la clipele dinaintea unui accident de mașină. Scrâșnetul roților 
blocate, puterea avântului nestăpânit. „Oprește-te, Ashley. Habar n-ai 
cu cine vorbeşti...” 

— Deci e adevărat? şopti Lars. 

„Stop, stop, stop...” 

— Oh, totul e real, spuse Ashley profitând de situaţie. Pot să 
deformez timpul și spaţiul, să scot surprize din mânecă, să-i fac pe 
oameni să aibă amintiri incorecte. Pot să ocolesc gloanțele. Sunt un om 
magic, Lars, frățioare, şi pot... 

— Ştii cum să tai o fată în două? întrebă Lars brusc. 

În încăpere se lăsă tăcerea. Fereastra trosni sub altă rafală de vânt. 

Darby coborî privirea şi simulă că mâzgălește cu pixul ei albastru, 
dar își dădu seama cu groază că el o privea. Lars, răpitorul fără bărbie, 
cu fes Deadpool și fascinația unui copil față de trucurile magice, se uita 
direct la ea. 

Ashley ezită. Maşina lui de debitat tâmpenii rămăsese fără 
combustibil. 

— Păi... ei bine... 


— Ştii cum să tai o fată în două? întrebă Lars din nou, curios. 

Același ton, aceeași inflexiune a vocii. Ochii îi erau în continuare 
fixați pe Darby în timp ce vorbea. 

— Ştii ce vreau să zic. O pui într-o cutie mare de lemn, ca un sicriu, 
apoi... ăăă... o tai cu un ferăstrău. 

Ed țintuia podeaua cu privirea. Sandi lăsă cartea din mâini. Și din 
nou: 

— Poţi să tai o fată în două? 

Degetele lui Darby se încordară pe pix. Strânse şi mai mult 
genunchii la piept. Faţă de Rozător stătea la vreo trei metri de ea. Se 
întrebă: dacă el îşi smulgea de sub geacă pistolul de .45, oare ar putea 
să-și scoată din buzunar briceagul Swiss Army, să-i tragă lama și să 
traverseze camera suficient de repede ca să-l înjunghie în gât? 

Coborî mâna dreaptă pe tejghea. Lângă coapsă. 

Lars întrebă din nou, mai tare: 

— Poţi să tai o lată... 

— Pot, răspunse Ashley. Dar câștigi medalia de aur numai dacă ea 
supraviețuiește. 

Linişte. 

Nu era tocmai amuzant, însă Ed scoase un chicotit forțat. 

Sandi râse și ea. Şi Ashley. Lars înclină capul - ca şi cum ar fi trebuit 
să strivească gluma prin mecanismul creierului său - și în cele din 
urmă cedă şi râse și el împreună cu ei, încăperea răsunând de hohote. 
Tunau în aerul apăsător, până când migrena lui Darby reveni şi simţi 
nevoia să-și închidă ochii. 

— Vedeţi, eu am câștigat argintul, adăugă Ashley. Nu aurul... 

Într-un alt crescendo de râsete tensionate, încă zâmbind larg, Lars 
își desfăcu haina și căută ceva la şold. Darby apucă cuțitul din 
buzunar... dar el îşi ajusta pur și simplu cureaua. 

„Dumnezeule!” Fusese cât pe ce. 

Lars se mișca totuși repede. Dacă într-adevăr și-ar fi scos pistolul, 
înţelese ea, i-ar fi putut ucide pe toți cei de față. Doar părea 
neîndemânatic și lent - până când te surprindea și ataca. 

— Medalia de aur, chicoti el, strângându-și cureaua în jurul fundului 
sfrijit, şi arătă cu degetul spre Ashley. Îmi plac glumele lui. E un tip 
nostim. 

— Dă-mi timp, replică Ashley, şi-o să mă consideri destul de 
enervant. 


În timp ce hohotele false se stingeau, Darby mai înţelese ceva. Un 
mic detaliu, ceva foarte neliniștitor în legătură cu felul cum râsese 
răpitorul. Păruse prea atent. Oamenii normali mai clipesc sau lasă 
garda jos. Dar nu şi Lars. Faţa îi râdea, însă ochii urmăreau. Scana 
chipurile tuturor, pupilele cercetau camera, studiind la rece în timp ce 
gura îşi arăta dinţii ascuțiți. 

„Asta e fața rânjită şi stupidă a răului”, realiză Darby. 

„Faţa unui om care a răpit o fetiță din oraşul ei din California.” 

Luminile pâlpâiră. O fracțiune de secundă de întuneric înghețat. Toţi 
ridicară ochii spre neoanele de sus, dar în timp ce acestea îşi reveniră 
şi încăperea se umplu din nou de lumină, Darby tot mai studia chipul 
cu tuleie al lui Lars. 

„Cu asta mă confrunt.” A 

Există un moment, în toiul nopții, când se spune că forțele răului 
sunt foarte puternice. Mama lui Darby îi spunea Ora vrăjitoarelor, cu o 
nuanță prostească de voodoo în glas. 


Ora 3 AM. 

Se presupunea că ar fi fost batjocura Diavolului la adresa Sfintei 
Treimi. Crescând, Darby respectase această superstiție, dar fără să 
creadă niciodată pe deplin în ea - cum ar putea un moment al zilei să 
fie mai diabolic decât altul? Totuşi, în copilărie, ori de câte ori se trezea 
dintr-un coşmar, cu răsuflarea tăiată și pielea lucind de sudoare, își 
privea telefonul. În mod bizar, era întotdeauna în apropiere de ora trei. 
De fiecare dată de care își putea aminti. 

Atunci când visase că i se blocase gâtul în clasa a șaptea la Studii 
sociale și vomitase un vierme lung de şapte-opt centimetri, deschis la 
culoare și umflat, care se zvârcolea pe birou? 


3.21 AM 

Atunci când un bărbat o pândise pe drumul spre 7-Eleven, 
fluierând-o, apoi încolțind-o în toaletă, scosese un pistol mic şi o 
împuşcase în ceafă? 


3.33 AM 
Atunci când fantoma aceea înaltă - o femeie căruntă cu fustă 
înflorată și genunchii îndoindu-se invers, ca picioarele din spate ale 


câinilor - venise legănându-se prin fereastra dormitorului ei, pe 
jumătate plutind, pe jumătate păşind, eterică și lipsită de greutate, ca o 
creatură subacvatică? 


3 AM fix. 

Coincidenţă, nu-i așa? 

Ora vrăjitoarelor, obişnuia să spună mama ei, aprinzând o lumânare 
cu miros de iasomie. Când demonii au puterile cele mai mari. 

Apoi închidea cu zgomot bricheta Zippo ca să-și sublinieze vorbele - 
clic! 

În momentul acela, în refugiul Wanapani era ora 11 PM, însă Darby 
tot îşi imagina bezna punând stăpânire pe încăpere. Ceva conștient 
băltind în umbre, așteptând în adormire violența. 

Încă nu hotărâse cum să-l atace pe Lars. 

Memorase deja planul centrului pentru vizitatori. Era simplu, totuşi 
încărcat de detalii semnificative. Un hol principal dreptunghiular cu 
două grupuri sanitare, robinete ruginite şi o debara de materiale 
încuiată pe care scria NUMAI PENTRU ANGAJAȚI. O tejghea din pietre 
unite cu mortar, pentru servit cafea, înconjurând un stand pentru cafea 
închis, sigilat cu grilaje de securitate încuiate. O ușă de intrare foarte 
vizibilă cu balamale ce scârțâiau. O fereastră largă, cu vedere spre 
parcare, pe jumătate blocată de un strat de zăpadă suflată de vânt de 
pe pervaz. Şi câte o fereastră mică, triunghiulară, la fiecare toaletă, 
aproape de tavan, la trei metri de podeaua de gresie. Ca niște ferestre 
de închisoare, mai puţin gratiile. Avea să-şi amintească asta, pentru că 
părea genul de detaliu pe care alţii l-ar uita. 

Afară părea cu totul altă planetă. Lumina lunii era estompată de 
nori. Temperatura scăzuse la -18*, conform termometrului cu mercur 
atârnat afară. Munţi de omăt se adunau în dreptul ferestrei, 
continuând să se înalțe. Vântul bătea în rafale șuierătoare, parcă 
biciuind fereastra cu pietricele. 

— Cu siguranţă acum aş aprecia ceva încălzire globală, zise Ed. 

Sandi întoarse o pagină. 

— Încălzirea globală e o minciună. 

— Spuneam doar că slavă Domnului că suntem înăuntru. 

— Aşa e, murmură Ashley, înclinându-și capul în direcţia lui Lars, 
până când cineva o să fie închis într-o cutie de lemn și tăiat în două cu 
ferăstrăul. 


Față de Rozător se întorsese lângă ușă, căutând prin raftul cu 
pliante. Darby nu-şi dădea seama dacă auzise gluma lui Ashley. Își 
dorea ca el să înceteze să-şi forțeze norocul. Situaţia nu mai putea dura 
aşa încă opt ore. Mai devreme sau mai târziu, Ashley va călca pe o 
mină. 

„Atunci, arme.” 

La asta se va ajunge la noapte. Din câte ştia Darby, zona publică de 
refugiu era inofensivă ca o grădiniţă. În afara grilajului, standul pentru 
cafea nu avea decât furculiţe și linguriţe de plastic. Farfurii de carton și 
şerveţele cafenii. Exista o debara cu produse pentru curăţenie, dar era 
încuiată. Nici vorbă de fiare de călcat, aprinzătoare sau cuțite pentru 
friptură. Din păcate, cea mai bună opţiune de atac a ei era lama zimțată 
de cinci centimetri de la briceagul multifuncțional. Pipăi buzunarul 
blugilor, asigurându-se că era încă acolo. 

Oare îl putea înjunghia pe Lars cu el? Mai important, îl putea opri 
măcar? Nu ştia. Abia dacă putea fi considerat armă, nici vorbă să poată 
străpunge trunchiul unui om. Trebuia să-l surprindă pe Față de 
Rozător neatent, şi mai ales trebuia să lovească direct în carnea moale 
de la gât sau în ochi. Nu era timp de ezitări. Era posibil, ştia asta, dar nu 
era tocmai planul A. 

„Cimentul crăpat de sub tejghea”, îşi aminti ea. „Piatra desprinsă.” 

Aceea putea fi utilă. 

Se sculă şi înconjură tejgheaua, prefăcându-se că umple încă un 
pahar. Când nimeni nu se uita, ridică piciorul drept, îl puse pe piatra 
instabilă şi se aplecă înainte. Aplică puţină presiune, mai multă, apoi și 
mai multă - făcându-și de lucru cu mânerul carafei de CAFIA ca să 
acopere zgomotul -, până ce piatra se desprinse şi căzu pe podea. Lars, 
Ed şi Ashley nu observară. Sandi ridică scurt privirea, după care reluă 
cititul. 

Când ochii ei fură din nou cufundaţi în carte, Darby culese piatra. 
Era puțin mai mică decât un puc de hochei, netedă și în formă de ou. 
Abia dacă era destul de mare ca să spargă câţiva dinţi sau să poată fi 
aruncată cu putere. Puse piatra rece în buzunar și se întoarse pe bancă, 
făcând inventarul în minte. 

Un cuţit de cinci centimetri. 

O piatră de dimensiuni medii. 

Şi un singur glonţ de calibrul .45. 

„O să am nevoie de ajutor”, îşi dădu seama. 


Desigur, putea încerca să-l doboare singură pe Lars. Să-l ia prin 
surprindere, să-l rănească, să smulgă pistolul din geaca lui și să-l țină 
sub ameninţarea sa până dimineaţa, când soseau plugurile. Poate să-l 
lege cu propria lui bandă izolatoare. lar dacă situația degenera, 
presupunea că era pregătită mental să-l ucidă. Dar să încerce asta 
acum, singură, ar fi fost un act iresponsabil. Trebuia să împărtășească 
cuiva descoperirea ei, în caz că Lars reuşea s-o prindă primul și să-i 
ascundă discret trupul, fără ca nimeni să observe. N-o putea salva pe 
Jay dacă era omorâtă. 

Diferenţa dintre un erou și o victimă? 

Coordonarea. 

La masă, Ashley răsfiră cărţile într-un curcubeu lucios, toate cu fața 
în jos, cu excepţia uneia, asul de cupă. 

— Şi... iată-ţi cartea. 

Lars icni, ca un om al peșterii descoperind focul. 

Ed ridică din umeri. 

— Nu-i rău. 

De pe bancă, Darby îşi evaluă potenţialii aliați. Ed se apropia de 
şaizeci de ani şi avea burtă. Verişoara lui, Sandi, părea făcută din lemn 
de balsa și fixativ de păr. Măcar Ashley, așa enervant de vorbăreţ, era 
zdravăn, musculos şi rapid. Felul în care se mișca adunând cărțile, cum 
se învârtea în jurul scaunelor - avea grația rapidă și flexibilă a unui 
baschetbalist. Sau a unui magician. 

Un magician medaliat cu argint. 

— Mai fă unul, zise Lars. 

— Ăsta-i singurul truc autentic pe care mi-l amintesc. Orice altceva 
era joacă de copii. Mâneci false, pahare cu fund dublu, chestii de genul 
ăsta. 

— Ţi-ai ratat cariera, zise Ed. 

— Zău? Ashley zâmbi şi, pentru o fracțiune de secundă, Darby zări 
durere în ochii lui. Mă rog, şi contabilitatea e destul de șmecheră. 

Lars se târî abătut lângă ușă, dezamăgit că spectacolul se terminase. 

Darby decise că următorul pas trebuie să fie Ashley. Cel puţin era 
suficient de puternic încât să se bată. O să-l prindă singur, probabil la 
toaletă, şi o să-i spună despre fetiță. S-ar asigura că înţelegea 
gravitatea situației, că viața unui copil era în pericol, afară. Așa va avea 
sprijin când va alege momentul să-l atace şi să-l lege pe Lars... 

— Ah! Ashley bătu din palme, făcându-i pe toţi să tresară. Știu cum 


putem face să treacă timpul. Putem să jucăm Cercul. 

Ed clipi. 

— Poftim? 

— Cercul. 

— Cercul? 

— Da. 

— Ce naiba-i asta? 

— Mătuşă-mea este educatoare. Se folosește de asta ca să spargă 
gheaţa în grupurile mici. În esenţă, ne așezăm toţi în cerc, cam aşa cum 
suntem acum, și ne punem de acord asupra unui subiect, de pildă 
animalul meu favorit sau orice altceva. Apoi facem cu rândul, în sensul 
acelor de ceasornic, şi răspundem. Ashley ezită, privindu-i pe fiecare în 
parte... De-asta se cheamă Cercul. 

Tăcere. 

În cele din urmă, Ed vorbi: 

— Împuşcă-mă, te rog. 

Toată lumea era din nou neatentă, așa că Darby se întoarse la 
tejgheaua Espresso Peak și luă un şerveţel maro. Îl strecură în caiet şi 
scrise în grabă un mesaj cu pixul. 

— Băieți, suntem toţi înzăpeziţi aici și mai avem de stat vreo șapte 
ore, încercă Ashley cu fermitate. Haideţi. O să ne-apuce claustrofobia 
dacă nu ne deschidem și nu stăm de vorbă ceva mai mult. 

Ed mormăi: 

— Dar stăm de vorbă. 

— Deci... Cercul... 

— Eu nu joc Cercul. 

— O să-ncep eu. 

— Să mă ajute Dumnezeu, Ashley. Dacă mă obligi să joc Cercul, 
plugurile vor deszăpezi mâine-dimineaţă un refugiu plin de cadavre 
însângerate. 

Darby închise pixul cu zgomot. „Să sperăm că nu." 

— Mie-mi place Cercul, răsună glasul lui Lars. 

Ed oftă: 

— Da, evident că /u;îi place. 

— Bun, spuse Ashley. O întrebare potrivită pentru spart gheața se 
referă la fobii, fricile cele mai mari. Deci... încep eu runda asta și o să vă 
povestesc despre cele mai mari temeri ale mele. Sună bine? 

— Nu, răspunse Ed. 


Lars pusese pliantul jos. Asculta. 

— O să credeţi că fobia mea e ciudată, începu Ashley. Nu-i o frică 
normală, știți voi, ca frica de ace sau de păianjeni... 

Darby împături șerveţelul de două ori, cu mesajul în interior. Ştia că 
urma să facă ceva ce nu mai avea cale de întoarcere. Era momentul 
decisiv al serii. De acum încolo, o privire greșită sau un cuvânt 
nepotrivit, şi în refugiul Wanapani putea să izbucnească violenţa. 

— Aşadar... am crescut în Blue Mountains, spuse Ashley. Când eram 
copil, obişnuiam să merg pe șine şi să explorez minele vechi de 
cărbune blocate cu scânduri. Acolo, dealurile sunt ca un şvaiţer. lar o 
mină anumită nu se găseşte pe nicio hartă, dar prin partea locului i se 
spune Chink's Drop. 

Sandi se încruntă. 

— OK. 

— Ştiţi, e termenul peiorativ pentru chinezi... 

— Mda, mi-am imaginat. 

— Presupun că un muncitor a căzut şi a murit, şi... 

— Pricep. 

— Şi probabil c-a fost chinez... 

— Pricep, Ashley. 

— Scuze. Bărbatul ezită, apoi continuă: Așadar... ăăă... aveam șapte 
ani și eram prost ca noaptea. M-am strecurat pe sub scânduri şi m-am 
dus singur, fără să spun nimănui, doar cu o lanternă și o bucată de 
frânghie. Ca un Indiana Jones în miniatură. Și, serios, la început nu mi-a 
fost frică. Am mers tot mai departe în tunelul care se îngusta, tot mai 
departe, am trecut pe lângă vagonete antice pentru minereu, peste 
şinele întortocheate din secolul al XVIII-lea, printr-un șir de uși 
înţepenite. Sunetele răsună caraghios acolo jos, totul susură și are 
ecou. M-am strecurat pe lângă o ușă de lemn veche, am pus mâna pe 
balamaua ruginită, poate pentru o secundă. Și... s-a întâmplat ceva 
înfiorător. 

Darby observă că atenţia lui Lars revenise la pliantul despre 
Colorado Air, aşa că profită de momentul acela. Alunecă de pe 
banchetă și Converşii ei uzi loviră podeaua cu o bufnitură moale. 

Ashley făcu o mișcare bruscă de retezare a aerului. 

— Uşa s-a trântit. Balamalele s-au închis ca niște fălci de metal, 
prinzându-mi degetul și fracturându-mi trei metacarpiene. Bum! Nu 
m-a durut deloc la început. A fost doar șocul. Ușa avea vreo sută 


treizeci de kile de stejar solid, imposibil de mișcat. Rămăsesem singur 
în beznă, la opt sute de metri adâncime. 

Darby se îndreptă spre el. 

— Două zile fără hrană şi apă. Am adormit de câteva ori. Cu vise 
îngrozitoare. Obosit, deshidratat. N-aveam cuţit, dar mă gândeam 
serios să renunţ la degetul mare. Îmi amintesc că-l priveam în lumina 
muribundă a lanternei, întrebându-mă cât de mult ar trebui să-mi 
răsucesc trupul cu toată greutatea pe balamale ca să... știți voi. 

Ed se aplecă. 

— Încă ai toate degetele. 

Darby ocoli scaunul lui Ashley și-i lăsă discret șerveţelul în poală. Ca 
puștii care-și transmit mesaje la şcoală. 

El observă... dar își termină firesc povestea, ridicând ironic degetele 
mari către Ed. 

— Corect-amente. S-a dovedit că nu trebuia decât să aştept. S-a 
întâmplat ca nişte adolescenţi din alt oraș să intre în Chink's Drop și să 
dea peste mine. Am fost salvat prin noroc pur şi prostesc. 

— Şi... Sandi se uită la el. Fobia ta e... ce anume, să fii închis? 

— Nu. Balamalele ușilor. 

— Balamalele? 

— Vrăsc balamalele, zise Ashley, mimând un fior exagerat. Mă 
înspăimântă, înţelegeţi? 

— Hm. 

Darby se opri la fereastră, privind fulgii care cădeau năvală pe geam, 
şi aşteptă ca Ashley să-i citească biletul. Cu coada ochiului îl văzu 
ridicând șervețelul şi desfăcându-l sub tăblia mesei ca să-l citească pe 
furiş pe genunchi, fără să fie observat de Ed sau de Sandi. Cu pixul 
albastru, Darby scrisese: NE ÎNTÂLNIM LA TOALETĂ. TREBUIE SĂ 
VEZI CEVA. 

Bărbatul făcu o pauză. 

Apoi scoase din buzunar un pix negru, se gândi o clipă, după care 
mâzgăli un răspuns. Pe urmă se ridică în picioare și se apropie relaxat 
de fereastră, strecurând din trecere, printr-o mişcare naturală, 
şervețelul înapoi în mâna lui Darby. O făcu la fel de normal ca un hoţ 
de buzunare. 

Fata îl despături şi îi citi răspunsul. 

AM PRIETENĂ. 

Oftă. 


— Isuse. 

Ashley se uită la ea. 

Darby rosti muțeşte: A; înteles gresit. 

Mimă şi el: Ce? 

Ai... înțeles... greșit. 

Acum stăteau amândoi lângă fereastră, în văzul tuturor, cu spatele 
la încăpere. Probabil că Lars îi privea, întrebându-se ce-și şopteau unul 
altuia. La fel și Ed, şi Sandi... 

Ashley îi atinse umărul, mimând din nou: Ce? 

Darby simţi paralizia familiară blocându-i oasele. Ca atunci când 
urci pe scenă şi-ţi uiţi replica. Dacă vorbea, ei ar fi auzit. Dacă nu, risca 
o scenă. Întreaga lume atârna pe muchie de cuţit. Aruncă o privire 
peste umărul drept, spre Faţă de Rozător, şi, aşa cum se temea, el se 
uita la ei. Şi mai observă şi altceva, iar sângele îi îngheță în vene. 

Lars aşezase ceva alb pe raftul cu pliante. Un pahar de plastic. 

Paharul eż 

Cei 250 de mililitri de CACAUĂ ortografiată greşit pe care în mod 
prostesc o luase afară. Pusese paharul în zăpadă, lângă ușile din spate 
ale Astro-ului, înainte de a intra în mașină și de a vorbi cu Jay. Apoi 
uitase de pahar, lăsându-l afară în întuneric, iar el îl găsise. Lângă 
urmele ei suprapuse. 

„Ştie”, înţelese tânăra. Îşi dădu seama de ceva încă și mai rău - că, 
acum, pericolul tăcut viza ambele părți. 

„Plănuiește să mă atace. La fel cum plănuiesc eu să-l atac pe el." 

— Prins în capcană într-o mină de cărbuni, repetă Sandi către Ed. 
Groaznică treabă. 

— Mda, ridică Ed din umeri, eu mi-aş fi tăiat pur și simplu degetul. 

— Nu cred că-i aşa uşor. 

— Spuneam doar. Când te aşteaptă o întâlnire cu Doamna cu Coasa, 
ce mai înseamnă niște oscioare și tendoane? 

Lars continua să-i privească tăcut, dar ceea ce o înspăimânta mai 
mult pe Darby era calmul adânc, nemișcat din ochii lui. Un criminal cu 
un strop de instinct de apărare ar fi scos deja pistolul. Lars era însă 
rece şi nepăsător, netulburat, cu ochi mici şi serbezi ce o priveau ca pe 
ceva cu nimic mai stringent, sau mai periculos decât un lichid vărsat pe 
podea, care trebuia curățat în cel mult o oră. Asta era tot. 

Un alt gând negru i se strecură în minte și cumva fu sigură că era o 
profeție, întoarsă cu fața în sus ca una dintre cărțile murdare de tarot 


ale mamei: „Omul ăsta are de gând să m-omoare în noaptea asta. Așa o 
să mor”. 

Se uită din nou la Ashley și șopti: 

— Urmează-mă. Acum. 


11.09 PM 


În toaleta bărbaţilor, îi povesti totul lui Ashley. 

Duba. Cușca pentru câini. Fetița Jay din San Diego. Banda izolatoare, 
însângerată, amenințarea necunoscută a cartonașului galben. Chiar şi 
pârțurile. Și indiferent cât de încet șoptea, cuvintele ei păreau să 
răsune în interiorul toaletei, ricoşând din dale și din faianță. Era sigură 
că ceilalți îi auzeau. 

Ashley expiră, vizibil şocat. Orbitele îi erau umbrite aspru sub 
lumina fluorescentă, ca nişte vânătăi întunecate, și pentru prima dată 
în seara aceea păru la fel de obosit pe cât se simţea Darby. Și, tot 
pentru prima oară, rămase fără cuvinte. 

Ea îl privea, încercând să-l citească. 

— Deci? 

— Deci? repetă el. 

— Deci trebuie să facem ceva. 

— Evident, dar ce? 

— Îl oprim. 

— Îl oprim? E cam vag. Ashley aruncă o privire în spate, spre uşa 
toaletei, apoi se apropie de ea. Vrei să spui să-l omorâm? 

Darby nu era sigură. 

— Isuse, tu te gândeşti să-l omorâm... 

— Dacă se-ajunge la asta. 

— Of, Dumnezeule. Se frecă la ochi: Chiar acum? Cu ce? 

Darby deschise briceagul ei Swiss Army cu lama de cinci centimetri. 

Ashley își înăbuși un chicotit. 

— El poate avea pistol, ştii? 

— Ştiu. 

— Nu te-ai gândit destul de atentă la toate... 

— Am spus că știu. Darby arătă cartușul de .45 în palma 
tremurătoare: Chiar știu că are pistol. 

Tânărul studie glonţul. 

— Aşadar, care-i planul tău? 

— Îl oprim. 

— Ăsta nu-i un plan. 

— De-asta am vorbit cu tine. Ştii ceva, Ashley? De-acum eşti 
implicat. E 23.10 noaptea, joi, în camera de-alături este un răpitor de 


copii şi afară o fetiță încuiată într-o dubă împuţită, cu-asta avem de-a 
face. Și acum te întreb - o să m-ajuţi? 

Cuvintele părură să-l atingă. 

— Eşti... eşti sigură? 

— Absolut. 

— Că a răpit-o Lars? 

— Da. Se mai gândi puţin: Dacă ăsta-i numele lui adevărat. 

Ashley îşi trecu o mână prin păr și făcu un pas în spate, sprijinindu- 
se de uşa cabinei. Cineva scrijelise pe ea PEYTON MANNING O IA-N 
DOS. Ashley respira adânc și apăsat, fixându-şi pantofii cu privirea, ca 
şi cum s-ar fi luptat să nu leşine. 

Darby îi atinse brațul. 

— Te simţi bine? 

— E doar astmul. 

— N-ai inhalator? 

— Nu. Zâmbi sfios: Eu... ăăă... n-am asigurare medicală. 

Fata își dădu seama că se putea să-l fi judecat greşit pe necunoscutul 
acela înalt și brunet. Poate că Ashley - ex-magician, guraliv, student la 
Institutul de Tehnologie din Salt Lake City - nu era atât de capabil pe 
cât crezuse ea. Apoi îşi aminti mişcarea impresionant de iute a mâinii 
când îi înapoiase biletul. Nici măcar nu simţise. Șerveţelul pur și 
simplu se materializase între degetele ei, ca... ei bine, prin magie. 

Asta însemna ceva, nu-i aşa? 

El își recăpătase răsuflarea și o privea atent. 

— Am nevoie de dovezi. 

— Poftim? 

— Dovezi. Poţi dovedi ceva din toate astea? 

Darby deschise galeria de imagini de pe iPhone. În spatele ei, ușa 
toaletei fu brusc trântită de perete. Era Lars. 

Față de Rozător intră înăuntru călcând apăsat cu ghetele ude 
scârțâind pe dale. Dintr-odată, răpitorul se afla în aceeași încăpere cu 
ei, respirând același aer. Mintea lui Darby strigă - „Suntem încolțiți 
aici, suntem amândoi expuși, nu e timp să ne ascundem într-o cabină” 
- şi silueta șleampătă a lui Lars se răsuci spre ei, fața butucănoasă și 
lipsită de bărbie horcăind printre dinţii de bebeluș... 

Apoi Ashley îi prinse fața în mâini, cu palmele pe obrajii ei... 

— Stai... 

„Şi-i lipi gura de a lui. 


„Ce? 

Apoi Darby înţelese. După o fracțiune de secundă intră în joc, 
apăsându-și trupul de al lui, prinzându-șşi degetele după gâtul lui. 
Mâinile lui Ashley îi masau spatele, șoldurile. Îi simţea respiraţia caldă 
în gură. 

Timp de câteva secunde interminabile, Lars îi privi. Apoi îi auzi iar 
pașii umezi îndreptându-se spre chiuvetă. Un robinet răsucit. Un şuvoi 
de apă. Dozatorul de săpun apăsat o dată, de două ori. Se spăla pe 
mâini. 

Darby și Ashley continuară, cu ochii strâns închiși. Pentru Darby nu 
mai fusese atât de penibil de când cu Tolo, în clasa a noua, doar mișcări 
de frământare, strângeri prost plasate și respirație pe jumătate 
reținută. Fie și el săruta al naibii de prost, fie nici nu încerca; limba lui 
era ca un melc mort în gura ei. După o eternitate dureroasă - „Nu te 
opri, nu te opri, încă ne privește” -, Darby auzi robinetul închizându- 
se, apoi un prosop de hârtie rupt și mototolit. O altă liniște prelungă și 
în final Lars părăsi toaleta. 

Uşa se închise. 

Darby şi Ashley se desprinseră unul de altul. 

— Ai un gust ușor rânced în gură, zise el. 

— Scuze, azi am băut şase Red Bull. 

— Pe bune... 

— Uite. 

Îi întinse telefonul - o poză întunecată cu Jay în cuşcă, în spatele 
sârmelor negre. Numai degetele însângerate ale fetiţei se vedeau clar. 

— Ai vrut dovezi? Asta-i miza. Ea e afară în dubă, la cincisprezece 
metri de clădirea asta, chiar aici, chiar acum. 

Ashley abia dacă se uită la fotografie - avea deja dovada. Dădu din 
cap nervos, inspirând iar greu. 

— El n-a... n-a venit aici să se spele pe mâini. Ne verifica. 

— Acum ești și tu implicat. 

— Bine. 

— Bine? 

— Bine, oftă el. Hai... s-o facem, presupun. 

Darby aprobă din cap. Însă mintea îi fugi la cancerul pancreatic al 
mamei. 

Cele douăzeci și patru de ore mizerabile de dinainte păreau o viață 
complet diferită, una de care, din fericire, se îndepărtase. Reamintirea 


fu ca o lovitură în stomac. Încă nu avea semnal la telefon. Tot nu 
descifrase înțelesul mesajului criptic și stupid al lui Devon, deja vechi 
de câteva ore: Acum e bine... 

— Darby? 

Ashley o privea. 

— Da. Se adună, umezindu-și buzele şi clipind în lumina puternică. 
Trebuie să-l surprindem pe nenorocit. Și fiindcă ne suspectează că 
ştim, nu-și va întoarce spatele la noi. 

— Chiar dacă ar face-o, cuţitașul ăla al tău n-ar fi suficient. 

— Să-l lovim în cap. 

— Cu ce? 

— Tu ce ai? 

Ashley se gândi. 

— Cred... cred că am un cric în mașină... 

Prea vizibil, fu ea de părere. Nu se putea ascunde. Dar avea o idee 
mai bună. Scotoci în buzunarul blugilor şi scoase piatra decorativă pe 
care o smulsese din tejgheaua standului pentru cafea. 

— Asta ar merge mai bine. 

— O piatră? 

— Scoate-ţi pantoful. 

El ezită, apoi se sprijini de uşa cabinei şi descălță pantoful stâng. 

— Acum şoseta, spuse ea. Te rog. 

— De ce a mea? 

— Șosetele de femei sunt prea scurte. 

Ashley îi întinse o şosetă albă lungă până la gleznă, caldă ca o 
strângere de mână și ușor îngălbenită. Tresări: 

— Mi s-a stricat mașina de spălat. 

Darby întinse şoseta, puse piatra înăuntru și o legă cu un nod 
simplu, strâns bine. O roti o dată, lovind în palmă. Arcul de cerc îi 
conferea pietrei o forță considerabilă; chiar și o simplă smucitură a 
încheieturii ar fi putut fractura o arcadă. Sau cel puţin asta era ideea. 

Ashley se uită la șosetă, apoi la Darby. 

— Ce-i asta? 

— Se cheamă piatra din șosetă. 

— Cred că... înţeleg de ce. 

Fata văzuse asta la un show TV de supravieţuire. 

— Piatra din şosetă, îi repetă. 

— Arma aleasă de iepurele din pălărie. 


Darby zâmbi, astfel încât cicatricea de deasupra sprâncenei deveni 
vizibilă pentru o clipă. 

— Bun, zise ea cântărind arma în mână. Uite care-i ideea mea. Lui 
Lars îi place să stea lângă ușa de la intrare și să supravegheze ieșirea, 
aşa-i? 

— Da. 

— Unul dintre noi - persoana A - trece pe lângă el şi iese pe ușă, 
îndreptându-se spre duba lui. Acum e cu ochii pe noi, aşa că o va urma 
afară pe persoana A. E nevoit. Ca să facă asta, ca să iasă pe ușă, întoarce 
spatele persoanei B. 

Lovi din nou cu piatra din șosetă în palmă. Durea. 

— Persoana B - care-i mai puternică decât persoana A - vine din 
spatele lui Lars şi-l izbește în ceafă. O rotaţie bună e tot ce trebuie ca 
să-l lase lat. Dar dacă nu se-ntâmplă aşa, persoana A, care are cuțitul, 
se întoarce şi-l încolțim amândoi. 

— Adică îl înconjurăm? 

— Da. ÎI încolţim. 

— Nu-nseamnă același lucru. 

— Dar înţelegi ce vreau să spun. 

Era vagă în mod intenționat în această privință. Teoretic, o singură 
lovitură a pietrei trebuia să fie suficientă. Dacă se ajungea la luptă, tot 
ar fi fost doi contra unu, și acum amândoi erau înarmaţi. Poate că Lars 
era un sociopat violent, dar cum să fie pregătit pentru un atac-surpriză 
din două direcţii? 

Mai important: cât de repede putea el să scoată pistolul şi să tragă? 

Ashley începea să înțeleagă. 

— Deci persoana B sunt eu, hm? 

— Vom fi doi contra unu, folosind ușa ca loc îngust... 

— Eu sunt persoana B? 

Darby așeză șoseta cu piatra în mâna lui Ashley și-i strânse degetele 
în jurul ei, unul câte unul. 

— Eşti mai puternic decât mine, nu-i așa? 

— Eu... eu cam speram să fii Ronda Rousey! sau ceva de genul. 

— Nu sunt. 

— Atunci presupun că eu sunt mai puternic. 

— Doi contra unu, repetă ea, ca o mantra. 

— Dacă îl omorâm? 

— ÎL trântim la podea şi-i golim buzunarele. Îi luăm pistolul. Luăm 
cheile de la curea. Dacă el continuă să se lupte, ne luptăm și noi. Am 
fost în dubă cu el. Știu cu cine avem de-a face și o să-i tai eu însămi 
gâtul dacă trebuie... 

Se opri, surprinsă de ceea ce spusese. 

Surprinsă şi pentru că vorbea serios. 

— Nu mi-ai răspuns la întrebare, zise Ashley apropiindu-se. Ca să- 
nțelegi, Darbs, asta înseamnă condamnare pentru agresiune, dacă te-ai 
înşelat. 

Înţelegea... și ştia de asemenea că nu se înşela. Petrecuse treizeci de 
minute întinsă pe jos în duba umedă a lui Lars sub o pătură indiană 
sufocantă, ascultând creatura cu ochi inexpresivi mâncând şi dând 
vânturi și chicotind cu o fetiță de șapte ani ţinută prizonieră într-o 
cușcă pentru câini. Știa că, orice s-ar întâmpla, rânjetul acela scârbos îi 
va bântui coşmarurile: Am făcut cald pentru tine, Jaybird. Cât despre 
Ashley, înțelegea de ce tânărul avea îndoieli. Totul căzuse peste el ca 
într-o alunecare de teren. Totul în vreo zece minute. 

În celălalt buzunar avea încă glonţul de .45. Presat pe coapsă. Asta 
era adevărata ei teamă: pistolul lui Lars. Cu siguranță avea să-l 
folosească dacă ei nu-l doborau rapid. Chiar dacă nu reușea să tragă 
decât un foc sau două fără să nimerească, trebuia să ţină cont și de 
ceilalți - Ed şi Sandi. Darby nu mai luase parte niciodată la o bătaie, aşa 
că nu era sigură la ce să se aştepte, dar știa că nu era ca în filme. 

— Dacă poți, adăugă ea, încearcă să ţii un ochi închis. 

— De ce? 

— O să ne luptăm cu el afară, poate pe întuneric. Așa că-ncearcă să 
ţii un ochi închis acum, cât ești în interior la lumină, şi atunci o să ai un 
ochi cu care să vezi pe întuneric. Are sens? 

El aprobă fără tragere de inimă. 

— Şi... ai spus că ai astm? 

— O mică dificultate la respirație. O am din copilărie. 

— În copilărie eu aveam atacuri de panică, zise Darby. Unele urâte 
care mă aduceau la hiperventilaţie şi leşinam. Stăteam în poziţie fetală 
pe podea, cu plămânii blocaţi, iar mama mă lua în braţe şi-mi spunea: 
Inspiră. Numără până la cinci. Expiră. Şi funcţiona întotdeauna. 

— Inspiră. Numără până la cinci. Expiră? 

— Da. 


— Deci, cu alte cuvinte, respiră? Genial. 

— Ashley, încerc să te-ajut. 

— Scuze, spuse şi el se uită la ușă. Doar că am probleme cu treaba 
asta. 

— L-ai văzut şi tu. 

— Am văzut un ciudat oarecare. Oftă. Și acum suntem pe cale să-l 
rupem în bătaie. 

— Îmi pare rău, spuse ea atingându-i mâna. Îmi pare rău că te târăsc 
în așa ceva. Dar nici eu n-am avut de ales. Nu pot s-o salvez singură. 

— Ştiu. O să te-ajut. 

— Dacă nu facem nimic acum, Lars poate să sară și să ne atace 
primul. Fiecare secundă pierdută aici e o secundă în favoarea lui, să se 
hotărască ce să facă cu noi. Dacă-i mai uşor pentru tine, nu te mai 
gândi la viața unei fetițe ipotetice pe care de fapt nici n-ai întâlnit-o. 
Gândește-te la viaţa ta... 

— Am spus c-o s-o fac, zise el şi luminile reci pâlpâiră în spatele lui. 

— Mulţumesc. 

— Nu-mi mulțumi încă. 

— Vorbesc serios, Ashley. Multumesc... 

— O să te-ajut, spuse el cu un zâmbet neliniștit, dacă-mi dai 
numărul tău de telefon. 

Darby zâmbi şi ea cu toți dinții: 

— Dacă pocneşti zdravăn un străin cu o piatră doar pentru mine, s- 
ar putea să mă și mărit cu tine. A 


Lars îi văzu părăsind toaleta. 

Se întorsese la postul lui de santinelă, la câţiva pași în dreapta uşii 
de la intrare, în pata oarbă naturală a holului. Încerca în van să 
reîmpăturească o hartă a Muntelui Hood, dar înclinase capul ca să-i 
urmărească pe Darby şi pe Ashley, care traversau camera. Tânăra ținu 
capul plecat. Converșii ei gri scârțâiau, şosetele erau încă ude de 
zăpadă topită. 

Niciun contact vizual. A 

Darby își dădu seama că fusese o greşeală imensă să iasă împreună 
din toaletă. Ed și Sandi observaseră probabil şi trăgeau propriile lor 
concluzii. În spatele ei, Ashley se izbi zgomotos de un scaun. Subtil... 

Inima ei bubuia atât de tare, încât o mira că nu auzeau și ceilalți. 


Avea obrajii roșii ca focul. Ştia că era vizibil zguduită, dar asta era în 
avantajul ei, se potrivea cu scena bizară. Dacă tocmai ar fi avut o 
partidă de sex rapid cu un necunoscut în cea mai murdară toaletă din 
tot statul Colorado, ar fi fost destul de tulburată de cei zece pași de 
paradă a ruşinii. 

Ţinea briceagul ascuns lângă încheietura mâinii. Metalul se simțea 
rece ca gheața pe pielea ei. Trebuia să fie pregătită; dacă prima 
lovitură a lui Ashley nu-l punea jos pe Față de Rozător, avea să-l 
înjunghie în gât. În faţă. În ochii ăia mici şi şterşi. 

„Îi tai gâtul dacă n-am de ales.” 

Se gândi la Jay care se afla în duba Chevrolet Astro, ghemuită într-o 
cușcă de câine, udată de propria urină, cu mâna rănită şi bandajată, cu 
douăzeci de litri de benzină și un bidon de înălbitor Clorox plescăind 
alături. Se întrebă ce avea să se întâmple cu bietul copil dacă ei eşuau. 

Încă era furioasă pe ea însăşi pentru că ieșise din toaletă împreună 
cu Ashley. Fusese o prostie. 

Ed observase cu siguranţă. Ridică privirea înspre ei, sorbi din cafea 
şi făcu semn din cap spre radio: 

— Aţi ratat. 

Ashley se răţoi: 

— Ce-am ratat? 

— Emisiunea de urgenţă actualizată. E de rău. Eastbound e blocată 
de o semiremorcă răsturnată la poalele pantei. Sunt mai multe victime. 

— Cât de departe de noi? 

— La borna 99. Deci zece-doisprezece kilometri. 

„Prea departe pentru mers pe jos.” 

Darby oftă și privi în spate la harta statului Colorado de pe perete. 
Accidentul se petrecuse undeva pe lângă Coal Creek, la jumătatea 
distanţei între punctele albastre ce marcau zonele de refugiu Wanapa 
(Micul Diavol) și Wanapani (Marele Diavol). Era ireal cât de perfect 
erau prinşi în capcană - un viscol bătând dinspre vest şi un camion cu 
optsprezece roţi răsturnat la doisprezece kilometri mai jos spre est, 
blocându-le retragerea. Ca o ambuscadă, plănuită pas cu pas, 
asemenea celei pe care o puneau ei la cale. Se întrebă dacă sosirea 
echipajelor de salvare era estimată tot pentru dimineaţă sau termenul 
se prelungise spre după-amiază. Dacă era așa, urma un interval al 
naibii de lung pentru a ține un criminal sub ameninţarea armei. 

Ashley se întinse prin grilaj și ajustă antena radioului. Strângând din 


ochi, privi în interiorul standului pentru cafea, în spaţiul întunecat de 
sub tejghele. 

— Şi... voi credeți că au un radio adevărat acolo? 

— Un ce? 

— Un radio cu două frecvenţe? Sau un telefon fix? Ar trebui să aibă. 

„Uşurel, Ashley.” 

— Mda? mârâi Ed. Dacă au, e proprietatea statului, e-ncuiat... 

Ashley arătă cu degetul. 

— Păzit de un lacăt de duzină. O lovitură zdravănă cu ceva greu şi 
obloanele astea se ridică. 

— Încă n-am chef de contravenţii. 

— Poate te mai gândeşti, zise Ashley. În următoarele câteva minute. 

Darby știa că aşa va fi. Stătea lângă fereastră, străduindu-se să pară 
calmă, privind siluetele întunecate ale copacilor. Fulgii continuau să 
cadă, unii așezându-se, alții ridicându-se, reflectând lumina de sodiu ca 
nişte scântei dintr-un foc de tabără. La câţiva paşi în spatele ei îl auzi 
pe Ashley expirând printre dinţii încleștaţi. Avea șoseta cu piatra 
ascunsă în mâneca dreaptă, gata să-i dea drumul în palmă și să 
lovească. 

Conveniseră asupra unui semnal. Când Ashley era pregătit, urma să 
tuşească o dată. Era indicaţia pentru ca Darby să pornească spre ușă, 
să treacă pe lângă Lars şi să pună ambuscada în mișcare. Ca şi cum ar fi 
declanșat o capcană pentru urși. 

Singura problemă? Ashley nu era gata. 

Se învârtea prin încăpere scrâșnind din dinţi, inspirând guri mari de 
aer. Ea sperase că insuficiența lui respiratorie nu va fi o problemă. 
Tipic pentru norocul ei - „Am cerut ajutorul celui mai tânăr bărbat și, 
aparent, celui mai puternic din împrejurimi, iar el se dovedeşte că are 
astm”. Minunat! Nici măcar nu-şi putea imagina ce se petrecea în 
mintea bietului Ashley. Cu o oră în urmă făcuse o demonstraţie de 
răsturnare mexicană la cărți insului ăla și acum i se cerea să se 
strecoare prin spatele lui și să-i spargă capul. 

„Trebuia s-o fac eu”, îşi dădu ea seama. 

„Sunt prea laşă dacă sunt persoana A.” 

Probabil că așa era, însă fără doar și poate Ashley era mai puternic 
decât ea. Așadar un motiv destul de logic pentru ca ea să fie momeala 
şi Ashley să închidă capcana. Doar că nu avea senzația că era şi corect. 

— Hei! Lars îşi drese glasul. Ăăă... scuze. 


Darby se întoarse cu fața la el, cu măruntaiele ca un cuib de şerpi şi 
cu briceagul Swiss Army ascuns în mânecă. 

La fel făcu și Ashley. 

— Ştie... Răpitorul de copii era încă lângă ușă și mijea ochii în alt 
pliant turistic. Ştie cineva ce-nseamnă cuvântul ăsta? 

Sandi lăsă cartea. 

— Citește-l. 

— Pa-ra-di-zi-ac. 

— Paradiziac. Înseamnă frumos. 

— Frumos. Lars aprobă mecanic. OK. Mulţumesc, Sandi. 

Privirea îi reveni la pliant, însă din mers o întâlni pe a lui Darby și 
pentru o fracțiune de secundă ea rămase paralizată de stupiditatea 
crucișă a ochilor săi. 

Buzele lui mimară: Frumos. 

Ea îşi feri privirea. 

Trecuseră deja șaizeci de secunde. Ashley stătea tot lângă ea, de 
parcă prinsese rădăcini în podea, şi tânăra începu să se îngrijoreze. Nu- 
] putea târî iar la toaletă pentru altă discuție de încurajare; prima 
atrăsese deja prea mult atenţia celor prezenți. Era blocată în 
aşteptarea semnalului lui. 

„Haide, Ashley.” 

Speră să inhaleze niște praf şi să tuşească accidental, ca să aibă o 
scuză să se apropie de ușă și să inițieze atacul. Pe sub mânecă, își 
plimbă degetul pe lama briceagului. Era satisfăcător de ascuțit. 

„Te rog, tuşeşte.” 

Îl privi cum se clătina ca un copil pe o trambulină înaltă. Mai înainte 
fusese calm, rapid și încrezător, iar acum arăta de parcă tocmai fusese 
martor la o crimă. Darby simţi cum i se încleşta gâtul de nervi. Își 
alesese aliatul nepotrivit şi acum nu mai putea da înapoi. 

„Tuşeşte. Altfel o să ne dai de gol...” 

Ed observă. 

— Ashley, eşti dintr-odată foarte tăcut. 

— Sunt... sunt în regulă. 

— Uite ce-i, îmi pare rău pentru Cerc. 

— Nu-i nimic. 

— Vorbeam tâmpenii... 

— E-n regulă. Serios. 

În timp ce vorbea, Ashley îşi aranjă mâneca, asigurându-se că nu 


scapă piatra în văzul tuturor. 

Ed zâmbi și bătu cu două degete în tăblia mesei. O bătaie scurtă de 
inimă și, pentru o clipă, încăperea se scufundă în tăcere, iar Darby 
simți zgomotul acela până în măduva oaselor. 

— Cea mai mare teamă a ta este... ai spus că balamalele ușilor. Așa 
e? 

Ashley aprobă. 

Sandi lăsă cartea jos. 

— A mea sunt şerpii. 

— Șerpii, hm? 

— în. 

Ed sorbi din cafea, continuând să bată ritmic în masă. 

— A mea este... mă rog, nu prea am ştiut cum să mă exprim, dar 
cred că acum aş putea. 

O altă rafală urlătoare și luminile de deasupra pâlpâiră. Camera 
ameninţa să se cufunde în întuneric. 

Lars stătea de pază ca o umbră. 

Ashley își umezi buzele. 

— Păi... atunci hai să ascultăm. 

— Bine. Ed inspiră cu un aer inconfortabil. Deci... iată o mostră de 
înţelepciune pentru voi, puștilor, pe care am învățat-o pe propria mea 
piele. Vreţi să ştiţi care-i secretul ca să-ți ruinezi viața? Nu există 
niciodată o decizie importantă între alb și negru, ci o duzină de alegeri 
mărunte pe care le faci zilnic. În cazul meu sunt scuze, în cea mai mare 
parte. lar scuzele sunt ca otrava. Când am fost veterinar, găseam tot 
felul de scuze bune, cum ar fi: „E timpul meu, îl merit”. Sau: „Nimeni nu 
poate să mă judece că beau; tocmai am operat un retriever auriu care a 
intrat într-un gard de sârmă ghimpată, îi atârna ochiul de un fir 
subțire”. Vedeţi? Oribil! Așa te păcăleşti singur. Acum câțiva ani, eram 
acasă la Jan - cumnată-mea -, la nunta finei mele. Vin, băuturi făcute în 
casă. Eu am adus șampanie. Dar am adus și o sticlă de whisky Rich and 
Rare pentru mine și am ascuns-o în baia lor, în bazinul toaletei. 

— De ce? 

— Pentru că nu voiam să vadă nimeni cât de mult beam. 

Tăcere. 

Darby îşi dădu seama că bărbatul încetase să mai bată ritmul pe 
masă. 

Ashley clătină din cap înţelegător. 


— Și mama s-a luptat cu problema asta. 

— Dar.. Ed o înghionti pe Sandi în umăr. Mulţumesc lui Dumnezeu 
pentru vară-mea Sandi, pentru că m-a sunat ieri la ora două şi mi-a 
spus să-mi mișc fundul până la Denver, ca să petrecem Crăciunul în 
familie. Nu se acceptau niciun fel de scuze. 

Sandi pufni: 

— Ne era dor de tine, Eddie. 

— Mda, sigur. Se îndreptă în scaun. Ca să răspund întrebării din 
Cerc, teama mea cea mai mare e acest Crăciun din Aurora. Mă tem că 
soţia și fiii mei vor fi acolo la Jack mâine-seară. Dar şi mai teamă îmi e 
că nu vor fi. 

Mult timp nu mai vorbi nimeni. 

Ashley înghiţi un nod. Îi mai revenise culoarea în obraji. 

— Mulţumesc, Ed. 

— Pentru puţin. 

— Nu cred c-a fost uşor să vorbești. 

— N-a fost. 

— Eşti treaz de ceva timp? 

— Nu, recunoscu Ed. Am băut în dimineaţa asta. 

Tăcere. 

— Asta... ăăă... Ashley ezită. Asta-i nasol. 

— Mie-mi spui? 

Altă tăcere volatilă şi luminile pâlpâiră din nou, pe când cinci 
oameni împărțeau oxigenul din încăperea mică, cu trei arme ascunse. 

— Scuzele sunt ca otrava, repetă Ed. Să faci ceea ce e bine e greu. Să 
te justifici e uşor. Are sens ce spun? 

— Mda, zise Ashley. Mai mult decât ai crede. 

După aceea se uită intens la Darby şi ridică pumnul la gură. 

Tuşi o dată. 

Capcana se declanșă. Darby porni, simțind cum i se zbârlesc 
firişoarele de păr de pe braţe. Îl privi pe Lars în ochi pe drumul spre 
uşa de la intrare - el ridică ochii din pliant şi o urmări trecând, 
răsucindu-şi gâtul sfrijit -, apoi deschise ușa. Un val de aer înghețat. 
Vânt biciuitor. Fulgi nisipoși înțepându-i ochii. 

Păşi afară, cu umerii încordațţi, strângând lama între degete. 

„Urmează-mă, Faţă de Rozător. Să terminăm odată.” 


11.55 PM 


Lars nu o urmă. 

Uşa se închise. Darby făcu câțiva paşi nesiguri afară; piciorul i se 
afundă în zăpada proaspătă și inima îi bubuia sub coaste. Fusese sigură 
că Lars avea s-o urmeze. Ar fi trebuit să se afle chiar în spatele ei, ca o 
umbră, silueta lui șleampătă ar fi trebuit să umple cadrul uşii, cu 
spatele spre încăpere, astfel ca Ashley să poată... 

Dar nu era acolo. 

Se zgribuli și privi ușa. Acum nu mai era nevoie să se ascundă; ținea 
briceagul Swiss Army ca pe o daltă de spart gheața, stând în lumina 
portocalie, în aşteptarea deschiderii uşii. Însă uşa nu se deschise. 

Ce nu mersese bine? 

„Contactul vizual.” Contactul vizual cu Lars fusese prea lung, îşi 
dădu ea seama. Forțase nota. Și acum criminalul înarmat era încă 
înăuntru, cu Ashley și ceilalți, iar capcana eșuase. 

„OK. Perfect.” 

Acum avea de ales. 

„Să mă întorc înăuntru? Sau să mă duc în continuare spre dubă?” 

O altă rafală de vânt îi biciui fața cu zăpadă. Pentru o clipă nu putu 
ține ochii deschişi. Clipi cu furie, frecându-și ochii cu degetele. Când îi 
reveni vederea, lumea se întunecase. Îşi dădu seama că becul cu vapori 
de sodiu ce atârna deasupra ușii de la intrare se stinsese. Un alt semn 
rău de adăugat pe listă. 

„Secundele contează”, își aminti sieşi. 

„Alege.” 

Aşa făcu - alese să meargă spre duba lui Lars. Va deschide uşa, va 
vedea ce mai face Jay și va aprinde iar plafoniera. Poate chiar şi 
farurile. Asta i-ar da lui Lars un motiv să iasă. lar Ashley va avea șansa 
să atace - dacă mai era pregătit. Dacă ambuscada putea fi reluată. 

În timp ce mergea îi mai veni o idee - dacă în dubă exista un pistol? 
Prima ei căutare fusese grăbită şi în condiţii de stres. Cu siguranţă Lars 
avea o armă la el, dar dacă mai exista una? 

Da, încă un pistol ar fi schimbat jocul. Stomacul i se strânse. 

Târându-se prin zăpada adâncă până la genunchi, cu tenisul drept 
larg în lipsa șiretului, traversă cei cincisprezece metri până la duba lui 
Lars. Ninsoarea se reaşezase pe parbriz, întărindu-se în straturi de 


gheață acolo unde se topise. Data trecută lăsase ușa din spate a Astro- 
ului deschisă și se bucură că o făcuse. 

Ocoli spatele dubei, trecu pe lângă vulpea decolorată, pe lângă 
literele băşicate care formau NOI TERMINĂM CE AM ÎNCEPUT, şi se 
întrebă dacă Lars cumpărase vehiculul de la o firmă falimentară. Sau 
poate omorâse pe cineva pentru ea. Sau poate Faţă de Rozător însuși 
era un întreprinzător. Probabil că aşa intra în case și scotocea prin 
dormitoarele copiilor, deschizând sertare şi adulmecând perne. 

Darby aruncă o privire peste umăr spre centrul pentru vizitatori 
Wanapani. Ușa de la intrare era tot închisă. Becul tot mort. Lângă 
fereastră nu se observa nicio siluetă, ceea ce era surprinzător. Se 
aşteptase să-l zărească pe Lars urmărind-o, sau cel puțin pe Ashley. 
Nu-i putea vedea nici pe Ed și pe Sandi; ei erau aşezaţi mult prea 
departe. În lipsa slabei străluciri chihlimbarii din spatele geamului pe 
jumătate îngropat de zăpadă, n-ai fi ghicit cât de populată era clădirea 
micuță. 

„Ce se întâmplă înăuntru?” 

Spera că nu se întâmpla nimic. Cel puțin deocamdată. 

Îi trecu prin minte să sară în Honda şi să apese claxonul - asta ar fi 
atras atenţia. Lars ar fi ieşit cu siguranţă să investigheze. Dar la fel ar fi 
putut să iasă Ed sau Sandi. Situaţia s-ar fi putut complica. Elementul- 
surpriză s-ar fi pierdut. S-ar fi tras cu arma. Gloanțele puteau ricoșa. 

Trase de uşa din spate a Astro-ului. Era tot descuiată. Se deschise 
lăsând să cadă un strat de zăpadă şi expunând întunericul umed din 
interior la care ochii ei trebuiau să se adapteze. 

— Hei, șopti ea. 

Tăcere. 

— Jay. E-n regulă. Eu sunt. 

Încă o clipă de tensiune, suficient ca Darby să se îngrijoreze... Şi în 
cele din urmă fetița se mişcă, degetele ei apucând gratiile pentru a-și 
ține echilibrul. Cuşca scoase un fel de zbârnâit, ca de cabluri încordate. 
Darby căută în buzunarul blugilor telefonul ca să aprindă lanterna, dar 
nu-l găsi. Pipăi celălalt buzunar. Era tot gol. Îşi lăsase telefonul în 
geantă. Pe marginea chiuvetei de porțelan din toaleta bărbaților. 

„Proasto, proasto, proasto.” 

În interiorul dubei simți aceleași mirosuri - pături ude, urină, 
transpiraţie veche - și mai identifică unul nou, scârbos. 

— Am vomitat, șopti fetița timid. 


— E... e-n regulă. 

— Îmi pare rău. Mă doare burta. 

„Şi pe mine”, gândi Darby. Se lăsă pe spate şi se uită pe după farurile 
îngheţate ale dubei - da, ușa clădirii era tot închisă. 

— Îmi pare rău, Jay. Amândouă avem o noapte urâtă. Dar o s-o 
scoatem la capăt. Bine? 

— N-am vrut să vomit. 

— Nu-i nimic. 

— Eu nu vomit. Niciodată. 

— Crede-mă, Jay, asta o să se schimbe când o s-ajungi la colegiu. 

— Colegiul te face să vomiţi? 

— Cam aşa ceva. 

— Eu urăscsă vomit. Dacă așa-i colegiul, n-o să... 

— În regulă, Jay, ascultă. Darby atinse cuşca şi degetele fetiţei le 
strânseră pe ale ei printre gratii. O să te-ajut. Și ca să te-ajut, o să am 
nevoie mai întâi de ajutorul tău. Bine? 

— Bine. 

— Vreau să încerci să-ți amintești. Omul care trage pârţuri... poți să 
descrii ce pistol are? 

— E mic. Negru. Îl ţine în buzunar. 

— Bineînţeles. Întoarse capul şi verifică din nou uşa clădirii - tot 
închisă -, apoi întrebă: Ai văzut să aibă vreun cuţit pe aici? Bâte? 
Macete? 

— Nu ştiu. 

— Alt pistol? 

— Mai e unul. 

Inima lui Darby o luă la goană. 

— Unde? 

— Nu, nu-i un pistol obișnuit... 

Mintea ei derulă posibilităţile... și abia rosti sufocat: 

— De ce? E mai mare? 

— Trage cu cuie. 

— Ca o... Darby ezită. Ca o unealtă? 

Jay aprobă din cap. 

— Eşti... eşti sigură? 

Ea aprobă cu şi mai multă putere. 

„Un pistol pentru cuie.” 

Aşa cum avea vulpea din desenul de pe dubă. Darby își aminti 


bandajul de pe mâna lui Jay, mica pată sângerândă din palma ei, și 
totul se potrivi. Pedeapsă pentru o tentativă de evadare? Sau poate 
ceea ce el numea cartonaș galben era doar un aperitiv pentru oribilul 
fel principal pe care Lars îl plănuia pentru ea după ce avea s-o ducă în 
cabana lui izolată din Munţii Stâncoși. 

Mâinile îi tremurau iar. Nu de teamă, ci de furie. 

„Un nenorocit de pistol cu cuie. Cu așa psihopat avem de-a face.” 

— Şi pistolul pentru cuie e aici? întrebă. E în dubă? 

— Cred că da. 

Darby se îndoia că o asemenea unealtă ar fi fost pe măsura 
pistolului lui Lars, totuși reprezenta un progres însemnat față de o 
lamă de briceag de cinci centimetri. Ea nu folosise niciodată un pistol 
pentru cuie, nici nu văzuse unul în afara magazinului Lowe's 
Hardware... dar spera să fie uşor de învăţat. Cât de departe ar fi putut 
trimite un cui? Era greu? Zgomotos? Oare un cui în cap putea ucide sau 
doar mutila? Ținteşti şi tragi, nu? 

Atinse mâna dreaptă a lui Jay printre bare și constată că degetele 
fetiţei erau umede de sânge proaspăt şi rece. Probabil rana din palmă i 
se deschisese. 

„Ţinteşti şi tragi.” 

Darby jură să-l ucidă pe Lars în noaptea aceea. Poate când ea şi 
Ashley reușeau să-l încolțească pe nebun şi să-l transforme într-o 
grămadă scheunătoare... sau poate că o să continue să-l înjunghie. 
Poate că o să-i taie gâtul. Poate că o să-i facă plăcere. 

Poate. 

Se înclină pe spate şi cercetă iar clădirea - tot nicio activitate. Acum 
începea să-şi facă griji pentru Ashley, Ed și Sandi. Oare Lars chiar 
stătea degeaba acolo, permițându-i lui Darby să iscodească prin 
parcare? După ce îi găsise paharul în zăpadă? După ce îi spionase pe ea 
şi pe Ashley la toaletă? După ce îl privise voit în ochi în drum spre ușă? 

Dumnezeule - ce naiba se petrecea? 

Scenarii sângeroase i se învârteau prin minte ca nişte imagini 
stroboscopice. Se  încordă, aproape așteptându-se să audă o 
împuşcătură. Nu se petrecu însă nimic. Doar tăcere de gheaţă. Doar 
geamătul îndepărtat al vântului. Doar Jay şi ea însăși, cu picioarele 
tremurându-i în parcarea pustie. 

Pistolul pentru cuie, se hotărî. 

Pistolul pentru cuie al lui Lars era noul ei obiectiv. ÎL va găsi, îşi va 


da seama cum să-l folosească, apoi va alerga înapoi în centrul pentru 
vizitatori, va deschide brusc ușa şi, indiferent ce s-ar petrece înăuntru, 
va trage cu un cui drept în fețișoara cu tuleie a lui Lars. Bum! Ticălosul 
moare. Copilul nevinovat e salvat. Coşmarul ia sfârşit. 

Ar fi trebuit să aibă succes. 

Întoarse privirea spre Jay, cu dinţii clănțănindu-i. 

— Bun. Unde crezi că-și ține Lars pistolul pentru cuie? Aici în spate, 
sau în față? 

— Îl păstrează celălalt într-o cutie portocalie. 

— Unde? 

— Era aici în spate, dar cred că l-au mutat... 

Darby nu mai asculta. Vocea subțirică a lui Jay continua, dar într-o 
străfulgerare de panică cuvintele precedente i se lipiră în creier și 
reverberară: Î păstrează celălalt într-o cutie portocalie, 

Celălalt. 

Celălalt. 

Celălalt... 

Alunecând, împleticindu-se înapoi afară, se lovi cu genunchii de 
zăpada întărită, se sprijini de lampa din spate şi se uită pe lângă ea... 

Uşa clădirii era acum deschisă. 

Lars stătea în cadrul ușii. Lângă el, Ashley. 

Celălalt. 

O priveau, de la cincisprezece metri distanţă, încadraţi de lumina 
din interior. Păreau să vorbească unul cu celălalt în șoaptă, pentru ca 
Ed și Sandi să nu-i poată auzi. Feţele lor erau niște umbre întunecate, 
de necitit. Dar Lars avea braţul subțire îndoit spre buzunarul gecii, cu 
mâna sprijinită pe patul pistolului. lar Ashley avea șoseta cu piatra la 
vedere, în mâna dreaptă. 

O rotea. 

Apoi o lovi de palmă. 


MIEZUL NOPŢII 


0.01 AM 


Doi contra unu. 

Avusese dreptate în sensul ăsta. 

Ashley era implicat în răpire. O minţise - despre cealaltă maşină, 
despre faptul că nu-l cunoştea pe Lars, despre tot. Îi făcuse jocul în 
toaletă. Îi vârâse limba în gură. Fusese atât de autentic, atât de 
convingător de uman şi de îngrozit, încât ea crezuse totul. Îi spusese 
tot. Întregul ei plan, toate opţiunile ei, procesul de gândire, temerile. 

Îi dăduse totul Inclusiv o armă nouă. 

Se întoarse spre Jay. 

— Nu mi-ai spus că sunt doi. 

— Credeam că ştii. 

— De unde să știu? 

— Îmi pare rău... 

— De ce n-ai spusnaibii? 

— Îmi pare rău. 

Glasul lui Jay se frânse. 

Darby îşi dădu seama că ţipa la o fetiță de şapte ani a cărei palmă 
fusese de curând străpunsă cu un cui. Ce mai conta? Fusese vina lui 
Darby. Greşeala ei. Eroarea ei groaznică, fatală, iar acum erau doi 
contra unul și ele două erau aproape moarte. Sau mai rău. 

Una dintre siluete porni spre ele. 

Inima îi tresări. 

— OK. Unde-i pistolul pentru cuie? 

— Nu ştiu. 

— În faţă sau în spate? 

— Nu știu, se smiorcăi fetiţa. 

Trebuia să-l găsească repede. Sub scaune, poate? Cutia portocalie 
trebuia să fie mare; dar erau atât de multe locuri în care se putea afla. 

Alergă spre portiera din partea şoferului; picioarele i se afundau de 
parcă ar fi călcat pe nisip mișcător. Riscă o privire peste umăr; cel care 
avansa ajunsese la jumătatea drumului. La vreo şase metri în spate, 
mergând cu paşi mari pe cărarea din zăpadă. Recunoscu fesul și 
mersul șleampăt. Era Lars. Mâna lui dreaptă ajunse în dreptul unei 
raze de lumină și Darby văzu o formă masivă. 

Pistolul lui de calibrul .45. 


— Jay, şuieră fata. Închide ochii... 

— Ce-o să se întâmple? 

— Tu doar închide ochii. 

Ajunse la portieră și o lovi cu ambele palme; mintea îi striga: 
„Găseşte pistolul. Ucide-l pe ticălos. Apoi ia-i arma și ucide-l şi pe 
şarpele ăla mincinos de Ashley...” 

Smuci mânerul. Era încuiat. 

Stomacul i se strânse. 

Pentru că... pentru că Lars încuiase portiera la loc. Bineînţeles, el 
fusese ultimul acolo. Era încuiat, încuiat, încuiat. 

— Tu, ah... tu i-ai cerut fratelui meu să m-omoare, se auzi glasul 
gâlgâit al lui Lars, care se apropia. E... e adevărat? 

„Sunt fraţi. Rahat, rahat, rahat.” 

Paşi scârțâind, parcă strivind coji de ouă, se apropiau de ea. 

— A zis că tu... că tu i-ai cerut să-mi zboare creierii. 

Vocea era înspăimântător de aproape. Răguşită, răsunând în aerul 
rece, expirând abur fierbinte. 

Portiera Astro-ului era o cauză pierdută. Darby se împletici înapoi 
spre spatele dubei, se prinse de ușa întredeschisă ca să se echilibreze 
şi privi în interiorul întunecat al vehiculului. La ochii lui Jay, plini de 
lacrimi de spaimă, reflectând lumina. La obrajii roşii iritaţi. La unghiile 
ei micuţe. 

Se rugă: 

— Fugi... 

Paşii lui Lars se auzeau tot mai aproape. 

Darby împinse briceagul Swiss Army între degetele fetiţei, aproape 
scăpându-l. 

— Foloseşte asta, zise, atingând zimţii lamei. Mișcări ca de 
ferăstrău, da? Să tai barele cuștii... 

— Vine. 

— Fă-o, Jay. Promiţi? 

— Promit. 

— Continuă să tai. O să scapi. 

— Tu ce-o să faci? 

Darby făcu un pas în spate şi trânti ușa, împrăştiind zăpada. Nu 
răspunsese la întrebarea lui Jay pentru că nu avea niciun răspuns. 

„N-am nici cea mai vagă idee." FI 


— De ce... de ce fugi? strigă Lars. 

Darby se împiedică prin zăpadă. Dacă ieșeai de pe cărare, zăpada 
era până la brâu, iar ea parcă își făcea drum printr-o piscină, 
clătinându-se pas cu pas. Gâfâia. Gâtul o înțepa. Călcâiele îi ardeau. 

— Hei. Nu vreau decât să stăm de vorbă... 

După cât de clar îi auzea vocea, se afla la mai puţin de trei metri în 
spatele ei. O urmărea. Respirația lui pe gură se transformase într-un 
gâfâit constant. Gros, gutural, ca de lup. Tenisul ei drept - tot fără şiret 
- i se prinse în zăpadă. Îl smulse şi continuă, pe jumătate desculță, cu 
respiraţia lui chinuită tot mai aproape. Știa că bărbatul reducea 
constant distanța. După câţiva pași avea s-o apuce de gleznă... 

— Eu... eu oricum o să te prind... 

Un zăngănit. Pistolul pe care îl ținea în mână. 

Însă fata ştia că arma era doar pentru intimidare. Dacă Lars ar fi 
vrut într-adevăr s-o împuște, ar fi făcut-o deja. Asta i-ar fi alertat pe Ed 
şi pe Sandi, iar Ashley îi ordonase probabil fratelui său s-o alerge până 
la epuizare, s-o ucidă discret, prin sufocare sau rupându-i gâtul... 

Fratele lui. 

Fratele lui, Ja dracu! 

Darby trecu de portdrapelul gol și privi înapoi. Lars o urma ca o 
umbră. Își pierduse fesul. Văzu păr blond ciufulit, lăptos în lumina 
slabă, un început de chelie. Aburul furios al respirației lui. Încetase să 
mai strige la ea; acum era prea obosit. Zăpada înaltă era epuizantă. Era 
ca un coşmar cu încetinitorul. 

„O să mă prindă”, Darby ştia. 

Deja obosea. Mușchii îi tremurau. Îşi simţea încheieturile moi. 

„O să mă doboare aici, o să-și pună mâinile pe gâtul meu şi o să 
strângă până mor sufocată. 

Ajunsese chiar în spatele ei. Îi simţea mirosul sărat al sudorii. Îşi 
pierduse capul și renunțase la ambele ei arme - piatra i-o dăduse lui 
Ashley şi briceagul lui Jay -, iar acum nu mai avea decât un glonț în 
buzunar și un pantof mărimea 39 în mână. Se gândi să-l arunce în Lars, 
dar n-ar fi făcut decât să-l irite. L-ar fi dat la o parte fără să-și 
încetinească urmărirea. 

Oricum nu mai avea încotro să fugă. Ashley păzea atent ușa de la 
intrare. Ea nu avea cheile de la mașină, deci nu era o opţiune să se 
blocheze în interiorul lui Blue. Nici să fugă nu putea - în toate direcţiile 
nu erau decât kilometri de taiga de Colorado, rece și neprimitoare. 


Doar conifere, strat subţire de pământ și prăpăstii fatale ascunse de 
zăpadă. Cât avea să reziste înainte de a sucomba în ghearele 
hipotermiei? 

„Nu mai pot s-alerg." 

Se gândi să se oprească, să se apere pe cât posibil, să lupte cu Lars. 
Slabe şanse. 

— Întoarce-te, pufăi Lars în spatele ei. Hai să... să vorbim... 

Trebuia să ia o decizie. Dacă s-ar fi oprit acum, ar fi câștigat câteva 
secunde pentru a-și trage sufletul înainte de luptă. Dar dacă ar fi 
continuat să fugă şi el ar fi placat-o, ar fi fost epuizată şi şansele i-ar fi 
fost și mai mici... 

Sau... 

Derulă rapid în minte planul centrului pentru vizitatori Wanapani. 
Pereţi, colțuri, unghiuri moarte. Chiar dacă ușa de la intrare era încă 
blocată de Ashley, mai exista o cale de intrare în clădire. Ferestruicile 
triunghiulare de la toalete. Le văzuse în toaleta bărbaților, nu erau mai 
mari decât o ușiță pentru câini. Le putea observa și de aici, proiectând 
o rază fragilă de lumină portocalie printre ţurțuri, deasupra meselor 
de picnic. 

Geanta ei era în toaletă. Cu cheile și telefonul. 

„OK. O să mă urc pe mese, o să sparg fereastra şi o să intru." 

Schimbă direcţia. 

Lars observă. 

— Unde... unde te duci? 

Nu avea un plan pentru ce va face după ce va pătrunde înăuntru. 
Dar merse mai departe. Fiindcă, după cum spunea Sandi, înăuntru era 
mult mai bine decât afară. Ed şi Sandi erau înăuntru, iar Ashley şi Lars 
n-ar fi îndrăznit s-o ucidă în fața a doi martori. 

„Sau ar fi îndrăznit?” 

N-avea timp să se gândească la asta. 

Mesele de picnic erau îngrămădite sub fereastra acoperită de gheață 
şi Darby urcă pe ele ca pe niște trepte gigantice. Una, două, trei mese, 
care se clătinau sub greutatea ei. Însă reuşi, apoi întinse mâinile şi 
împinse fereastra triunghiulară. Sticlă îngheţată, sclipind de la lumina 
din interior, cu suprafața neregulată din cauza gheții depuse. Prea 
groasă ca s-o spargă cu cotul. Dar rama se deschidea spre exterior, 
prinsă într-o balama ruginită ce părea strâmbă, așa că fata căută să-i 
apuce marginea cu degetele amorțţite... 


Lars râse. 

— Ce faci acolo sus? 

Un țurțur de treizeci de centimetri căzu de pe acoperiș și se sparse 
de masa de lângă ea. Strânse din ochi, scrâşnind din dinţi, continuând 
să tragă cu unghiile încleştate de garnitura de cauciuc a ferestrei... 

— Hei, fetiţo... 

„Trage... trage...” 

Un alt țurțur căzu și se sfărâmă, împroşcând-o cu așchii de gheaţă. 
Ca nişte cioburi de sticlă pe obrajii ei. 

— Fetiţo, vin după tine... 

Încă doi țurțuri căzură în stânga şi în dreapta, explodând în urechile 
ei ca două focuri de armă gemene, iar masa de picnic i se clătină sub 
tălpi când Faţă de Rozător se cățără spre ea ajutându-se de coate și de 
genunchi ca un animal de pradă, însă Darby se concentra numai asupra 
balamalei ferestrei. Asupra luminii calde din spatele geamului, 
înnebunitor de aproape. Asupra degetelor ei încovoiate, luptându-se... 

„Trage... Tragetragetrage...” 

Mecanismul cedă. Fereastra se desprinse. 

O lăsă să cadă și geamul se sparse de o masă. Lars ridică o mână ca 
să-și apere fața de cioburi - „Oh, Doamne, e chiar în spatele meu” - şi 
Darby nu mai avu timp. Plonjă în interior, cu capul înainte, o săritură 
disperată prin deschizătura mică... 

Nişte degete reci îi cuprinseră glezna. 

— Te-am prins... 

Darby lovi din picior, eliberându-se. 


0.04 AM 


Căzu de la doi metri și jumătate înălțime şi ateriză pe un scaun de 
toaletă. 

Lovi cu şalele marginea vasului de porțelan. Se rostogoli și nimeri cu 
piciorul în suportul de hârtie, pe care-l zbură de pe perete, după care 
deschise larg ușa cabinei de WC. Capul i se lovi de podeaua de gresie. 
Văzu stele verzi. 

Apa curse în toaletă. 

Darby se strădui să se ridice, lovind din nou ușa cabinei, și se 
întoarse cu faţa la fereastră. Era doar un triunghi de întuneric. Fulgii de 
zăpadă năvăleau înăuntru. Deschiderea era probabil prea mică pentru 
ca Lars s-o urmeze, dar nu putea conta pe asta. În plus, Ashley încă se 
afla prin preajmă. 

Se îndepărtă de fereastră, trecu prin dreptunghiul alungit al ușii, pe 
lângă cabine, pe lângă PEYTON MANNING O IA-N DOS, pe lângă 
pisoarele pătate, până ce se atinse de chiuvetă cu spatele, care o durea. 
Altă flamă de durere. Lăsase geanta acolo. O luă și simți în interior 
zornăitul liniştitor al cheilor de la Honda. Şi iPhone-ul. 

Trei la sută baterie. 

Îşi ţinu respiraţia şi ascultă. Auzea pașii lui Lars dincolo de fereastră 
şi respiraţia lui şuierătoare prin vâjâitul vântului. Bărbatul se afla într- 
o situaţie dificilă - nu voia să se suie şi să riște să rămână cu fundul 
ciolănos blocat în cadrul ferestruicii, dar nici nu voia s-o lase 
nesupravegheată şi să ocolească până la ușa din față. Era sinistru. 
Renunțase să-i mai vorbească. Doar mormăia, pufăind ca un animal. 

„Mişcă-te, Darby.” 

Auzea vocile din sala centrului pentru vizitatori, estompate de ușă. 
Probabil că Ed şi Sandi o auziseră căzând. Recunoscu și tonul robotic 
de la radio - altă actualizare DTC. Care era acum termenul pentru 
sosirea ajutoarelor? În zori, nu? Şase ore? Șapte? 

„Nu te gândi la asta. Mișcă-te.” 

Ashley era pe aproape, dar nu știa unde, şi asta o îngrozea. Mai rău, 
acum era neînarmată. Spera ca Jay să poată tăia barele cuștii cu lama 
zimţată, altfel totul era pierdut. Trebuia să-i ofere fetiţei timp suficient 
(presupunând că ea însăși putea supraviețui următoarelor câtorva 
minute în compania a doi ucigași) și apoi să fugă amândouă cu maşina 


într-un loc sigur (presupunând că Blue ar putea răzbate prin 
Zăpaghedon). În total, trei presupuneri uriaşe. /mprobabi] nici măcar 
nu se apropia ca sens. 

Nu, Blue era înzăpezită. Nămețţii erau acum prea mari... 

„Dar camioneta lui Sandi?” 

Lanţuri la roţi, garda la sol ridicată - da, cu ea aveau o șansă. 

Strânse cheile în pumn, lăsând vârfurile ascuţite să iasă printre 
degete. Cu niţel noroc, putea răni fața unui atacator sau să-i scoată un 
ochi. Cheia de la camera ei din Dryden Hall era chiar ascuţită, ca un 
cuțitaş. 

Auzi mişcare afară. Îngheţă, ascultând. Ceva greu se deplasa târâș, 
urmat de bufnitura zăpezii căzute. O masă de picnic era mutată din loc. 
Ştia că Lars încerca, a doua oară, să urce pe grămada instabilă de mese 
şi să intre după ea. În orice secundă, mutra fără bărbie putea să apară 
în fereastră, rânjind cu bucurie dementă... 

„E timpul să plec." 

Darby își încălţă tenisul drept, înnodându-i şiretul de două ori. Apoi 
își aşeză geanta pe umăr - cu cheile încă strânse în pumn - și intră în 
sala centrului pentru vizitatori Wanapani. 

Ed se muncea cu antena radioului prin grilaj. Se uită de două ori 
confuz în direcția ei şi Darby înțelese motivul. leşise din clădire cu 
douăzeci de minute în urmă, iar acum se întorcea de la toaletă. În 
spatele lui, Sandi ațipise pe bancă, cu picioarele strânse și cartea 
acoperindu-i fața. 

— Ai găsit semnal? întrebă Ed. 

Darby nu răspunse. Se uită în față, pe lângă Espresso Peak, la ușa 
principală. Acolo stătea Ashley, cu umerii lați blocându-i ieșirea. Se 
holba la ea. Astmaticul ezitant și nervos cu care vorbise cu aproape o 
oră în urmă dispăruse, ca o deghizare aruncată. Noul Ashley era calm 
şi sigur pe el, cu ochi atenţi și profunzi. O analiză din cap până în 
picioare - avea zăpadă pe genunchi, obraji înroșiți de ger, pielea 
lipicioasă din cauza sudorii, cheile mașinii strânse în pumn -, apoi 
privi spre masa centrală, ca și cum i-ar fi ordonat să se aşeze. 

Ea îi susținu privirea, scrâşnind din dinți şi încercând să pară 
curajoasă. Sfidătoare. Ca un erou neînfricat înconjurat de forțele răului. 

În schimb, aproape că începu să plângă. 

Acum era sigură - avea să moară în noaptea asta. 

— Hei. Ed se băgă între ei, chinuindu-se să-și amintească numele ei. 


Eşti... eşti bine, Dara? 

„Pentru numele lui Dumnezeu, mă numesc Darby.” 

Înghiţi în sec şi şopti: 

— Sunt bine. 

Nu era. Simţea suspinele blocate în piept, spasme cutremurătoare 
luptându-se să scape. O durea spatele, acolo unde se lovise de vasul de 
toaletă. Voia să se repeadă şi să-l apuce pe Ed de umeri, să le strige 
bătrânului veterinar cumsecade și verișoarei lui adormite: /Fugifi. 
Pentru Dumnezeu, luaţi-o la fugă chiar acum. Dar încotro? 

Ashley îi făcu din nou semn spre masă, mai hotărât. 

Spre scaunul ei. 

Darby văzu pe scaun ceva cafeniu și-și recunoscu şerveţelul. Același 
pe care îl folosise înainte, când crezuse că băiatul îi era aliat. 

Se apropie de scaun și ridică bucata de hârtie. Continuând s-o 
privească, buzele lui Ashley se arcuiră. Era începutul unui rânjet 
mulțumit, neobservat de Ed şi de Sandi. 

Despături șerveţelul cu degete amorțite, neîndemânatice. 

DACĂ LE SPUI, ÎI OMOR PE AMÂNDOI. 

Ashley veni la masă și se așeză drept în faţa ei. Traversase camera în 
tăcere și acum stătea cu ambele palme lipite de tăblia mesei. Avea 
mâinile mari și bătătorite. 

Darby reîmpături şerveţelul și-l lăsă în poală. 

Radioul pârâi. 

— M-am săturat de „Pescuieşte”, declară Ashley cu voce tare. Ce-aţi 
spune de ceva diferit? 

Fata nu zise nimic. 

— De exemplu... urmă el. Ah, de exemplu, „Război”? 

Darby aruncă o privire scurtă spre Ed și Sandi... Ashley pocni din 
degete. 

— Hei! Sunt aici, Darbo. Nu-ţi face griji în privința regulilor. 
„Război” e foarte simplu. Chiar mai simplu decât „Pescuieşte”. Împarţi 
pachetul în două, uite așa, şi tragem pe rând, unul după altul, şi vedem 
cine a tras cartea cea mai mare. Cea mai mare carte le ia pe amândouă 
şi se adaugă la partea ta de pachet. Înţelegi, pentru că fiecare război 
înseamnă să lupţi câte o bătălie pe rând. 

Zâmbi mulțumit de sine și cu o mișcare fluidă răsfiră cărțile în fața 
ei. Apoi le readună cu un zgomot aspru. 

— La final, câștigătorul are pachetul întreg. O privi în ochi. lar cine 


pierde? Ei bine, respectivul nu rămâne cu nimic... 

În spatele ei, Ed apăsă pe carafa de CAFIA ca să-și umple paharul şi 
se auzi din nou bolborositul ca de înec. Ca niște plămâni umplându-se 
cu apă. Sunetul o făcu să se înfioare. 

— Veşti proaste, prieteni. Ed zgâlțâi grilajul de protecţie. S-a 
terminat cafeaua. 

Ochii lui Ashley se măriră de groază prefăcută. 

— Poftim? Nu mai e cofeină? 

— Mă tem că nu. 

— Bun, atunci cred c-o să-ncepem să ne omorâm între noi. 

Ashley amestecă pentru ultima dată cărțile. Darby îşi dădu seama, 
parcă cu încetinitorul, că pachetul acela banal de cărţi de joc nu făcea 
parte probabil din dotările refugiului Wanapani. Standul cu pliante era 
încuiat, iar radioul și cafeaua stăteau în spatele unui grilaj de protecţie. 
Ashley trebuia să fi adus cărțile cu el. Pentru că era un diavol glumeţ, 
pasionat de jocuri și de trucuri. luțime de mână, surprize şi inducere în 
eroare. 

Sunt un om magic, Lars, frățioare. 

Indiciile fuseseră toate acolo. Doar că ea nu le văzuse. 

— Ar trebui să te odihneşti, îi spuse Ashley. Arăți obosită. 

Îşi simţi gâtul ca o hârtie uscată. 

— Sunt bine. 

— Da? 

— Da. 

— Cei răi n-au pace, rânji el. Nu-i aşa? 

— Cam aşa ceva. 

— Cât de mult ai dormit noaptea trecută? 

— Destul. 

— Destul, da? Ce-nseamnă asta? 

— Păi... Glasul i se frânse. O oră, două... 

— O, nu, asta nu-i destul. 

Ashley se aplecă în față, își flexă degetele și împărţi cărțile între ei. 
Ea se minună; degetele lui erau îngrozitor de rapide. 

— Oamenii sunt făcuți să doarmă şase până la nouă ore pe noapte. 
Eu dorm zdravăn opt ore în fiecare noapte. Asta nu-i o recomandare, 
scumpo, e biologie. Vezi tu, dacă dormi mai puţin, funcţiile creierului 
sunt afectate. Adică totul: reflexele, stabilitatea emoţională, memoria. 
Chiar și inteligența. 


— Atunci o să fim egali, zise Darby. 

Ed chicoti, întorcându-se la scaunul lui. 

— Bate-l măr. Te rog eu. 

Însă ea nu-și atinse cărțile. Nici Ashley. Se priveau reciproc în tăcere 
peste masă; afară urla vântul. O rafală răbufni prin fereastra spartă de 
la toaleta bărbaţilor, zgâlțâind uşa în balamale. Temperatura în 
încăpere scădea, dar deocamdată nimeni nu observase. 

— Din fericire pentru tine, zise Ashley, „Război” este un joc de noroc 
pur. Spre deosebire de realitate, înţelegi? 

Darby îi studie ochii. Erau mari, verde smarald, cu puncte 
chihlimbarii. Căută în ei ceva recognoscibil, ceva uman la care să se 
raporteze - teamă, grijă, conștiință de sine -, dar nu găsi nimic. 

Globii oculari sunt prinși pe niște tije, aflase ea întâmplător la o 
galerie de artă, în octombrie. Uitase numele artistului, însă el fusese 
acolo amestecat în mulțime, sorbind dintr-o bere Dos Equis şi 
explicând binedispus că încorporase în lucrările lui fotografii autentice 
de la autopsii. Pentru Darby, forma nervilor oculari păruse desprinsă 
în mod tulburător din lumea insectelor, ca antenele unui melc de 
grădină. Ceva îi zbârlise atunci firișoarele de păr de pe braţe. Acum își 
imagina ochii mari ai lui Ashley atârnând în orbitele lor, transmițând 
semnale electrice prin intermediul tijelor acelea în circumvoluţiunile 
creierului. Bărbatul era un monstru, o îngrămădire străină de nervi şi 
de carne. Complet inuman. 

Şi continua s-o privească fix. 

— Spre deosebire de realitate, repetă el. 

Jocul de cărți stătea între ei în două pachete, ignorat. Întrebările 
fâlfâiau prin mintea lui Darby ca niște păsări în colivie; dorea cu 
disperare să le articuleze cu voce tare, dar nu putea. Nu atât timp cât 
Ed şi Sandi erau în raza de tragere. 

„De ce faci asta? De ce să răpeşti un copil? Ce ai de gând să faci cu 
ea?” 

Ochii verzi de dragon continuau s-o fixeze, încărcați de secrete. Ca 
nişte pietre prețioase, Îi scanau trupul, măsurând-o, calculând 
eventualități şi posibilități. Erau înspăimântător de inteligenți, în 
acelaşi fel în care ochii lui Lars erau înspăimântător de tembeli. Dar 
era o inteligență rece. 

Alte întrebări îi fulgerau prin minte: „Cât de rapid eşti? Cât de 
puternic eşti? Dacă îți tai fața cu cheile lui Blue, te pot orbi? În clipa 


asta, dacă aș rupe-o la fugă spre ușa de la intrare, aş reuși să ajung?” 

Uşa se deschise. Un val de aer rece pătrunse înăuntru. 

Ed aruncă o privire într-acolo. 

— Salut, Lars. 

Ashley zâmbi cu superioritate. 

Prin curentul de aer deviat, Față de Rozător își ocupă poziţia la ușă, 
cu mâna dreaptă în buzunarul gecii, încleștată pe patul pistolului negru 
calibrul .45. Darby văzuse arma de acum, o surprinsese de două ori în 
timp ce el o urmărea. Ştia puţine despre armele de foc, însă îi 
recunoștea magazia, semn că putea trage mai multe gloanţe decât cele 
cinci-șase ale unui revolver. Abia dacă îi putea distinge conturul pe sub 
geaca albastră, o umflătură pe șoldul lui drept... dar numai pentru că 
ştia unde să privească. 

Ed nu l-ar fi observat. 

lar Sandi dormea. 

Darby era din nou înconjurată. Ashley la masă și Lars postat la ușă. 
Fusese înconjurată în tot acest timp - ei își coordonaseră tacit poziţiile 
toată seara -, cu toate că spera ca plonjarea prin fereastra toaletei să fi 
fost o surpriză. Cu siguranţă îi salvase viața, cel puţin pentru câteva... 

— Dara, rosti Ed speriind-o, nu răspunzi niciodată la întrebări, nu-i 
aşa? 

— Poftim? 

— Ştii tu. Întrebarea de la Cerc. Cea mai mare teamă a ta. Îşi răsuci 
pe masă paharul gol. Eu am răspuns. Ashley ne-a povestit despre 
balamalele de la ușă. Sandi urăște șerpii. Dar tu? 

Toţi ochii se îndreptară spre ea. 

Tânăra înghiţi în sec. Încă avea şerveţelul lui Ashley cu DACĂ LE 
SPUI, ÎI OMOR PE AMÂNDOI împăturit strâns în poală. 

— Mda. Ashley îşi reținu un zâmbet. Spune-ne. Ce te sperie, Darbs? 

Cuvintele i se blocau în gât. 

— Nu... nu ştiu. 

— Pistoalele? propuse el. 

— Nu. 

— Pistoalele pentru cuie? 

— Nu. 

— Să fii asasinată? 

— Nu. 

— Serios? Să fii asasinat e destul de înfricoşător... 


— Eşecul, spuse ea întrerupându-l pe Ashley și privindu-l fix în 
ochii verzi. Cea mai mare teamă a mea e să iau decizia greșită, să eșuez 
şi să îngădui ca un om să fie răpit sau ucis. 

Tăcere. 

Pe bancă, Sandi se foi în somn. 

— Asta e... Ed strânse din umeri. OK, a fost cam ciudat, dar 
mulțumim. 

— Eae... 

Ashley începuse să spună ceva, dar se oprise. Ed nu observase, însă 
Darby văzuse și asta o sperie. Ce fusese pe punctul de a dezvălui? 

Ea e... 

Ea, adică Jay Nissen. Fetița din San Diego din duba de afară, a cărei 
viață atârna acum de un fir de păr. 

Fusese o eroare măruntă, o fracțiune de propoziție, însă îi arăta lui 
Darby că-şi surprinsese inamicul cu garda jos. Poate că Ashley și Lars o 
subestimaseră - studenta aceea la Arte de cincizeci de kilograme care 
le încurcase planul de răpire. Cu siguranță nu anticipaseră evadarea 
prin fereastra toaletei. Era mândră de asta. 

Spera că-i irita. 

„Nu vor să mă ucidă aici, de față cu martori.” 

Pentru că atunci erau nevoiți să-i ucidă și pe Ed şi pe Sandi, iar asta 
părea o soluție disperată. Probabil că se descurcau mai ușor cu o crimă 
decât cu trei. Intenţionaseră s-o omoare sau s-o rănească afară, discret, 
dar ea le încurcase planurile: se aruncase cu capul înainte printr-o 
fereastră îngustă, îşi lovise spatele de vasul de toaletă și mai câștigase 
zece minute de viaţă. 

Cele zece minute se apropiau de sfârșit. 

„Inspiră”, îşi reaminti. „Numără până la cinci. Expiră.” Trebuia să-şi 
mențină respirația profundă și calmă. Nu se putea pierde. Nu acum. 

„Inspiră. Numără până la cinci. Expiră.” 

Ashley se uită peste umărul ei la fratele lui și-i făcu un semn uşor 
din cap, dar autoritar. Fără îndoială el era masculul alfa. Dacă Darby 
trebuia să ucidă pe unul dintre ei în noaptea aceea, de el trebuia să se 
ocupe. 

Se întrebă cât adevăr conțineau vorbele lui. Maşina îngropată în 
nămeți de afară nu era de fapt a lui. Oare chiar studia contabilitatea în 
Salt Lake City? Chiar fusese pe punctul să moară într-o mină de 
cărbune din Oregon, cu degetul mare strivit într-o balama ruginită? 


Ashley părea îmbătat de plăcerea de a minți, de a înșela, de a purta 
pălării diferite prezentând diverse versiuni ale lui. Era ca un puști 
interpretând un număr de magie. 

Acum trecuse de miezul nopţii. Darby trebuia să mai reziste șase 
ore până dimineața, când plugurile DTC soseau să deschidă autostrada 
pentru evadare. Asta însemna o mulțime de intervale a câte zece 
minute. Cu toate astea, avea să încerce. 

Nu știa ce însemnase micul semn al lui Ashley către fratele lui - 
deocamdată Lars rămăsese lipit de ușa de la intrare -, însă nu-i 
plăcuse. Cei doi fraţi făcuseră încă o mișcare tăcută de şah, iar ea se 
afla acum, din nou, în defensivă. 

„Dar nu mă vor ucide atât timp cât Ed şi Sandi sunt aici.” 

Ridică ochii la ceasul de pe perete şi pentru o clipă sumbră se gândi 
cât de departe era dimineața. Cât de întunecată și rece era noaptea. Cât 
de depăşită era ea din toate punctele de vedere. Cei doi puteau să 
omoare pe oricine din încăpere. Poate chiar asta plănuiau. Poate că 
amenințarea de pe şerveţel era doar un joculeţi. 

Ashley rânji, ca și cum i-ar fi citit gândurile. 

„Starea asta de impas n-o să dureze.” 

— Bine atunci, zise el cu veselie. Jocul de „Război” cu Darbs pare să 
fie un eşec. Cine-i gata pentru o nouă rundă de Cerc? 

Ed ridică din umeri. 

— Sigur. 

— Să trecem la treabă... Prima slujbă? Ba nu. Hai să vorbim despre 
filmele preferate. Ashley privi radios în jurul încăperii cu aer închis, ca 
un prezentator al unui show televizat. E OK dacă răspund tot eu 
primul? 

— Dă-i drumul. 

— Bine. De fapt, n-am un singur film preferat, ci mai degrabă un gen 
favorit de filme. E acceptabil pentru toată lumea? 

Ed flutură mâna în semn de „cui îi pasă”. 

— Filmele cu monștri, spuse Ashley și ochii îi fugiră peste masă la 
Darby. Nu monştri mici ca vârcolacii. Vorbesc despre cei imenși, înalți 
cât blocurile cu douăzeci de etaje, ca Godzilla sau Rodan. În Japonia ele 
se numesc filme kaiju. Știți genul - ceva uriaș terorizează orașul, 
aruncând peste tot cu machete de automobile? 

Ed aprobă, fără să asculte atent. Apleca paharul de cafea, încercând 
să bea ultimele picături prețioase. 


N-avea importanţă, pentru că Ashley nu se uita decât la Darby în 
timp ce vorbea, în cuvinte simple şi echilibrate, expunându-şi dinţii 
albi. 

— Să fiu al naibii dacă nu iubesc filmele kaiju! Și... iată ce găsesc eu 
fascinant la ele. Eroii umani, Bryan Cranston și tipul ăla amabil, 
sergentul Vanilla din remake-ul Godzilla din 2014, de exemplu, sunt 
doar figuranţi. Ei sunt de neînțeles pentru spectatori. Au oamenii ăia 
jalnici vreun efect asupra subiectului real? 

Lăsă întrebarea retorică să plutească mai mult decât ar fi fost 
necesar. 

— Nu, răspunse tot el în cele din urmă. Zero! Rolul lor în poveste 
este doar de a reacționa. Godzilla, Mothra, MUTO? sunt adevăratele 
staruri ale spectacolului, ei se luptă și-și aranjează treburile, iar 
oamenii nu pot spera să oprească măcelul. Înţelegeţi ce vreau să spun? 

Darby nu răspunse. 

— Indiferent ce încerci, monștrii vor face ce vor ei. Ashley se aplecă 
în față, făcând scaunul să trosnească, și ea îi simţi răsuflarea umedă în 
timp ce vocea îi coborî la nivelul unui croncănit răguşit. Înţelegi? 
Monștrii vor lupta, vor dărâma zgârie-norii și vor zdrobi podurile, și 
tot ce poți tu să faci e să fugi naibii din calea lor, altfel o să fii strivit. 

Tăcere. 

Tânăra nu-şi putea muta privirea. Parcă se uita la un animal turbat. 

Răsuflarea lui era atotputernică. Gălbenuș de ou fiert și pâine prăjită 
amară, combinat cu arome de carne. În urmă cu şaizeci de minute, 
limba lui fusese un melc cald în gura ei. Acum zâmbetul ștrengăresc îi 
revenise, ca şi cum și-ar fi tras de pe față o mască de Halloween pentru 
ca în clipa următoare să redevină vorbărețul jovial pe care îl cunoscuse 
la început. 

— Și tu, Darbs? Ce tip de filme preferi? Horror? Cu fantome? 
Pornografie sado-maso? 

— Comediile romantice, răspunse ea. 

Lars chicoti lângă uşă, un sunet ca de șmirghel care îi aminti de o 
drujbă mergând în gol. Ashley schimbă o privire cu fratele lui și buzele 
i se curbară puţin; afară viscolul se înteţea. 


2 MUTO - Massive Unidentified Terrestrial Organism/Organism Terestru Masiv 
Neidentificat, specie de monştri uriași care a apărut pentru prima dată în Godzilla (n. 
tr.). 

— Va fi... va fi o noapte amuzantă. 

„Poate că da”, se gândi Darby uitându-se în ochii lui. 

„Însă, îți promit, n-o să-ţi fac viața uşoară.” 

— Totuşi, spuse Ashley frecându-și ochii cu falsă somnolenţă, admit, 
aş ucide pentru o ceaşcă de cafea. 

— De fapt... cugetă Ed. Ştiţi, avem ceva-n camionetă. E din aia 
ieftină, instant, pentru camping, pui granulele şi adaugi apă fiartă. Are 
gust de noroi de râu, dar e cafea. E cineva interesat? 

— Cafea de cowboy? 

Ashley se lumină ca un prospector descoperind aur. Plănuise asta. 

— Ar fi minunat. 

— Sandi o urăşte. 

— Atunci, noroc c-a adormit. 

— Da? Avem doritori? Ed își trase o pereche de mănuși negre, 
îndreptându-se spre ușă. Mă întorc într-o secundă. 

— Nu-ţi face griji. Zâmbetul lui Ashley se lărgi. Fără grabă, amigo. 

Darby se gândi să spună ceva - „Așteaptă, opreşte-te, te rog, nu 
părăsi încăperea” -, dar mintea îi era amorfă ca untul de arahide. 
Momentul trecu şi, într-o clipă care îi strânse stomacul, Ed dispăru. Uşa 
centrului pentru vizitatori se trânti, fără să se închidă complet. 

Lars o împinse - clic. 

Cei doi frați se priviră unul pe celălalt, apoi pe Darby. Într-o 
fracțiune de secundă, presiunea din interior se modifică. Ei trei erau 
singuri acum. Cât timp i-ar fi luat lui Ed să meargă până la camioneta 
lui Sandi, să cotrobăiască prin bagaj, să-și scoată cafeaua de camping și 
să se întoarcă? Șaizeci de secunde, poate? 

Acum... singura care o mai ţinea pe Darby în viață era Sandi. 

lar ea nu era nici măcar trează. Sforăia ca o felină care torcea pe 
banca albastră, cu mâinile încrucişate peste burtă şi cartea în echilibru 
precar pe față. Cea mai mică suflare putea s-o deranjeze. Pentru prima 
dată în noaptea aceea, Darby putu citi titlul: Norocu/ diavolului. În 
următoarele aproximativ şaizeci de secunde, viața lui Darby depindea 
de superficialitatea somnului acestei femei de vârstă mijlocie. 

— Comediile romantice, șopti Ashley. Drăguţ. 

— Mai bine decât Godzilla. 

— Bine, Darbs, m-am săturat să tot vorbesc pe ocolite, zise el cu 
voce joasă, controlată, supraveghind-o pe Sandi cu coada ochiului. Uite 
ce o să se întâmple. Am de gând să-ţi fac o ofertă. 

Ea ascultă, dar în minte număra secundele, ca un cronometru. 
„Şaizeci de secunde pentru ca Ed să meargă până la camioneta 
verișoarei lui şi înapoi. Cincizeci de secunde deja?” 

— Oferta e valabilă o singură dată, Darbs, apoi o să dispară definitiv. 
Fără a doua şansă. Așa că gândeşte-te bine, te rog, înainte de a lua o 
decizie... 

— Ce ai de gând să faci cu fetița aia? 

Tânărul își umezi buzele. 

— Acum nu vorbim despre Jay. 

— O s-o omori? 

— Asta nu-i important. 

— Pentru mine e-al dracului de important... 

— Darby. Era mai grav acum, cu dinţii lui perfecţi de reclamă la 
Colgate și vocea într-o șoaptă reținută. Nu-i vorba despre ea. Nu- 
nțelegi? E vorba despre tine, despre mine și fratele meu, despre toți cei 
prinși la mijloc în schimbul de focuri din refugiul ăsta. E vorba despre 
decizia pe care o vei lua chiar acum. 

„Patruzeci de secunde.” 

Se gândi la Lars, care păzea ușa în spatele ei, și stomacul i se strânse 
de oroare. Rânjetul lui strâmb, cicatricele lucitoare care îi punctau 
mâinile, ochii mici şi goi. Nu credea că o va putea spune cu voce tare - 
însă o spuse: 

— EI... Lars o s-o violeze? 

— Ce? Ashley îşi dădu ochii peste cap. În. Vulgar! Darbs, nu m- 
asculți... 

— Răspunde-mi, zise ea privind pe furiș la Sandi. Sau îţi jur că o să 
încep să strig „crimă” chiar în clipa asta... 

— Fă-o, spuse el lăsându-se pe spate. Să vedem ce se întâmplă. 

Darby încă ţinea în pumn, în poală, cheile de la Honda. Cea mai 
ascuţită - cheia de la camera din Dryden Hall - o prinsese între degetul 
mare şi arătător. Dar nu putea fi sigură că se va ridica suficient de 
repede de la masă; Ashley va anticipa atacul şi va ridica mâna să-și 
protejeze fața. N-ar merge. Nu era suficient de puternică, nici suficient 
de rapidă. 

— Te provoc, șopti el. Strigă. 

Ea aproape că dădu curs provocării. 

Apoi Ashley privi peste umărul ei. Încuviință iarăşi din cap şi tânăra 
înţelese cu un fior de spaimă că Lars stătea acum chiar în spatele ei. 

Nu-l auzise apropiindu-se, însă percepea foşnetul gecii lui de schi la 
doar câțiva centimetri. Ca atunci când se întâlniseră prima oară. 
Tresări, aproape aşteptându-se ca mâinile cu cicatrice s-o apuce de gât 
şi să strângă... dar Lars îngenunche şi smulse geanta de pe podea, de 
lângă glezna ei. 

— Zdup! 

O luă cu el înapoi lângă ușă. Ashley reveni cu privirea asupra ei, 
mușcându-și uşor buza superioară. 

— Darbs, ca să fie clar, îți ofer şansa să repari toate astea. Un buton 
mare, roşu, de ștergere. E și uşor, pentru că n-ai nimic de făcut. Doar 
să-ți ţii gura. 

„Douăzeci de secunde.” 

— O să cădem toţi de acord că acest mic accident nu s-a întâmplat 
niciodată. Noi - fratele meu și cu mine - ne vom preface că tu n-ai 
intrat în duba noastră. O să ne prefacem că n-ai văzut-o pe Jaybird. O 
să... O să ne ştergem toți din minte ultimele câteva ore, iar când 
plugurile de zăpadă vor ajunge aici la ivirea zorilor, o să urcăm în 
mașini şi o să ne vedem de drum. O soluţionare pașnică pentru toată 
lumea. 

Poc-poc. Lars deschise capsele de la portofelul ei. Cardurile de 
credit căzură cu zgomot pe podea. Lars pufni, privindu-i permisul de 
conducere din statul Utah, apoi despături o bancnotă de douăzeci de 
dolari mototolită pe care o strecură în buzunar. 

„Zece secunde.” 

— Voi fi cinstit. Ashley se aplecă spre ea. Eu chiar sper că tu o să 
închizi ochii. Odihnește-te puţin. Eşti obosită. Arăţi ca dracu’. N-ai nicio 
şansă împotriva lui Lars și a mea. Așa că... lasă monștrii să-și facă 
treaba, bine? 

„Cinci secunde.” 

— Te rog, Darbs. O să fie mai uşor pentru toți. 

În timp ce spunea asta se uită la Sandi, ca şi cum ameninţarea n-ar fi 
fost și așa destul de clară. 

Darby îşi simţi obrajii arzând. 

— Nu pot. 

— N-o să-i facem niciun rău lui Jay. Înclină capul. Asta e? De asta te 
temi? Dacă-i aşa, îţi promit că... 

— Minti. 

— Dacă o să cooperezi, nimeni nu va fi rănit în noaptea asta. 

— Ştiu că minți. 

— Fetiţa o să fie bine, spuse Ashley fluturând din mână. Apropo, am 
văzut un teanc de hârtii pe bancheta mașinii tale. Nişte hârtii negre. Ce 
sunt? 

— De ce-ţi pasă? 

Ochii lui deveniră duri. 

— Te-ai amestecat în afacerile familiei Garver. Aşa că mă amestec și 
eu în ale tale. Răspunde la-ntrebare. 

— Sunt... doar nişte hârtii. 

— Pentru ce? 

— Copii după pietre funerare. 

— Cum adică? 

— Fac... folosesc creioane pentru... ăăă... ca să fac copii după pietre 
de mormânt. 

— De ce? 

— Pentru că le colecţionez. 

— De ce? 

— Pur şi simplu. 

Ura că o chestiona. 

— Eşti o epavă emoţională, zise Ashley. Îmi place. 

Fata nu replică. 

— Și ai o cicatrice deasupra sprâncenei. Se aplecă peste masă, 
analizând-o în lumina fluorescentă. Trebuie să fi fost... câte, treizeci de 
copci? Se observă doar dacă te-ncrunți. Sau dacă zâmbești. 

Darby fixă podeaua. 

— Din cauza asta nu prea zâmbești, Darbs? 

Ar fi vrut să plângă. Își dorea să se termine totul. 

— Zâmbește, şopti el. O să ai o viață mai lungă. 

„A trecut mai mult de un minut.” 

Unde naiba era Ed? Posibilităţile i se învârteau în cap. Poate nu 
găsise cafeaua. Poate că bea ceva pe furiș. Sau poate că... poate că 
descoperise vreun indiciu subtil, intuise scenariul răpirii și acum 
încerca să prindă semnal pe telefon ca să contacteze poliția? Sau poate 
că Jay tăiase gratiile cuștii şi alergase la el. Ar fi fost un al doilea 
martor. Ashley și Lars n-ar mai fi avut alternativă, decât să înceapă să 
tragă. 

Fiecare secundă părea să zboare. Ridică ochii spre ceasul cu Garfield 
şi Ashley observă. 

— E cu o oră înainte, să ştii. 

— Ştiu. 

— Nu-i decât ora unu. 

— Ştiu. 

Ashley îşi umezi buzele, studiind ceasul, imaginea de pe el: un 
Garfield îndrăgostit oferindu-i flori lui Arlene. 

— Cum o cheamă pe pisică? Pe cea roz. 

— Arlene. 

— Arlene. E un nume de fată drăguţ. La fel și al tău. 

— Şi al tău, spuse Darby. 

Tânărul zâmbi, bucurându-se de dialog, uitându-se iar la 
sprânceana fetei. 

— Cum te-ai ales cu cicatricea? 

— O bătaie, minţi ea. La liceu. 

Intrase cu bicicleta într-o ușă de garaj. Dacă ar fi fost o încăierare, 
uşa de garaj ar fi câștigat. Douăzeci și opt de copci și o noapte 
petrecută în Saint Joseph. Ceilalţi copii din clasa a cincea o porecliseră 
Frankengiri. 

Nu-şi dădea seama dacă Ashley o crezuse. 

— Trebuie să te previn, Darbs, dacă... înţelegi tu... dacă plănuieşti să 
te baţi cu noi în seara asta... O s-o faci? 

— Să fac ce? 

— Să te baţi cu noi. 

— Mă gândesc la asta. 

— Mă rog, dac-o vei face, ar trebui să ştii că eu am fost întotdeauna 
oarecum mai special. 

— Sunt convinsă. 

— Vezi tu, nu sunt doar norocos - sunt protejat, presupun. De 
consecinţe. E magia mea. În final, evenimentele decurg întotdeauna aşa 
cum vreau eu. Se apropie de ea, ca şi cum ar fi împărtășit un secret. 
Poţi să-i spui noroc, dar cred sincer că-i altceva. Felia mea de pâine 
prăjită cade întotdeauna cu untul în sus, cum s-ar zice. 

Fata nu se putu abţine să întrebe: 

— De fapt, n-ai astm, nu-i aşa? 

— Nu. 

— Măcar înveţi la Institutul de Tehnologie din Salt Lake City? 

Zâmbetul i se lărgi. 

— O şcoală inventată. 

— Dar fobia de uşi? 

— De balamale de uşi. Asta-i adevărată. 

— Serios? 

— Mda. Îmi dau fiori. Îşi duse mâna la inimă: Jur pe Dumnezeu. Nu 
pot să le ating, încerc să nu mă uit la ele. De când era să-mi pierd 
degetul mic în Chink's Drop, mă deranjează rău. 

— Balamalele obișnuite de uși? 

— Da. 

— Eram sigură c-ai inventat-o și pe asta. Nu pare ceva real. 

— De ce? 

— Pentru că, zise Darby calm, nu credeam că eşti atât de fătălău. 

Se auzi o scândură scârțâind. 

Ashley se uită la ea cu răceală, ca și cum fata i-ar fi sfidat 
presupunerile inițiale. Luminile de deasupra pâlpâiră. Apoi el oftă, 
înghiți un nod și când vorbi în cele din urmă, glasul îi era atent 
controlat: 

— Joci pe viața unui copil. Să nu uiţi! Noaptea asta poate avea un 
final fericit, dar tu îl pui în pericol. 

— Nu te cred. 

— Nu-i vorba de sex, zise Ashley încruntându-se cu dezgust 
exagerat. E vorba de bani. Dacă într-adevăr e nevoie să ştii. 

Sandi se foi din nou pe bancă. Norocul diavolului alunecă mai jos 
câțiva centimetri. Darby se întrebă dacă femeia dormea cu adevărat. 
Dacă se prefăcea? Dacă auzise întreaga conversație? 

— Haide să-ți povestesc ceva. 

Ashley îşi înăbuși un chicotit şi se destinse iar. Comportamentul lui 
avea faze neliniștitoare; se schimba din lumină în întuneric și înapoi. 

— Ar fi trebui să le fi văzut casa, Darbs. Arată ca vila lui Mr. Burns 
din Familia Simpson. Tăticul are o afacere cu tehnologie, ceva cu 
videoplayere, cu computere - depășește mintea mea de simplu 
muncitor. Eu sunt mai degrabă un tip pragmatic, bun la şuruburi și la 
piulițe. Din cauza asta am împrumutat-o noi pe Jaybird, s-o ducem în 
munți câteva săptămâni, ca mami și tati să se îngrijoreze serios și să 
înceapă să-şi fluture carnetele de cecuri, iar după ce noi vom fi 
răsplătiți corespunzător pentru munca depusă, ne încasăm banii și o 
lăsăm într-o staţie de autobuz dintr-un orășel amărât din Kansas. Ea n- 
o să pățească nimic. Va fi ca-n vacanţă. La naiba, poate că o s-o învăţăm 
să se dea pe snow-board dacă tot suntem... 

— lar minți. 

Zâmbetul lui relaxat se topi din nou. 

— Ți-am mai spus, Darbs. Încearcă să ţii pasul. N-o să-i facem niciun 
rău... 

— l-aţi făcut deja rău, mârâi ea, sperând ca Sandi să fie trează sub 
cartea ei și să audă tot. l-aţi împuşcat un cui în mână. Jur pe Dumnezeu, 
Ashley, că, dacă o să am ocazia, o să vă fac şi mai rău. 

Tăcere. 

La ușă, Lars puse portofelul la loc în geanta fetei. 

— Aşadar... Ashley făcu o pauză. l-ai văzut mâna lui Jay? 

— Da. 

El căzu pe gânduri câteva clipe, sugându-și buza de sus cu un 
plescăit ca de șopârlă. 

— OK. Bine. Se înăspri, o altă schimbare bizară de dispoziţie. Bine, 
bine. Hai să spunem c-a fost o lecție, da? Dacă interesul meu e s-o ţin 
pe Jaybird în viață - speriată, însă în viață -, iar ieri-dimineaţă m-am 
săturat de bocetele ei şi i-am tras un cui în palmă... ei bine, Darbo, 
imaginează-ți ce i-aş face cuiva pe care n-am interesul să-l țin în viață. 
Imaginează-ţi ce-aș face refugiului ăstuia. Ce le-aș face lui Ed și lui 
Sandi. Te-aş pune să priveşti. Și totul ar fi din vina ta, pentru că te-ai 
simţit prea superioară moral ca să ne faci jocul. Așa că ţi-o cer din nou, 
Darby. Şi te și avertizez - gândeşte-te bine la ce urmează să spui, 
pentru că, dacă e ceva greşit, îți garantez că, n-o să fii singura care 
moare în noaptea asta. 

Fata îl privi fix, temându-se să clipească. 

— De asemenea, adăugă Ashley, îți curge sânge din nas. 

Darby îşi atinse nasul... 

El sări, o prinse de păr şi o izbi cu fața de tăblia mesei. Darby văzu 
stele verzi. Simţi o durere ameţitoare. Cartilajul nasului pocni scurt și 
tânăra ricoșă în spate, aproape căzând de pe scaun, și-şi acoperi fața cu 
palmele. 

De cealaltă parte a camerei, Sandi se trezi brusc. Cartea căzu cu 
zgomot pe podea. 

— Ce... ce s-a întâmplat? 

— Nimic, nimic, zise Ashley uitându-se la Darby. Suntem în regulă. 

Tânăra înclină din cap, strângându-şi nasul. Sângele i se scurgea pe 
încheieturi, roșu intens. Ochii o înțepau, luptându-se cu lacrimile. 

„Nu plânge.” 

— Oh, draga mea, nasul... 

— Sunt bine. 

Simţea în gură gustul metalic al sângelui. Picături mari aterizau pe 
masă. Degetele i se lipiseră. 

— Ce s-a întâmplat? 

— Altitudinea, răspunse Ashley rece. Presiunea scăzută a aerului. Te 
ia prin surprindere. Pe la Elk Pass, mie-mi sângera nasul ca un 
robinet... 

Sandi îl ignoră. 

— Vrei un șerveţel? 

Darby scutură vehement din cap, apăsându-și nările. Sângele i se 
scurgea pe gât în înghiţituri cleioase. Îi căzuseră picături şi în poală. 

„Of, Isuse, nu plânge.” 

Sandi traversă încăperea, fluturându-și poşeta. Apucă de pe 
tejgheaua cu cafele o mână de șerveţele maronii și le puse în poala lui 
Darby. Îi atinse umărul: 

— Eşti sigură? E... sângerează rău. 

Tânăra îşi simți fața înțepenită, ca și cum pielea i-ar fi fost strânsă 
pe craniu. Căldură puternică în obraji. Ochii împăienjeniţi de lacrimi, 
răsuflarea șuierând printre dinţi. Ashley o privea calm de dincolo de 
masă, cu mâinile strânse în poală. 

„Nu plânge, Darby, altfel o să-i omoare pe toţi cei de-aici.” 

— Sunt bine, icni ea. E doar altitudinea... 

— Prima mea sângerare a fost la două mii cinci sute de metri, 
chicoti iar Ashley. Mi-am tăiat mâna într-un tub de neon și mi-a curs 
sânge vreo două zile... 

— Mai taci/ se răsti Darby. 

El încremeni, surprins de ferocitatea neașteptată a fetei. Putea fi un 
câștig pentru ea, un scurt moment în care prada surprinde prădătorul 
cu garda jos, însă tânăra ştia deja că fusese o greșeală imensă. 

Pentru că Sandi observase. 

— Eu... 

Femeia ezită, cu palmele ridicate. Privi de la unul la altul; hanoracul 
galben îi foșnea la fiecare mișcare. 

— Staţi așa. Ce se-ntâmplă aici? 

Tăcere. 

Ashley își muşcă buza gânditor, apoi îi făcu semn lui Lars. 

„Nu, nu, nu...” 


e 107 + 


Lars îşi căută pistolul în buzunar. Dar uşa de la intrare se deschise 
brusc lângă el, lovind peretele şi speriindu-l... 

— Am găsit cafeaua în cele din urmă. 

Ed intră, cu cizmele plescăind și împrăștiind fulgi, şi aruncă pe 
masă, între ei, o pungă de cafea măcinată Colombian Roast, prinsă cu o 
clemă. 

— Reţeta e două linguriţe la fiecare două sute patruzeci de mililitri 
de apă fiartă... aoleu, rahat, ăla-i sânge! 

— Altitudinea, gâfâi Darby. 

— La naiba! Ed o măsură de sus până jos. Chiar te-a afectat. Menţine 
apăsarea pe nas și apleacă-te în față, nu pe spate. 

Darby înclină capul spre înainte. 

— Aşa. Înclinarea în față produce un cheag. Dacă te laşi pe spate, 
sângele se scurge pe gât şi-ţi umple stomacul cu sânge. Îşi scutură 
zăpada de pe umeri. Şi folosește șervețelele alea. Sunt gratis. 

— Mulţumesc. 

Când Ed trecu pe lângă ele, Darby îi aruncă o privire lui Sandi, 
provocând un scurt contact vizual timid. Sandi devenise suspicioasă și 
ochii ei larg deschişi treceau de la un frate la celălalt. Conturul 
pistolului ascuns al lui Lars era total umbrit în lumina proiectată de 
sus. 

Darby ridică un deget la buze: Ssst! 

Sandi aprobă o singură dată din cap. 

În acelaşi timp, Ashley îi făcuse probabil un semn cu mâna lui Lars. 
Darby se întoarse și nu-i prinse decât finalul, dar păruse un gest 
disperat cu tăișul palmei în dreptul gâtului: Oprește-te, oprește-te, 
oprește-te! Asta era: încăperea fusese la o fracțiune de secundă de o 
explozie de violență. Probabil Ed habar n-avea că salvase vieţile 
tuturor când dăduse buzna înăuntru cu punga de cafea instant exact în 
acel moment. 

Acum, fostul veterinar își strecură mâna prin grilajul de protecţie și 
luă apă fierbinte. 

— Nu-i chiar fiartă, dar e destul de fierbinte pentru un ceai. Ar 
trebui să fie bună și pentru o cafea proastă. 

— Mană cerească, zise Ashley. Dulce, dulce cofeină. 

— Da, exact asta-i ideea. 

— Eşti eroul meu, Ed. 

Bărbatul încuviință din cap; în mod evident, răbdarea lui față de 

vorbăria lui Ashley ajunsese la limită. 

— Mă bucur s-aud asta. 

Sandi se dădu înapoi și se așeză pe bancheta din colț, de unde putea 
supraveghea întreaga încăpere. Darby o urmări cum ridică de pe jos 
cartea, dar o puse în poală. Cealaltă mână o strecură ușor în poşetă, în 
spatele literelor brodate ale Psalmului 135.1. Poate că apucase un 
spray cu piper. 

„Te rog, Sandi, nu spune nimic.” 

Refugiul Wanapani era un butoi cu pulbere. Ar fi fost de ajuns o 
singură scânteie, fiindcă încăperea era încărcată de tensiune. Cu grijă, 
fără să fie văzută, Darby desfăcu în poală, sub tăblia mesei, şerveţelul 
cu DACĂ LE SPUI, ÎI OMOR PE AMÂNDOI, și, sprijinindu-l pe coapsă, 
scrise alt mesaj. Ascunse pixul şi împături șerveţelul din nou, lăsând o 
amprentă cu sânge. 

— Cine mai vrea cafea? întrebă Ed. 

— Eu, răspunse Lars. 

Sandi înclină din cap, dar nu vorbi. 

— Şi eu, zise Darby ridicându-se, apăsându-și nasul care o durea și 
strecurându-i biletul lui Ashley, apoi se întoarse cu fața la Ed. Fără 
zahăr, fără lapte. Şi fă-o tare, te rog. Noaptea asta o să fie a dracului de 
lungă. 

În spatele ei îl auzi pe Ashley desfăcând lacom şerveţelul. 

Acum îi citea mesajul. 

1.02 AM 


AI CÂŞTIGAT. NU SUFLU O VORBĂ. 

Ashley zâmbi plin de el - Darby nici nu ştia câtă dreptate avea. 

Fata de la UC Boulder reprezenta o complicaţie neașteptată, dar el o 
descifrase deja. Mai văzuse fete de genul ei, deşi niciodată în carne și 
oase. Darby Elizabeth Thorne era o eroină autentică. Făcea parte 
dintre martorii întâmplării surprinși de camerele de supraveghere ale 
benzinăriilor Shell în timp ce smulg pistolul atacatorului sau îl ajută pe 
vânzătorul rănit. Era genul care se aruncă sub roțile trenului ca să 
salveze un necunoscut. Să-i protejeze pe ceilalți, să facă ceea ce-i 
corect, era instinctiv pentru ea, fie că-și dădea seama, fie că nu. 

Contrar credinţei populare, asta nu reprezenta un atu. 

Era o slăbiciune, pentru că te făcea previzibil. Controlabil. Și cu 
siguranță - după o conversație de numai treizeci de minute, o jumătate 
de rundă de Cerc şi un joc de cărți refuzat - Ashley o stăpânea deja. 

Spargerea nasului ei? Fusese doar o rundă câștigată pentru 
distracţie. 

Îl surprinsese cât de mult îi plăcuse s-o vadă pe Darby luptându-se 
cu lacrimile în fața lui Ed și a lui Sandi, cu nasul ca un robinet picurând 
roșu. Era ceva măreț, ceva ce nu putea identifica precis. Ea era umilită, 
suferea în public, ca în filmele lui porno favorite. Îi plăceau cele în care 
fata purta în secret chiloței cu vibrator, pe stradă sau la restaurant, 
încercând să n-o arate. Încercând să se abțină. 

Ajuta și faptul că Darby era, incontestabil, drăguță, într-un fel 
sălbatic. Avea o anume ferocitate, o latură vicioasă potrivită cu părul ei 
roșu aprins. Ea habar n-avea cât putea fi de dură, dacă era împinsă la 
limită. l-ar fi plăcut s-o împingă până acolo. l-ar fi plăcut s-o ia cu el în 
Rathdrum, s-o ducă la balastieră și s-o înveţe să tragă cu SKS-ul 
unchiului său. Să fixeze pe umărul ei mic patul de lemn al armei 
sovietice, să-i ghideze în jurul trăgaciului degetele cu unghii vopsite, 
să-i adulmece transpirația nervoasă în timp ce ea alinia cătarea din 
fier. 

Păcat că trebuia s-o ucidă în noaptea asta. 

Nu voia s-o facă. 

De fapt, Ashley Garver nu mai omorâse pe nimeni până atunci, așa 
că ar fi fost o premieră absolută. Situația cea mai similară la care se 

putea gândi nu fusese o ucidere premeditată, și nu se petrecuse prin 
acțiune directă, ci prin non-acţiune. 

Era copil când se întâmplase. 

Fusese cu un an sau doi înainte să riște să-şi piardă degetul mare în 
Chink's Drop, pe când avusese cinci, poate şase ani. Părinţii lui 
obișnuiau să-i lase pe el şi pe Lars (doar un țânc) pe timpul verii la 
unchiul Kenny, care trăia în preriile din Idaho. Își spunea Fat Kenny 
(Hei, hei, hei!), iar Ashley abia acum înțelegea că era o aluzie la Fat 
Albert’. Era un bărbat vesel care gâfâia când urca scările, fuma ţigări 
cu aromă de cuișoare şi avea întotdeauna o glumă la îndemână. 

Ce-i spui unei femei cu un Ochi vânăt? 

„Ar fi trebuit s-asculți.” 

Ce-i spui unei femei cu ambii ochi vineţi? 

Nimic. l-ai spus deja de două ori. 

În fiecare an, Ashley se întorcea la școală înarmat cu un arsenal de 
bancuri criminale. Răspândindu-le, devenea cel mai popular puști din 
şcoală în luna septembrie. Prin octombrie, conducerea şcolii ținuse 
deja o şedinţă de urgență pe tema toleranţei. 

Însă mai era ceva la unchiul Kenny, mai mult decât glumele la care 
râdeai până te durea burta. Avea o stație de alimentare cu motorină pe 
un drum cu o singură bandă, la sud de Boise, cunoscută doar de 
camionagii. Ashley obişnuia să se caţere în meri împreună cu Lars și să 
privească monștrii pe optsprezece roţi venind şi plecând. Uneori 
parcau pe terenul lui Kenny, tăind brazde noroioase în iarba 
îngălbenită; soseau seara târziu și plecau dimineața devreme. Arareori 
intrau în casa unchiului Kenny - se duceau în adăpostul de furtună. 

Acesta semăna cu un buncăr antiatomic, având o singură ușă 
blindată ce răsărea dintre buruieni la douăzeci de metri depărtare de 
spălătorie. Uşa ca o trapă de submarin era întotdeauna închisă cu lacăt, 
întotdeauna. Până într-o dimineaţă când, sub o ceață umedă, Ashley 
descoperise că nu mai era închisă. 

Aşa că intrase înăuntru. 

Ashley îşi amintea puţine detalii despre camera întunecată de la 
capătul scării lungi şi putrezite. Îşi amintea doar mirosurile - un aer 


3 Fat Albert and the Cosby kids, serial TV de animaţie creat, produs și găzduit de 
comediantul american Bill Cosby, care și-a împrumutat vocea unui număr de 
personaje, inclusiv Fat Albert (n. tr.). 

stătut, umed şi dulceag, în acelaşi timp scârbos și straniu de atrăgător. 
De atunci nu mai simţise niciun iz asemănător. Ciment rece sub 
picioare. Cabluri electrice pe jos; becuri mari fixate pe trepiede. Forme 
neclare pândind în întuneric. 

Tocmai pleca, urcând din nou treptele, când auzise o voce de femeie 
strigându-l: Hei! 

Se întorsese, aproape împiedicându-se, pe jumătate pe scară, pe 
jumătate încă jos, fâlfâind din braţe, întrebându-se dacă nu cumva i se 
păruse, când, în cele din urmă, vocea de femeie se auzise din nou. 

Hei, tu. băiete. 

Fusese un şoc; nu înțelesese cum putuse să-l vadă femeia din 
adăpost. Acolo era întuneric beznă. Abia după ce crescuse, Ashley 
înţelesese că pupilele ei se adaptaseră la întuneric, dar nu și ale lui. Ca 
în şmecheria lui Darby de a ține un ochi închis. 

Esti un băiat drăguţ, nu-i așa? 

Pe trepte, el se speriase şi-şi acoperise urechile. 

Nu. Nu te teme. Tu nu ești ca ei. Vocea fantomatică coborâse, ca și 
cum ar fi divulgat un secret: Ai putea... hei, ai putea să mă ajuţi cu 
ceva? 

Îi fusese frică să răspundă. 

Poţi să-mi aduci un pahar cu apă? 

Nu era sigur. 

Te rog? 

În cele din urmă cedase și alergase în sus pe scările putrede, 
alergase până la ferma unchiului și umpluse un pahar albastru de la 
chiuveta din bucătărie. Apa de la robinet avea un gust metalic. Când 
ieşise, unchiul Kenny stătea lângă ușa deschisă a pivniţei, cu mâinile în 
şoldurile grase. 

Micul Ashley înghețase și vărsase puţină apă. 

Însă unchiul Kenny nu fusese furios. Nu, el niciodată nu se înfuria. 
Fusese numai zâmbete vesele, arătându-și dinţii galbeni ca de cal și 
smulgând paharul dintre degetele înțepenite ale lui Ashley: 
Multumesc, puștiule. Lasă, că i-o duc eu. Auzi, nu vrei să-ţi iei frățiorul 
până la benzinărie şi să vă luaţi două tortille cu pui, din partea casei? 

Tortillele fuseseră aspre ca şmirghelul, uscate la infraroşii. Pe Lars 
nu-l deranjase, dar Ashley n-o putuse termina pe a lui. 

În același an, peste o lună sau două, Ashley se întorsese la unchiul 
Kenny în weekendul de Ziua Eroilor, şi găsise aceeași uşă larg deschisă, 

cu un ventilator pornit care sufla aerul dinăuntru. De data asta, când 
coborâse treptele, becurile erau aprinse și luminau un buncăr gol, cu 
pereţii de ciment umezi de la condens. Pe podea erau urme de 
zgârieturi. Miros acru de înălbitor. Femeia dispăruse. 

Dispăruse de mult. 

Chiar şi la vârsta aceea, Ashley șştiuse că ar fi trebuit să vorbească 
despre asta cu unchiul lui, sau mai bine să le spună părinților pentru ca 
ei să cheme poliția. Și fusese foarte aproape s-o facă, examinând 
informaţia tot weekendul ca pe o armă încărcată. Dar în seara aceea de 
sâmbătă Fat Kenny făcuse macaroane cu brânză și ardei iute, cu bucăţi 
întregi de bacon în ele, și spusese o glumă atât de nostimă, încât Ashley 
pufnise în râs, scuipând o gură întreagă de mâncare pe jumătate 
mestecată. 

Hei, Ashley. Cum ştii că un negrotei a umblat la computerul tău? 

Cum? 

A dispărut computerul. 

În cele din urmă, îi plăcea prea mult de Fat Kenny. Era prea 
distractiv. Și era cu adevărat cumsecade cu micul Lars, care avea patru 
ani - îl lăsa să-i ducă uneltele în atelier, îl învăţa să împuște ciori cu un 
pistol cu bile. Așa că, trăgând linie, indiferent ce ar fi făcut camionagiii 
cu femeia din buncăr, nu avea nicio importanță pentru Ashley. El 
stocase episodul într-un colț întunecat al minții. 

Asta fusese cu şaptesprezece ani în urmă. 

Acum, în refugiul Wanapani din Colorado, într-o noapte rece de 23 
decembrie, rolurile acelea fuseseră redistribuite, ca într-un show TV 
clasic ce revine cu actori noi. Ashley însuși era noul Fat Kenny, care se 
lupta să apere un secret periculos. lar Darby era martorul accidental. 

Istoria nu se repeta chiar exact, dar, la naiba, semăna cu siguranţă. 

Ed întinse mâna prin grilaj, testând dozatorul de apă fierbinte, apoi 
desfăcu două pungi cu cafea instant. 

— Am un French Roast tare și unul mai slab. 

— Oricare e bun, zise Sandi. 

— Tare, te rog, spuse Ashley. Cât de tare se poate. 

Nu avea de fapt o preferinţă; îi plăcea doar cum suna cafea tare. 
Papilele gustative îi erau mai mult sau mai puțin moarte, aşa că pentru 
el toată cafeaua avea același gust. Dar ce dracu', dacă exista o noapte 
potrivită pentru cafele negre tăciune, asta era. Înghesui șerveţelul lui 
Darby în buzunarul pantalonilor, observând că era pătat cu sângele ei. 


- 113 + 


Îşi dădu seama că o pierduse din vedere. 

Scană rapid încăperea. Ed stătea lângă standul de cafea încuiat, 
Sandi era aşezată ca o albină galbenă şi grasă, Lars păzea ușa de la 
intrare și... da, Darby dispăruse. Se evaporase. Profitase de neatenția 
lui. 

Însă era în regulă. Nicio grijă. Ashley Garver avea să acţioneze în 
consecinţă. 

Toaleta? 

Toaleta. 

Îi făcu semn din cap fratelui său. 


Darby ştia că nu dispunea decât de câteva secunde. 

Fără să încetinească pasul, închise după ea ușa toaletei bărbaților; 
trecând pe lângă chiuvetele murdare, geamăna ei o urmă din oglinzi. 
Cicatricea vizibilă, ca o seceră albă. Reflexia unor ochi bântuiţi. 

Da, refugiul Wanapani era o oală sub presiune. Aproape că 
declanșase moartea lui Ed şi a lui Sandi. Trebuia să iasă. Trebuia să 
mute bătălia, s-o deplaseze altundeva. Undeva fără risc de daune 
colaterale. 

„O să fug”, decise. „O să fug pe autostradă. Din răsputeri, cât de 
repede pot. N-o să mă opresc decât când o să am semnal și o să sun la 
911. Sau o să mor îngheţată.” 

Îşi verifică din nou telefonul. Bateria ajunsese la două procente. 

Ridică ochii spre fereastra goală: o frântură triunghiulară de cer 
nocturn și vârfuri de copaci. Se afla la aproape doi metri şi jumătate de 
podea. Intrarea fusese simplă, mulțumită mormanului de mese de 
afară, dar ieșirea avea să fie mult mai dificilă. Chiar ridicată pe 
vârfurile picioarelor, nu putea ajunge la rama ferestrei. Avea nevoie de 
ditamai saltul ca s-o apuce cu degetele. Trebuia să-și ia elan şi să 
profite de fiecare centimetru. 

Se retrase pe lângă cabinele verzi, pe lângă PEYTON MANNING O IA- 
N DOS, până la ușă, cu spatele sprijinit de perete, cu toaleta 
dreptunghiulară întinsă în fața ei ca o pistă de alergare lungă de şase 
metri. Linoleum neted sub tălpi, alunecos de la umezeală. Îşi curbă 
spatele, luă poziţia de start şi strânse pumnii. 

Inspiră adânc, simțind izul amărui de amoniac. Expiră pe jumătate. 

„Start. 

O luă la fugă. 

Oglinzi, pisoare, uşi de cabine, toate treceau în viteză pe lângă ea. Îi 
şuiera aerul pe la urechi. N-avea timp să se gândească. N-avea timp să 
se teamă. Îşi transformă palmele în lame, picioarele în pistoane, și făcu 
o săritură de kamikaze spre mica deschizătură... 

În aer, se gândi: „O să doară...” 

O duru. Se izbi de perete cu genunchii, își învineţi bărbia, aerul îi ieşi 
din plămâni, dar (este!) prinse rama ferestrei cu două degete 
disperate. Înfipse unghiile în lemnul vechi și ud. Propti tenişii uzi pe 
perete. Apoi se arcui din nou, se fixă în coate și-și împinse trupul în 
sus, gâfâind printre dinţii încleștaţi, ca într-o tracțiune la bară 
drăcească, trase şi trase și trase... 

Auzi pe cineva răsuflând pe gură. Afară. 

„Nu. Nu, nu, nu, te rog, nu-i adevărat...” 

Dar era adevărat. Chiar afară, de cealaltă parte a peretelui. 
Fluieratul ușor pe care-l cunoștea mult prea bine, șuieratul umed. Lars, 
Faţă de Rozător, ocolise clădirea şi acum o aștepta afară. Supraveghind 
fereastra cu pistolul în mână, gata să-i tragă un glonţ în cap în clipa în 
care se cățăra și-și expunea faţa. 

Și acum ce era de făcut? 

Atârna pe degetele dureroase, cu picioarele la un metru de podea, 
dorind cu disperare să fi auzit doar șuieratul vântului. Însă ştia că nu 
se înșelase. Știa că Ashley îl trimisese pe micul Lars cel ascultător să-i 
taie calea de evadare. Ceea ce însemna că inamicul mult mai şiret şi 
mai periculos rămăsese nesupravegheat. 

Apoi auzi uşa toaletei închizându-se. 

„E în același loc cu...” 

O pungă de plastic acoperi fața lui Darby din spate. Țipă, dar 
strigătul îi rămase blocat în gură. 


e 115 


1.09 AM 


Jay Nissen tăie ultima gratie a cuștii. 

Le retezase una câte una cu ajutorul cuţitașului zimțat, așa cum o 
învățase tânăra cu părul roşu. Ca un ferăstrău în miniatură. Mâna 
stângă îi pulsa și o înțepa, așa că îi luase mult timp. De două ori 
scăpase briceagul şi trebuise să bâjbâie după el în întuneric. O dată se 
temuse că alunecase în afara cuștii şi-l pierduse pentru totdeauna. Dar 
îl regăsise. 

Şi acum? 

Cu un brânci, grilajul căzu şi zdrăngăni pe podeaua dubei. 

Era prima dată că uşa cuştii se deschidea de când o luaseră. Nu ştia 
câte zile trecuseră de atunci. Nu le numărase. Întrucât trecuse mai 
mult de o noapte fără să-și fi luat doza, o cuprinsese ameţeala și de 
atunci urmase un ritm bolnăvicios, cu câte patru ore de somn. Soarele 
fusese când sus, când jos, răsărise şi apusese văzut prin diferite 
ferestre. Mirosuri de ketchup, sos picant și sudoare stătută condensate 
pe geamuri. Foșnetul ambalajelor de Jack in the Box. Vocile lor 
murmurând, glumele lui Ashley la care își pocnea genunchii cu palma, 
şuierul asfaltului, ticăitul insistent al semnalizatorului dubei. Să fi fost 
deja o săptămână? Oare ce făceau părinții ei? 

Controlerul consolei de jocuri Wii U fusese pus la încărcat când ei 
pătrunseseră în casă. 

Tocmai băgase firul cenușiu în portul Nintendo, când în ușa de la 
intrare se auzise o singură lovitură, puternic și sec. Ca lovitura unei 
mingi de tenis. Alergase la ușă, o deschisese câţiva centimetri - avea un 
lănțişor de siguranță din alamă - și atunci îl văzuse pentru prima dată 
pe cel pe care acum îl cunoștea sub numele Lars. Pe atunci nu avea 
guturai. Zâmbise prosteşte și-i spusese că era de la Fox Roofing Service 
şi că tatăl ei, „domnul Pete”, îi dăduse voie să între în casă. 

Jay refuzase. 

Lars o mai rugase de câteva ori, în diferite feluri. Părea să creadă că 
„domnul Pete” era la băcănie, ceea ce nu era adevărat (tatăl ei sunase 
de la birou să-i spună că babysittera avea gripă şi că lăsase niște 
resturi de friptură în frigider). Încă de atunci Jay avusese impresia că 
Lars nu era precum ceilalți adulți pe care îi ştia. Bănuia că la vârsta ei 
era deja mai inteligentă decât va fi el vreodată. 

Lars insistase mai puţin politicos. Se sprijinise de ușă, iar respiraţia 
lui mirosea ca frunzele putrede. 

Jay închisese ușa. 

Când se întorsese, cel numit Ashley stătea la masa ovală din 
bucătărie. Ghetele lui lăsaseră urme de noroi pe parchet. Se uita liniștit 
la ea, mestecând un pumn de chipsuri de banane din bolul ceramic. Ea 
tot nu înțelegea cum intrase în casă - pe o fereastră, poate? Prin garaj? 

Alergase spre living. Nu mai ajunsese acolo. 

În clipa de față, Jamie Nissen - sau Jay, cum i se spusese încă din 
clasa întâi - se târî afară din cușcă în patru labe, peste păturile aspre şi 
prosoapele sub care salvatoarea ei se ascunsese în urmă cu două ore. 
Sârmele metalice se îndoiră şi zornăiră în jurul ei; spera ca Ashley sau 
Lars să nu fie prin apropiere să le audă. Ajunse la ușa dubei şi se 
aşteptă să fie încuiată. Lars fusese întotdeauna atent să încuie uşile 
dubei, chiar şi când... 

Degetele însângerate apăsară mânerul. 

Uşa se deschise. 

Jay înlemni acolo, pe coate și pe genunchi, privind afară în beznă. 
Mii de fulgi viscoliţi. Un val rece de aer nocturn. O parcare acoperită de 
alb neted, netulburat, sclipind de cristale. Era bizar de emoţionant. Nu 
văzuse în viaţa ei atâta zăpadă. 

„Şi acum ce fac?” 


A 

— Şi acum ce facem, Darbs? 

Nu putea nici să respire, nici să vadă. Plasticul i se întindea strâns 
peste față, lipindu-i-se de dinţi. Simţea degete tari în jurul gâtului, 
răsucind punga, închizând calea aerului. O cuprinse o panică 
alunecoasă, ca și cum ar fi fost îngropată de vie. 

— $$$, 333. p 

Se zbătu, dar Ashley era prea puternic. li ținea brațele răsucite la 
spate ca într-o priză de lupte. Ambii ei omoplați erau forțați şi mâinile 
se aflau departe în spate, înțepenite și inutile. De parcă s-ar fi luptat cu 
o cămașă de forță. Lovi cu picioarele, încercând să folosească peretele 
toaletei ca punct de sprijin, însă nu găsi decât spaţiu gol. Coloana 
vertebrală îi trosni. 

— Nu te zbate, șopti el. E-n regulă. 

Presiunea creștea în pieptul ei. Plămânii ardeau, umflați și apăsaţi 
de coaste. Își simți ultima suflare - o jumătate de icnet care-i rămăsese 

în gât atunci când punga îi coborâse peste cap - adiindu-i pe faţă, 
cețoasă şi umedă. Un gust metalic i se scurse în gură. Nasul îi sângera 
din nou. 

Se luptă iarăși, contorsionându-se, smucindu-se. Picioarele loveau 
în gol. Făcu degetele gheare și zgârie; găsi șnurul cu chei în geaca lui. 
Cheile zornăiră. Dar nu era niciun pistol, nicio armă pe care s-o apuce. 
Pierdea energie. Ultima zbatere fusese mai slabă decât prima. 

„Asta e”, își dădu seama. „O să mor aici.” 

Aici, într-o toaletă amărâtă de lângă Drumul Statal 7. Lângă cabinele 
spălate cu dezinfectant, oglinzile crăpate, ușile jupuite și cu graffiti. 
Aici, acum, cu gustul ca de Lysol încă în gură. 

— Şşş. Ashley mișcă din cap ca şi cum ar fi verificat ceva peste 
umărul ei. Aproape s-a terminat. Lasă-te... 

Fata ţipă în tăcere în interiorul pungii. Plasticul se contractă şi 
plămânii ei inhalară - o înghiţitură -, dar nu găsiră decât presiune 
negativă, aspirând câțiva centimetri de aer refolosit. 

— Știu că doare. Ştiu. Îmi pare rău. 

Punga se strânse şi mai mult, răsucită în sensul acelor de ceasornic, 
şi acum putu să vadă fereastra. Cu un ochi înceţoșat de plastic și 
lacrimi, Darby văzu triunghiul mic, la doi metri și jumătate distanță de 
podea, pudrat de fulgi de zăpadă. Atât de aproape. Atât de agonizant de 
aproape. Cumva, şi-ar fi dorit să fie mai departe, de cealaltă parte a 
încăperii, intangibilă şi în afara oricărei speranţe. Însă nu, era chiar 
acolo, aproape că putea să se întindă şi să-l atingă dacă ar fi avut 
mâinile libere. 

Se zbătu pentru a treia oară, dar slab şi necoordonat. De data asta, 
Ashley abia dacă trebui s-o rețină. Fata ştia că era pentru ultima dată; 
nu mai avea puteri pentru a patra rundă. Era pe ducă. Ed și Sandi se 
găseau în aceeași clădire, de cealaltă parte a unui perete, la trei metri 
depărtare, neştiutori, în timp ce ea se sufoca de moarte în mâinile unui 
ucigaş. Simţi timpul dilatându-se. O stare de odihnă adâncă şi 
confortabilă se așternu peste ea, ca o pătură groasă de lână. 

Ura că se simţea atât de bine. 

— Odihneşte-te acum. Ashley o sărută pe creștetul capului și 
plasticul foşni. Ai încercat din răsputeri, Darbs. Acum odihneşte-te. 

Glasul lui revoltător suna acum foarte îndepărtat. Parcă în altă 
cameră. Vorbind cu altcineva. Sufocând de moarte altă fată. Durerea 
din plămâni se atenua deja. Toate senzațiile acelea îngrozitoare se 

întâmplau altcuiva, nu lui Darby Thorne. 

Mintea ei rătăcea, deconectată, în derivă, făcând inventarul tuturor 
lucrurilor neterminate în timpul vieţii. Pictura - capodoperă, 
incompletă. Împrumutul la Stafford, neachitat. Parola de Gmail, blocată 
pentru totdeauna. Contul bancar cu 291 de dolari. Camera de cămin. 
Peretele cu copii de pe pietre funerare. Mama în Spitalul Utah Valley, 
trezindu-se după operaţie, doar ca să afle că fiica ei fusese ucisă într- 
un refugiu la sute de kilometri distanță de... 

„Nu.” 

Se luptă cu senzaţia aceea. 

„Nu, nu, nu...” 

Se agăță de asta, de Maya Thorne în vârstă de 49 de ani, care zăcea 
la terapie intensivă. Pentru că dacă Darby murea chiar acum, aici, în 
toaleta asta, n-avea să mai ajungă niciodată să-și ceară iertare pentru 
toate vorbele pe care i le spusese mamei de Ziua Recunoștinței. Totul 
avea să devină istorie de neschimbat. Fiecare cuvânt urât. 

Şi dintr-odată frica dispăru. Simţi gustul a ceva mult mai util decât 
frica - furia. Clocotea. Era absolut a/ dracu’ de furioasă pentru cât de 
nedreaptă era situaţia, pentru ce avea de gând Ashley să-i facă ei şi 
familiei ei, furie împotriva beznei care o învăluia. Și încă ceva... 

„Dacă eu mor aici, nimeni n-o va mai salva pe Jay.” 

— ...Darbs? 

Îşi arcui spatele şi comandă plămânilor obosiţi o ultimă sarcină - să 
se deschidă și să inhaleze cât de puternic posibil. Să sugă plasticul în 
gura ei deschisă, astfel încât să se contracte între dinţi ca un balon de 
gumă de mestecat, doar un centimetru... 

Mușcă. 

Nu suficient de tare. Plasticul îi alunecă din gură. 

— Cancer pancreatic? şuierară buzele lui Ashley în urechea ei, ca și 
cum i-ar fi citit gândurile. Mama ta... ai spus că are cancer pancreatic, 
aşa-i? 

Încercă din nou. Supse puternic plasticul cu plămânii arzând. 

Mușcă din nou. 

Nimic. 

— Nu-i amuzant? Strânsoarea lui puternică, vocea putredă. Erai atât 
de sigură c-o să-ți îngropi mama, dar se pare că va fi invers, târfă 
proastă, pentru că ea o să te îngroape pe tine... 

Darby mușcă din nou și plasticul se sfâșie. 

O răsuflare de aer rece ca gheaţa se strecură înăuntru. Alunecă pe 
gâtul ei într-o grabă presurizată, ca şi cum ar fi inhalat printr-un pai. 

Ashley se întrerupse şi, pentru o fracțiune de secundă de confuzie, 
strânsoarea lui slăbi și tenişii lui Darby atinseră podeaua. O jumătate 
de secundă era tot ce avea nevoie. Se sprijini pe picioare, se împinse în 
dale şi îşi azvârli trupul în spate peste al lui. 

El se împiedică, dezechilibrat. 

Fata continuă să dea înapoi şi să-l împingă... 

Tânărul gâfâi: 

— Stai, stai aşa... 

Darby îl împinse cu spatele într-o chiuvetă. Vertebre contra faianţă. 
Robinetul porni. El icni şi-i eliberă braţele din strânsoare. În sfârşit 
avea mâinile libere. Apucă punga umedă și şi-o smulse de pe cap, 
inspirând cu sete. Un strigăt inversat, năclăit de sânge, mucus și 
lacrimi. 

Văzu din nou culori. Simţi aerul pe obraji. Oxigen în sânge. Căzu 
departe de agresor, cu genunchii moi, sprijinindu-se cu palma de 
podea. Dale reci, pătate de sângele ei. 

În spatele fetei, Ashley scoase ceva din buzunar. 

Ridică braţul... i 


„Și ţinti spre ceafa lui Darby cu piatra legată în şosetă, arcuind-o ca 
pe un bici, pregătindu-se să-i sfărâme capul ca pe porțelan... însă fata 
deja se târâse înainte, îndepărtându-se. 

Îi atinse razant părul. 

Ashley se întinse după ea, dezechilibrat de gest; piatra izbi peretele 
în stânga și ciobi ceramica. Se lovi la genunchi și se uită cum Darby se 
îndepărtează şi fuge în lungul toaletei, spre fereastra triunghiulară, cu 
punga de plastic fluturând în spate. „N-o să reuşească”, își spuse. Dar 
într-o clipă ea sărise spre rama ferestrei, se prinse cu degetele și-și 
aruncă trupul prin deschizătura mică, ca o gimnastă. Picioarele sus, 
apoi afară. 

Pur şi simplu. 

Dispăru. 

Ashley Garver rămase singur în toaletă. Se ridică ezitant în picioare, 
aproape alunecând pe punga de plastic pătată de sânge. 

Nu contează, își dădu seama, netezindu-și părul pe spate cu palma. 
Îl postase pe Lars afară, la peretele din spatele clădirii, lângă stiva de 

mese de picnic, exact pentru o asemenea eventualitate. Fratele lui, 
înarmat cu pistolul Beretta Cougar de toată încrederea, era soluția de 
rezervă. Darby evadase din abatorul toaletei, da, însă făcând asta 
practic căzuse în brațele lui Lars, iar acum era prea slăbită ca să mai 
riposteze eficient... 

Uşa se deschise în spatele lui. Se întoarse, așteptându-se să vadă 
mutra buimacă a lui Ed, venit să inspecteze gălăgia, și avea deja o 
poveste pregătită - Am alunecat pe podeaua udă, cred că m-am lovit la 
cap —, numai că în cadrul ușii nu era Ed. 

Era Lars. 

Ashley lovi cu piciorul punga de plastic. 

— Nu se poate... 

— Părea că... ăăă... aveai nevoie de ajutor... 

— Da. Aveam nevoie de tine acolo. 

— Ah... 

— Acolo afară. Ashley arătă furios cu degetul. Afară nu înăuntru. 

Ochii lui Lars se măriră, mișcându-se de la fratele lui la fereastra 
goală. Înţelese ce făcuse, ce îngăduise să se întâmple, iar faţa i se 
strâmbă și se înroşi de lacrimi. 

— Îmi pare rău. Îmi pare așa de rău, n-am vrut să... 

Ashley îl sărută pe buze. 

— Concentrează-te, frățioare. Îl bătu cu palma pe obraz. Parcarea. 
Într-acolo fuge ea acum. 

Spera că mai putea şi el să fugă. Spatele îl durea acolo unde roșcata 
îl împinsese în chiuveta de porțelan. În timp ce îşi aduna puterile, mai 
remarcă ceva. Buzunarul din dreapta al gecii îi era brusc mai ușor. 

Șnurul dispăruse. 

— Şi... târfa ne-a luat cheile. Pa 

Darby se rostogoli pe mesele îngrămădite și ateriză prost. Scăpă 
cheile lui Ashley în zăpadă, dar le recuperă și se ridică în picioare. 

Șnurul roşu i se agățase de degetul mare în timpul luptei. Într- 
adevăr, avusese o baftă chioară. Când îl împinsese pe bărbat în 
chiuvetă și se eliberase, încărcătura zornăitoare a cheilor o urmase. 
Acum erau la ea, nu la el. 

Îi zdrăngăniră în palmă. Cinci chei disparate şi una neagră, ca de 
contact. Le băgă pe toate în buzunar, în timp ce schița un plan nou. 

„Ce-i mai bine decât să alergi după ajutor?” 

Să furi duba răpitorilor și să p/eci în căutarea ajutorului. 

„Cu tot cu Jay." 

Un risc disperat. Era încă în stare de şoc, avea degetele lipicioase de 
sudoare şi respira sacadat. Gânduri panicate îi galopau prin minte. Nu 
era sigură că Astro-ul lor putea merge mai departe prin Zăpaghedon 
decât ar fi putut Blue, dar cu siguranţă avea să încerce. O să apese pe 
acceleraţie, o să suprasolicite vehiculul cu tracțiune integrală, o să 
încerce orice. Nu avea alte opțiuni. Dacă rămânea la Wanapani, Ashley 
şi Lars ar fi ucis-o. 

Înconjură clădirea, înaintând cu greu prin troiene, și aerul nopţii îi 
înțepă gâtul. Lăsă în urmă, în stânga, Copiii de Coşmar pe jumătate 
îngropați. Forme incomplete de bronz în beznă, victimele mușcăturilor 
unui pitbull încremenite în timpul jocului. Portdrapelul gol, 
clătinându-se sub o rafală de vânt tăios. 

În față, parcarea. Mașinile. Duba lor. 

Încă cincisprezece metri... 

Uşa de la intrarea centrului pentru vizitatori scârțâi în spatele ei. Un 
dreptunghi de lumină şi fata proiectă pe zăpadă o umbră tremurată. O 
pereche de pași scârțâi în urmărirea ei. Ușa se închise şi umbra 
dispăru. 

— Nu, se auzi vocea lui Ashley, parcă dojenind un câine. N-o- 
mpuşca. 

Fata alunecă și-și zgârie un genunchi în gheaţa neregulată. Continuă 
să alerge. Pașii urmăritori erau acum în dreptul ei, unul spre dreapta, 
celălalt luând-o spre stânga. Ca nişte lupi înconjurându-şi prada. Îi 
recunoscu după respiraţie - gâfâitul congestionat al lui Lars în stânga, 
răsuflarea controlată a lui Ashley în dreapta. Continuă să fugă şi se 
concentră asupra mașinii. Cheile îi zăngăneau în mână. 

— Lars! N-o-mpușca. 

— Încearcă să ne fure duba... 

— Vrei un cartonaș galben? 

Darby alunecă din nou, dar se reechilibră. Geanta îi ricoşă pe 
genunchi. Mai avea doar zece paşi până la vehiculul răpitorilor. Putea 
să vadă vulpea desenată pe lateral, tot mai aproape, ținând pistolul 
pentru cuie portocaliu... 

— N-o s-ajungă nicăieri. Zăpada e prea mare... 

— Dacă ajunge? 

— Banu. 

— Şi dac-ajunge, Ashley? 

Tânăra patină și ajunse la portiera şoferului cu inima bubuindu-i în 
piept. Curăţă cu palma zăpada de pe mâner și bâjbâi după chei, însă era 
prea întuneric s-o identifice pe cea de la Chevy. Cel puțin trei păreau 
suficient de groase ca să fie de mașină. O încercă pe prima. Nu se 
potrivea. O încercă pe a doua. Se potrivea, dar nu se răsucea... 

— Descuie portiera... 

Era la a treia cheie, pe care o împingea în broasca îngheţată, când 
observă ceva în stânga. Un detaliu minor, însă îngrozitor de nepotrivit. 

Uşa din spate a Astro-ului. 

Ar fi trebuit să fie închisă... dar atârna întredeschisă, geamul ei 
reflectând o seceră din lumina becului și marginea de sus adunând o 
streașină de fulgi. Darby n-o lăsase deschisă. Nu putea să fi fost nici 
Lars, nici Ashley. Rămânea... Jay? 

Lars gâfâi. 

— S-a... s-a oprit. 

— Văd. 

— De ce s-a oprit? 

În timp ce ambele perechi de paşi se apropiau, Ashley înţelese. 

— Oh, Ja dracu’. 

1.23 AM 


Din unghiul ei, Darby nu putea să vadă prea bine. 

Dar ştia ce vedea Ashley: cuşca lui Jay tăiată grosolan din interior, 
uşa din spate a dubei deschisă şi o parte a urmelor mici în zăpadă 
dispărând în noapte. 

Se holbă cu gura căscată de şoc, apoi reveni cu ochii spre Darby: 

— Dacă-ncearcă să fugă, împușc-o. 

Fata se răsuci, dar Lars ocolise deja duba şi apăru lângă ea, ținând 
pistolul în dreptul taliei, aţintindu-i abdomenul. 

Respirația i se opri. Era din nou înconjurată. 

— Nu... nu cred aşa ceva. 

Ashley se plimba, scărpinându-se în cap, iar Darby observă că avea 
o chelie aproape la fel de avansată ca a fratelui său mai mic. Doar că își 
lăsase părul mai lung, ca s-o acopere. 

Nu se putea împiedica să nu simtă o satisfacție amară. Îi convenea 
situaţia. Cu toată îngâmfarea lui Ashley şi spectacolul din noaptea asta, 
ea tot reuşise să le strice planul. Micuța Jaybird scăpase. 

Ashley izbi laterala Astro-ului, zgâriind metalul. 

— Nu pot să cred, /a dracu”! 

Lars se retrase puțin. 

Însă Darby nu mai rezista. Avea prea multă adrenalină în sânge. Cu 
două minute în urmă, bărbatul o asfixia cu o pungă de plastic și ea nu- 
şi pierduse furia aceea, încă deborda de energie. 

— Auzi, Ashley, n-oi fi eu specialistă în răpiri, dar nu cumva 
funcționează numai dacă-i un copil înăuntru? 

El se întoarse s-o înfrunte. 

Darby strânse din umeri. 

— Doar o părere de amator. 

— Tu... Lars înălţă pistolul. Ar trebui să-ncetezi... 

— lar tu ar trebui să foloseşti dracului bomboane mentolate. Reveni 
cu ochii la Ashley și cuvintele îi curseră tremurătoare și neîncetat ca 
un șnur de mătase. Ești atât de sigur de micul tău discurs? Oamenii 
neajutorați care pur şi simplu permit monștrilor mari și 
înspăimântători să facă ce vor? Pentru că eu cred că tocmai am 
influențat scenariul, ticălosule... 

Individul se repezi la ea. 

Fata tresări - „Oh, Doamne, asta e, sunt moartă” - și Ashley ridică 
din mers şoseta cu piatra, rotind-o ca să-i spargă capul, însă în ultimul 
moment făcu un pas pe lângă ea și o azvârli. 

Darby deschise ochii. 

Ţintise un stâlp de iluminat. De la şaizeci de metri depărtare. După 
câteva clipe de zbor, piatra izbi drept în ţintă, ricoşând din metal cu un 
dangăt melodios. Se auzi de două ori. 

Cei mai mulți jucători profesioniști de fotbal american n-ar fi putut 
face asta. 

Lars şopti: 

— Magie. 

Sunt un om magic, Lars, frățioare. 

Darby înţelese că se jucaseră cu ea toată seara. O manipulaseră. 
Prefăcându-se că nu se cunosc, lucrând asupra tuturor, aruncând 
minciuni flagrante şi mici indicii stupide, studiindu-i reacţiile. Ca un 
şoarece în labirintul lor. 

Poţi să tai o fată în două? 

Pot. Dar câștigi medalia de aur numai dacă ea supraviețuiește. 

Încăperea plină de râsete nervoase răsună din nou în mintea ei, ca o 
microfonie. Migrena revenise. 

Ashley își şterse saliva de la gură și se întoarse spre Darby; 
răsuflarea lui aburea în aerul de munte. 

— Încă n-ai înţeles, Darbs. În regulă. O să-nţelegi. 

„Ce să-nţeleg?” 

Simţi un fior de greață. Puseul de adrenalină, lipsa nebunească de 
teamă - toate se risipeau, se stingeau ca un zumzet slab. Ca două beri, 
amuzante cât timp durează, dar al căror efect dispare până la desert. 

Lars se uită în interiorul dubei. 

— De cât timp a ieşit? 

Ashley se plimba din nou, gândind. 

Tăcerea o făcea pe Darby să se simtă incomod. Ca orice actor bun, 
Ashley era greu de descifrat, telegrafiindu-şi violența doar atunci când 
intenționa. Fratele lui mai mic continua s-o țină ascultător sub 
amenințarea armei, cu grijă ca ţeava să nu-i atingă deloc spatele. Cu 
grijă, ca ea să nu poată apuca arma. 

Lars întrebă din nou: 

— De cât timp a ieşit? 

Din nou, Ashley nu răspunse. Se opri cu mâinile sprijinite în şold, 

studiind urmele lăsate de Jay în zăpadă. Duceau spre nord. Se 
îndepărtau de refugiu. Mergeau spre terenul mai ridicat, dincolo de 
intrare, către rampă. Spre Drumul Statal 7. 

Cuvintele răsunau în mintea tinerei. Încă n-ai înțeles, Darbs. 

O să-nţelegi. 

Pe baza cantităţii de zăpadă acumulate pe ușa din spate a dubei, fata 
estimă că Jay fugise cam cu douăzeci de minute în urmă. Cel puțin 
înainte de atacul din toaletă. Urmele i se estompau deja, acoperite de 
fulgii deşi. 

— Ce-i aia? întrebă Lars. 

Ashley îngenunche și luă de jos ceva ca o piele de șarpe neagră. Însă 
Darby o recunoscu - banda izolatoare cu care răpitorii astupaseră gura 
lui Jay. O aruncase acolo când fugise. 

Jay evitase cu înțelepciune centrul pentru vizitatori, pentru că știa 
că Ashley şi Lars erau înăuntru. Așa că se îndreptase spre autostradă, 
sperând probabil să facă semn unui trecător şi să cheme poliția... doar 
că biata fetiță n-avea idee unde se afla. Nu ştia că erau la mare distanță 
de periferia orășelului Gypsum, de orice cât de cât însemnat, la peste 
două mii şapte sute de metri deasupra nivelului mării. Nu știa că se 
aflau la zece kilometri de vârful muntelui şi la șaisprezece kilometri 
distanță de centrala electrică; vremea aceasta sumbră şi sfâșiată de 
vânturi putea foarte bine să aparțină Antarcticii. 

Jay era un copil bogat din San Diego, un loc cu palmieri, sandale şi 
ierni cu temperaturi de 15 grade. 

Darby scotoci prin mintea care îi pulsa acum ca şi cum ar fi fost 
mahmură - ce purta Jay când era în cușcă? O haină subţire. Tricoul 
roşu cu Poké Ball. Pantaloni subţiri. N-avea mănuși. N-avea niciun fel 
de protecție împotriva frigului. 

În cele din urmă, într-o străfulgerare de oroare, înfelese. 

La fel ca Lars. 

— O să moară-ngheţată... 

— O luăm pe urmele ei, zise Ashley. 

— Dar poate fi la peste un kilometru distanţă... 

— O strigăm. 

— N-o s-asculte de vocile noastre. 

— Ai dreptate. Ashley făcu semn spre Darby. Dar o să asculte de 
vocea ei. 

Acum ambii fraţi o priveau. 

Pentru o clipă, vântul se opri și parcarea rămase tăcută. Numai fulgii 
de nea cădeau uşor în jurul lor. Darby înțelegea acum de ce Ashley n-o 
omorâse deja. 

— Deci asta-i treaba. Bărbatul ridică din umeri. Presupun că acum 
suntem în aceeași echipă, nu? Niciunul dintre noi nu vrea o Jay statuie 
de gheaţă cu degete vineţii. 

Glume. Pentru el totul era o glumă. 

Darby nu spuse nimic. 

Ashley scoase din buzunar o lanternă, luminând urmele fetiţei cu 
raza unui led alb-albăstrui. Fulgii sclipeau ca nişte scântei. Apoi ţinti 
faţa ei cu fasciculul, o strălucire care-i umezi ochii. 

— Haide, strig-o. 

Darby îşi privi picioarele și simţi cum acidul din stomac i se ridică în 
gât. O strângere de inimă râncedă, grețoasă, bolborosind de gânduri 
teribile. „Nu trebuia să-i fi dat briceagul. Dacă prin intervenția mea am 
înrăutățit situația? Dacă Jay moare din cauza mea?” 

Pistolul lui Lars o înghionti în spate, un gest dur care însemna 
mergi. Dacă ar fi fost pregătită, ar fi putut să se rotească, să întindă 
mâna spre pistol şi poate - poate - să i-l ia. Dar momentul potrivit 
trecuse. 

— Numele ei e Jamie, spuse Lars, dar strig-o Jay. 

— Hai. la-o pe urmele ei și-ncepe să zbieri. Ashley îndreptă 
fasciculul de lumină spre urme, apoi o privi cu ochi întunecați. Vrei aşa 
de mult să-i salvezi viaţa? Ei bine, Darbs, asta-i şansa ta. 


Urmele fetiţei duceau spre rampa de acces, spre marginile cu gheață 
murdară ale Drumului Statal 7, înainte de a vira în sus către pădure, pe 
o pantă stâncoasă troienită și brazi aproape frânți sub greutatea 
zăpezii. La fiecare pas, Darby se temea că va ajunge la capătul urmelor 
şi vor găsi un trup micuţ prăbuşit, într-un tricou roșu cu Poké Ball. Se 
întâmplă însă ceva și mai rău - urmele pașilor lui Jay dispăreau pur şi 
simplu, şterse de viscol. 

Darby îşi făcu mâinile pâlnie și strigă din nou: 

— Jay! 

Trecuseră deja treizeci de minute. Răgușise. 

Aici sus, singurul reper pentru navigaţie era umbra mohorâtă a 
Vârfului Melanie, spre est. Pe măsură ce urca, terenul devenea tot mai 
abrupt. Bolovani ieşeau din nămeţi, suprafeţe de granit sclipeau de 

firişoare de gheaţă. Copacii se legănau aproape smulși din rădăcini, cu 
crengile aplecate. Crenguţțe uscate trosneau sub picioarele lor, ca niște 
oscioare rupându-se în zăpadă. 

— Jay Nissen! Darby mişcă raza de lumină, aruncând umbre 
neregulate. Dacă m-auzi, vino spre vocea mea. 

Niciun răspuns. Doar trosnetele rigide ale copacilor. 

— Eşti în siguranță, adăugă ea. Ashley și Lars nu sunt aici. 

Ura să mintă. 

Dar singura şansă de supraviețuire a bietei fetițe era s-o înduplece 
să se întoarcă. Posibila moarte în mâinile fraților Garver era 
preferabilă unei morți sigure în viscol, la temperaturi sub zero grade, 
nu? Avea sens, însă tot se disprețuia pentru că minţea. Era umilitor. 
Parcă ar fi fost dezbrăcată. Se simţea ca animalul de companie al lui 
Ashley, vorbind supusă în locul lui, cu nările încă lipite de sânge 
închegat de când o lovise cu capul de masă. 

Fraţii o urmau, dar de la distanţă, la zece pași în stânga și în dreapta. 
Învăluiţi în întuneric în timp ce ea purta unica sursă de lumină - 
lanterna cu leduri a lui Ashley. Totul făcea parte din planul lui. Jay n-ar 
fi avut curaj să se arate dacă îi vedea pe răpitori pândind în spatele lui 
Darby şi amenințând-o cu arma. Cel puţin, asta fusese ideea. 

Deocamdată nu funcționase. 

Jamie Nissen. Fiica dispărută a unei familii bogate din San Diego cu 
un pom de Crăciun tronând peste o grămadă de cadouri nedesfăcute. 
Acum ea se găsea undeva în Munţii Stâncoși, cu degetele învineţite şi 
degerate, organele cedându-i, îngropată de o rafală de zăpadă, cu 
lacrimile înghețându-i pe obraji şi lipindu-i pleoapele. Poate că 
trecuseră deja peste cadavrul ei micuţ, cu cinci minute în urmă, fără să 
observe. 

Hipotermia e un mod pașnic de a muri, își aminti Darby că citise 
undeva. Se părea că disconfortul frigului trecea repede, înlocuit de o 
amorțeală călduță. Te stingeai, alunecând într-un somn calm, 
indiferent la distrugerile îngrozitoare cauzate extremităților tale. 
Degete țepene, bășici de carne ulceroasă închise la culoare care se 
necrozau și trebuiau amputate - dar în mintea ta erai departe, 
înfăşurat într-o pătură comodă. Darby spera să fie adevărat. Spera ca 
Jay să nu sufere. 

Strigă din nou în beznă. 

Tot niciun răspuns. 

În stânga, îl auzi pe Lars şoptind: 

— Cât mai continuăm? 

În dreapta: 

— Atât cât e nevoie. 

Ştia că Ashley nu era prost - făcea și el aceleași socoteli în minte. 
Treizeci de minute de mers după urmele pe jumătate îngropate, plus 
douăzeci de minute avans (cel puțin), însemnau că șansele lui Jay de a 
supraviețui în pădurea înghețată erau slabe și se înrăutățeau cu fiecare 
secundă. 

Cu inima strânsă, Darby îşi evaluă opţiunile în bătaia armei. Să se 
lupte? Ar fi fost împuşcată. Să fugă? Ar fi fost împuşcată în spate. Se 
gândi să se întoarcă şi să bage lanterna în ochii pistolarului ca să-l 
orbească, dar trecuse mai bine de o jumătate de oră și pupilele îi erau 
deja adaptate. Asta era problema numărul unu. Și chiar dacă ar fi reușit 
să-i orbească pentru câteva secunde, terenul acoperit de zăpadă era 
prea accidentat pentru o evadare rapidă - ceea ce reprezenta 
problema numărul doi. 

Lars se agită în stânga ei. 

— Dac-am omorât-o pe Jay? 

Din dreapta: 

— N-am omorât-o. 

— Dar dacă? 

— Nu, frățioare. 

Pauză. 

— Dar poate c-a făcut-o ea. 

Darby simţi vorbele ca pe un pumnal răsucindu-i-se în măruntaie; 
era dureros câtă dreptate avea Ashley. Era într-adevăr logic, într-un 
mod diabolic. Dacă ea n-ar fi intervenit, Jay ar fi fost în continuare 
închisă în cușca pentru câini din duba lor, captivă, dar măcar vie. 
Degete reci îi înconjurară pântecele și, încet, foarte încet, începură să 
strângă. „De ce a trebuit să mă implic? De ce n-am așteptat dimineaţa, 
ca să chem poliția?” 

Încercă să se concentreze asupra propriei supravieţuiri, a rezolvării 
problemei numărul unu (lumina) şi a problemei numărul doi 
(terenul), însă nu reuși. 

Şi-ar fi dorit să poată da timpul înapoi în noaptea aceasta oribilă şi 
să-și anuleze deciziile. Pe toate. Fiecare alegere pe care o făcuse, încă 
de când privise întâia oară prin fereastra înghețată și zărise mâna lui 

Jay apucând zăbrelele cuștii. Ar fi dorit să se fi mulțumit pur şi simplu 
să facă pe detectivul și să adune informaţii. Să fi aşteptat în liniște până 
dimineaţa, să-și fi păstrat avantajul şi poate după sosirea plugurilor, 
după ce refugiații şi-ar fi continuat călătoria, ar fi putut să urmărească 
discret duba lui Ashley şi a lui Lars cu Honda ei. De la patru sute de 
metri depărtare, cu o mână pe volan și telefonul în cealaltă, ar fi dat 
poliției din Colorado detalii pentru organizarea arestării. Ar fi putut s- 
o salveze pe Jay. 

(„Dar mama tot ar fi avut cancer pancreatic.”) 

Însă nu. Darby Elizabeth Thorne, o studentă cu zero antrenament 
militar sau în poliţie, încercase să ia problema în propriile mâini. Și iat- 
o acum, mergând prin pădure cu un pistol calibrul .45 ţintindu-i 
spatele, în căutarea unui copil mort. 

Din dreapta răsună un râs morbid. 

— Trebuie să-ți spun, Darbs, că în materie de buni samariteni ai 
înregistrat un scor perfect. Mai întâi te confesezi unuia dintre răpitori, 
apoi omori victima. Bună treabă. 

Totul era o glumă pentru Ashley Garver. Cumva, până și asta. 

Doamne, cât îl detesta! 

Totuși, acum se întreba - oare el chiar îi spusese adevărul? Poate că 
era o intrigă clasică de șantaj, așa cum i-o descrisese, iar după 
încasarea răscumpărării, fraţii intenționau într-adevăr s-o returneze 
pe Jay în viață familiei. Şi-i imagina debarasându-se de ea într-o stație 
de autobuz bătută de soare, undeva într-un loc îndepărtat. Micuța 
Jaybird mijindu-şi ochii în soarele din Kansas după două săptămâni de 
întuneric, alergând spre cel mai apropiat om de pe bancă, rugându-l 
să-i sune părinții... 

Adică până la intervenţia lui Darby. Ea îi dăduse fetiţei un briceag 
Swiss Army ca să poată evada în climatul ostil pentru care era total 
nepregătită. Alt gând veninos i se strecură în minte - date fiind 
întâmplările, se simţea vinovată numai pentru că se gândea la așa ceva 
—, dar se înțepenise ca un spin şi nu mai voia să plece. 

„Acum o să mă omoare.” 

Darby era convinsă de asta. 

„Acum, că au pierdut-o pe Jay, nu mai au nevoie de vocea mea. Și 
acum, că...” į 


Acum, că nu mai puteau fi auziți din refugiu, Lars așteptase 

permisiunea s-o împuşte pe Darby în cap, iar Ashley i-o dăduse, în cele 
din urmă. Expresia „scor perfect” era indiciul. 

Însemna ucide. 

Se numea Codul Spionilor. Încă de când erau copii, Ashley ascunsese 
mii de mesaje secrete în dialogurile cotidiene. „Norocul meu” însemna 
stai. „Norocul tău” însemna du-te. „Extra brânză” însemna fugi cât poți 
de repede. „As de pică” însemna prefă-te că nu ne cunoaștem. 
Neascultarea unui ordin însemna cartonașul galben, iar degetele lui 
Lars erau ciupite de cicatricele palide ale vechilor greșeli. În seara 
aceea, fusese înfiorător de aproape - cât pe ce să rateze „asul de pică” 
în refugiu. 

Însă ştiuse că acesta de acum trebuia să vină. 

Pistolul era rece ca gheața în mâinile lui. Pielea i se lipea de metal. 
Era un Beretta Cougar, o armă de foc solidă, butucănoasă, care îi umfla 
buzunarul hainei şi nu era niciodată tocmai confortabilă în palmă. 
Parcă apuca un jeleu gigantic. Cougar avea de obicei gloanţe de 9 mm, 
dar modelul ăsta era 8405, aşa că trăgea cu cartușe mai mari de .45 
ACP (Automatic Colt Pistol). Forță de lovire sporită, însă şi recul mai 
puternic și mai puţine focuri în încărcător (magazie, insistase Ashley). 
Opt focuri, unul câte unul. 

Lui Lars îi plăcea destul de mult. Dar în secret îşi dorea un Beretta 
92FS, precum legendarele pistoale ale durului detectiv Max Payne din 
jocurile sale pentru Xbox. Desigur, n-ar fi recunoscut niciodată în fața 
lui Ashley. Pistolul fusese un cadou. Niciodată, absolut niciodată nu 
comentezi cadourile lui Ashley, nici pedepsele lui. Așa sunt frații mai 
mari - într-o zi îi adusese lui Lars un pisoi de la adăpost. O corcitură 
mică (între calico şi tigrat) care torcea zgomotos. Lars îl numise 
Stripes. Apoi, a doua zi, Ashley îl cufundase pe Stripes în benzină şi-l 
aruncase în foc. 

Ca orice frate mai mare, eu am dat, eu am luat. 

Lars ridică arma. 

Din mers, ținti ceafa lui Darby (dacă fintești ceva mic, ratezi mai 
puțin). Alinie reperele de noapte; două puncte verde neon trasară o 
linie verticală pe spatele fetei. Ea încă se afla cu câțiva pași în fața lor, 
măturând cu raza lanternei lui Ashley printre copaci, cu silueta perfect 
profilată pe propria-i lumină. Habar n-avea. 

Strânse trăgaciul. 

În dreapta sa, Ashley îşi astupă urechea, pregătindu-se pentru focul 

de armă. Darby continua să înainteze prin zăpada până la genunchi, cu 
fasciculul luminos în faţă, fără să ştie că-și trăia ultimele secunde din 
viață, că degetul lui Lars se strângea pe trăgaciul pistolului, aplicând o 
presiune blândă, la o fracțiune de secundă de a-i face o gaură de 
calibrul .45 chiar prin... 

Darby stinse lanterna. 

Întuneric. m 

Le auzi vocile agitate în spate. 

— Nu văd... 

— Ce s-a-ntâmplat? 

— A stins lanterna... 

— Împușc-o, Lars... 

Darby o rupse la fugă. Se împleticea prin zăpada adâncă. Respirația 
gâfâită îi înțepa gâtul. Îi orbise pe amândoi. Nu cu raza lanternei, la 
care pupilele lor se adaptaseră deja, ci prin stingerea ei. Fata îşi ferise 
propriii ochi, ca să-și păstreze vederea nocturnă. Asta era soluţia 
pentru problema unu. Cât despre problema doi... 

Auzi vocea lui Ashley în spatele ei, calmă, dar insistentă: 

— Dă-mi pistolul. 

— Poţi s-o vezi? 

— Dă-mi pistolul, frăţioare... 

Chiar și la coborâre, parcă alerga printr-o apă ce-i ajungea până la 
brâu. Clătinându-se peste nămețţi, evitând copacii, împiedicându-se, 
lovindu-și genunchii de pietrele îngheţate, revenindu-și, cu inima 
bubuind în urechi, n-avea timp să se oprească, „nu te opri...” 

Vocea lui Ashley răsună: 

— O văd. 

— Cum poţi s-o vezi? 

„A ţinut un ochi închis”, îşi dădu ea seama panicată. „Exact aşa cum 
l-am învăţat eu..." 

Ashley strigă după ea: 

— Mulţumesc pentru pont, Darbs! 

Acum o ţintea, luând poziția trăgătorului. Tânăra simţi reperele 
pistolului gâdilând-o pe spate ca un laser. Nu avea scăpare. Nu avea 
cum să alerge mai repede decât el. Secundele se împuţinau, Ashley 
apăsa pe trăgaci, iar Darby execută soluţia disperată pentru problema 
doi... 

„Ce-i mai rapid decât alergarea? Căderea.” 

Se aruncă în jos pe pantă. 

Lumea se răsturnă. Văzu un vârtej de cer negru și ramuri îngheţate, 
plonjând într-o secundă de cădere liberă, apoi un perete de granit 
spart se grăbi s-o întâmpine cu un impact fulgerător. Văzu stele verzi. 
Pierdu lanterna. Se rostogoli pe genunchi și pe coate, ridicând zăpadă 
într-o tumbă dureroasă. 

— Unde e? 

— O văd... 

Zece tumbe mai jos, terenul se aplatiză şi Darby ateriză greu, 
ameţită. Se ridică în picioare, clătinându-se. Continuă să meargă. Îşi 
croi drum cu braţele întinse prin jnepenișul înţepător; ramurile i se 
rupeau în palme și-i tăiau pielea expusă. Apoi terenul se înclină din 
nou și ea căzu... 

Vocile băieților se îndepărtau: 

— Am... am pierdut-o. 

— Acolo, acolo... 

Acum aluneca pe spate. Trunchiurile brazilor alergau pe lângă ea. La 
dreapta. La stânga. La dreapta. De data asta fără opriri. Panta continua, 
la fel şi tânăra, alunecând peste nămeţi, accelerând la o viteză 
periculoasă. Ridică brațele, încercând să încetinească, dar lovi încă o 
piatră. Impactul îi goli plămânii de aer şi o răsturnă pe o parte. 
Noţiunile de sus şi jos îşi pierdură sensul. Lumea ei deveni o centrifugă 
violentă, un caleidoscop nesfârşit, zdrobitor. 

Apoi încetă. 

Avu nevoie de câteva secunde ca să-și dea seama că se oprise din 
rostogolire. Aterizase răşchirată pe spate, cu urechile bubuind și o 
duzină de vânătăi pulsându-i pe corp. Timpul se înceţoșă. Pentru o 
clipă de visare aproape că leșină. 

În stânga ei, un brad se cutremură ciudat, aruncând un val de 
zăpadă și presărând-o cu așchii de lemn. 

Apoi Darby auzi ecoul de deasupra - ca un plesnet de bici - și 
înțelese exact ce se petrecuse; se ridică tremurând în picioare şi 
continuă să alerge. 4 


Ashley clipi ca să alunge orbirea provocată de fulgerarea de la gura 
țevii şi ținti pentru a doua împușcătură, dar o pierduse pe Darby 
printre tufișuri și bolovani. Erau prea mulți copaci care o acopereau. 

Lăsă pistolul în jos. Fumul se ondula în aer. 

— Ai nimerit-o? întrebă Lars. 

— Nu cred. 

— O să... o să scape... 

— E-n regulă. 

O urmă în josul pantei, coborând cu grijă, punând atent piciorul pe 
pietrele acoperite de zăpadă. 

— O s-o prindem jos. 

— Dar dac-ajunge înapoi înăuntru şi-i spune lui Ed... 

— A fugit în direcția greșită. Ashley arătă în jos cu ţeava pistolului: 
Vezi? Târfa proastă a luat-o spre nord. Tot mai adânc în pădure. 

— Aha. 

— Refugiul e înapoi într-acolo. Spre sud. 

— OK. 

— Haide, frățioare. 

Băgă pistolul în buzunarul de la geacă și întinse ambele braţe 
pentru echilibru, cu ghetele pe piatra lunecoasă. Își găsi lanterna cu 
leduri în zăpadă, unde o scăpase Darby. 

În timp ce o recupera, observă ceva în depărtare, ceva nepotrivit - 
umbra albă a Vârfului Melanie. Același reper estic ca întotdeauna, 
învăluit în nori joşi, dar acum se înălța în dreapta lui. Nu în stânga. 

Ceea ce însemna că sudul era de fapt... 

— Oh! înţelese el brusc. Oh, scârba dracului... 

— Ce-i? 

— S-a... probabil ne-a întors. Aleargă înapoi spre refugiu... 


Darby avea acum clădirea în raza vizuală. 

Ca un foc de tabără în întuneric, tot mai aproape cu fiecare pas 
dureros. Strălucirea caldă chihlimbarie a unicei ferestre a centrului 
pentru vizitatori, maşinile parcate, portdrapelul şi Copiii de Coşmar pe 
jumătate îngropați... 

În pădure, în spatele ei, Ashley urlă: 

— Daaarby! 

Nicio inflexiune, nicio emoție interpretabilă - doar numele ei, 
venind ca o melopee stridentă din beznă. Îi îngheţa sângele în vene. 

Câştigase ceva timp. Nu chiar zece minute, însă suficient cât să fure 
duba fraţilor (ale cărei chei erau încă în portieră) și să încerce să 
evadeze. Avea şanse reduse până și să reușească să iasă din parcare, 

dar, la naiba, şansele erau mai mari decât cu Honda ei și probabil cele 
mai mari pe care le avusese întreaga noapte. Se gândi la biata Jay şi din 
nou, ca un val zdrobitor, o mulțime de gânduri îngrozitoare copleșind- 
o, înşfăcând-o cu dinţi otrăvitori... 

„De ce m-am amestecat?” 

Nu trebuia să se gândească la asta. 

„E vina mea...” 

Nu acum. 

„Isuse, în noaptea asta am provocat moartea unui copil...” 

Se apropia de parcare şi trecu de un panou verde, când Ashley o 
strigă din nou dintre copaci, acum mai aproape în spatele ei, cu glasul 
atingând o notă isterică adolescentină: 

— O să te prindem! 

Astro-ul era la cincisprezece metri distanță. În parcare, zăpada era 
mai puțin adâncă și asta îi dădu energie; Darby se lansă într-un sprint 
mai uşor, mai rapid. Trecu de forma indistinctă îngropată sub zăpada 
măturată de vânt - ceea ce ea crezuse iniţial c-ar fi mașina lui Ashley. 
Din unghiul acela putu zări metal vopsit verde. Pete verticale de 
rugină. Litere albe. Sub zăpadă nu era parcată o mașină, ci... un 
tomberon de gunoi. 

„Ar fi trebuit să ştiu. Ar fi trebuit să mă uit mai atent...” 

Continuă să alerge cu pași grei, aerul îi înțepa gâtul, călcâiele îi 
ardeau, încheieturile o dureau. Duba răpitorilor era tot mai aproape. 

Îşi dori să nu se fi oprit în refugiul acela stupid. Îşi dori să nu fi 
plecat de acasă la colegiu, anul trecut. „De ce nu pot să fiu şi eu ca sora 
mea Devon?” Care era perfect mulțumită servind la mesele de la 
Cheesecake Factory din Provo? Care făcea curat în casa mamei în 
fiecare dimineață de duminică? Care își tatuase pe omoplat „Putere în 
chineză”? „De ce sunt așa? De ce vreau întotdeauna să mă descurc 
singură şi-ndepărtez oamenii? De ce mă aflu aici, la kilometri de casă, 
fugind să-mi salvez viața într-o parcare înghețată din Colorado, în timp 
ce mama e tratată de cancer pancreatic...” 

Astro-ul se afla la zece metri distanţă. 

Şase. 

Trei. 

— Și când o să te prindem, târfuliţo, o să ajungi să te rogi pentru 
punga aia de plastic... 

Darby lovi cu palmele în portiera dubei. Bucăţi de gheață alunecară 

de pe fereastră. Şnurul lui Ashley încă se legăna în broască, acolo unde 
îl lăsase. Deschise portiera şi aruncă o privire spre clădirea Wanapani. 
Putea răsuci cheia în contact, chiar acum, și să încerce să evadeze. Și 
poate că ar fi reuşit. Sau poate că nu. 

Dar ar fi însemnat o sentinţă la moarte pentru Ed şi Sandi. 

Gândind cu o mișcare înainte, ştia că fraţii n-ar mai fi avut altă 
opțiune decât să-i omoare pe amândoi şi să ia cheile de la camioneta 
lui Sandi, ca s-o poată urmări pe Darby şi s-o ucidă pe autostradă. 

„Nu, nu-i pot părăsi pe Ed şi pe Sandi. Nu pot să mai provoc moartea 
cuiva în noaptea asta.” 

Se clătină, prinzându-se de portieră pentru echilibru. Genunchii îi 
erau moi; aproape se prăbuși. Cheia de contact era /a îndemână, 
suficient de aproape încât s-o atingă. Volanul era lipicios, cârpit cu 
bandă izolatoare. O mare de gunoi Taco Bell foşnea pe podea. Avionul 
de plastic al lui Lars. Interiorul dubei era la fel de cald şi de umed ca o 
respiraţie, tapițeria încă duhnea de transpiraţie râncedă, pături pentru 
câini, urină şi vomă de la fetița moartă. 

Cheia de contact era chiar acolo. 

Nu. Zăpada era prea adâncă. Văzuse autostrada cu propriii ochi. 
Drumul Statal 7 era îngropat, de nerecunoscut, doar nămeți fără 
speranţă. Tracţiune integrală sau nu, Astro-ul s-ar fi împotmolit în 
câteva secunde, prinzând-o în capcană pe rampă, și apoi fraţii ar fi 
ajuns-o şi ar fi împușcat-o prin fereastră... 

„Dar dacă nu? Dacă asta e singura mea șansă să scap?” 

Cheile îi zăngăniră în mâna dreaptă. Le strânse în pumn. Voia cu 
disperare să intre în interiorul vehiculului ucigașilor, să pornească 
motorul, să bage în viteză şi să încerce să-l conducă, „te rog, încearcă...” 

Tot mai aproape: 

— Daaaarby! 

„Decide. 

Așa că decise. 

Trânti portiera. Ascunse în buzunar cheile lui Ashley. Și, cu frații 
Garver încă undeva pe urmele ei, ocoli mașina şi alergă spre 
strălucirea portocalie a centrului pentru vizitatori. Trebuia să-i 
avertizeze pe Ed şi pe Sandi. Trebuia să facă ceea ce era corect. O să 
fugă împreună din refugiul Wanapani. În noaptea aceea nu mai trebuia 
să moară nimeni. 

„Ed şi Sandi, încă vă pot salva pe amândoi.” 

Avea, în cazul cel mai bun, șaizeci de secunde înainte ca Lars şi 
Ashley s-o prindă. Şaizeci de secunde să conceapă un plan nou. Se uită 
la vulpea desenată, la pistolul pentru cuie din laba ei îmblănită și la 
sloganul tâmpit care părea acum o promisiune sinistră: 

NOI TERMINĂM CEEA CE AM ÎNCEPUT. 

2.16 AM 


Darby înlemni în cadrul uşii. 

Ed mormăia ceva (Nu-i semnal așa departe de...) şi se opri în 
mijlocul frazei când o văzu, lângă Espresso Peak, ținându-și în mână 
Androidul. Sandi era îngenuncheată lângă masă și se răsuci spre 
Darby, descoperind o siluetă mică din spatele ei. 

Era... era Jay. 

„Mulţumescu-ţi, Doamne.” 

Părul negru al fetiţei era împestrițat de fulgi de zăpadă. Avea obrajii 
roșu aprins. Era înfofolită în hanoracul galben-albină al lui Sandi, 
părând minusculă din cauza mânecilor umflate. Pentru prima dată, 
Darby o vedea pe fetiță la lumină, ieșită din cuşca pentru câini, și 
pentru o clipă îşi dori un singur lucru: să ia în braţe copila aceea pe 
care abia o cunoştea și s-o strivească într-o îmbrăţișare. 

„Te-ai întors. Slavă Domnului, Jay, ţi-am pierdut urmele, dar tu te-ai 
întors.” 

Sandi se ridică, ţinând în mână un spray cu piper şi având o privire 
dură. 

— Niciun pas înainte. 

Jay o apucă de încheietură. 

— Nu. Ea m-a salvat... 

— Sandi, șuieră Ed. Pentru Dumnezeu... 

Uşa se trânti în spatele lui Darby, făcând-o să tresară. Încercă să 
ghicească - cât de departe erau acum fraţii? O sută de metri? Cincizeci? 
Îşi recăpătă respiraţia, cu lacrimi în ochi, chinuindu-se să vorbească: 

— Vin. Sunt înarmaţi și sunt chiar în spatele meu... 

Ed ştia cine erau ei. 

— Eşti sigură că sunt înarmaţi? 

— Da. 

Fata blocă ușa cu zăvorul. 

— Cu ce? 

— Au un pistol. 

— L-ai văzut? 

— Crede-mă, au un pistol. 

Darby privi de la Ed la Sandi și înțelese că zăvorul era inutil. 

— Nu se vor opri până nu ne-omoară. Trebuie să luăm camioneta 

voastră şi să fugim. Acum! 

— Şi dacă o să ne urmărească? întrebă Sandi. 

— Nu pot. 

Darby le arătă cheile lui Ashley. 

Ed se opri din mers în spatele ei, gândindu-se. Părea să-i placă. 

Darby își dădu seama că fostul veterinar ţinea în mâna dreaptă o 
cheie tubulară, pe jumătate ascunsă în mâneca jachetei. O armă 
contondentă. Trecu pe lângă el, ştergându-și transpirația de pe 
sprâncene. 

— OK. OK, Darby, ţine la tine şi cheile de la Honda ta. Nu-i putem 
lăsa să-ţi fure maşina și să ne urmărească... 

Jay se ridică. 

— Atunci, hai să mergem. 

Darby deja o plăcea. 

Observă o brățară galbenă sclipind la încheietura lui Jay. N-o văzuse 
mai devreme în întunericul din duba răpitorilor. Avea un aspect vag 
medical. Se întrebă în treacăt - „ce-i aia?” 

N-avea timp să se intereseze. Toată lumea se înghesuia spre ieşire, 
iar Ed desfăcu zăvorul cu o mișcare bruscă. Se alătură grupului, ca un 
antrenor reticent. 

— La trei o să... ăăă... o să fugim toți la camionetă, bine? 

Darby aprobă din cap, remarcându-i izul de votcă din respiraţie. 

— Prea bine. 

— Băieţii sunt afară? 

Sandi se chiori prin fereastra murdară. 

— Nu... nu-i văd încă. 

— În regulă. Sandi, o iei pe Jay pe locul din față şi pornești motorul. 
O calci şi pornești, dai înapoi, porneşti iar, dai înapoi... 

— Știu cum să conduc pe zăpadă, Eddie. 

— Dara, tu cu mine la roţile din spate, să împingem. 

— S-a făcut. 

Bărbatul arătă spre Jay, pocnind din degete. 

— Cineva s-o ia în braţe. 

Sandi săltă fetița pe umăr, în ciuda protestelor ei (Wu, pot să alerg și 
eu!) şi verifică din nou pe fereastră. 

— Pot ajunge în orice clipă... 

— Nu încercați să vă luptaţi cu ei. Doar fugiți mâncând pământul, 
şopti Ed, sprijinindu-se de ușă şi începând numărătoarea: Unu. 

„Fugiţi mâncând pământul.” 

Darby luă poziţie de start în spatele grupului, după Sandi, simțind 
că-i ardeau gambele obosite. Fără arme - n-ar fi făcut decât s-o 
încetinească. Îşi amintea că de la ușă erau cincisprezece metri până la 
parcare, pe o cărare făcută prin zăpadă. 

— Doi. 

Ed apăsă clanța. 

Darby repetă în minte minutul ce urma. Estima că ei patru puteau 
acoperi cei cincisprezece metri în poate... douăzeci de secunde? 
Treizeci? Încă zece secunde să se înghesuie în camionetă și Sandi să 
bage cheia în contact. Încă ceva timp pentru ca Fordul să se pună în 
mişcare, urnindu-se prin stratul gros de zăpadă. Asta presupunând că 
Ed şi Darby nu vor fi nevoiți să împingă. Sau să sape ca să elibereze 
roțile. Sau să curețe geamurile. 

Cumva, în mintea ei, ştia: „A trecut prea mult timp. Ashley şi Lars 
erau cam la un minut în urma mea. S-au întors deja..." 

— Trei. 

Ed deschise uşa. 

Darby îl apucă de mână, strângând și apăsând cu unghiile. 

— Stai. 

— Ce faci? 

— Stai, stai, stai, zise ea cu pieptul strâns de panică. Sunt deja acolo. 
Se ascund în spatele mașinilor. Ve-așteaptă acolo... 

— De unde ştii? 

— Ştiu, pur şi simplu. 4 

— Îl văd pe Lars, şopti Sandi de la fereastră, cu mâinile făcute căuș 
pe sticlă. E... e ghemuit acolo. În spatele camionetei mele. 

„Isteți ticăloșii.” 

— Îl văd şi eu, zise Ed. 

Darby trase din nou zăvorul ușii. 

— Ne pregăteau o ambuscadă. 

Ar fi fost rău. Fraţii i-ar fi putut secera pe toţi, prinzându-i în şir 
indian şi fără să aibă încotro fugi. Antrenament la ţintă. Îi provocă lui 
Darby un şoc de adrenalină, amar ca tequila - fusese cât pe ce ca o 
singură decizie proastă să-i ucidă. Instinctul ei tocmai le salvase vieţile. 

„Isteţi, isteţi, isteţi.” 

— De unde ai ştiut? o întrebă din nou Ed. 

— E... e ceea ce aș fi făcut şi eu. Darby ridică din umeri. Dacă aș fi 
fost în locul lor. 

Jay zâmbi. 

— Mă bucur că nu ești. 

— Cred că-l văd și pe Ashley, anunţă Sandi. În spatele dubei. 

Darby şi-l imagină pe Ashley Garver afară în frig, ghemuit în zăpadă, 
cu ochii verzi ațintiți asupra ușii. Spera să fie dezamăgit. Spera că-și 
dădea seama, chiar în clipa aceea, că mica lui capcană perversă eșuase, 
că prada fusese mai şireată decât el pentru a treia sau a patra oară în 
noaptea asta. Spera că ținea scorul şi că autointitulatul om magic era 
iritat. 

Sandi miji ochii privind prin fereastră. 

— Nu pot... nu-nţeleg ce fac... 

— Păzesc maşinile, zise Darby. 

Cuvintele lui Ashley îi răsunau în minte, ca niște secvențe pe 
jumătate amintite dintr-un coșmar: O să te prindem. Și când o să te 
prindem, târfulițo, o să ajungi să te rogi pentru punga aia de plastic... 

La fereastră, Ed o trase de umăr pe Sandi: 

— Stai jos. 

— Îi văd. Se mişcă... 

— Îndepărtează-te dracului de fereastră, Sandi. O să te-mpuşte. 

Darby îşi muşcă buza, știind că Ed avea dreptate - fereastra 
reprezenta o slăbiciune structurală majoră. Un glonț, sau chiar o piatră 
mare, şi cei doi fraţi ar fi putut escalada nămețţii până înăuntru. 

Stătea în mijlocul încăperii, sub luminile fluorescente, plimbându-și 
degetele pe suprafața zgâriată a mesei. Făcu un tur de 360 de grade, 
privind de la est la nord, la vest şi la sud. Patru pereţi pe o fundaţie de 
ciment. O ușă de intrare cu un zăvor. O fereastră mare. Și două mai 
mici, câte una în fiecare toaletă. 

„Noi avem clădirea. Dar ei au mașinile.” 

— E o situaţie fără ieşire, șopti ea. 

Sandi o fixă. 

— Ce se-ntâmplă mai departe? 

— Aşteptăm să facă vreo mişcare, zise Ed sumbru. Apoi acționăm în 
consecinţă. 

Fiecare mişcare însemna un risc calculat. Dacă ieșeau, ar fi fost 
împușcați. Dacă frații atacau clădirea, maşinile rămâneau 
nesupravegheate. Dacă ataca un singur frate, ar fi fost vulnerabil în 

fața unei ambuscade în spaţiu închis. Posibilităţile și consecințele o 
ameţeau pe Darby, ca şi cum ar fi încercat să prevadă cu șase mișcări 
înainte la șah. 

Îşi dădu seama că Jay venise lângă ea şi o ţinea de mâneca 
hanoracului, pe care o strângea în pumnișorul înălbit. 

— Să nu-l crezi pe Ashley. Minte ca să se amuze. Ar spune orice ca 
să intre aici... 

— N-o să ne lăsăm păcăliţi, spuse Darby aruncând o privire către Ed 
şi Sandi, cerând sprijin. 

Cei doi nu-i oferiră însă decât o tăcere ostenită. Poate că situație 
fără ieșire nu era descrierea potrivită, realiză ea în tensiunea 
crescândă. Poate că una mai bună era asediu. 

Îşi mai dădu seama de ceva - toată lumea se uita acum la ea. 

Detesta asta. Nu era un conducător. Niciodată nu se simţise 
confortabil în centrul atenţiei; practic suferise un atac de panică anul 
trecut, când chelnerii de la Red Robin se adunaseră în jurul mesei să-i 
cânte La mulți ani. Îşi dori din nou cu disperare să fie altcineva în locul 
ei. Cineva mai inteligent, mai dur, mai curajos, la care să poată apela 
toţi. Dar nu era aşa. 

„Nu sunt decât eu. Și noi. Şi monștrii care dau târcoale afară.” 

— Şi nici să nu-l insultaţi pe Ashley, avertiză Jay. El... la-nceput se 
preface că-i în regulă, dar îşi amintește mai târziu. Şi se răzbună dacă-i 
răneşti sentimentele... 

— Crede-mă, Jay. În noaptea asta am depășit rănirea sentimentelor. 

Darby îşi goli buzunarele, așezând pe tejghea cheile lui Ashley, 
cheile de la Honda ei şi iPhone-ul. Apoi despături șervețelul maro, 
expunând mesajul ei către Ashley şi răspunsul lui: 

DACĂ LE SPUI, ÎI OMOR PE AMÂNDOI. 

Ed citi și umerii i se încovoiară. 

Sandi icni, acoperindu-și gura. 

— Când... când o să-şi dea seama că nu fugim la camionetă, le spuse 
Darby tuturor, o să schimbe tactica și o să vină după noi. N-au de ales, 
pentru că acum suntem toți martori și o avem pe ostatica lor. Clădirea 
asta o să devină Alamo. Pentru următoarele patru ore. 

Scoase și ultimul obiect din buzunar - de care aproape că uitase - și- 
l aşeză pe placa din imitație de granit. Era cartușul de .45 al lui Lars, 
care sclipea auriu în lumina puternică. 

Vederea glonțului o făcu pe Sandi să se prăbușească pe scaun, 

îngropându-și obrajii roşii în palme. 
— Dumnezeule! N-o să rezistăm nici patru minute... 
Darby o ignoră. 
— Mai întâi, trebuie să blocăm fereastra. 
— Corect. Ed făcu semn cu degetul. Ajută-mă să răstorn masa. 


Ashley văzu cum se întunecă fereastra. 

O formă lată se mișcă în dreptul geamului pe interior, rotindu-se în 
sus şi reducând lumina portocalie la dungi strălucitoare. Își imagină 
sticla scârțâind apăsată. 

— Oh, Darbs, zise el scuipând în zăpadă. Te iubesc. 

Lars îi aruncă o privire. Stătea ghemuit în poziţie corectă de tragere 
lângă haionul Fordului, cu cotul sprijinit de bara de protecţie și țintind 
cu Beretta ușa de la intrare. 

— Nu-ţi face griji, zise Ashley. N-o să mai iasă nimeni. Ea a prevăzut 
ambuscada. 

— Cum? 

— Pur şi simplu. 

Se ridică și făcu câţiva paşi, trosnindu-şi vertebrele amorțite, 
întinzându-și picioarele, inhalând aerul montan. 

— Isuse, nu-i grozavă? O iubesc pe roşcata asta micuță. 

Profilat pe o lume verticală de brazi, molizi albi şi piscuri stâncoase, 
centrul pentru vizitatori Wanapani arăta ca o nucă gata să fie spartă. 
Ninsoarea încetase deocamdată; cerul se deschisese, devenind un vid 
virgin. Norii se subțiau, descoperind secera palidă a lunii și stelele 
sclipitoare, și astfel lumea se schimba, scufundată în umbrele reci ale 
noii lumini a lunii. O lună care cerșea sânge. 

Ca întotdeauna, distracţia era să decizi cum. Ashley trecuse deja 
peste zeci de animale de companie ale lui Lars - broaşte țestoase, 
pești, doi câini, mai multe pisici luate de la adăpost decât își putea 
aminti - și fie că era vorba de acid, de gloanţe, de foc sau de scrâşnetul 
cărnos al cuţitului ajungând la os, în moarte nu exista nicio demnitate. 
Toate ființele vii mureau speriate. 

Cu toată şiretenia ei, şi Darby avea să înveţe asta. 

Ashley rămase tăcut mult timp, sugându-și buza inferioară. În cele 
din urmă, se hotărî: 

— Schimbare de plan, zise. O s-o facem înăuntru. 

— Pe toţi? 

— Da, frățioare. Pe toți. 4 

— Arme, zise Darby. Ce avem? 

— Spray-ul meu cu piper. 

— Altceva? 

Sandi arătă spre Espresso Peak. 

— Acolo e un fel de bucătărie, dar e-ncuiat... 

— Stai aşa. Ed traversă încăperea. Lasă-mă să-ncerc cheia. 

— Cheia? De unde ai o... 

Ed sparse lacătul cu cheia tubulară, împrăștiind scântei pe toată 
podeaua, apoi apucă mânerul grilajului și-l rulă spre tavan. 

— Espresso Peak e deschis de Crăciun. 

Darby sări peste tejghea, ateriză greoi pe gleznele obosite şi cercetă 
locul: automate de cafea, un prăjitor de pâine, o casă de marcat, sticle 
cu sirop. Deschise sertarele, începând cu cel de jos și continuând în 
sus. Pungi cu boabe de cafea, vanilie, lapte praf, lingurițe care 
zdrăngăneau... 

— Ai găsit ceva? 

— Nimic util. 

Ed verifică în spate. 

— Nici telefon fix nu e. 

— Trebuie să fie unul. 

Darby căută în următorul set de sertare, aruncând un post-it galben: 
TE ROG, DĂ CU MOPUL LA TOALETE. TODD. 

— Vreun cuţit? 

— Linguri, linguri. Trânti sertarul. Numai linguri. 

— Ce stand pentru cafea e ăla fără cuțite? 

— Se pare că tocmai ăsta. 

Darby își şterse transpiraţia din ochi, privind spre casa de marcat 
(prea grea), cutia de prăjituri (nu era o armă), prăjitorul de pâine (nu), 
cafetierele aliniate pe tejghea. 

— Dar... bun, chestiile astea încălzesc apa până la fierbere. Să umple 
cineva o carafă, vă rog. 

— Ca armă? întrebă Sandi. 

— Nu. Pentru o nenorocită de cafea. 

— Avem deja cafea. 

— Eram sarcastică. 

Auzi paşi în spatele ei; se așteptase să fie Sandi, însă era Jay. Fetița 


e 144 


aducea carafa cu CAFIA pe care o puse sub robinet. Se ridică pe vârfuri 
ca să apese pe buton. Automatul începu să bolborosească. 

— Mulţumesc, Jay. 

— Cu plăcere. 

Sandi era tot în partea din față a încăperii. Stătea în genunchi și se 
uita prin spaţiul de şapte centimetri dintre masa răsturnată și rama 
ferestrei. 

— Ashley și Lars tocmai s-au mișcat iar, anunţă ea. Sunt... acum sunt 
lângă duba lor. 

— Ce fac? 

— N-aş putea spune. 

— Ține capul jos, îi reaminti Ed. 

— E-n regulă. 

Darby deschise ultimul sertar de sub casa de marcat şi auzi ceva 
zdrăngănind sub pixuri şi role de hârtie - o cheie argintie. O luă și 
desprinse alt post-it A NU SE COPIA. TODD. 

„Debaraua”, îşi aminti. 

Alergă acolo, introduse cheia și răsuci mânerul. „Te rog, te rog, 
Doamne, să fie un telefon aici...” 

Înăuntru era beznă. Pipăi după întrerupător şi descoperi o cămară 
mică pentru curățenie, cu laturile de un metru şi jumătate şi rafturi 
strâmbe pline de cutii de carton deformate. Un miros înecăcios de 
mucegai. Într-un colț, o găleată cu un mop, mustind de apă cenușie. Și o 
cutie albă de prim ajutor pe raftul de sus, acoperită cu un strat subțire 
de praf. 

Şi în stânga, prins de perete... un telefon fix, bej. 

— Of, slavă Domnului... 

Smulse receptorul de plastic şi-l lipi de ureche, dar nu avea ton. 
Încercă să apese pe butoane. Îl scutură. Controlă cablul spiralat. Nimic. 

— Ceva noroc? întrebă Ed. 

Observă alt post-itpe perete - LINIA A CĂZUT IAR. TODD - şi trânti 
telefonul. 

— Încep să-l urăsc pe Todd. 

— Gata apa fierbinte! strigă Jay. 

Darby ieşi cu spatele din debara, aproape lovindu-se de Ed, și luă 
carafa de pe tavă. 

— Mulţumesc, Jay. Mai umple una, te rog. 

— Bine. 

După aceea duse carafele la ușa de la intrare, simțind aburii în 
palmă. Apa era destul de fierbinte ca să opărească pielea și probabil ar 
fi orbit temporar un atacator. Dar se și răcea rapid; în câteva minute 
avea să devină o cană inofensivă cu apă călduţă. 

Ajunsese la jumătatea drumului când observă ceva - un șerveţel 
maro îndesat sub mânerul argintiu al carafei. 

Șerveţelul e, 

Se opri şi-l despături. Pe o parte, mesajul ei NE ÎNTÂLNIM LA 
TOALETĂ şi răspunsul probabil fals al lui Ashley: AM O PRIETENĂ. Pe 
cealaltă, DACĂ LE SPUI, ÎI OMOR PE AMÂNDOI. Şi la sfârşit, dedesubt, 
cu scris dezlânat de copil, descoperi mesajul lui Jay pentru ea: 

NU-I CREDE. 

Poftim? 

Ridică privirea. Jay umplea a doua carafă, apăsa pe butonul roşu, 
dar se uita nerăbdătoare la ea. 

Darby şopti: 

— Să nu... pe cine să nu cred? 

Ed și Sandi? 

Jay nu răspunse. Doar înclină din cap în mişcări scurte. Ascunzând 
gestul de ceilalți doi adulți din cameră. 

Darby aproape că puse întrebarea cu voce tare, dar se abținu. 

De ce? De ce să nu-i cred pe Ed și... 

O mână grea se aşeză pe umărul ei, speriind-o. 

— Trei intrări, trei posibile căi de atac pentru Beavis şi Butt-Head. 
Ed oftă, numărând pe degete. Uşa de la intrare. 

— Închisă cu zăvorul, zise Darby. 

— Fereastra din faţă. 

— Baricadată. 

— Ferestrele de la toalete? 

— Sunt două. Eu am spart una mai devreme, ca să intru. Simţi cum i 
se gârbovesc umerii. Asta mă îngrijorează. 

Nu era doar îngrijorată, acum era sigură - aceea era calea pe care o 
vor aborda mai întâi Ashley și Lars. Mesele îngrămădite de afară 
formau o scară spre fereastra spartă de la toaleta bărbaţilor. Era în 
continuare o slăbiciune structurală, iar Ashley era perfect conștient de 
existenţa ei. În noaptea aceea, îi salvase viața lui Darby de două ori. 

Ed încă se gândea, iar ea adulmecă din nou izul respirației lui - 
votcă, sau poate gin. „Te rog”, imploră ea. „Te rog, nu fi beat.” 

— Se pot strecura pe acolo? întrebă Ed. 

— Vor încerca. 

— Nu prea avem cu ce s-o blocăm... 

— Poate că... 

Darby evaluă situaţia, uitându-se la cheia tubulară din mâna lui Ed. 
Îşi aminti de spray-ul cu piper al lui Sandi, plus carafele cu apă fiartă. 
Alergă la toalete, cu mintea lucrând. 

— Putem folosi asta în avantajul nostru. 

— Cum aşa? 

Deschise uşa cu cotul și îi arătă spaţiul lung, pe lângă cabinele verzi, 
până la fereastra triunghiulară goală de pe perete. 

— Ashley şi Lars vor fi nevoiţi să se strecoare înăuntru, unul câte 
unul, ca s-ajungă la noi. Nu pot intra cu picioarele înainte. Vor trebui să 
bage mai întâi capul, ca să poată acoperi locul cu pistolul, apoi se vor 
răsuci ca să aterizeze în picioare. 

Ed se uită la ea impresionat. 

— Şi tu ai urcat pe acolo? 

— Uite care-i planul meu. Unul dintre noi o să... 

Darby se întrerupse, amintindu-și conversaţia din aceeaşi toaletă, 
sub aceleași lumini pâlpâitoare, dintre ea și Ashley. Cu două ore în 
urmă se ciondăniseră stabilind cine să fie Persoana A (atacatorul) și 
cine să fie Persoana B (susținerea). „De acum înainte, fără nicio scuză, 
eu voi fi Persoana A.”, decise ea dintr-o suflare. 

— Dara? 

— Eu o să mă lipesc de perete, continuă ea, arătând spre cabina cea 
mai îndepărtată. Chiar acolo în colț, unde n-o să mă vadă când intră, 
şi... 

Ed rânji. 

— Îi dăm cu spray cu piper. 

— Şi-i luăm pistolul. 

„Şi-i omoram pe amândoi.” 

Fraţii erau înarmați și mai puternici fizic, astfel că ar fi fost fatal să-i 
îngăduie unuia să intre. Însă fereastra reprezenta un loc îngust și era 
singura lor cale realistă de a pătrunde în interior, doar dacă nu 
reuşeau să spargă zăvorul sau să treacă prin fereastra baricadată. lar 
Darby știa că dacă Ashley intra primul cu pistolul ea avea o șansă 
relativ bună să-l copleșească cu spray-ul cu piper sau cu apa fiartă. 
Dacă se descurca să le fure arma, jocul avea să se schimbe. 

Ed deschise ușa cabinei. 

— Eu o să păzesc fereastra. 

— Nu, eu o fac. 

— Dara, eu ar trebui... 

— Am spus că eu o fac se răsti tânăra. Sunt suficient de mică să mă 
ascund aici. Şi eu sunt cea care a-nceput toate astea. 

„Şi niciodată n-o să mai fiu Persoana B. Cât o să trăiesc.” 

Se așteptase să fie contrazisă, dar Ed se holba pur și simplu la ea. 
Fusese pe punctul de a-l corecta în privința numelui, odată pentru 
totdeauna. Însă n-o făcu, pentru că, la naiba, în noaptea asta Dara era 
destul de bine. Și-i era recunoscătoare că nu trebuise să pomenească 
de mirosul de alcool al respirației lui. 

„Poate că... poate că de asta Jay n-are încredere în tine?” 

— Deci tu ai fost cea care a găsit-o pe Jay? întrebă Ed. 

— Mda. Eu am scos-o de acolo. 

— Şi ei călătoreau cu ea? Era parcată afară, chiar sub nasul nostru, 
în timp ce eu jucam „Pescuieşte” cu nemernicul? 

— Da. 

— Isuse. Eşti... să ştii că eşti un erou, Dara... 

— Încă nu. 

Tresări, privind în podea, luptându-se cu un fior de greață. Oră după 
oră, ajunsese să urască cuvântul. 

— Nu sunt nici măcar pe-aproape. Nu, dacă tu şi verişoara ta o să fiți 
ucişi în noaptea asta... 

— N-o să fim, zise Ed. Hei. Uită-te la mine. 

Ezitând, se uită. 

— Uite nişte vorbe înțelepte pentru tine. Ştii care-i primul lucru pe 
care ţi-l spun la centrul de reabilitare Clairmont? Când intri prima oară 
pe ușă, îţi verifică bagajele, semnezi toate formularele de primire şi iei 
loc? 

Ea scutură din cap. 

— Nici eu. Zâmbi. Dar o să ţi-l spun, bine? 

Darby râse. 

N-o făcu să se simtă mai bine. Totuși se prefăcu, ca și cum o scurtă 
discuţie de încurajare într-o toaletă fusese tot ce avea nevoie. Surâse, 
lăsând cicatricea să i se observe pe sprânceană. 

— O să-ţi reamintesc, Ed. 

— Sunt convins. 

Bărbatul se întoarse în încăperea principală. Darby simți ceva 
atârnând în buzunarul drept - şnurul cu chei al lui Ashley. Îl scoase și-l 
studie, răsfirând cheile în palmă. Un stick USB negru. O cheie de la un 
depozit închiriat la o firmă pe nume Sentry Storage și, în cele din urmă, 
cea mai importantă cheie, cea de la Chevroletul Astro al răpitorilor. 

Strânse pumnul în jurul lor şi, înainte să se răzgândească, le aruncă 
afară pe fereastră. Când căzură se auzi o bufnitură slabă. 

„Numeşte-o ofertă de pace.” 

Era o şansă pentru Ashley și Lars să-și reducă pierderile, să-şi ia 
duba şi să încerce o evadare înainte de răsăritul soarelui. Înainte de 
sosirea plugurilor. Înainte să apară polițiștii fluturându-și pistoalele. 

„Luaţi-vă cheile”, ar fi vrut să strige. 

„Nu trebuie să moară nimeni în noaptea asta. Te rog, ia-ţi cheile, 
Ashley, şi să plecăm toţi pe drumurile noastre.” 

Era o fantezie drăguță. Bănuia însă că nu exista nicio șansă ca jocul 
să se încheie fără vărsare de sânge. Frații Garver aveau prea mult de 
pierdut dacă plecau pur şi simplu. Darby stătuse deja la masă cu 
Ashley, îl privise în ochi şi le văzuse limpezimea nemiloasă. Ca lumina 
reflectându-se printr-o piatră prețioasă. Un tânăr pentru care oamenii 
nu reprezentau decât carne. Nimic mai mult. 

Şi ora vrăjitoarelor se apropia. Timpul răului, al entităţilor 
demonice, al târâtoarelor care trăiesc în tenebre. Erau doar superstiții, 
însă Darby se cutremură oricum și scrise altă ciornă pe telefon. 

Bună, mamă. Dacă găseşti mesajul ăsta pe telefon... 

Ezită. 

„Vreau să ştii că n-am încetat să lupt. N-am cedat Nu sunt o victimă. 
Am ales să mă implic. Îmi pare rău, dar a trebuit. Te rog să fii convinsă 
că te-am iubit întotdeauna, mamă, şi că, indiferent ce s-ar întâmpla, eu 
voi fi mereu fetiţa ta. Am murit în noaptea asta încercând să salvez fetița 
altcuiva. 

Cu dragoste, Darby. 

2.56 AM 


Întorcându-se în sală, împături şerveţelul cu mesajul criptic al lui 
Jay, NU-I CREDE, și-l puse în buzunarul de la spate. 

„De ce?”, se întrebă, simțind un gol în stomac. 

„De ce să nu-i cred pe Ed şi pe Sandi?” 

Ar fi vrut s-o întrebe pe fetiță, dar Ed era prea aproape. 

— Jay, găozarii ăia ţi-au spus unde voiau să te ducă? întrebă el. 
Înainte să fi rămas blocaţi aici în trecătoare? 

— Nu, răspunse Jay clătinând din cap. Au venit aici intenţionat. 

— Poftim? 

— Căutau locul ăsta de refugiu. Astăzi se uitau pe hartă, ca să-l 
găsească. 

— De ce? 

— Nu știu. Ştiu doar că voiau să ajungă aici. 

„În seara asta”, se gândi Darby legându-şi părul într-o coadă. O altă 
piesă de puzzle fără rost. Un alt fragment nerezolvat. Îi dădea dureri de 
stomac. Nu-și putea imagina de ce Ashley și Lars ar fi intenționat să se 
înfunde acolo cu ostatica lor, la peste două mii șapte sute de metri 
altitudine, printre alți câţiva călători. 

Doar dacă nu plănuiseră încă de la început să-i ucidă pe toți. Fraţii 
asasini călătoriseră înarmaţi cu un pistol, douăzeci de litri de benzină 
şi un bidon de înălbitor. Poate că Ashley avea ceva diabolic în minte. În 
timp ce ea se gândea la asta, Ed o întrebă pe Jay altceva ce-i atrase 
atenția: 

— i-au luat și medicamentele? Atunci când te-au răpit? 

Darby ciuli urechile. „Medicamentele? 

Jay strâmbă din nas. 

— Dozele mele? 

— Da. Medicamente, injecții, tablete. Sau cum le numesc părinții tăi. 

— Nu cred. 

— OK, zise el cu un oftat şi-şi dădu pe spate părul rar. Atunci spune- 
mi, Jay, cât... de când nu le-ai mai luat? 

— Ţin una în buzunar pentru urgenţe, dar am folosit-o. Fetița 
numără pe degete. Deci trei... ba nu, patru zile. 

Ed expiră, ca şi cum ar fi fost lovit în stomac. 

— Uau. Bine. 

— Îmi pare rău... 

— Nu. Nu-i vina ta. 

Darby îl apucă de cot. 

— Despre ce-i vorba? 

— Se pare că... mă rog, are Addison. Ed cobori glasul și arătă spre 
brățara galbenă a lui Jay. Boala Addison. E o disfuncţie a glandelor 
endocrine, care nu produc suficient cortizol pentru funcționarea 
corpului. Cam unul din patruzeci de mii de oameni o are. E nevoie de 
medicaţie zilnică, altfel nivelul de zahăr din sânge scade şi... 

Se întrerupse. 

Darby atinse încheietura lui Jay şi citi brățara: BOALA ADDISON. 
DEPENDENT DE STEROIZI. O răsuci, așteptându-se la mai multe 
detalii, cum ar fi instrucțiuni de dozare, numărul de telefon al unui 
medic sau recomandări pentru tratament de urgență - dar nu mai era 
nimic. Asta era tot. Cinci cuvinte imprimate. 

Dependent de steroizi. 

— Atunci ce facem? întrebă ea. Ashley n-a știut ce medicamente să-i 
dea? 

— Cred că i-au administrat medicamente incorecte. Probabil că 
tâmpiţii au căutat pe Google, apoi au dat buzna într-o farmacie și au 
înșfăcat primul lucru pe care scria steroizi. l-au făcut și mai rău... 

— Parcă ai spus că ești veterinar. 

— Sunt. Ed zâmbi forţat. Și câinii au Addison. 

Îşi aminti mirosul înțepător de vomă din duba lui Lars. Tremuratul 
lui Jay, epuizarea, pielea palidă. Asta explica totul. Acum Darby se 
întreba: dacă ţi-a fost prescrisă o doză zilnică de steroizi, cât de rău 
poate să facă absenţa a patru doze? 

Mimă din buze către Ed: Cât de serios? 

El răspunse tot în tăcere: Fată. 

— Ashley și Lars sunt tot lângă dubă, anunţă Sandi de la fereastră. 
Fac... fac ceva. Nu știu ce... 

— Se pregătesc să ne-atace, zise Darby. 

N-avea rost să vorbească pe ocolite. Se plimbă prin sală, 
inventariind armele. Două carafe cu apă fierbinte. Spray-ul cu piper al 
lui Sandi. Cheia tubulară a lui Ed. 

Era un plan de bătaie conceput în grabă, dar cu sens. Când aveau să 
atace, Sandi urma să monitorizeze ușa încuiată şi baricada împreună 
cu Jay, descriind manevrele atacatorilor. Darby trebuia să păzească 

fereastra de la toaletă. Dacă fraţii încercau să intre pe acolo, așa cum 
anticipase, avea să-l atace prin surprindere pe Lars sau pe Ashley cu 
un jet de apă fierbinte. lar Ed, cu cheia lui tubulară, trebuia să fie 
disponibil, deplasându-se în orice colț al clădirii unde ar fi fost nevoie 
de el. 

— Ce... Sandi şterse aburul de pe geam, îngustându-și ochii. Au 
trecut zece minute. De ce n-au încercat încă să intre? 

— Se joacă cu noi, presupuse Darby. Ca să ne sperie. 

— Au reuşit. 

În liniştea dinăuntru, urechile tinerei începură să ţiuie. Presiunea 
aerului părea să crească. Tavanul părea mai scund. Podeaua era goală, 
plină de șervețele aruncate și dâre de mop. Cumva, mutarea mesei 
făcuse încăperea să pară mai mică. Aerul era dens, numai dioxid de 
carbon reciclat și transpiraţie. 

Darby aşteptă ca să audă o glumă, pe cineva care să mai destindă 
tensiunea. 

Nimeni nu zise nimic. 

Pe drumul lung de la Boulder, ea urâse pauzele de tăcere dintre 
cântece, pentru că atunci mintea i-o lua razna. Îşi amintea vorbele 
urâte pe care i le spusese mamei. Răni noi. Regrete noi. Acum își aminti 
răspunsul lui Ed la întrebarea ei despre cât de serioasă era absenţa a 
patru doze. De fapt, el nu spusese fată. 

Îşi dădu seama și inima i se opri. Nu, el spusese ceva cu totul diferit. 

Spusese fatal. 

Jay ar fi murit dacă ar fi rămas peste noapte în grija lui Ashley și a 
lui Lars. Chiar dacă nu plănuiseră s-o omoare, tot n-aveau habar cum 
să se descurce cu boala ei endocrină. Şi timpul ei era pe sfârşite. 

În realitate, era perfect logic ca frații Garver să se dovedească nişte 
răpitori tragic de nepricepuţi. Poate că Ashley putea ţinti cu precizie la 
un kilometru distanță, dar nu era suficient de metodic să conducă o 
operațiune de răscumpărare. Improviza prea mult și-i plăcea să se 
joace cu victimele lui. lar Lars? Era doar un copil cu tuleie, un caracter 
slab și nedezvoltat pe care Ashley îl modelase după propria lui imagine 
morbidă. Cei doi copii-adulți nu erau pregătiți pentru complexitatea și 
amploarea acțiunii pe care o desfășurau. Nu erau nici pe departe 
calificați pentru aşa ceva. Erau ceva mult mai rău. 

Cu câţiva ani în urmă, într-o parcare întunecoasă de la Walmart, 
urmărind de sub luminile secțiunii de grădinărit cum un drogat ras în 

cap le spărgea automobilul Subaru, şi-o amintise pe mama ei prinzând- 
o de umăr şi spunându-i: Să nu te temi de profesioniști, Darby. 
Profesioniştii știu ce fac, şi o fac curat. 

Teme-te de amatori. 

— Acum... Sandi își făcu palmele căuș pe geam. Aha. Ashley tocmai a 
scos ceva din dubă. 0... cutie portocalie. 

Ed îngenunche lângă Jay. 

— Când o să vină, tu te ascunzi după tejghea. Închizi ochii. Și orice s- 
ar întâmpla, nu ieși de acolo. Ai înțeles? 

Fetița încuviinţă din cap. 

— Bine. 

Peste capul lui Jay, Darby şopti neauzit spre Ed: Cum o tratăm? 

— O s-o... o s-o ducem la un spital. Asta-i tot ce putem face, 
murmură el apropiindu-se de ea. Am avut de-a face cu așa ceva doar la 
câini, și numai de câteva ori. Știu doar că acum e într-o perioadă de 
şoc. Corpul ei nu produce adrenalină - se numește criză Addison -, așa 
că, dacă situația devine agitată sau înspăimântătoare, poate să facă o 
criză, sau să intre în comă, sau mai grav. Trebuie să-i controlăm nivelul 
de stres. Și să aibă un mediu cât de calm și liniștit posibil... 

Sandi icni la fereastră. 

— Ashley are un... o, Doamne, ăla e un pistol pentru cuie? 

— Mda, zise Darby, apoi se întoarse spre Ed: N-o să fie așa. 


Ashley introduse bateria în pistolul său Paslode IMCT cu 
acumulator și aşteptă să se aprindă ledul verde. 

Pe când trăia tatăl lui (zilele de aur ale lui Fox Contracting), pentru 
alimentarea unui pistol pentru cuie aveai nevoie de un compresor de 
aer şi de câțiva metri de furtun de cauciuc. Acum totul era cu baterii și 
acumulatoare - chestii pe care le puteai căra în buzunar. 

Modelul lui Ashley era portocaliu strident, ca sosit din Sesame 
Street. Șapte kilograme. Abțibildul Paslode se uzase. Cuiele veneau 
dintr-o magazie cilindrică, care îi amintea lui Ashley de mitraliera lui 
John Dillinger. Lungimile cuielor erau măsurate în penny, din cine știe 
ce motiv medieval, iar acelea erau de 16 penny, adică aproximativ 
nouă centimetri. Făcute să străpungă o scândură standard. Puteau 
penetra carnea umană de la trei metri, dar şi dincolo de distanţa aceea 
tot erau așchii rotitoare de metal răuvoitor, şuierând prin aer cu 
aproape trei sute de metri pe secundă. 

Superb, nu? 

Poate că Ashley eşuase spectaculos în conducerea zilnică a Fox 
Contracting, dar, frățioare, îi plăceau la nebunie uneltele implicate. Din 
fericire, tatăl lui era deja prea preocupat cu uitarea propriului său 
nume și defecarea într-o pungă, ca să mai vadă ce se alesese de 
moştenirea familiei sub conducerea fiului său. Ambii specialiști se 
căraseră nepoliticos, domeniul Web expirase, telefonul încă suna 
sporadic, însă intra pe căsuţa vocală. Uneori Ashley șofa duba Fox 
Contracting cu personajul acela jupuit din benzi desenate și se simțea 
ca şi cum ar fi pilotat un cadavru mare; păstaia uscată a visurilor și a 
muncii grele a tatălui său. 

Chestia era că, dacă tipii de pe Wall Street se prăbușeau, federalii 
interveneau și, folosind banii altora, scăpau. Pe de altă parte, când 
mica afacere Mami & Tati se prăbuşea, trebuia să te descurci singur ca 
să scapi. Ăsta era stilul american. 

Ashley săltă Paslode-ul și desfăcu siguranța ţevii cu mâna stângă, 
fără niciun efort. Apoi apăsă pe trăgaci... 

TROSC! 

Un cui de nouă centimetri găuri pneul din faţă al Hondei lui Darby. 
Cauciucul se dezumflă șuierând. 

Lars privea. 

Ashley lovi anvelopa cu piciorul, simțind cum se înmoaie. Apoi se 
aplecă și trase - TROSC! - în cauciucul din spate. 

— Nu fi-ngrijorat, frățioare. Rezolvăm noi asta. 

În timp ce vorbea, ocoli mașina și găuri și celelalte cauciucuri - 
TROSC! TROSC! 

— Niţică treabă murdară în noaptea asta, apoi mergem să-l vedem 
pe unchiul Kenny. OK? 

— OK. 

Ashley cobori glasul, ca şi cum ar fi împărtășit un secret periculos: 

— Mai e ceva ce am uitat să-ți spun. Îţi amintești că are un Xbox 
One? 

— Da? 

— Are cel mai nou Gears of War. 

— OK. 

Zâmbetul lui Lars se lărgi, iar Ashley simţi un val de simpatie pentru 
dragul lui frățior. Nu era făcut pentru asta, dar nu era vina lui. Cum 
putea fi? Nu avusese niciun control asupra mamei lui, care, în timpul 

sarcinii, înghiţise două podgorii pe zi. Bietul Lars fusese handicapat 
încă dinainte de a respira pentru prima dată. Chestia cea mai de rahat. 

Verifică rapid ledul de pe Paslode - era tot verde. Se ştia că frigul 
era extrem de dur cu acumulatorii, iar el avea numai doi. Ultimul lucru 
pe care-l voia era ca pistolul să-i rămână fără energie atunci când 
trebuia să fie lipit de tâmpla lui Darby. Ce stânjenitor ar fi fost așa 
ceva! 

Cât despre puterea de foc, Beretta Cougar de calibrul .45 al lui Lars 
era câştigătorul evident; nu intri în luptă cu un pistol pentru cuie și te 
aştepţi să învingi. Şi ar fi fost nevoie de câteva cuie de nouă centimetri 
ca să pui la pământ un om. Mai rău, proiectilele în sine se înfigeau 
rareori la distanțe mai mari de trei metri. Însă Ashley Garver îşi iubea 
pistolul, presupunea el, tocmai pentru că era o armă total nepractică 
pentru uciderea oamenilor. Îl iubea fiindcă era greu, incomod, 
imprecis, înspăimântător şi brutal. 

Toţi artiștii se exprimă prin instrumentele lor, nu-i aşa? 

Acesta era instrumentul lui Ashley. 

— Haide, frățioare. Făcu semn cu arma: Pune-ţi masca de războinic. 

Magazia cilindrică a Paslode-ului conţinea treizeci și cinci de cuie de 
nouă centimetri, stivuite câte cinci. El trăsese patru. Avea încă mai 
mult decât suficiente ca să transforme un om într-un porc spinos 
urlător. Mergând lângă el, Lars armă Beretta așa cum fusese învăţat, 
verificând cu grijă să aibă glonţ pe ţeavă. 

— Gears of War 4, da? întrebă. Nu cel de anul trecut? 

— Asta am spus. 

— OK. 

— Şi să nu îndrăzneşti s-o împuști pe Darby, îi reaminti Ashley. E a 


mea. Pe 

— Vin spre noi. 

— Ştiu. 

— Au un pistol pentru cuie... 

— Știu, Sandi. 

Jay îşi strânse tâmplele ca și cum ar fi vrut să alunge o durere, 
legănându-se între picioarele mesei răsturnate. 

— Vă rog, vă rog, nu vă certați... 

— Ed, o să ne omoare... 

Bărbatul îi făcu semn cu cheia tubulară: 

— Taci. 

Darby o luă pe fetiță pe după umeri şi o trase înapoi, departe de 
fereastra baricadată, spre centrul sălii Wanapani. Orice stres sau 
traumă putea declanșa o criză. „Acum chiar că e pe viaţă şi pe moarte. 
Trebuie să rămână calmă.” 

Era oare posibil în noaptea aceea? Încercă să-şi amintească exact ce 
cuvinte folosise Ed - criză Addison? - şi se ghemui lângă Jay: 

— Hei. Uită-te la mine. 

Fetița o privi, cu ochii plini de lacrimi. 

— Jaybird, o să fie bine. 

— Banu... 

— N-o să-ţi facă niciun rău. Îți promit că n-o să-i las. 

Lângă ușă, cearta se intensifica: 

— Ed, o să intre înăuntru... 

— Atunci o să ne luptăm cu ei. 

— Eşti beat. Dacă-ncercăm să ne luptăm cu ei, o să murim toți. 
Vocea lui Sandi turui: Eu o să mor, tu o să mori ea o să moară... 

— N-are dreptate. 

Darby o împinse pe Jay şi mai în spate, în dosul standului de cafea. 
Atinse pietrele cu palma - erau destul de solide ca să oprească un 
glonț. 

— Să stai în spatele tejghelei, cum a spus Ed, da? Pentru orice 
eventualitate. 

— Mie n-o să-mi facă rău, şopti Jay. 7ieo să-ţi facă. 

— Nu-ţi face griji pentru mine. 

Îşi aminti de mesajul bizar de pe şerveţel şi se aplecă mai mult, 
coborându-și vocea ca să n-o poată auzi ceilalți: 

— Spune-mi, de ce vrei să n-am încredere în Ed şi Sandi? 

Jay păru stingherită. 

— Eu... nu, nu-i nimic. 

— De ce, Jay? 

— Am greșit. Nu-i nimic... 

— Spune-mi. 

La uşă, cearta dintre Ed și Sandi atinsese punctul culminant. 
Bărbatul flutura ranga înspre verișoara lui, ca pe o armă, şi glasul îi 
devenise tunător: 

— Dacă vom coopera, ne vor ucide oricum. 

Femeia îl îmbrânci. 

— E singura noastră șansă... 

— Am crezut... Jay ezită, apoi arătă peste tejghea spre Sandi şi 
răspunse: Am crezut, la început, c-o recunosc pe doamna. Arată exact 
ca una dintre șoferițele autobuzului meu de la școală. 

Tocmai din San Diego. 

Lumea lui Darby înlemni. 

— Dar e imposibil, spuse Jay. Nu-i așa? 

Tânăra nu avea niciun răspuns. Care era probabilitatea? Care era 
probabilitatea ca alți doi călători să fi venit tocmai din același oraș de 
pe Coasta de Vest ca micuța răpită? Dintre toate locurile posibile? Aici, 
la sute de kilometri în interiorul ţării, izolați într-un refugiu îndepărtat 
din Munţii Stâncoși? 

Oxigenul părea să se fi scurs din cameră. 

San Diego. 

— Dar... dar nu-i ea, adăugă Jay repede, prinzând-o pe Darby de 
încheietura mâinii. Doar seamănă cu ea. E doar o coincidenţă. 

Nu, nu e, ar fi vrut Darby să spună. Nu în noaptea asta. 

În noaptea asta nu există coincidenţe... 

Lângă uşa de la intrare, Ed şi Sandi încetaseră să se mai certe. Acum 
ascultau amândoi, împietriţi şi atenţi. Apoi auzi şi Darby - o pereche de 
pași înfundaţi, bocanci scrâșnind pe zăpada adunată afară, apropiindu- 
se de ușă. O echipă de asasini formată din doi oameni. 

Ed se îndepărtă de ușă, roşu la faţă. 

— Oh, Doamne. Să se pregătească toată lumea... 

— Ed, zise Darby, de unde spuneai că sunteți? 

— Nu acum... 

— Răspunde-mi, te rog. 

Ed arătă cu degetul: 

— Sunt dincolo de uşă. 

— Răspunde dracului la întrebare, Ed. 

Paşii fraţilor se opriră. O auziseră pe Darby ridicând vocea și acum 
ascultau și ei. Ashley se afla la mai puțin de doi metri distanţă, 
aşteptând de cealaltă parte a ușii subțiri de lemn. Se auzea chiar și 
familiara respirație pe gură a lui Față de Rozător, ca un ventilator de 
spital. 

— Am... am venit din California, răspunse Ed. De ce? 

— Din ce oraș? 

— Poftim? 

— Spune-mi din ce oraş sunteți. 

— Ce importanţă are? 

— Răspunde-mi. 

Glasul lui Darby tremura de adrenalină, cu doi necunoscuţi înăuntru 
şi doi ucigaşi dincolo de uşă. Acum ascultau și ei. Toată lumea asculta. 
Totul atârna de ce avea să spună în continuare fostul veterinar... 

— Din Carlsbad, zise Ed. Noi suntem din Carlsbad. 

Nu San Diego. 

Darby clipi. „Oh, slavă Domnului.” 

Bărbatul ridică braţele: 

— Eşti fericită, Dara? 

Expiră, ca şi cum şi-ar fi golit plămânii ieşind la suprafață după o 
scufundare îndelungată. Era doar o coincidență. Jay se înșelase. E uşor 
să confunzi fețele unor străini abia amintiţi şi se părea că Sandi avea o 
geamănă pe ruta de dimineață a unui autobuz din San Diego. California 
era dens populată, deci n-ar fi fost imposibil ca Ed și Sandi să fi pornit 
întâmplător din același stat ca fetița răpită. Orice altceva... erau doar 
nervii. Doar paranoia. 

Afară se așternu liniştea. Fraţii continuau să asculte prin ușă. 

— Ți-am spus, șopti Jay. Vezi? M-am înşelat... 

— Carlsbad, șuieră Ed către Darby, cu fața sclipind de sudoare. 
Carlsbad, SUA. De ce mai ai nevoie, pentru numele lui Dumnezeu? 
Care-i statul? California. Codul? 92018. Populaţia? O sută de mii... 

— Îmi pare rău, Ed. Voiam doar să fiu sigură... 

Darby conştientiză vag mișcarea lui Sandi în spatele ei şi se întorcea 
cu faţa într-acolo când Ed continuă: 

— Regiunea? Regiunea San Diego. 

„„Şi acela fu ultimul gând limpede care trecu prin mintea lui Darby 
înainte ca un jet puternic de lichid ca gheaţa să-i lovească ochii. 

Apoi durere. 

Durere încinsă la alb. 

3.33 AM 


— SANDI! urlă Ed. 

Însă lumea lui Darby căpătase culoarea sângelui. Un jet de acid. Își 
simţea celulele corneei sfârâind, simultan opărite și îngheţate. Ca un 
înălbitor pe sub pleoape. Îi alungase toate gândurile. 

Lovi podeaua cu genunchii, cu ochii strânși, zgâriindu-și faţa, 
ştergând urmele de arsură chimică. Nişte degete mici o prinseră de cot, 
trăgând. Auzi vocea lui Jay în ureche: 

— Darby. Şterge-ţi ochii... 

— Sandi, ce dracu'faci? 

— Eddie, îmi pare rău. Îmi pare tare rău... 

Vocea lui Jay insistă: 

— Şterge-ţi ochii... 

Darby se șterse furioasă, gemând de durere. Se frecă până când își 
strivi ochii în orbite. Se forță să deschidă pleoapele, desprinzându-le cu 
unghiile, şi văzu o supă tulbure de roşu și portocaliu încețoşată de 
lacrimi incendiare. Zări ca prin apă marginile dalelor de pe jos. 
Încăperea se învârtea în jurul ei ca o scenă rotitoare. Tuși, eliberându- 
şi gâtul de mucozități bolborositoare. Picături întunecate căzură pe 
podea. Nasul îi sângera din nou. 

— Stai nemișcată. 

Jay ridică ceva greu. Darby era pe punctul să se întrebe ce era... 
când un val de apă caldă îi scăldă fața. „Carafa”, își dădu seama 
frecându-şi ochii. „Deşteaptă fetiță.” 

Nişte umbre furioase se mișcară deasupra ei. Zgomot de pași. 

— Darby. 

Jay o smuci de cot, mai tare. I-l răsuci din umăr. 

— Darby, haide. Târâș. Târâs. 

Ea se târî. Cu palmele şi genunchii pe dalele reci, pe jumătate orbită, 
picurând de apă. Jay o ghida, împingând-o şi trăgând-o. În spatele ei, 
vocile se intensificau, bubuind prin încăpere și tensionând aerul: 

— Sandi, explică-mi ce se-ntâmplă... 

— Te pot salva. 

— Să n-atingi uşa aia... 

— Te rog, lasă-mă să te salvez, gâfâi Sandi, implorând. Eddie, 
dragule, pot să-ţi salvez viața aia stupidă, dar numai dacă taci din gură 

şi faci exact ce-ţi spun... 

Darby auzi un clinchet metalic, sec, în spatele ei. Era ceva familiar, 
însă nu-l putea identifica. Totuși îl mai auzise de câteva ori în seara 
aceea, suficient cât să provoace o senzaţie de dejă-vu. Apoi, prin ceața 
durerii, revelaţia o izbi şi mintea ei ţipă: 

„Zăvorul-zăvorul-zăvorul... ari tocmai a deschis uşa de la intrare.” 

Clanța se mișcă liber în mâna lui Ashley, surprinzându-l, şi apăsă cu 
vârfurile degetelor pe ușă, împingând-o ușor, astfel că dezvălui lent 
interiorul centrului pentru vizitatori. O văzu mai întâi pe Sandi 
Schaeffer, stând în picioare în ușă, cu obrajii roşii ca gogoşarii. 

— Le am pe amândouă, gâfâi femeia. Le am pe amândouă, încuiate 
în toaletă... 

Amândouă? Pentru Ashley fu o ușurare. 

— Deci şi Jaybird e aici? 

— De ce n-ar fi? 

— E o poveste lungă. 

Sandi făcu o grimasă. 

— Bineînţeles. Bineînţeles... 

— Totul e sub control. 

— Sub control? Serios? Pentru că tocmai am dat cu spray în ochii 
cuiva... 

— Da, mulțumesc. 

— În noaptea asta voi nu trebuia să faceți absolut nimic și tot aţi 
dat-o-n bară. Sandi strănută din cauza vaporilor de spray cu piper și-și 
frecă nasul. Adică... Cum Dumnezeu ați putut permite să se-ntâmple 
asta? Cum de am ajuns într-o situaţie atât de proastă? 

Ashley era sătul de vorbe. Îşi croi drum înăuntru, lăcrimând în aerul 
acid. Sandi se retrase, brusc alarmată, și toate vorbele aspre i se opriră, 
pe moment, în gât. Văzuse Paslode-ul portocaliu din mâna lui. 

Dumnezeule, Ashley chiar iubea obiectul ăla! 

— Totul e sub control, o asigură el. E bine. 

Intră și Lars, cu geaca lui de schi bleu fluturând într-o rafală de vânt 
şi cu Beretta Cougar în mână. 

— Eşti bolnav, pufni femeia, făcând încă un pas ezitant înapoi. 
Amândoi sunteţi bolnavi. Nu trebuia să-i faceţi niciun rău... 

— Am improvizat. 

— Am avut dreptate în privinţa ta. A amândurora... 

— A, da? Ashley îl ciocăni pe Lars pe piept. Ascultă-mă. O să fie bine. 

— Ştiam că nu sunteţi decât nişte ţărănoi de nimic... 

— Vai, Sandi, îmi rănești sentimentele. 

— Parcă ați încerca să fiți prinși. 

Femeia scuipa în timp ce vorbea; o dâră de salivă i se scurgea de pe 
bărbie și continua să meargă cu spatele, pe măsură ce fraţii avansau 
spre ea cu armele la vedere. 

— Mi-aţi spus... mi-ați spus că o să-i dați haine curate în fiecare zi. 
Mi-aţi spus c-o să-i supravegheați dieta. C-o să-i daţi cărți. Mi-aţi 
promis că n-o să vă atingeţi nici de un fir de păr din capul lui Jay... 

— Tehnic, asta-i adevărat. Părul ei e-n regulă. 

— Cum poți să consideri asta amuzant? O să putreziţi în închisoare. 
Tu şi micul tău sindrom alcoolic fetal de... 

Frate, ar fi încheiat ea dacă Ashley n-ar fi îmbrâncit-o. 

Nu era furios. Totul e sub control, ţii minte? 

Îmbrâncirea fusese însă mai puternică decât intenționase. Sandi 
alunecă pe spate, pantofii îi scârțâiră şi se lovi cu fundul ei mare de 
standul de cafea. Radioul se răsturnă și antena zdrăngăni. Părul negru 
tuns castron îi acoperi fața şi femeia se prinse de tejghea icnind: 

— Aţi stricat totul... 

Lars o ţinti cu Beretta. 

— HEI! 

Ashley nu-l observase până atunci pe Ed, însă... da, el era acolo. 
Fostul veterinar bărbos pe care-l bătuse la „Pescuieşte”, care ura 
produsele Apple, a cărui teamă supremă era întâlnirea de Crăciun în 
Aurora cu familia lui înstrăinată, stătea acum lângă toalete, cu o 
unealtă în formă de cruce în mâna dreaptă, gata să lovească. 

— Nu-ţi permit, rosti Ed. Nu-ţi permit să te apropii de ele. 

— Sandi, zise Ashley liniştit, te rog, spune-i vărului tău să lase jos 
chestia aia. 

— E o cheie tubulară, dobitocule. 

— Ed, fă ce-ţi spune. 

Însă bărbatul rămase ferm, cu spatele la ușile toaletelor. Avea 
broboane de transpiraţie pe frunte. Cheia îi tremura în mână. 

Ashley nu întrerupse contactul vizual, ci se mişcă doar puţin într-o 
parte, pentru ca fratele lui să aibă o linie de tragere mai bună. 

— Sandi, spuse el calm, vorbind din colţul gurii, sper să fiu clar. 
Dacă vărul Ed nu pune cheia pe podea în clipa asta, o să moară. 

— Eddie, te rog, te rog fă ce-ţi spune Ashley. 

Ed îşi şterse sudoarea din ochi și o privi pe Sandi cu teroare 
crescândă. Probabil că deja înţelesese, dar abia acum păru să tragă 
niște concluzii: 

— Isuse, cum de... cum de-i cunoşti pe oamenii ăștia? Ce se- 
ntâmplă? 

Sandi se înfioră. 

— Treaba s-a complicat... 

— Ce făceai cu fetița aia, Sandi? 

— Las-o jos, repetă Ashley făcând încă un pas în față. Las-o jos 
acum, și nu-ţi fac niciun rău, îți promit. 

În dreapta lui, Lars luă poziţia de tragere corectă cu Beretta Cougar, 
exact așa cum îl învățase cândva fratele lui. Două mâini cu degete 
noduroase, cu degetele mari în sus, arătătorul pe trăgaci. Dar Ashley 
ştia că nu va trage. Nu fără permisiunea lui. Aștepta, perfect ascultător, 
un semnal ca să-l execute pe Ed, care putea sosi în multe forme - 
inclusiv o referinţă la baseball. 

O picătură de sudoare căzu pe podea. 

— Am promis să nu vă facem rău, reluă Ashley. Aveţi cuvântul meu. 

— Eddie, te rog. Vocea lui Sandi se înmuiase. Ai băut. Pune-o jos şi o 
să-ți explic totul. 

Însă, spre cinstea lui, Ed nu cedă. Rămase ferm, fără să-i dea măcar 
atenţie pistolului lui Lars, fixându-l numai pe Ashley, ca şi cum n-ar 
mai fi existat nicio altă persoană în lume. Ochi duri ca piatra, sfidându- 
l. Cheia tubulară îi tremura din cauza adrenalinei. Când vorbi în cele 
din urmă, fu ca un mârâit grav. 

— Ştiam că te urăsc. 

— Serios? făcu Ashley. Mie-mi plăcea de tine. 

— De când te-am întâlnit prima dată, când ţi-am strâns mâna, am... 
pur și simplu cumva am ştiut. Bătrânul doctor de animale reuși un 
surâs bizar, trist: Am avut o străfulgerare, cred, despre cum erai de 
fapt. Dincolo de Cerc, dincolo de glumele proaste şi de jocul de cărți. 
Eşti suma tuturor trăsăturilor pe care le-am urât vreodată la o ființă 
umană. Eşti îngâmfat, iritant, vorbeşti prea mult, nu eşti nici pe 
jumătate atât de deştept precum crezi, iar sub toate astea? Eşti răul în 
stare pură. 

Tar tu tocmai ai înregistrat un scor perfect, fu pe punctul să continue 
Ashley. 

Ed suspină și ceva se frânse în spatele privirii lui, ca și când 
recunoștea în cele din urmă inutilitatea micii lui sfidări. Ridică ambele 
mâini și deschise palma dreaptă în silă, în semn de predare. Cheia 
tubulară căzu şi zdrăngăni pe dale. Ecoul răsună în aer, iar Ashley 
rânji. 

Lars cobori Beretta. 

— Mulţumesc, răsuflă Sandi ușurată, cu ochii în lacrimi. Mulţumesc, 
Eddie, pentru... 

TROSC. 

Ed făcu o față nătângă, ca un om care eructase pe neaşteptate. 
Pentru o clipă confuză, mai păstră contactul vizual cu Ashley, la fel ca 
înainte. Dar acum ochii lui erau larg deschişi, panicaţi, căutând... 

— Ai uitat ceva, spuse Ashley. Sunt şi mincinos. 

Cobori pistolul pentru cuie. 

Ochii lui Ed îi urmăriră mișcarea, sclipind de teroare reținută. 
Buzele i se strânseră, contractând mușchii, ca și cum ar fi încercat să 
vorbească, însă se întâmpla ceva suprarealist - falca nu i se mișca. Nici 
măcar un centimetru. Vocea îi scăpă prin nări, un geamăt strangulat. O 
bulă roșie apoasă - salivă îngroşată cu sânge - țâșni printre dinţii din 
față şi căzu pe podea. 

Ashley făcu un pas în spate ca să nu-și murdărească pantofii. 

Sandi ţipă. Un țipăt care spărgea urechile. 

— Lars. Ashley pocni din degete și arătă: Control/eaz-o, te rog. 

Ed duse ambele mâini la gât, evident încercând să strige și el, dar 
trupul nu-l ajuta. Gura îi era încuiată - la propriu - cu un cui de oţel, 
care trecea ascendent prin maxilar, ţintuindu-i limba de cerul gurii. 
Ashley și-o imagină zbătându-se înăuntru ca un țipar însângerat. Era 
foarte curios cât de adânc intrase cuiul de nouă centimetri - oare 
vârful lui ascuţit gâdila baza creierului lui Ed? 

ÎI împinse pe bărbat cu piciorul. Ed se lovi de harta regională a 
statului Colorado şi alunecă în jos pe perete, suspinând încet în palme, 
prin sângele care îi umplea palmele şi picura în pete mari pe podea. 

— Ia loc. Ar fi trebuit să ştii, Eddie, băiete, că-i urâăscpe alcoolici... 

Sandi devenise isterică. Zbieră din nou, un țipăt ca de hienă, şi altă 
bulă de salivă îi atârnă de bărbie. Lars înfipse ţeava pistolului în gura ei 
şi femeia tăcu imediat. 

— Schimbare de plan, zise Ashley bătându-l pe Lars pe umăr; 
luminile fluorescente clipiră deasupra lui. Vezi, tu şi cu mine, frăţioare, 

deja am tapetat clădirea asta cu probe pentru poliție şi nu avem destul 
înălbitor, nici timp, să curățăm totul. Așa că vom fi nevoiţi să devenim 
creativi, dacă înţelegi aluzia. 

Lars înclină din cap o dată. Mesajul în Codul Spionilor fusese 
recepționat. 

Ashley continuă, păşind peste o baltă din sângele lui Ed: 

— Cât despre Darby și... 

„Stai aşa.” 

Îşi dădu seama de ceva. 

— Stai, stai... O apucă pe Sandi de cot, pocnindu-i din degete în față: 
Hei! Uită-te la mine. Ai spus... le-ai încuiat pe Darby şi pe Jaybird în 
toaletă, aşa-i? În toaleta bărbaților? 

Femeia strâmbă din nas, privindu-l cu ochi injectaţi, și încuviință 
din cap. 

„Nu.” 

Lars îl privi şi el, neînțelegând. Dar Ashley înțelegea. 

„Nu, nu, nu...” 

O îmbrânci pe Sandi pe jos, tropăi pe lângă ea, pe lângă Ed, spre 
toalete, și împinse cu cotul ușa de la toaleta bărbaților ca să găsească... 
o încăpere goală. Fulgii pluteau prin fereastra triunghiulară. 

Lars privi şi el. 

Ashley Garver făcu un pas în spate și trânti ușa violent. 

— Aşa m-am săturat de câinii aia nenorocită... 

Darby răsuci cheia lui Sandi și motorul camionetei se trezi la viață. 
Un muget diesel care sparse liniştea din parcare. 

Jay se târî pe scaunul pasagerului. 

— Dacă aude Ashley? 

Darby mişcă schimbătorul de viteze. 

— Tocmai a auzit. 

Curățase deja un cerc pe parbriz prin care să vadă și săpase cu 
brațele în jurul roţilor din spate. Destul cât să formeze rampe 
înghețate și să prindă ceva aderenţă. Sandi venise pregătită; F-150 era 
o bestie de camionetă cu anvelope ghintuite, lanţuri și o gardă la sol 
monstruoasă de patruzeci şi cinci de centimetri. Dacă ceva din 
parcarea asta putea să răzbată prin munţi, atunci era vehiculul acesta. 
lar dacă nici el nu putea... ei bine, Darby îşi amintea gluma jalnică a lui 
Ashley despre Ford: Found on road, dead. Găsit mort pe drum. 

„Să sperăm că nu.” Îşi frecă ochii de iritația chimică. Era încă udă pe 
față, apa caldă i se răcea rapid pe piele. 

— Toţi cei de aici sunt răi, şopti Jay. 

— Nu şi eu. 

— Mda, dar toți ceilalți... 

Darby încercă să nu se gândească la asta. Capul încă i se învârtea. 
Mai întâi Ashley, care se prezentase ca un aliat, pentru ca apoi s-o 
trădeze. Acum Sandi îşi recunoscuse implicarea în complotul răpirii. N- 
avea de unde să ştie unde se situa Ed Schaeffer în tot haosul, dar spera 
că era încă în viaţă. 

„Dacă măcar e de partea noastră.” 

Spera să fie, însă, cu fiecare secundă care trecea, refugiul Wanapani 
părea să devină tot mai ostil. Plasticul strâns pe fața ei. Aliaţii 
împuţinându-se. Duşmanii înmulțindu-se. Conspirația era ameţitoare. 

— Ce căuta aici șoferița mea de autobuz? întrebă Jay. 

Darby strânse volanul în mâini. 

— Momentul adevărului. 

Apăsă pedala de acceleraţie și Fordul avansă puțin în zăpada 
mocirloasă; roțile se învârteau, azvârlind jerbe de gheaţă tare. Păstră o 
presiune constantă cu talpa. Nici prea apăsat, nici prea uşor. Se auzi un 
scrâșnet, urmat de patinare - totuși, mașina se mişcă. 

— Hai. Hai, hai... 

— Cât de departe e poliţia? întrebă Jay. 

Darby își aminti de transmisia DTC pe care i-o descrisese Ed. 
Semiremorca răsturnată la baza trecătorii. 

— Zece... ăăă... poate doisprezece kilometri. 

— Asta nu-nseamnă mult, nu-i aşa? 

Darby roti volanul într-o întoarcere neîndemânatică de o sută 
optzeci de grade, făcând camioneta lui Sandi să derapeze pe peticele de 
gheaţă şi virând-o spre sud. În jos, coborând rampa, pe sens opus 
traficului... dacă exista aşa ceva. Răsuci maneta blocului de lumini și 
aprinse farurile. Ashley şi Lars fuseseră deja alertați de zgomotul 
motorului, așa că secretul nu mai avea sens. Cei doi aveau să apară 
imediat. 

— l-ai furat maşina, șopti Jay. 

— Mi-a dat cu spray în ochi. Suntem chit. 

Fetița râse, un sunet mic şi fragil; în luneta mașinii apăru o rază de 
lumină portocalie. Uşa centrului pentru vizitatori se deschisese. O pată 

de lumină încadra o siluetă subţire. 

Era Lars. 

Faţă de Rozător. Numai umbre negre. Silueta ridică brațul drept cu 
aerul nepăsător al cuiva care manevrează telecomanda televizorului. 
Darby înţelese instinctiv, o apucă pe Jay de umăr și o trânti pe scaunul 
rece de piele... 

— Jos! 

POC. 

Fereastra din dreptul pasagerului explodă. Cioburile se împrăștiară 
pe bord. Jay icni, acoperindu-şi fața. 

Darby se aruncă în jos sub ploaia de sticlă. În aerul rarefiat, 
împușcătura răsunase ca un foc de artificii. Corpul o implora să 
rămână jos în scaun, cât de jos posibil, sub linia de tragere a lui Faţă de 
Rozător, dar creierul ştia mai bine: 

„Vine spre noi. Chiar acum”. 

„Hai, hai, hai...” 

Găsi pedala de acceleraţie cu degetele și o apăsă. Camioneta țâșni, 
cu motorul duduind, aruncându-le pe amândouă pe spate în scaune. 
Lumea se puse în mișcare. Bagaje bufniră zgomotos în spate. Apoi 
Darby se îndreptă pe scaunul de piele lipicioasă, privi în lateral peste 
volan - expunând doar un ochi, câțiva centimetri - şi ghidă camioneta 
lui Sandi spre autostradă. 

Jay o prinse de încheietură. 

— Darby... 

— Rămâi jos. 

— Darby, trage-n noi... 

— Da, am observat... 

POC. Un glonţ perforă parbrizul şi Darby tresări. Un curent înghețat 
şuiera din stânga; se spărsese şi geamul lateral. Fulgii intrau, 
biciuindu-i obrazul. 

— Ne urmăreşte, zise Jay. Condu mai repede... 

Darby chiar încerca. Apăsă accelerația mai tare și camioneta derapă 
pe roţile din spate, totuși viteza crescu. Roţile aruncau așchii de gheață 
prin ferestre, împroşcând interiorul cu grăunți reci. Lars trase din nou 
- POC! - şi oglinda laterală a camionetei explodă. Jay ţipă. 

Darby o împinse din nou cu mâna liberă. 

— Ține capul jos. E-n regulă... 

— Ba nu-i. 

— N-o să ne prindă. 

POC. Altă gaură străpunse parbrizul, o formă de stea zimțată 
deasupra capului fetiţei. Dar împușcăturile lui Lars sunau diferit. 
Deveneau mai seci, mai slabe peste distanța care creştea. 

— Da. Inima îi fâlfâi. Da, da, da... 

— Ce se-ntâmplă? 

Acum coborau rampa, câștigând viteză. Slavă Domnului pentru 
aderenţă, pentru gravitație, pentru panta ce se înclina şi mai mult! 
Darby mai apăsă accelerația. Motorul urlă din nou. Lumea se aplecă în 
jos şi cioburi de sticlă securizată se împrăștiară în jurul lor ca pietrișul. 

— Vezi? Ți-am spus... 

Lars trase din nou - POC -, dar rată complet camioneta. Deja era 
prea departe de ele. Dispărea. Strălucirea portocalie a clădirii 
Wanapani se ştergea și ea, liniile sale familiare se scufundau în 
întunericul înzăpezit, iar Darby se bucură mult s-o vadă dispărând de 
tot. Ca atunci când se trezea scăldată în sudoare dintr-un coșmar, nu 
mai vru s-o vadă vreodată. Niciodată. Ducă-se pe pustii locul ăla 
nenorocit. 

Jay se uită înapoi, urmărind prin luneta perforată umbra lui Faţă de 
Rozător micşorându-se - Rămâi jos! -, şi ridică un pumn tremurător, 
cu degetul inelar în sus. 

Lui Darby îi trebui un moment ca să înțeleagă. 

— Hm... nu-i ăla degetul. 

— Oh. Jay se corectă. E mai bine? 

— Mai bine. 

— Mulţumesc, zise fetița de şapte ani arătând degetul prin geamul 
spart de gloanţe al unei camionete furate și Darby începu să râdă. 

Era ceva involuntar, scuturându-i plămânii ca o tuse. Nu se putea 
opri. 

„O, Doamne, chiar am făcut-o. Am scăpat.” 

Doar zece-doisprezece kilometri de mers. Scoase telefonul din 
buzunar şi i-l aruncă lui Jay. 

— Hei. Uită-te la ecran, bine? Dacă vezi vreo liniuţă de semnal, dă- 
mi-l imediat. 

— Bateria e aproape moartă. 

— Ştiu. 

Coborau, cu cauciucurile măcinând zăpada proaspătă ca niște pietre 
de moară. Darby apăsa constant accelerația ca să ţină Fordul în 

mişcare. Să nu întrerupă inerția. Asta era totul acum - o înaintare 
brută, disperată. Ca atunci când conducea prin două state cu stomacul 
plin de Red Bull și ibuprofen, luptându-se să-și păstreze impulsul dat 
de cofeină, cu un mesaj criptic de la Devon tremurându-i în palmă 
(Acum e bine), întrecându-se cu Zăpaghedonul prin trecătoare. 
Înainte, înainte, înainte. „Nu te opri. Nu te opri, nu te opri...” 

Ajunseseră pe Drumul Statal 7; lumina strălucitoare a farurilor 
mătura mormane înghețate de zăpadă îngrămădită de vânt. Acolo 
plănuia să intre pe banda care ducea spre nord și să treacă pe sub 
primul stâlp de iluminat. Darby simți alt fior de excitație în stomac. Se 
întâmpla cu adevărat. Reuşise. Chiar evadau. 

Totuși, încă era îngrijorată: dacă frații își deszăpezeau duba, o 
puneau în mișcare şi le urmăreau pe autostradă? Apoi simţi un fior de 
triumf când realiză: „Ashley nici măcar nu ştie unde sunt cheile Astro- 
ului. Nu m-a văzut aruncându-le pe fereastra toaletei”. 

Da, da, da. Totul părea prea bine ca să fie adevărat. 

— Ține telefonul ridicat. Îi arătă fetiţei. Afară pe fereastră. 

Jay o ascultă, stând pe genunchi ca să se aplece pe fereastra din 
dreapta, și Darby îşi imagină dintr-odată lovind un obstacol și pe fetiță 
zburând din maşină ca un manechin pentru teste de impact. Ar fi fost 
dificil de explicat părinţilor ei. 

— Pune-ţi centura de siguranţă, adăugă ea. Te rog. 

— De ce? 

— Pentru că aşa cere legea. 

— Dar dacă va trebui să ieşim şi să fugim? 

— Atunci... Isuse! Atunci o s-o desfaci. 

— Ata nu-i pusă. 

— Hei! Darby rânji sumbru, adoptând cea mai bună versiune de 
voce de tată supărat: Nu mă face să-ntorc mașina. 

Jay își prinse centura cu un clic metalic și arătă spre scaun, în 
spatele capului lui Darby: 

— Aproape te-a nimerit. 

Darby atinse tetiera, în spatele cozii ei. Imediat degetele îi 
descoperiră gaura de ieșire zdrenţuită, de unde se împrăștiau nori 
spongioși de spumă galbenă. Glonţul lui Lars trecuse la maximum trei 
centimetri, ratându-i scalpul, înainte de a ieşi prin parbriz. Fusese 
salvată printr-un noroc chior. Lăsă să-i scape un râs răguşit. 

— Ce bine c-am doar un metru jumate, nu? 

— E bine, da, zise Jay. Îmi place de tine. 

Darby ieși cu camioneta lui Sandi pe autostradă, intrând pe sens 
opus pe benzile pustii. În condiţii normale de trafic ar fi fost o manevră 
sinucigașă. Porni din reflex semnalizatorul, înainte de a se simți 
ridicolă. Mâinile încă îi tremurau. Se aşternuse o liniște stranie şi ea îşi 
drese glasul, încercând s-o umple: 

— Aşadar... Sandi conduce autobuzul de la şcoala ta? 

— Cred c-o cheamă doamna Schaeffer. 

— Era drăguță? 

— M-a răpit. 

— În afară de asta. 

— Nu prea. Jay ridică din umeri. A înlocuit pe cineva pentru o 
perioadă. Abia dacă mi-o amintesc. 

„Dar cu siguranță ea își aminteşte de tine”, se gândi Darby. „Îşi 
aminteşte de tine, de vila ta strălucitoare şi de programul zilnic al 
părinţilor tăi yuppie.” Șoferița autobuzului şcolii ar fi în mod logic 
inițiatoarea unei răpiri pentru răscumpărare, iar Ashley și Lars se 
ocupau evident de munca murdară. Însă de ce ar fi riscat Sandi să se 
întâlnească personal cu Beavis şi Butt-Head, şi tocmai aici? Într-un 
refugiu îndepărtat, la două state distanță? 

Privi autostrada înzăpezită derulându-se și simți cum sângele îi 
revenea în extremități, opunându-se aerului rece care sufla prin 
ferestre. Abia acum începea să perceapă umorul negru al întregii 
aventuri, propriul ei ghinion și judecata proastă. Crezuse cu neghiobie 
într-un răpitor pentru a doua oară în noaptea asta. Carafa de apă caldă 
pe care plănuise s-o utilizeze drept armă? Jaybird i-o aruncase pe faţă, 
care încă o mai înțepa de la opăreală. Nimic nu mersese conform 
planului. Dinţii îi clănțăneau. Nu se putu abţine: 

— Jay, data viitoare când ţi se pare că recunoşti pe cineva... de 
exemplu, dacă primul polițist din Colorado pe care-l vedem seamănă 
cu dentistul tău din San Diego, te rog să-mi spui, da? 

— De fapt, dentistul meu locuiește în L.A. 

— Los Angeles? 

— Da. 

— lei avionul ca să te duci la dentist? 

Jay tresări, jenată. 

— Uneori. 

— Serios? 

— Păi... părinţii mei îl apreciază... 

— Să fiu a naibii. Părinţii tăi au inventat Google sau ceva de genul 
ăsta? 

— Râzi de mine. 

Darby zâmbi. 

— E prea târziu să cer eu răscumpărarea? 

— Poate că nu. Jay îi întoarse zâmbetul: Tu ești cea care conduce o 
camionetă fura... 

Oprirea le zdruncină creierii. 

Lumea întreagă păru să arunce ancora. Camioneta se afundă cu 
botul într-o grămadă de zăpadă, îngropându-și farurile și întunecându- 
se, două tone în mișcare lovindu-se de un obstacol dur. O doză goală de 
Gatorade zbură din consolă. Cioburi de sticlă se împrăştiară. Darby se 
lovi cu maxilarul de volan, mușcându-și limba, și într-o fracțiune de 
secundă erau din nou înţepenite, prinse în capcană, şi toată veselia 
deveni amară şi metalică, ca gustul sângelui din gura ei. 

„Oh, nu. Nu, nu, nu...” 

Jay se uită la ea. 

— Ce bine că m-ai pus să-mi leg centura. 

3.45 AM 


— Of, rahat 

Darby băgă în marșarier. Mai încercă o dată. Acceleră iar şi iar. Fără 
succes; roțile alunecară până ce interiorul se umplu de miros de 
cauciuc ars. 

Camioneta era înțepenită, cu botul în direcția greşită pe banda din 
dreapta înspre nord a Drumului Statal 7, chiar în fața unui panou 
albastru pe care scria SPAȚIU DE REFUGIU. Darby întinse gâtul să se 
uite prin luneta spartă - parcursese mai puţin de cincisprezece metri 
pe autostradă. O jumătate de kilometru de la clădirea Wanapani, 
maximum. Încă putea vedea luminile portocalii din parcare printr-un 
pâlc de pini Douglas. De fapt, nu prea mai conta dacă își găsiseră cheile, 
pentru că Ashley și Lars le puteau ajunge mergând pe Jos. 

— Rahat, rahat, rahat... 

Izbi volanul cu pumnul, atingând din greşeală claxonul. 

Jay se uită şi ea în spate. 

— Pot să ne prindă? 

„Da, da, da, sută la sută da...” 

— Nu, spuse Darby. Am mers prea departe. Dar rămâi înăuntru. 

Deschise portiera, împrăştiind cioburile, și alunecă afară în zăpada 
adâncă. Se simţea bătrână și obosită. O dureau oasele. Ochii încă o 
usturau din cauza spray-ului cu piper. 

— Ce faci? 

— Scot mașina din zăpadă. 

Ocoli botul Fordului, chinuindu-se să distingă ceva în lumina 
farurilor pe jumătate îngropate. Stomacul i se strânse când constată 
cât de mare era nămetele adunat în fața grilajului camionetei. Trebuie 
să fi avut patruzeci şi cinci de kilograme, poate mai mult, dens şi fără 
ieşire precum cimentul ud. 

Aproape colapsă văzându-l. Era enorm. 

Apoi îi căzură ochii pe fetița din spatele parbrizului spart, la limita 
unei crize Addison. O bombă de anxietate cu ceas; foarte aproape de 
criză, de comă sau mai rău. 

Aşa că Darby se lăsă pe genunchii înțepeniţi și începu să sape. 

— Pot să te-ajut? întrebă Jay. 

— Nu. Nu trebuie să te extenuezi. Doar fii atentă le telefon, te rog. 

Spune-mi dacă prinzi semnal. 

Ridică un bolovan de zăpadă sfărâmicios și-l aruncă într-o parte. 
Degetele goale îi pulsau din cauza gerului. 

„Zece kilometri”, se gândi, aruncând o privire în josul pantei. 

Zece kilometri până la semiremorca răsturnată. Oare asta era tot? 
Îşi imagină scena aglomerată a unui accident, roind de ajutoare venite 
la faţa locului, forfotind de lumini și mişcare. Pulsaţiile roş-albastre ale 
girofarurilor mașinilor de poliție. Vestele reflectorizante ale 
echipajelor de întreținere a drumurilor. Paramedici introducând 
tuburi în gâturi. Victime amețţite evacuate pe tărgi. 

Toate astea la doar zece kilometri pe drumul acela întunecos. Nu 
părea posibil. 

Zece kilometri. 

Drumul Statal 7 era mai ridicat în locul unde se poticniseră ele, pe 
marginea superioară a unei serpentine. Coniferele erau mai rare, 
terenul pietros și abrupt. La lumina zilei şi pe vreme bună, de acolo s- 
ar fi deschis o panoramă uluitoare asupra munților. Dar în momentul 
acela era probabil singura zonă din Backbone Pass unde exista o șansă 
vagă de a prinde semnal telefonic. La naiba cu Copiii de Coșmar ai lui 
Ashley! Privind în urmă, Darby înţelese că fusese evident una dintre 
minciunile lui. Un alt şiretlic răutăcios prin care s-o facă să-şi irosească 
bateria. 

O rafală de vânt străbătu munţii, făcând ramurile să trosnească, 
trăgând-o de mâneci, ridicând vârtejuri bizare de pulbere de zăpadă ce 
traversară autostrada ca niște fantome. 

— Hei, Jay! 

Gâfâia ca un câine, străduindu-se să lege o conversaţie care să 
umple tăcerea stranie. Încerca să mențină atmosfera calmă, plăcută, 
fără grabă. 

— Ce... ce vrei să te faci când o să crești mare? 

— Nu spun. 

— De ce? 

— O să râzi iar de mine. 

Darby se aplecă pe după farurile Fordului, căutând pe rampa de 
ieşire din refugiu siluetele înaintând ale lui Ashley şi Lars. Încă nu se 
zăreau. 

— Haide, Jay. Îmi eşti datoare. Eu am luat un spray cu piper în față 
pentru tine. 

— N-a fost pentru mine. Pe tine te ţintea. 

— Ştii ce vreau să spun... 

— Paleontolog, răspunse fetița. 

— Poftim? 

— Paleontolog. 

— Adică... un fel de vânător de fosile de dinozauri? 

— Da, zise Jay. Asta face un paleontolog. 

Însă Darby n-o asculta. Observase că unul dintre cauciucurile 
camionetei arăta ciudat de flasc și sângele îi îngheță. Mai dădu la o 
parte un braț de zăpadă şi găsi un cerc de oţel ieșind din laterala 
anvelopei. Un cap de cui. Acum auzi - şuieratul ușor, reptilian. Aerul 
care scăpa. 

Se târî la cealaltă roată. Alte două cuie perforau anvelopele. 

„Oh, Doamne, ăsta a fost planul de rezervă al lui Ashley.” 

Lovi cu pumnul în zăpadă. 

— Futu-i! 

„Ne-a distrus toate maşinile, în caz că reușim să evadăm cu 
vreuna...” 

Totuși nu avea sens. De ce ar fi găurit Ashley și cauciucurile 
camionetei lui Sandi dacă femeia făcea parte din planul de răpire? 
După ce avuseseră atâta grijă să se întâlnească aici, în Munţii Stâncoși 
îngheţați? 

Jay scoase capul pe după portieră. 

— Ce-i? 

— Nimic. 

Darby se întoarse în fața camionetei şi reluă săpatul, de două ori 
mai rapid. Inima îi bubuia, lovindu-se de coaste, în timp ce ea se 
străduia să pară calmă. 

— Jaybird, spune-mi... Care-i... care-i dinozaurul tău preferat? 

— Îmi plac toţi. 

— Da, dar trebuie să ai un favorit. T-Rex? Velociraptor? 
Triceratops? 

— Eustreptospondylus. 

— Habar n-am care-i ăla. 

— De-asta îmi place. 

— Descrie-mi-l, te rog. 

Darby trebuia doar să continue conversaţia, în timp ce arunca braţe 
de zăpadă, cu gândurile învârtindu-i-se frenetic: „Vine după noi. Din 

clipă în clipă, o să ne-ajungă, și are pistolul ăla cu cuie..." 

— E un carnivor, spuse fetița. Merge pe cele două picioare din spate. 
Perioada Jurasicului. Trei degete la fiecare mână, cam ca un 
velociraptor... 

— Atunci ai putea să-i spui pur şi simplu „raptor”. 

— Ba nu. E Eustreptospondylus. 

— Nu pare cine știe ce dinozaur. 

— Nu știi cum se scrie, zise Jay, apoi se opri. Ah! Telefonul tău a 
găsit semnal... 

Darby ţâşni în picioare şi alergă pe partea pasagerului, întinzându- 
se prin fereastra spartă şi smulgând iPhone-ul din mâna fetiţei. Dar nu 
crezu până nu văzu - o singură bară de semnal. Clipi rapid. 

— E rândul tău să sapi, zise ea. 

— Bateria e unu la sută... 

— Ştiu. 

Portiera scârțâi, împrăștiind iar sticla spartă, şi Jay sări afară. Darby 
ridică telefonul cu degetele înroșite, formând 911 cu degetul mare - 
însă telefonul îi vibră în mână, speriind-o. Înştiințarea MESAJ NOU îi 
bloca ecranul. Fu cât pe ce s-o anuleze, când văzu numărul 
expeditorului. 

Era 911. 

Un răspuns la SMS-ul ei, cel pe care încercase să-l trimită cu ore în 
urmă și abia acum reuşise să fie expediat: Copil răpit dubă gri număr 
VBH9045 pe Drumul Statal 7 refugiul Wanapa trimiteţi poliția. 

Răspunsul? 

Găseşte un loc sigur. Soseşte polițist TES 30. 

Darby aproape că scăpă telefonul. TES, adică timp estimat de sosire. 
30 - minute până la sosire, corect? Nu puteau fi ore sau zile... 

„Treizeci de minute.” 

— Funcţionează? întrebă Jay, gâfâind în timp ce săpa. 

Lui Darby nu-i venea să creadă. Părea o halucinație. 

Clipi, temându-se să nu se destrame ca un vis, dar literele erau tot 
acolo, tremurând în mâinile ei amorţite. Textul fusese trimis cu succes 
la ora 3.56 AM. Primise răspunsul dispecerului la 3.58 AM. Cu doar 
câteva minute în urmă. 

„Oh, slavă Domnului, poliţiştii o să ajungă aici în treizeci de 
minute...” 

Respiră adânc şi pieptul i se umflă. Simţi electrizarea nervoasă în 

oase. Avea întrebări. Tone. Pentru început, nu ştia cum se împăca asta 
cu situația plugurilor DTC - să se aştepte şi la sosirea plugurilor tot în 
treizeci de minute? Sau ele trebuiau să vină primele? Asaltau toţi odată 
Backbone Pass - poliția și echipajele de întreținere -, ca un unic și 
mare convoi? Nu știa şi, sincer vorbind, nici nu-i păsa, atât timp cât 
poliţiştii ajungeau acolo şi-l împuşcau pe Ashley în mutra lui încrezută. 

— Oh, Jay, şopti ea. Îmi vine să te pup... 

Vocea fetiţei răsună ascuţit: 

— Darby, stop. 

— Ce-i? 

Jay stătea cu faţa la ea, în lumina farurilor Fordului. Privea fix şi 
fulgii i se aşezau pe umeri; era alarmant de nemișcată. Darby încercă 
să-și păstreze glasul calm: 

— Jay, nu-nţeleg... 

— Nu te mișca. 

— Ce e? 

Fetiţa șopti: 

— E-n spatele tău. A 

Ashley pipăia trăgaciul Paslode-ului, pregătindu-se să-i trimită în 
ceafă un cui de nouă centimetri, când Darby se întoarse cu faţa la el. 

Șuviţele arămii îi zburară de pe obraji când fata se răsuci, rotindu-și 
ochii și găsindu-l, în cele din urmă. În lumina lunii, pielea ei era albă ca 
laptele. Cicatricea era invizibilă; doar dacă nu strângea din ochi sau 
zâmbea. Părea o actriță în punctul culminant, înflorind delicat sub 
ochiul cinefilului, aşa cum Eva Green îl întâmpină pe Daniel Craig în 
Casino Royale. 

O simplă întoarcere. 

Dar, Isuse, ce întoarcere! 

Sub geaca şi pantalonii ei, Ashley îi putea localiza formele 
somptuoase ale trupului. Umerii. Șoldurile. Sânii. Își dori să poată 
imortaliza clipa aceea, imaginea aceea de o frumuseţe răpitoare, şi s-o 
păstreze pentru totdeauna. Ca în cazul oricărei opere de artă 
adevărate, niciodată nu ești prea sigur ce simţi la început, trebuie să-ți 
clarifici sentimentele mai târziu. Iar el avea multe de clarificat. Îşi dori 
să fi fost ceva simplu, ca dorința carnală, pentru că aceea putea fi 
potolită cu Pornhub, însă de când o sărutase în toaleta murdară, 
sentimentele lui pentru Darby deveniseră mai încurcate şi mai 

complexe. 

— Bună, Darbs. Se chinui să zâmbească. O noapte lungă, nu? 

Tânăra nu spuse nimic. 

În ochii ei nu exista teamă. Nici măcar un tremur. 

Pur şi simplu îl privi de sus până jos, măsurându-l, ca și cum roșcata 
de la UC Boulder ar fi anticipat deja întâlnirea, cu ore în urmă, şi avea 
un plan de rezervă gata pregătit, ceea ce, bineînţeles, era imposibil. 
Noaptea fusese un uragan, furtuni nădușitoare de baftă chioară și 
surprize odioase. Nici măcar un om magic ca Ashley nu putea rămâne 
mereu deasupra. 

Cu toate astea, gândi: „Aş fi vrut să nu te întorci. Asta face lucrurile 
mai dificile”. 

Bărbatul ridică din nou pistolul pentru cuie. Eliberă gura Paslode- 
ului cu mâna stângă, desfăcu siguranţa și apăsă pe trăgaciul cu două 
trepte, intind cu grijă spre ochiul ei stâng... 

Darby nu se clinti. 

— Ar fi o greşeală. 

— Ce? 

— Nu vrei să m-omori. 

— Da? Şi de ce? 

— i-am ascuns cheile de la mașină, zise ea. Știu unde sunt cheile de 
la Astro, iar dacă mă omori acum, n-o să le găsești niciodată. 
Camioneta lui Sandi e blocată aici și ai spart şi cauciucurile maşinii 
mele, aşa că te-ai prins singur în capcană. Duba aia e singura scăpare 
din refugiul ăsta pentru tine și fratele tău. 

Tăcere. 

Darby ridică mâinile, într-un gest triumfător. 

Și din fața camionetei lui Sandi, Ashley auzi un ciripit hârşâit, 
straniu. Era ceva ce nu mai auzise până atunci. 

Era Jay, care râdea. 

4.05 AM 


„Treizeci de minute. Treizeci de minute. Supraviețuiește 
următoarele treizeci de minute, până ajung polițiștii aici.” 

Îşi repeta asta în minte pe drumul de întoarcere spre refugiu. Ashley 
îi poruncise să meargă în față, cu Jay alături, în timp ce el ținea pistolul 
pentru cuie în spatele lor. Luase şi iPhone-ul fetei. 

Îl smulsese din mâna lui Darby înainte ca ea să poată șterge mesajul 
de la 911. Acum căuta prin el, ecranul luminând zăpada în albastru 
spectral în timp ce mergeau, iar ea se pregăti în tăcere pentru reacția 
apocaliptică a lui Ashley Garver atunci când avea să afle adevărul - că 
poliţiştii puteau sosi dintr-o secundă în alta. 

Însă nu se întâmplă nimic. Mergeau în linişte. ÎI auzi umezindu-şi 
buzele, ajustându-și priza pe pistolul pentru cuie în timp ce-i verifica 
telefonul, şi-şi dădu seama - „Nu-mi citește mesajele”. 

Posibilitatea ca Darby să fi trimis un SMS poliţiei nu-i trecuse prin 
minte. Îi scana doar apelurile, căutând mesaje vocale reuşite către 911. 
Ceea ce, desigur, ea încercase deja, de zeci de ori, la orele 9 şi 10 seara. 
Pe acelea le derula, căutând reperele temporale. 

— Apel eșuat, citi el. Apel eşuat. Apel eșuat. Apel eşuat... 

„Habar n-ai tu.” Ar fi vrut să râdă, dar nu putea. 

„Îl ţii în propria-ţi mână.” 

— Bun, bun... 

Părea să se fi relaxat. 

Darby strânse mâna nevătămată a lui Jay și-i şopti: 

— Să nu-ţi fie teamă. Nu mă poate omori, pentru că eu ştiu unde 
sunt cheile lui... 

— Adevărat, Darbs! strigă Ashley. Dar pot să te rânesc. 

„Da?” şi-ar fi dorit ea să-i spună. „Ai la dispoziţie o jumătate de oră, 
idiotule.” 

Spera cu disperare ca aceea să fi fost o estimare realistă a sosirii 
poliţiei, nu doar presupunerea unui dispecer. Între semiremorca 
răsturnată şi viscol, existau o mulțime de complicaţii posibile ce nu 
puteau fi vizibile de la un dispecerat de urgenţă dintr-un post călduț de 
şerif de pe undeva. Dacă nu erau treizeci de minute, ci patruzeci? O 
oră? Două ore? 

Ashley o percheziționă din mers. Lipindu-i pistolul de şira spinării, 

degetele lui îi căutară prin buzunare, în față și în spate. Picioarele. 
Mânecile hanoracului. 

— Doar ca să mă asigur, îi suflă el în ceafă. 

Îşi căuta cheile. 

„Singurul avantaj care mă ţine acum în viață sunt nenorocitele alea 
de chei.” Și le imagină acoperite de zăpadă lângă fereastra toaletei, 
acolo unde aterizaseră. Dispărând încet, fulg cu fulg. 

— Ar trebui să-mi spui acum ce ai făcut cu ele, şopti bărbatul. Ar fi 
mult mai ușor pentru amândoi. 

Mult timp Darby nu pricepu ce voia să spună. Apoi înțelegerea se 
produse lent, ca o umbră uriașă urcând din adâncuri, luând o formă 
monstruoasă. 

Când urmau să intre în centrul pentru vizitatori, Ashley avea de 
gând s-o tortureze. Era o certitudine. l-ar fi dat un cartonaș galben, sau 
unul roșu, sau mai rău, până când mărturisea unde era șnurul cu chei. 
Iar în secunda în care ar fi vorbit, ar fi ucis-o. Îşi simţi inima zbătându- 
i-se în piept ca un animal prins în capcană. Se gândi să fugă, dar ar fi 
împuşcat-o cu un cui în spate. Şi Ashley era mult prea vânjos ca să se 
lupte cu el. 

Refugiul se apropia, prinzând formă în lumina lunii. Părea senin, 
însă într-un mod fals, ca o machetă din interiorul unui globuleț cu 
zăpadă. Văzu mașinile: Astro-ul lor, Honda ei, tomberonul îngropat pe 
care îl confundase cu mașina lui Ashley. Portdrapelul îngheţat, stând 
drept ca un ac. Grupul de bronz al Copiilor de Coșmar. Și ivindu-se din 
întuneric, pe jumătate îngropat în zăpada măturată de vânt, centrul 
pentru vizitatori Wanapani. 

Marele Diavol, asta era semnificația numelui. 

Apoi Ashley o răsuci. 

— Întoarce-te, întoarce-te! 

Urmară poteca de la parcare către uşă. Ultimii cincisprezece metri. 

„Deja am salvat-o pe Jay”, îşi reaminti. „Am implicat poliţia. Vor veni 
înarmați. O să se ocupe ei de Ashley şi de Lars. Tot ce trebuie să fac eu 
e să supraviețuiesc.” 

Drumul lung de întoarcere trebuie să le fi luat zece poate 
cincisprezece minute, presupunea ea. Deci erau aproape la jumătate. 

Alte vreo cincisprezece minute. 

În timp ce se apropiau de clădire, Darby înțelese ceva - nici măcar 
nu-i mai era frică. De fapt, se simțea înviorată, îmbătată de un fel de 

excitație ciudată. Se trăsese în ea, primise în față un jet de spray cu 
piper, fusese asfixiată cu o pungă de plastic, dar, ca un nenorocit de 
gândac, supraviețuise indiferent cu ce aruncaseră în ea Ashley şi Lars - 
ba chiar și Sandi. Darby încă se afla în luptă. Era ceva prea personal: 
duelul acesta psihologic de opt ore cu Ashley, toate răsturnările de 
situaţie ale nopții, pierderile și victoriile. Acum trebuia să fie martora 
sinistrului ei şah mat. Voia să fie prezentă în secunda în care va avea 
loc, să vadă şocul pe fața lui Ashley când girofarul primei mașini de 
poliție avea să strălucească roş-albastru. O entuziasma, într-un mod 
misterios pe care nu l-ar fi putut descrie. 

„O să mă rănești, Ashley. O să mă răneşti rău. În ultimele astea 
cincisprezece minute sunt a ta. Dar după? O să fii tu al meu. Și habar n- 
ai tu...” 

— Ah, zise Ashley şi se opri. Ai... ai primit un SMS pe autostradă. 

Strălucirea albastră reveni. Îi verifica iar telefonul. 

Darby intră în panică. Probabil că era un al doilea mesaj de la 911. 
Bineînţeles. Dispecerul de la urgenţe, bine intenționat, n-avea de unde 
să ştie că Darby însăşi avea necazuri, că telefonul ei se afla acum în 
mâna ucigașului. 

— De la... Ashley strânse din ochi. De la cineva pe nume... Devon. 

Îi întinse telefonul crăpat, iar când ochii ei se adaptară, tot ce mai 
rămăsese din lumea lui Darby se dezintegră. S-a întâmplat. Mama a 
murit. 

— Oh, făcu Ashley. Nasol. 

Apoi rupse telefonul în două. 

— Mergi mai departe. A 

Uşa de la intrare se închise cu un zgomot asemănător unei 
împuşcături. 

Jay ţipă când îl văzu pe Ed. Ashley rânji, cu toți dinţii albi, o apucă de 
guler şi o forță să se uite: 

— Mişto, nu? 

Ed Schaeffer era prăbușit în șezut sub harta statului Colorado, cu 
partea din față a jachetei Carhartt lucioasă de sânge. Își înălță capul 
spre ei când intrară și buzele îi tremurară uşor, ca şi cum ar fi încercat 
să vorbească. 

— Nu te mișca, Eddie. 

Sandi îngenunche lângă el, vrând să-i înfășoare niște tifon în jurul 

fălcii distruse. Trusa albă de prim ajutor stătea deschisă pe podea, cu 
conținutul împrăștiat. 

— Nu te mișca, încerc să te-ajut... 

Peste mâinile ei care tremurau, ochii lui Ed se ridicară spre Darby, o 
recunoscu și încercă din nou să vorbească, însă nu reuși să scoată 
decât un geamăt nedeslușit. Un cheag de sânge îi țâşni printre dinţii 
blocați și-i căzu în poală. 

Jay ţipă, luptându-se să-şi îndepărteze privirea, dar Ashley nu-i 
îngădui. 

— Vezi? îi spuse la ureche. Ăsta-i un cartonaş roşu. 

Din cealaltă parte a încăperii, Lars supraveghea totul ca o 
sperietoare de ciori, ținând într-o mână pistolul .45 și în cealaltă mână 
un recipient alb cu înălbitor, în timp ce strigătul sugrumat al lui Ed 
atinse un punct culminant în aerul închis. 

Darby abia dacă înregistră toată oroarea. 

Ea nu era acolo. Nu în realitate. Se afla în altă parte, iar lumea 
aceasta devenise alunecoasă. Luminile se îngustară, devenind raze. 
Trupul îi era rece, pulsul şi respirația căpătau un ritm lent, mecanic. Îşi 
imagină o creatură micuță, adevăratul ei sine poate, trăgând de manete 
şi vizionând imagini transmise de videocamere, în interiorul craniului 
ei. Văzuse asta într-un film - Bărbaţii în negru. Îşi aminti că vizionase 
DVD-ul cu ani în urmă împreună cu mama ei pe canapeaua de la 
subsol, împărțind o pătură cu imprimeuri cu Snoopy. Îmi place Will 
Smith, îi spusese mama ei, sorbind dintr-o băutură care mirosea a 
piersici. Mă poate salva oricând vrea. 

Acum ea nu mai era, realiză Darby. 

Trupul Mayei Thorne avea să rămână în spitalul din Provo, Utah, 
dar creatura micuță care locuise în craniul ei era pierdută pentru 
totdeauna. 

Ashley îi strivi mâna dreaptă, împletindu-și degetele îngheţate cu 
ale ei ca un adolescent la o întâlnire, şi o conduse prin încăpere. Pe 
lângă Ed și Sandi, pe lângă tejgheaua de piatră, pe lângă automatele de 
cafea. Nu ştia unde o ducea și nici nu-i păsa. Remarcă indiferentă că 
tenisul ei drept lăsa urme roșii; mersese ca somnambulă prin sângele 
lui Ed. Ca într-un coșmar, îşi dori să se sfârșească totul. 

Să se sfârșească, te rog. 

Răsuci gâtul şi privi în spate spre vechiul ceas cu Garfield de pe 
perete. Arăta 5.19 AM. Pentru ora de iarnă, scăzu o oră. 

Adică era 4.19 AM. 

Mesajul de la 911 fusese primit la 3.58 AM. Drumul de întoarcere 
durase douăzeci și unu de minute. Scăzute din treizeci, mai rămâneau 
nouă minute până la sosirea poliției. Nouă minute scurte. 

„Supravieţuieşte încă nouă minute. Asta-i tot.” 

Ashley o opri brusc în dreptul ușii de la debaraua îngrijitorului. 
Rămăsese pe jumătate deschisă, de când o descuiase ea. Bărbatul o roti 
blând, ca într-un tangou lent şi năuc, și o împinse la perete. 

— Aşază-te aici, îi spuse. 

Ea refuză. 

— Aşază-te, te rog. 

Darby clătină din cap şi lacrimile căzură pe podea. O dureau 
sinusurile. 

— N-ai de gând să te-așezi? 

Ea clătină din nou din cap. 

— Nu eşti obosită? 

Oho, era extenuată. Avea nervii făcuţi bucăţi, muşchii îi erau carne 
moale. Gândurile înceţoșate. Dar, cumva, ştia că, dacă se va așeza 
acum, totul avea să se sfârşească. Avea să-și piardă voinţa. Să nu se mai 
ridice niciodată. 

Pentru o clipă se gândi să dea totul pe față, să spună ceea ce nu 
putea fi spus: Ashley, fi-am aruncat cheile pe fereastra de la toaleta 
bărbaților. Au căzut la trei-patru metri distanţă, în zăpadă. 

Poţi să m-omori. Eu sunt terminată. 

În cealaltă parte a încăperii, Jay plângea. Faţă de Rozător 
îngenunche lângă ea, încercând s-o calmeze. 

— Nu te uita la Ed. Nu te uita la el, bine? E teafăr... 

Ed inspiră din nou, chinuit, pe nas, în timp ce Sandi îi înfășură pe 
maxilar încă o fâşie de bandaj, apoi scoase un sunet ciudat, ca o 
râgâială umedă. Tifonul alb şi curat deveni roșu. 

— E tealăr, Jaybird. Vrei... ăăă... să jucăm Cercul? 

— Toţi... Sandi oftă, ștergând sângele lui Ed de pe pantalonii ei. O s- 
ajungem toți la închisoare pentru tot restul vieţii. Știți asta, nu? 

Ashley o ignoră. Era ca o umbră neagră deasupra lui Darby, 
studiind-o. O ţinea în continuare de încheietură, blocând-o lângă ușa 
întredeschisă a debaralei. Ochii i se plimbau în sus și în jos pe corpul 
tinerei. 

Darby fixa podeaua, tenișii ei Converse numărul 38, tăiați de gheaţă 

şi murdari de pământ şi de sânge. Cu zece zile în urmă fuseseră noi- 
nouți, într-o cutie. 

— Erai... Ashley îşi drese glasul. Erai apropiată de mama ta? 

Fata clătină din cap. 

— Nu? 

— Nu chiar. 

Bărbatul se apropie mai mult. 

— De ce? 

Darby nu răspunse. Îşi smuci încheietura din strânsoarea lui şi el 
replică ușor cu cealaltă mână, apăsându-i pistolul pe abdomen. Cu 
degetul pe trăgaci. Ceva din coloritul obiectului - un portocaliu viu 
dezgustător - îl făcea să pară o jucărie supradimensionată. 

Tânărul repetă, gâdilându-i gâtul cu răsuflarea lui caldă: 

— De ce nu, Darbs? 

— Am fost... am fost o fiică groaznică. 

Glasul îi tremura, dar își reveni. Apoi, ca şi când s-ar fi spart un dig, 
totul se revărsă: 

— Am profitat de ea. Am manipulat-o. l-am spus lucruri oribile. 
Odată i-am furat maşina, folosind un șiret. Plecam, zile în şir, fără să-i 
spun unde mă duceam sau cu cine eram. Cred că i-am provocat ulcer. 
Când... când am plecat la colegiu, nici măcar nu ne-am luat la revedere. 
Pur şi simplu m-am urcat în Honda și am mers până la Boulder. În 
drum spre ușă i-am furat o sticlă de gin din dulap. 

Îşi aminti cum o băuse singură în camera ei de la cămin. Arsura din 
gât, sub un tapet sumbru alcătuit din morminte străine, nume și date 
de naştere desenate în umbre de cărbune, creion și ceară. 

Ashley aprobă din cap, adulmecându-i părul. 

— Îmi pare rău. 

— Nu-i adevărat. 

— Ba da. 

— Minti... 

— Vorbesc serios, spuse el. Îmi pare cu adevărat rău pentru 
pierderea ta. 

— Mie nu mi-ar părea, zise Darby printre dinți, dac-ar fi mama ta. 

Simți alte lacrimi curgând, înțepându-i ochii iritați, dar se luptă cu 
ele. Nu putea începe acum. Asta avea să se întâmple mai târziu. Mai 
târziu, mai târziu, mai târziu. După ce polițiștii vor fi spart uşa şi-i vor 
fi secerat pe Ashley și pe Lars cu gloanțe, după ce Sandi va fi 

încătuşată, când Darby și Jay vor fi în siguranţă într-o ambulanţă, cu 
pături de lână în jurul umerilor. Atunci, și numai atunci, va putea jeli 
aşa cum se cuvenea. 

Ashley arcui o sprânceană. 

— Cum i-ai furat mașina cu un șiret? 

Nu-i răspunse. Nu era o poveste remarcabilă. Automobilul Subaru al 
mamei mai fusese spart o dată, iar tâmpitul de hoț deformase 
contactul cu o şurubelniţă, încercând să pornească motorul. Existau 
două chei: una pentru portieră şi una pentru contact. Darby obținuse 
una, dar nu și pe cealaltă. 

Târfuliță stricată o numise mama ei de pe verandă, privind-o cum 
intra pe alee la ora 3 dimineaţa la volanul propriei mașini. 

Târfuliță stricată. 

— Şi... Ashley puse lucrurile cap la cap. Așa ai intrat în duba noastră, 
nu? 

Ea încuviință din cap și altă lacrimă lovi podeaua. 

— Uau! Noaptea asta parcă ar fi predestinată. Zâmbi din nou: Dacă 
asta te consolează, întotdeauna am crezut că lucrurile se întâmplă cu 
un motiv. 

N-o consola. 

Se presupunea că moartea te va transforma dintr-o persoană într-o 
idee. Însă pentru Darby, mama ei fusese întotdeauna o idee. Cumva, 
după optsprezece ani trăiţi în aceeași casă cu două camere din Provo, 
mâncând aceeași mâncare, uitându-se la același televizor, stând pe 
aceeași canapea, nu ştiuse niciodată cine era cu adevărat Maya Thorne. 
Nu ca ființă umană. Cu siguranţă nu persoana care ar fi fost dacă n-ar fi 
existat Darby. Dacă ar fi fost cu adevărat doar o gripă. 

„O, Doamne, mamă, îmi pare rău." 

Aproape că cedă. Dar nu putea, nu în fața lui Ashley. Așa că îi rămase 
blocată în piept, ca un prosop ud și înnodat, o durere surdă în suflet. 

„Îmi pare rău pentru tot...” 

Ashley o studie un timp. Oftă iar, meditativ. Se simţea mirosul 
pătrunzător al transpiraţiei lui. Darby îi auzi limba mișcându-se în 
spatele dinţilor, ca şi cum s-ar fi luptat cu vorbele pe care nu le putea 
rosti. Când în cele din urmă vorbi din nou, vocea îi suna diferit, 
copleşită de o emoție pe care fata n-o putea identifica. 

— Mi-ar fi plăcut să fii iubita mea, Darby. 

Ea nu răspunse. 

— Mi-ar fi plăcut tare mult ca tu şi cu mine... să ne fi întâlnit în 
circumstanţe diferite. Asta, toate astea, nu mă reprezintă. OK? Nu sunt 
rău. N-am dosar penal. N-am mai rănit pe nimeni până acum. Nici 
măcar nu beau şi nu fumez. Sunt doar proprietarul unei afaceri care s-a 
implicat în ceva ce a degenerat, iar acum trebuie să curăț mizeria ca să- 
mi protejez fratele. Înţelegi? Tu îmi stai în drum. Aşa că te-ntreb din 
nou, înainte să se-ntâmple ceva urât - unde-mi sunt cheile? 

Darby îi întoarse o privire fixă, dură ca piatra, neoferindu-i nimic. 

Peste umărul lui Ashley putea să vadă ceasul. Personajele de pe el. 
Garfield portocaliu îi oferea trandafiri lui Arlene roz. Ochii ei încețoșați 
se concentrară pe minutar - acum era aproape vertical: 4.22 AM. 

Încă cinci minute până la sosirea poliţiei. 

— M-ai auzit, Ashley? Sandi se ridică în picioare. Ai vreo criză de 
psihopat? Cu sau fără chei, totul s-a terminat. Intrăm toţi la închisoare. 

— Ba nu. Nu. 

— Cum aşa? 

Ashley nu răspunse. Silueta lui întunecată se întoarse din nou spre 
Darby și strânsoarea de pe încheietura mâinii se modifică. Degetele se 
plimbară pe pielea ei ca niște tentacule lipicioase de caracatiţă, 
rearanjându-se și strângând. Apoi îi trase brațul în sus, tot mai sus, 
alunecând pe perete. 

Sandi ridică vocea: 

— Ce vrei să-i faci? 

Darby întinse gâtul să vadă; Ashley îi ţinea mâna dreaptă lipită de 
uşa debaralei. Chiar deasupra balamalei. Îi apăsă degetele de fălcile 
aurii, acolo unde alama era pătată cu lubrifiant vechi și rugină 
maronie. Îşi văzu unghia de la degetul mic, vopsită în albastru 
marmorat, carnea vulnerabilă așezată ca un mic cap într-o ghilotină. 

„Cinci minute.” 

Se uită la Ashley şi măruntaiele i se încleştară de panică. 

Bărbatul ţinea pistolul pentru cuie sub braţ și se întindea ca să 
apuce clanţa cu mâna liberă. 

— Poate că nu-ţi aminteşti, Darbs, dar mai devreme ai râs de mine 
şi de fobia mea legată de balamale. Îţi aminteşti? Îți aminteşti cum mi- 
ai spus? 

Tânăra închise ochii, strivind lacrimile acide, dorindu-și să dispară 
totul... 

— Da, hopa, nu-i aşa? 

„Însă totul era real. Se întâmpla cu adevărat, chiar atunci, și 
niciodată n-avea să mai poată fi șters, degetele ei de artist vor fi 
strivite de metalul necruţător. 

Sandi icni. 

— /suse, Ashley... 

— Nu face asta, se rugă Jay, luptându-se cu Lars. Te rog, nu... 

Dar umbra înaltă a lui Ashley Garver nu asculta. Se apropie şi mai 
mult de Darby, umezindu-și buzele, şi ea simţi un miros dulceag fetid, 
bacterian, ca al cărnii în descompunere. 

— Nu-mi dai de ales. Dacă-mi spui, promit că nu-ţi fac rău, OK? Ai 
cuvântul meu. Unde... sunt... cheile... mele? 

„Cinciminute - cinciminute - cinciminute...” 

Darby se forță să deschidă ochii, să alunge lacrimile clipind, să-și 
liniştească respiraţia, să privească monstrul în ochii lui verzi. Nu putea 
accepta momeala. Nu se putea supune și să joace jocul, pentru că, în 
clipa în care el ar fi ştiut unde îi era șnurul cu chei, ar fi ucis-o. Nu 
exista altă opțiune. Ashley Garver putea fi în multe, multe feluri, dar 
mai presus de orice era un mincinos patologic. 

— Te rog, Darbs, spune-mi, ca să nu trebuiască să te rănesc. Fiindcă, 
dacă n-o faci, o să fiu obligat să trântesc ușa. 

Se aplecă puţin, pentru ca ea să vadă mâhnirea din ochii lui. Darby 
ştia că totul era o înscenare. Un alt cap al Hidrei. Negocierea nu era 
decât alt rol jucat în noaptea aceea, o altă versiune a lui Ashley pe care 
urma s-o etaleze o vreme, pentru ca apoi s-o lepede, aşa cum un piton 
se târăște afară din pielea lui cenușie şi ridată. 

Liniştea se lăsase în toată încăperea, în așteptarea unui răspuns. 

„Inspiră. Numără până la cinci. Expiră.” 

— Şi dacă-ţi spun, șopti ea drept răspuns, oricum o să trânteşti ușa. 

Ochii lui se întunecară. 

— Isteaţă fată. 

Apoi trânti ușa. 

4.26 AM 


Pe drum, caporalul Ron Hill de la Poliția Rutieră îl întrebă de două 
ori pe dispecer ca să se lămurească în legătură cu apelul 2-0-7, dar nu 
existau alte informaţii disponibile. Niciun nume. Nimic despre 
împrejurări. Doar un vehicul (dubă gri), un număr de înmatriculare 
(VBH9045) şi o localizare aproximativă, trimisă prin SMS la 911. 
Niciun alt contact ulterior. Niciun alt apel telefonic. Orice verificare 
eşuase, cel mai probabil din cauza serviciului telefonic și a viscolului 
record din noaptea aceea. 

Părea a fi o farsă. 

Întotdeauna cazurile cele mai urâte par la început nişte farse. 

Jeepul lui suia chinuit, cu cilindrii în flăcări, nisipul şi pietrișul 
răpăind zgomotos în metalul șasiului. Teoretic, DTC respecta o anume 
ordine în întreținerea şoselelor la altitudinea aceea - pluguri, 
îndepărtarea gheții, apoi nisip şi sare -, dar se părea că echipa lor de 
top își luase liber de Crăciun. Întregul efort părea o încercare inutilă, 
plătită ca ore suplimentare. Trăgând cu urechea pe banda de frecvență 
pentru distanțe scurte, își reamintea cuvintele bătrânului său 
comandant despre momentul în care pușcașii marini ies din formație, 
riscând expunerea la focul inamicului: cârd de gâște belite. 

Ron avea treizeci și şase de ani, chip de copil și o soţie care studiase 
designul grafic, dar renunțase pentru a deveni doar soţie, și un fiu de 
cinci ani care își dorea să se facă polițist. Soţia lui îl ura din cauza asta. 
Primise două mustrări pentru că adormise în misiuni de prindere a 
vitezomanilor și o dată pentru aşa-zisa „violenţă verbală inutilă” din 
raportul ulterior; Ron tot credea că formularea era un oximoron. 

Înaintea schimbului de la ora 7 din seara aceea, găsise geamantanul 
soţiei în debara. 

Deschis, pe jumătate umplut. 

Gândindu-se la asta, fu cât pe ce să rateze semnul albastru din 
dreapta, acoperit de zăpadă, care străluci în lumina farurilor. 

SPAȚIU DE REFUGIU - 1,6 KM. 


— Hei! Nişte degete pocniră în fața lui Darby. Te-am pierdut pentru 
o secundă. 
Tânăra îşi simțea mâna dreaptă ca scufundată în apă fiartă. 

La început nu duruse deloc - doar un curent de aer și bubuitura ușii 
trântite lângă timpanul ei drept -, însă durerea sosise o clipă mai 
târziu. Asurzitoare, cutremurătoare. Simultan ca o lovitură de ciocan și 
ca un ac ascuţit. Urla dincolo de corpul ei, dincolo de lume. Într-o clipă 
de întuneric nu se află nicăieri, apoi în clipa următoare era din nou în 
căsuţa copilăriei din Provo, la şase ani, alergând în sus pe scara care 
scârțâia, aruncându-se în păturile calde de pe patul mamei sale, 
căutând adăpost în fața coşmarurilor de la ora vrăjitoarelor. Sunt lângă 
tine, şoptise mama, aprinzând lampa de veghe. 

A fost doar un vis, drăguță. 

Ţi-ai imaginat totul. 

Sunt... 

Apoi imaginea dormitorului se scurse ca o vopsea și Darby se 
pomeni din nou în micul refugiu din Colorado cu neoane și cafea 
stătută, locul acela din iad de unde nu putea scăpa. Alunecase în şezut 
când îşi pierduse cunoştinţa, cu spatele sprijinit de ușă. Simţea un gust 
acru în gât. Îi era frică să se uite la mâna dreaptă. Ştia ce se întâmplase. 
Ştia că uşa era închisă, că cel puţin două dintre degete erau strivite în 
interiorul ei, pulverizate între dinții nemiloşi de alamă... 

Sunt lângă tine, Darby... 

— Pământul către Darbs. Ashley pocni din degete. Am nevoie de 
tine lucidă. 

— Ashley, șuieră Sandi, eşti nebun. Ţi-ai pierdut mințile... 

Darby găsi curajul să se uite la mână, clipind printre lacrimi. 
Inelarul şi degetul mic dispăruseră deasupra balamalei, în interiorul 
fălcilor de foarfece ale uşii. Nu mai erau. O străbătu un frison de greață. 
Trupul i se termina acolo. Părea imposibil să fie mâna ei, dar era. Nu-şi 
putea imagina cum arătau degetele în interiorul ușii: piele ruptă, ţesut 
sfâşiat, oase făcute așchii. Tendoanele zdrobite și încolăcite ca niște 
spaghete roşii. Era totuşi mai puţin sânge decât se așteptase; doar o 
picătură lungă, lucioasă, ce aluneca pe canat. 

O privi cum coboară pe lemnul crăpat. 

— Ashley! lătră Sandi. M-asculţi măcar? 

Darby căută clanţa cu mâna stângă teafără, bâjbâind, ratând de două 
ori, încleştându-și în cele din urmă degetele amorțite pe ea, ca să 
deschidă uşa debaralei, să-și elibereze mâna strivită şi să vadă rana 
hidoasă, îngrozitoare... dar clanţa nu se mișcă. Nemernicul o încuiase. 

Ashley traversă încăperea, punând cheia în buzunar și lăsând-o pe 

Darby ţintuită acolo. 

— În regulă, Sandi. E timpul să-ți spun adevărul. 

— Oh, acum ţi-ai găsit? După toate astea? 

— Lasă-mă să-ţi explic... 

— Cum să nu! Femeia aruncă în el cu trusa de prim ajutor, pe care 
Ashley o pară, iar cutia căzu cu zgomot pe tejgheaua de piatră. Mi-ai 
dat cuvântul tău! Nimeni nu trebuia să fie rănit în toată treaba asta... 

Băiatul se apropie câţiva pași. 

— Am să-ţi fac o mărturisire. 

— Mda? Ce anume? 

Bărbatul vorbi rar, cu precizie, ca un chirurg care anunţă vești 
proaste. 

— Noi nu ne-am întâlnit aici pentru că era un loc discret în care tu 
să-mi înmânezi cheia de la depozit. Adică da, ăla a fost planul tãu, și 
poate c-o să scot dozele alea cu steroizi ca s-o ținem pe Jaybird în viață 
atât timp cât le avem... 

Ochii lui Sandi se măriră cu o teroare înghețată. 

— Dar vezi tu, şi eu am un plan. Ashley continua să se apropie. Şi se 
pare că planul tău a fost doar o parte a planului meu. 

Sandi făcu un pas în spate, paralizată de vederea umerilor lui largi, 
de prezenţa lui impunătoare și de neoanele care clipeau deasupra. 

Tăcere. 

— Ştii... Ashley ridică din umeri. Credeam c-o să-ncerci deja să fugi. 

Femeia încercă. 

Ashley era prea rapid. 

O apucă de cot cu acea forţă pe care Darby o cunoştea prea bine şi, 
printr-o rotație de aikido, o aruncă pe podea. Un pantof al femeii 
zbură. Piciorul celălalt lovi în cădere automatul, crăpându-i geamul ce 
deveni opac. Ashley era deja deasupra ei, forțând-o să se întindă cu 
faţa în jos, țintuind-o cu un genunchi în șale. 

Ed se strădui să înainteze, însă Lars îl ținti cu pistolul: 

— Ah, nu, nu. 

Ashley o apucă pe femeie de păr, cu ambii pumni încleștaţi în 
tunsoarea ei castron, şi-i smuci capul pe spate. 

— Ai spus... Sandi, poate nu-ți aminteşti asta acum, dar în seara asta 
ai spus nişte lucruri foarte urâte despre Lars, despre starea lui. Din 
cauza unor alegeri pe care le-a făcut mama noastră cu ani în urmă, 
când el nu era decât un embrion. Cât de cinstit e asta? Haide, Sandi. Ştii 

că-mi iubesc frățiorul... 

Ea ţipă în strânsoarea lui. 

— Retrage-ţi cuvintele, Sandi. Îi suci gâtul şi mai tare. Retrage ce-ai 
spus. 

Femeia ţipă, dar se auziră numai vocale. 

— Mai încearcă, nu te aud. 

Sandi icni: 

— Re... retrag... 

— OK, bun, ăsta-i un gest frumos. Ashley aruncă o privire spre Lars. 
Deci, frățioare? Accepţi scuzele lui Sandi? 

Lars rânji, savurând momentul de putere, apoi clătină de două ori 
din cap. 

— Te rog. Te rog, eu... 

Ashley îşi ajustă priza pe scalpul lui Sandi, îşi înfipse mai bine 
piciorul între umerii ei (ca să aibă sprijin, înțelese Darby) şi trase cu 
putere. 

În cele din urmă, gâtul femeii se frânse. Nu se întâmplă rapid sau 
fără durere. Sandi ţipă până rămase fără aer, fața îi căpătă o culoare 
purpuriu putred, ochii îi ieșiră din orbite înainte de a-și pierde 
expresia, degetele zgâriară, loviră. Ashley făcu o pauză, își reajustă 
priza, apoi îi smuci capul și mai mult, fot mai mult, aducându-l la 
nouăzeci de grade pe spate, până când vertebrele se dislocară cu un 
pocnet audibil, umed. Ca atunci când îţi trosneşti degetele. Dacă ar mai 
fi fost conştientă, ar fi putut experimenta teroarea paraliziei treptate a 
corpului ei. Procesul se dovedi chinuitor, greoi, şi dură cam treizeci de 
secunde până ce femeia fu evident moartă. 

Ashley îi dădu drumul, lăsând fruntea lui Sandi să se lovească de 
podea, cu gâtul plin de oase rupte. Se ridică, roşu la faţă. 

Lars bătea din palmele lui cu cicatrice, chicotind încântat, ca și cum 
ar fi văzut trucul suprem cu cărți de joc. 

„Tocmai am fost martoră la o crimă”, gândi Darby amorţită. Chiar 
acum. La vedere. Sandi Schaeffer - șoferiță de autobuz şcolar în San 
Diego, conspiratoare în intriga încurcată a unei răscumpărări - plecase 
pentru totdeauna. O viață de om, un suflet stins. Fie că era vorba 
despre balamale, fie despre sindromul alcoolic fetal al lui Lars - dacă 
spuneai ceva ce-i displăcea lui Ashley Garver, chiar și în treacăt, el nu 
uita. Ţinea cont. lar mai târziu aplica pedeapsa. 

— Ei, frăţioare. Îşi trase sufletul, arătând spre cadavrul cald al 

femeii. Vrei s-auzi ceva nostim? Nu c-ar mai conta acum, dar ţi-a spus 
maniaca asta religioasă pe ce plănuia să-și cheltuiască partea? 

— Pe ce? 

— Pe adăposturi pentru femei. O donaţie de şase cifre pentru 
adăposturile pentru femei abuzate din California, ca o adevărată Maica 
Tereza. Poţi să crezi aşa ceva? 

Lars râse hârâit. 

Darby ridică privirea la ceasul Garfield, dar vederea îi era încețoșată 
de lacrimi unsuroase. Mai erau poate trei minute până la sosirea 
poliţiştilor? Două minute? Nu-şi dădea seama. Mintea îi era ca un 
vârtej de lame tăioase. Închise iarăși ochii, dorindu-și cu disperare să 
aibă din nou şase ani. Îşi dori ca acesta să fie pur şi simplu alt coşmar 
de la ora vrăjitoarelor din care să se trezească, înainte de a merge la 
liceu, înainte de Smirnoff cu gheaţă, de ora stingerii, de prăjiturele cu 
marijuana sau de contraceptive Depo-Provera, înainte ca totul să 
devină complicat, cuprinsă de braţele mamei, clipind să-şi alunge 
lacrimile, descriindu-i cu răsuflarea tăiată fantoma doamnei cu câinele 
cu articulații duble care se plimba prin dormitorul ei... 

Nu, a fost doar un vis. 

Sunt lângă tine, drăguță. A fost doar un vis. 

Acum inspiră, numără până la cinci, ȘI... 

Ashley zgâlțâi ușa debaralei. Ca un șmirghel pe nervii expuși, o 
durere complexă se zvârcoli în sus pe încheietura fetei ca un curent 
electric. Ţipă. Cu o voce sugrumată pe care n-o mai auzise până atunci. 

— Scuze, Darbs. Moţăiai iar. Bărbatul își şterse fruntea de 
transpirație. Crede-mă, trebuia să fie o afacere simplă. O luam pe 
Jaybird din vila ei şi mergeam douăsprezece ore până la un depozit din 
Moose Head, unde Sandi avea niște bani ascunși, cheile cabanei și 
dozele de adrenalină ale lui Jay, toate sub un nume fals și un cod din 
cinci cifre: 1-9-8-7-2. Luam totul, dispăream în cabana familiei lui 
Sandi și petreceam o săptămână sau două negociind dulcea 
răscumpărare. Corect? 

Zgâlțâi din nou uşa - alt scrâşnet de durere. 

— Gresit. După ce am adoptat-o prin surprindere pe Jay şi am 
traversat jumătate din Mojave, am aflat că în tâmpitul de Sentry 
Storage al lui Sandi avusese loc o spargere și toate codurile fuseseră 
compromise. Normal, este? Așa că ei reveniseră la folosirea cheilor 
tradiționale, pe care numai Sandi le avea, iar ea se afla tocmai în 

California. Și problema numărul doi - domnul Nissen chemase poliţia, 
deşi instrucțiunile noastre specificaseră clar să n-o facă, iar Sandi a 
fost interogată în toate felurile, pentru că ea era șoferița autobuzului 
școlii şi cea care o văzuse ultima pe Jay. Între timp, noi ajunseserăm 
aici în Stâncoși fără niciun loc unde să stăm și o puştoaică bolnavă în 
dubă, vomitând în valuri. Ce era să facem? Ei? 

Se întinse gata să zgâlțâie din nou clanţa - Darby tresări -, dar arătă 
un pic de compasiune și n-o făcu. 

— Aşa că Sandi a aranjat în ultima clipă o călătorie pentru un 
Crăciun în familie la Denver ca acoperire pentru poliţie, pentru a se 
putea întâlni cu noi într-un loc public şi a ne da cheia de la depozit, ca 
s-avem acces la medicamentele lui Jay şi la proviziile noastre. Aşa 
ajung la problema numărul trei. Ashley arătă pe geam. Blestematul de 
paradis al iernii. 

Piesele se aranjară în mintea lui Darby. „Zăpaghedonul i-a blocat pe 
toți aici la punctul de întâlnire. Cu bietul Ed ca alibi involuntar al lui 
Sandi. Apoi am apărut eu.” 

Scara operaţiunii o copleşea, îi făcea capul să se învârtă. Cuibul de 
vipere în care nimerise la ora şapte seara, îmbibată de Red Bull şi 
extenuată. Privi firicelul lung, perlat al propriului ei sânge. Acum 
aproape că atingea podeaua. 

— Nu-s prost, zise Ashley. Am văzut destule filme ca să știu că peste 
tot rămân amprente. Fiindcă poliția e deja implicată, e cam imposibil 
să colectăm banii pe răscumpărarea lui Jaybird de la mami și de la tati. 
lar copoii sunt şi pe urmele lui Sandi. Acum câteva luni, a furat dozele 
de cortizol ale lui Jay din dispensarul școlii, așa c-o să-i pună asta în 
cârcă foarte repede. Și apoi probabil avea de gând să ne șantajeze, ceea 
ce o face un punct vulnerabil. Deci am venit până aici ca s-o ucidem 
după ce ne dădea cheile. Să facem să semene cu un jaf care a mers 
prost, genul de afacere încheiată c-un glonţ în cap. Dar nu ne aşteptam 
la viscol sau ca ea să-l aducă și pe vărul Ed. Și evident nu te-așteptam 
pe tine. 

Totul se lega şi avea un oarecare sens macabru. Cu excepţia unei 
ultime necunoscute, care ardea în mintea lui Darby cu o presiune 
nesoluționată. 

— Atunci... dacă răscumpărarea a căzut, ce-o să faceţi cu Jay? 

— Hei! Ashley pocni din nou din degete în fața ei. Mai întâi 
răspunde tu, da? Unde-s cheile mele? 

— Ce-o să faceţi cu ea? 

Băiatul zâmbi cu vinovăţie. 

— Nu cooperezi deloc. 

— Zău? Ce naiba am făcut toată noaptea? 

— Crede-mă, Darbs. Crede-mă de data asta. Se îndreptă de spate, 
săltă pistolul portocaliu pentru cuie și începu să se plimbe prin 
încăpere. Pentru că, aleluia, te-am ghicit. Aş putea trânti ușa asta peste 
fiecare dintre degetele tale până la răsăritul soarelui, până când n-o să 
mai ai decât niște hamburgeri însângeraţi în loc de mâini, şi tot nu mi- 
ai spune ceea ce vreau, pentru că pur și simplu tu nu ești genul ăla de 
persoană. Tu ești o eroină, o sentimentală. Toată noaptea ta s-a dus 
dracului pentru c-ai intrat prin efracție într-o dubă ca să salvezi o 
străină. Şi ghici ce? Asta-i șansa ta să mai salvezi pe cineva. 

Se lăsă pe vine lângă Ed şi-i lipi pistolul de frunte. Pleoapele 
bătrânului se întredeschiseră greoi. 

— Acum, Darbs, zise Ashley. Încep numărătoarea inversă de la cinci. 
Tu o să-mi spui unde mi-ai ascuns cheile, altfel îl omor pe Ed. 

Fata scutură din cap, de la stânga la dreapta, într-o negare inutilă. 
Sus pe perete, ceasul cu Garfield arăta acum 5.30 (4.30). 

„Au trecut treizeci şi două de minute. Poliţia întârzie...” 

Ashley ridică vocea. 

— Cinci. 

— Nu. Nu pot... 

— Patru. 

— Te rog, Ashley... 

— Trei. Haide, Darbs. Lovi fruntea lui Ed cu gura pistolului într-un 
impact crud, care lasă vânătăi. Uită-te... la... el. 

Ed o ţintuia cu privirea din partea opusă a sălii, cu ochi umezi. 
Bietul Edward Schaeffer, bătrânul fost veterinar a cărui familie 
înstrăinată îl aştepta în Aurora, Colorado. O poveste umană pentru 
acoperire; nedorita victimă colaterală a lui Sandi. Își mişca din nou 
buzele, încleiate de pansamentul înroşit, încercând să formeze cuvinte 
cu limba prinsă de cerul gurii. Îi simţea privirea asupra ei, implorând-o 
să-i spună lui Ashley ceea ce voia să știe. Te rog, spune-i... 

— Dacă îi spun lui Ashley, șopti Darby către Ed, ne va omori pe 
amândoi... 

Era adevărat, dar ea și-ar fi dorit să-i poată spune un alt adevăr, mai 
important, ca să-l liniștească: Poliția aproape a ajuns aici. Întârzie 

câteva minute. Din clipă în clipă, o să spargă ușa și o să-i împuște pe 
Ashley și pe Lars... 

— Doi. 

— Nu... nu pot să-ți spun. Se uită la Ed, înțelegând ce însemna asta, 
şi un suspin sfâşietor îi făcu buzele să tremure. Îmi... oh, Doamne, îmi 
pare atât de rău... 

Ed încuviinţă încet din cap, ştiutor, și picături de sânge îi căzură în 
poală. Ca și cum, într-un mod imposibil, ar fi înţeles. 

Darby ar fi vrut să-i strige: Dintr-o secundă în alta, Ed. Poliţiştii vin 
să ne salveze. Te rog, Doamne, fă să vină la timp... 

Răbdarea dispăru din glasul lui Ashley: 


— Unu. Fi 

— Zece-douăzeci-trei. Mă apropii pe jos de clădire. 

Caporalul Ron Hill îşi atinse radioul de pe umăr şi se cățără pe un 
troian de zăpadă, sprijinindu-se cu palma înmănușată. Gheaţa era tare 
precum piatra, precum cimentul sculptat. Se afla la doar câțiva pași de 
centrul pentru vizitatori Wanapa. 

Ajunse la uşa din față și păși sub lampa în formă de farfurie. 
Frustrant, tot nu avea informaţii suplimentare de la dispecerat în afară 
de SMS-ul iniţial 2-0-7. 

Ciocăni în ușă cu lanterna Maglite. 

— Poliția Rutieră. 

Aşteptă un răspuns. Apoi, mai tare: 

— Poliţia! E cineva? 

Teoretic era doar o clădire publică, dar mâna dreaptă i se duse spre 
tocul pistolului Glock 17 în timp ce apucă clanţa și păși în lateral în 
zăpada întărită, folosind peretele de cărămidă drept acoperire. 

În operaţiunile de salvare, uşile erau numite pâlnii fatale, pentru că 
erau punctul spre care cei dinăuntru se focalizau în mod firesc. Nu 
puteau fi ocolite - decât dacă aruncai un perete în aer -, aşa că intrai 
practic în vizorul celor răi. Dacă într-adevăr înăuntru se adăpostea un 
2-0-7, acesta ar fi supravegheat acum ușa cu arma îndreptată spre ea, 
posibil ghemuit în spatele ostaticilor pentru a se apăra. 

Sau era doar o încăpere inofensivă, goală. Dispeceratul nu știa. 

O rafală puternică de vânt îi umflă geaca Gore-Tex, aruncând fulgi 
spre ușă, iar caporalul Hill nu mai ştiu sigur ce aștepta. Să-și termine 
Sara de împachetat blestematul de geamantan? La dracu” cu toate! 

Apăsă clanța. 

Uşa se deschise, scârțâind. į 

— Zero, spuse Ashley. 

Însă Darby nu asculta, pentru că tocmai îşi dăduse seama de ceva. 
Privise pe lângă Ashley, spre harta regiunii Colorado de pe perete, din 
spatele lui Ed, şi inima i se oprise grea, îngrozită. Pe hartă, Drumul 
Statal 7 era o linie groasă albastră, care șerpuia prin topografia 
montană, iar spațiile de refugiu erau marcate cu cercuri roşii: Wanapa, 
Wanapani, Colchuck, Nisqual. 

Acesta era Wanapani. Marele Diavol. 

Nu Wanapa. 

Dar ea trimisese mesajul la 911 la începutul serii, în jur de 21.00, 
înainte de a afla asta. Înainte să revină înăuntru, să reexamineze harta 
şi să-şi dea seama de eroare - încurcase două nume similare, cu 
sonoritate amerindiană, ambele implicând diavoli. 

„SMS-ul meu a trimis poliţia la refugiul greşit.” 

La unul complet diferit, aflat cu treizeci şi doi de kilometri mai jos în 
Backbone Pass. De cealaltă parte a semiremorcii răsturnate. Poliţiştii 
nu aveau să sosească. Se aflau încă la kilometri distanță, de neatins, 
greșit îndrumați. Nimeni nu venea să-i aresteze pe Ashley și pe Lars. 
Nimeni nu venea să-i salveze. 

Ar fi vrut să urle. 

Se sprijini de uşa închisă, simțindu-și degetele răsucindu-se în 
interiorul cadrului. Un alt val de durere, tocător de carne. Se simțea 
lipsită de greutate, ca în cădere liberă, plonjând spre adâncimi 
neştiute. Îşi dori să se termine totul. 

„Nu vine nimeni să ne salveze. Suntem singuri. Eu i-am omorât pe 
toţi...” 

Ashley oftă bosumflat, ca un copil frustrat, propti pistolul pe tâmpla 
lui Ed și apăsă trăgaciul... 

— Stai, icni Darby. Stai. O să-ți spun unde sunt cheile dacă... dacă 
promiţi că nu-l omori. 

— Promit, zise Ashley. 

Era o minciună, ştia asta. Bineînţeles că era o minciună. Ashley 
Garver era sociopat. Cuvintele şi promisiunile nu aveau sens pentru el; 
la fel de bine ai fi putut încerca să negociezi cu un virus. Dar ea cedă și 
îi spuse oricum, în încăperea tăcută, cu vocea abia o şoaptă: 

— În zăpadă... afară sub fereastra de la toaletă. Acolo le-am aruncat. 

Ashley încuviință din cap. Se uită la Lars, apoi la Jay. Și din nou la ea, 
cu buzele curbându-i-se într-un zâmbet ștrengăresc. 

— Mulţumesc, Darbs. Ştiam eu că te vei da pe brazdă, spuse şi ridică 
oricum pistolul pentru cuie la fruntea lui Ed. 

PAC. 

4.55 AM 


— N-o omori până nu mă-ntorc cu cheile, își instrui Ashley fratele. 
Trebuie să fiu sigur că spune adevărul. 

Faţă de Rozător aprobă, în timp ce vărsa benzină peste corpurile lui 
Ed şi Sandi, îmbibându-i, înnegrindu-le hainele, încleindu-le părul, 
făcând vârtejuri în sângele de pe podea. Un miros acru se ridică în aer. 
Apoi turnă spre Darby, respirând pe gură şi ridicând cu ambele mâini 
canistra de combustibil. 

Tânăra închise ochii, pregătindu-se. 

Trei-patru litri reci ca gheaţa se prelinseră peste ea, lovindu-i ceafa, 
revărsându-i-se pe umeri, lipindu-i părul de față. Picături ricoșară de 
pe ușă și se strânseră într-o baltă la genunchii ei, şocant de rece. Avea 
benzină în ochi, în gură, cu gust înțepător. Scuipă pe podea. 

Lars se întoarse în centrul sălii, ținând-o pe Jay de umăr. Se așeză pe 
canistra care plescăia, pe jumătate plină. Exact lângă o rolă de 
prosoape de hârtie și de familiarul bidon alb de Clorox. Acum totul 
avea sens. 

„Înălbitorul e ca să distrugă probele ADN. Șerveţelele pentru 
amprente. Focul pentru restul.” 

Ceva alb se zări din buzunarul din spate al lui Lars când se aplecă să 
şteargă tejgheaua. Darby o recunoscu - era piatra legată în șosetă pe 
care Ashley o aruncase în parcare cu ore în urmă, recuperată de Lars 
cel ascultător. Fraţii făceau acum curat, îndeplinind sarcina sinistră de 
a şterge orice indicii pentru legiștii care i-ar fi putut plasa în scena 
masacrului. 

„De asta sunt aşa importante cheile”, înțelese Darby. „De asta nu le 
poate lăsa Ashley aici. Reprezintă o probă.” 

Partea cea mai rea era însă optimismul lor simplu, imbecil. Frații nu 
erau nişte genii criminale. Nici măcar pe-aproape. Chiar dacă 
incendiau fiecare centimetru pătrat şi transformau clădirea în cenușă, 
poliția din Colorado tot ar fi găsit ceva. Un fir de păr. O particulă de 
piele. Ceva caracteristic urmelor de cauciucuri ale dubei Astro. O 
amprentă pe unul dintre cuiele de oţel ale lui Ashley. Sau vreun detaliu 
de circumstanță care s-o conecteze pe Sandi cu ei; ceva trecut cu 
vederea în graba lor de a o elimina înainte ca femeia să cedeze sub 
presiunea poliţiei. Fuseseră neglijenți. Întregul plan de obţinere a 

răscumpărării fusese naiv și prostesc şi aproape sigur condamnat la 
eşec, dar nu înainte de a costa în noaptea aceea vieţile unor oameni 
nevinovaţi, iar pentru Darby, asta era cumva cea mai supărătoare 
parte. 

Îşi îndepărtă de pe față o şuviță de păr unsuroasă. Îmbibată cu 
combustibil, cu câteva clipe înainte de a muri arsă, știa c-ar trebui să 
fie îngrozită, urlând isteric, însă nu-și putea aduna forţele. Se simțea 
pur şi simplu obosită. 

Uşa de la intrare scârțâi - Ashley ieşea afară. Mai rămăseseră câteva 
secunde. Avea să meargă în spatele centrului pentru vizitatori, să-şi 
găsească șnurul cu chei în zăpadă, apoi viaţa lui Darby urma să devină 
la fel de inutilă ca ale lui Ed și Sandi. Un glonț ori un cui în cap dacă 
avea noroc, sau un chibrit aprins dacă nu avea. Oricum, urma să moară 
acolo, cu mâna dreaptă strivită în ușă, apoi oasele i s-ar fi înnegrit în 
mormântul acela cumplit în timp ce Ashley și Lars fugeau cu Jay. 
Centrul pentru vizitatori în flăcări putea fi o distragere utilă până ce 
autoritățile descopereau cele trei schelete dinăuntrul ruinei. Până 
atunci, frații Garver vor fi avut câteva ore avans. Destul ca să dispară 
într-o lume indiferentă. 

Rămânea totuși o necunoscută. 

O întrebare finală, iritantă. 

„Ce vor face cu Jay? Ashley a plănuit să se întâlnească cu Sandi aici, 
s-o ucidă și să rupă legăturile cu ea. Dar Jay? Dacă nu-i pentru 
răscumpărare... atunci pentru ce?” 

Jay se apropie de ea. 

— Nu. Să nu vii mai aproape. Darby scuipă din nou. Am benzină pe 
mine. 

Însă ea veni oricum, plescăind cu paşi mici prin balta întunecată, şi 
se așeză tăcută lângă genunchiul tinerei. Apoi își îngropă fața în 
umărul hanoracului Art Walk. Darby cuprinse cu mâna teafără umerii 
acelei fiice a unei străine şi rămaseră ghemuite împreună, într-o 
îmbrăţișare tremurând deasupra propriilor reflexii, în timp ce paşii lui 
Ashley se îndepărtau afară. 

— Nu mi-ai spus că mama ta a murit, șopti Jay. 

— Da. Tocmai s-a-ntâmplat. 

— Îmi pare rău. 

— E-n regulă. 

— A fost rea cu tine? 

— Nu. Eu am fost rea cu ea. 

— Dar tot vă iubeaţi. 

— E... complicat, zise Darby. 

Era cel mai bun răspuns pe care îl avea, și-i frânse inima. „E 
complicat.” 

— Sunt... degetele tale sunt bine? 

— Sunt prinse într-o uşă. Deci nu. 

— Te doare? 

— Hai să vorbim despre altceva. 

— Te doare, Darby? 

— Acum mă doare mai puţin, minţi ea, privind a două mărgică din 
propriul sânge care se scurgea pe rama ușii, mai densă decât prima. 
Aburii benzinei îi înceţoșau mintea, amestecându-i gândurile ca pe 
nişte acuarele. Putem... putem să vorbim o vreme despre dinozauri? 

— Nu. Jay scutură din cap. Nu vreau. 

— Haide. 

— Nu, Darby... 

— Te rog, povestește-mi despre favoritul tău, Eustrepto ăla... 

— Nu vreau... 

Darby fu podidită de lacrimi, exact în clipa aceea. Suspine grele, 
sufocante, ca o ruptură în piept. Se întoarse. N-o putea lăsa pe Jay să 
vadă. 

Apoi greutatea lui Jay se mută şi Darby crezu că fetița pur şi simplu i 
se aşază în poală... până când simți ceva atingându-i palma stângă. Mic, 
metalic, rece ca gheaţa. Briceagul ei Swiss Army. Uitase cu totul de el. 

— Mai târziu, şopti Jay. O să-ți povestesc despre el mai târziu. 

Darby îşi întoarse privirea la ea, înțelegând într-o străfulgerare 
tăcută. Ochii albaștri și lucioşi o implorau acum: Vite-fi cuțitul. 

Te rog, nu mă abandona. 

Însă era prea puţin, prea târziu, pentru că lama de cinci centimetri 
era mai folositoare în mâinile lui Jay decât într-ale ei. Cu sau fără 
cuțitaș, Darby avea să moară în încăperea asta. Era încarcerată, cu 
mâna zdrobită prinsă în ușă, iar Ashley urma să se întoarcă să termine 
cu ea. Dintr-o clipă în alta. 

— Ar trebui să-l păstrezi tu, îi spuse lui Jay. O să... la mine o să se 
irosească. Tu trebuie să te salvezi acum. Înţelegi? 

— Nu cred că pot... 

— Acum e vorba doar de tine. 

Darby clipi să-și alunge lacrimile și-și stoarse mintea încercând să-și 
reamintească aspectul dubei, șoptind astfel ca Lars să nu audă: 

— Fii atentă. Ai rupt cuşca, așa că probabil o să te lege în spate, sub 
geam. Încearcă să slăbeşti un panou din perete și dacă poţi s-ajungi la 
interior, taie orice fir găseşti. Unul ar putea fi de la stopurile de frână. 
Dacă n-au lumini pe frână, ar putea să-i oprească poliția... 

Jay aprobă din cap. 

— OK. 

Şanse mici, care se bazau pe şanse încă și mai mici. lar criza de 
adrenalină a lui Jay era imprevizibilă ca o grenadă de mână, orice stres 
în plus putea declanșa o criză fatală. Totuși, Darby nu putea ceda 
disperării; gândurile înotau, cuvintele goneau: 

— Dacă... dacă devin neglijenţi, încearcă să-l înjunghii pe unul în 
faţă. În ochi, da? O rană care să necesite îngrijire medicală, ca să fie 
nevoiți să meargă la spital... 

— O să-ncerc. 

— Cu orice preț. Promite-mi, Jay. 

— Promit. 

Ochii fetiţei sclipeau de lacrimi. Se uită iar în sus la mâna zdrobită în 
uşă a lui Darby, incapabilă să-şi mute privirea. 

— E... e vina mea c-o să te omoare... 

— Ba nu, nu-i vina ta. 

— Ba da. Toate astea sunt din cauza mea... 

— Jay, nu-i vina ta. Darby se chinui să afișeze un zâmbet ameţit. Ştii 
ce-i amuzant? Eu nici măcar nu sunt bună. Să ştii că de obicei nu sunt 
un om bun. Am fost o fiică denaturată și plănuiam să-mi petrec 
Crăciunul singură. Mama a crezut că are gripă când era însărcinată cu 
mine. A încercat să scape cu Theraflu. Uneori îmi doresc să fi reușit. 
Dar în noaptea asta, în refugiul ăsta, am fost bună şi nu pot să-ți explic 
cât de mult a-nsemnat asta pentru mine. A trebuit să fiu îngerul tău 
păzitor, Jay. A trebuit să lupt pentru o cauză dreaptă. Însă în curând eu 
n-o să mai fiu, iar tu o să rămâi de una singură și o să trebuiască să 
continui lupta. Bine? 

— Bine. 

— Nu... înceta... să... lupți. 

Pentru o clipă, ceața se risipi şi Darby avu o idee limpede precum 
cristalul, care necesită o concentrare precisă. 

Ridică privirea la imaginea înfiorătoare a mâinii ei drepte - la 

ultima falangă a inelarului, strivită în fălcile ușii. La degetul mic distrus 
cu totul. La picăturile de sânge ce dungau canatul, așa cum un gem 
roșu se scurge dintr-o gogoaşă. Ştia că putea părea lipsit de speranţă, 
însă nu, mai exista o ultimă opțiune pe care o putea încerca. Probabil 
delira din cauza aburilor de benzină. Probabil era pură fantezie. Poate, 
doar poate... 

„Nu sunt prinsă în capcană. Numai două dintre degetele mele sunt.” 

Ar fi fost ceva oribil. Ar fi fost un act disperat, urât, forțat, și ar fi 
durut mai mult decât și-ar fi putut ea imagina, dar apoi privi silueta 
întunecată a lui Larson Garver, cu prostia aia de fes Deadpool, care 
tocmai terminase de șters amprentele şi acum stătea în mijlocul 
încăperii cu pistolul îndreptat spre ea și spre Jay, și făcu un ultim 
jurământ printre dinţii încleștați: „O să-ţi fac şi mai mult rău, Faţă de 
Rozător. O să-ţi iau pistolul. Apoi o să-l omor pe Ashley cu el. Fetița 
asta merge acasă. În noaptea asta”. 

— Am o idee, îi șopti lui Jay ascunzând briceagul Swiss Army în 
palma teafără. O ultimă idee. Şi-o reg nevoie de ajutorul tău. 

Lars le observă şușotind. 

— Hei! zise el ridicând Beretta. Încetaţi cu vorba. 

Darby murmură ceva în urechea lui Jaybird şi fetița încuviință scurt 
din cap. Apoi se ridică şi făcu discret un pas în lateral. Acum Darby îl 
fixa cu ochi duri ca piatra. 

— Nu te mai uita la mine. 

Ea continuă să-l privească. 

— Întoarce capul. Ăăă... privirea în podea. 

Flutură Beretta ca să-și sublinieze ordinul, dar fata nu se clinti. 
Pistolul nu mai reprezenta o ameninţare. Devenise un obiect de decor. 
Nu-i mai era frică de el. 

Lars ținti - însă el țintise tot timpul; cum să fie mai amenințător de 
atât? Încercă să armeze cu degetul mare, aşa cum văzuse în filme, dar 
percutorul era deja ridicat. Pistolul avea deja glonţ pe ţeavă, pentru că 
trăsese cu el în seara aceea. În ea. De cinci ori. 

Darby continuă să-l fixeze, provocându-i spasme la stomac. Era ceva 
în privirea ei. Ceva se schimbase. Încet de tot, tânăra lunecă înainte, 
strângându-și genunchii, și se sculă, răsucindu-și la spate mâna prinsă 
în uşă. În timp ce se ridica, părul i se lipi de față în şuviţe negre, ca într- 
un film de groază văzut de el, în care o stafie japoneză apărea ca un 

şiroi din podea. 

Lars ezită și privi înapoi spre uşă. 

— Ashley, strigă el afară în noapte, eu... ai găsit... ăăă... cheile? 

Niciun răspuns. 

Fratele mai mare era prea departe ca să audă. Lars se gândi că ar 
putea să se ducă în toaletă și să strige prin fereastra spartă, dar asta ar 
fi însemnat să se întoarcă cu spatele la ele. 

— Ashley! strigă din nou, mergând cu spatele și izbindu-se de 
distribuitorul spart. Ceva... ah, s-a schimbat ceva. Se uită la mine. 

S-ar fi mutat în dreptul uşii de la intrare, însă și asta ar fi necesitat 
să se întoarcă cu spatele la Darby. Îi era frică s-o facă. Ea era evident 
prinsă acolo, fără speranţă, cu degetele blocate în ușă, dar cumva nu 
îndrăznea s-o scape din ochi. Cu mâna teafără se întindea acum după 
ceva - un panou mic de plastic din perete, căruia el nu-i dăduse atenţie 
până în acel moment... 

„Întrerupătorul”, înţelese și în clipa următoare încăperea se cufundă 
în întuneric. 

— Ashley! 

Acum glasul îi tremura. 

Întuneric perfect. 

Lars îngenunche pe podea şi bâjbâi după lanterna fratelui său. 
Degetele lui o găsiră lângă canistra de benzină - o lovi însă şi se 
rostogoli mai departe. Se duse după ea, cu inima bubuindu-i în piept, 
apăsă pe buton şi aţinti fasciculul alb-albăstrui asupra ușii debaralei. 

Spre uşurarea lui, Darby era tot acolo, la fel și Jaybird, ambele stând 
în lumina ledurilor și mijind ochii. Bineînţeles că erau acolo. De ce 
fusese aşa înspăimântat? Se săturase. Voia s-o împuște pe Darby. Chiar 
atunci. Şi să dea foc nenorocitei de clădiri împreună cu Ashley, să 
termine cu noaptea asta infernală, să ajungă la unchiul Kenny să 
omoare nişte grubi în Gears of War. 

— Ashley! strigă cu voce răgușită. Pot s-o-mpușc? 

Niciun răspuns. 

Doar foșnetul vântului afară. 

— Ashley, te rog pot... 

Jay se mișcă brusc, speriindu-l, şi ocoli pe marginea întunecată a 
încăperii. Lars aținti Beretta spre ea, la fel și lanterna, urmărind-o în 
timp ce trecea pe lângă trupurile lui Ed şi Sandi, apoi pe lângă fereastra 
baricadată. 

— Jaybird... ăăă... ce faci? 

Ea îl ignoră și se opri în dreptul ușii. Apoi apucă de clanţă. 

Închise uşa. 

— Jaybird. Oprește-te. 

Se reîntoarse spre Darby, luminând-o cu fasciculul lanternei. Acum 
era nevoit să-și împartă atenţia între cele două într-o cameră 
întunecată - Darby în stânga, Jay în dreapta. Putea să le lumineze 
numai una câte una. 

Nu-i plăcea asta. Deloc. 

Auzi un clic în spatele lui și se răsuci cu lanterna - Jay se ridicase pe 
vârfuri, acţionând zăvorul. Încuia ușa. Apoi se întoarse cu fața la el, 
strângând din ochi în lumină şi Lars recunoscu aceeași privire 
înfricoșătoare ca la Darby. Da, evident amândouă o împărtășeau, un fel 
de glumă mascată pe care Lars n-o înţelegea. Sigur că da. El nu- 
nțelegea niciodată glumele. De cele mai multe ori, erau glume despre 
el. 

O durere în stomac îi spunea că şi asta era o astfel de glumă. Ca 
atunci când Ashley îl aruncase pe Stripes în focul de tabără, cu două 
veri în urmă: Hei, frățioare, vrei să vezi o stea căzătoare? 

— Jaybird, repetă el. 

Nicio reacţie. 

— Jaybird, tu... ăăă... o să primeşti un cartonaș roşu când o să se- 
ntoarcă Ashley, spuse Lars, privind spre ușa debaralei și îndreptând 
lanterna spre Darby... 

Însă ea nu mai era acolo. 

Doar uşa. Un firicel de sânge. Și o bucată roșie strivită, încă agățată 
de balama, ca interiorul zemos al unui hamburger crud, iar mintea 
greoaie a lui Lars avu nevoie de o fracțiune de secundă ca să înțeleagă 
ce era de fapt, ce însemna, ce tocmai se întâmplase și ce avea să 
urmeze... Fă 


Darby îl izbi cu putere pe Față de Rozător, din lateral, proiectând 
lanterna departe, în umbre. Nu avea timp să se teamă. Urla de durere și 
de adrenalină, într-un fel primitiv, întunecat și sălbatic. 

Se strecură sub braţul lui drept, pe sub pistol, și-l azvârli într-o 
parte, izbindu-l zgomotos de raftul cu pliante. Acum avea o singură 
şansă, o șansă care se consuma rapid, şi mai avea briceagul Swiss 
Army de la tatăl ei în mâna stângă (Felicitări pentru absolvirea 

colegiului!) cu lama tocită de când Jay tăiase sârmele cuștii, dar încă 
suficient de ascuţită; cu ea îl împunse pe Larson Garver direct în mărul 
lui Adam. 

Cuţitul intră, lunecând lin. 

Sânge ţâşni în faţa tinerei. În ochi, în gură. Cu gust de metal cald. 
Mâna lui Lars o lovi, unghiile ascuţite îi zgâriară obrazul, dar el îşi 
căuta propriul gât. Încerca să oprească sângerarea. 

El își mişcă şi cealaltă mână. Pe jumătate orbită de sângele lui Faţă 
de Rozător, Darby surprinse un instantaneu fulgerător, o mişcare 
încețoșată - pistolul. 

Jay ţipă. _ 

Pistolul negru calibrul .45. Intr-o clipă de panică, Darby își dădu 
seama că Lars nu-l scăpase - zgomotul pe care îl auzise fusese probabil 
lanterna - și încă ținea arma în mâna noduroasă, întorcând țeava spre 
abdomenul ei... 

„Pistolul-pistolul-pistolul...” 


Ashley îngenunchease să ia cheile din zăpadă când auzi pocnetul 
unei Împuşcături din interiorul clădirii. Ca un tunet captiv, înfundat 
după pereți şi uşi. Nu-i venea să creadă. 

„Pe bune?” 

Oftă. 

— La dracu”, frățioare. 

Verifică rapid şnurul cu chei la lumina telefonului - da, era acolo. 
Cheia lui Sandi de la Sentry Storage, argintie, rotundă, ștanțată cu A-37, 
altfel neremarcabilă. Găsise șnurul pe jumătate îngropat în zăpadă 
acolo unde aterizase, la zece metri de fereastra toaletei. 

Darby spusese adevărul, mai mult sau mai puţin. 

Şi îi era recunoscător pentru asta. Dacă ea ar fi minţit şi Lars i-ar fi 
zburat creierii, ar fi însemnat să lase în urmă o mină de aur pentru 
legiști, o serie de amprente perfect conservate. Şi ei n-ar fi ajuns 
niciodată la dozele de steroizi ale lui Jaybird, adică fetița ar fi murit 
probabil cu mult înainte să ajungă la destinație. Apoi totul - dezastrul 
provocat, alerta de tip AMBER? în California, implicarea probabilă a 


+ AMBER - acronim pentru America's Missing Broadcast Emergency Response, 

FBI-ului, uciderile lui Sandi, Ed şi Darby -, absolut totul ar fi fost în 
zadar, n-ar fi obținut nici măcar un cent. Totul pentru că dragul, 
scumpul de Lars se speriase și o împușcase pe Darby fără permisiune. 

„Slavă Domnului c-a spus adevărul.” 

Ashley îndesă şnurul în buzunar, ridică din zăpadă pistolul pentru 
cuie și fugi înapoi spre intrare. 

— Larson James Garver, urlă în timp ce alerga, expirând aburi de 
furie, tocmai ţi-ai câştigat un cartonaș portocaliu... 


Darby lupta pentru controlul pistolului. 

Faţă de Rozător era acum în defensivă, împleticindu-se spre înapoi, 
cu sângele țâșnindu-i din jugulară în ritmul bătăilor frenetice de inimă, 
încercând cu disperare să scape de fată și să se îndepărteze suficient ca 
să poată controla Beretta. 

Darby n-avea de gând să-l lase. Se ţinea de armă, cu degetele 
alunecoase încleştate de ale lui. Apoi se roti, schimbând direcția, şi se 
îndepărtă de el în sens invers acelor de ceasornic, astfel că pistolul îi 
răsuci opus articulațiile degetelor. Lars era mai înalt și mai puternic, 
însă Darby era mai inteligentă și ştia cum să folosească inerția 
împotriva lui... 

Simţi cum degetul lui arătător se frânge în interiorul trăgaciului. 

Ca un morcov mic. 

Lars urlă printre dinţii încleștați. Se auzi ca un fluierat ud; aerul 
scăpa prin gaura din trahee. Sângele urca în bule strangulate. Acum se 
învârteau amândoi, un tangou învolburat, cu mâinile înțepenite pe 
arma de foc, izbindu-se de marginea tejghelei, răsturnând scaune, 
trăgând gloanţe în tavan - PAC! PAC! PAC! - și împroșcând cu bucăţi de 
tencuială, făcând să explodeze un neon de deasupra, până când 
magazia pistolului se goli și trăgaciul își pierdu tensiunea. 

Se loviră de harta statului Colorado, amândoi încă agățați de 
Beretta. 

Lars îi dădu drumul, știind că arma se descărcase. 

Darby o păstră - conştientă că încă era utilă - și îl izbi în dinţi. 
Bărbatul se împletici în spate, ţinându-se de gât, dar se împiedică de 
cadavrele lui Ed şi Sandi. Darby ajunse deasupra lui Faţă de Rozător și- 
l lovi iar, şi iar, şi iar. Îl pocni cu patul de aluminiu al armei. Reuşi o 

lovitură deosebit de bună și simți cum pometele crapă cu un scrâșnet 
cărnos. 

Lars o lovi cu piciorul şi se îndepărtară unul de altul. 

Darby dădu înapoi pe podeaua alunecoasă, zdrăngănind arma goală. 
Încercă să se ridice în picioare, dar alunecă. Peste tot era benzină. 
Pipăia cu palmele, pe jumătate orbită, clipind să-şi îndepărteze sângele 
din ochi. Canistra de combustibil se răsturnase în încăierare; zăcea pe 
o parte și se revărsa cu gâlgâituri ritmice. Lângă ea își văzu briceagul 
Swiss Army, o umbră zimţată rotindu-se pe dale. 

Îl înşfăcă. 

Lars se îndepărta târâș de ea, spre uşa închisă. Nu suficient de 
repede. Mormăia cuvinte, ceva disperat, încleiat cu lacrimi și sânge: 

— Ashley-Ashley-omoar-o-omoar-o... 

„Asta n-o să se întâmple. Nu în noaptea asta.” 

— Omoar-o, te rog... 

Darby îl prinse din urmă și ridică lama deasupra cefei lui Lars 
Garver; metalul sclipi în raza lanternei. Cuvintele ei de mai înainte îi 
reveniră ca un ecou - îi tai gâtul dacă n-am de ales- şi de cealaltă parte 
a încăperii surprinse ochii lui Jay. 

Privea încremenită. 

— Jay, icni Darby. Nu te uita. A 

Ashley apăsă clanţa - era blocată. 

— Lars, gâfâi el. Deschide uşa. 

Niciun răspuns. 

Încercă la fereastră, dar era în continuare acoperită de masa 
răsturnată de Ed. Nu avea acces. Se uită înăuntru prin interstițiul 
îngust și nu văzu decât întuneric - luminile fuseseră stinse. Nedumerit, 
se întoarse la uşă, poticnindu-se în troiene și aproape scăpând din 
mâini pistolul pentru cuie. 

— Lars! strigă, cu saliva înghețându-i pe bărbie. Te rog... frățioare, 
dacă eşti viu acolo, spune ceva. 

Nimic. 

— Lars! 

Împuşcăturile încă îi răsunau în cap, seci și panicate. De ce ar fi tras 
Lars o serie de focuri rapide? Nu fusese un tir controlat, ci mai degrabă 
sunetul disperării. Împroașşcă și roagă-te, îi spuneau ei. Aşadar, ce se 
petrecuse înăuntru? 

În continuare, niciun răspuns. 

Îşi luă elan şi izbi în uşă. Cadrul trosni, dar zăvorul rezistă. Acum 
deveni îngrijorat. 

— Lars. Nu sunt furios. OK? Numai răspunde-mi... 

Fu întrerupt de o voce. 

Nu a frăţiorului său. 

A lui Darby. 

— Nu poate vorbi în momentul ăsta, replică ea, pentru că i-am tăiat 
gâtul 

Lui Ashley i se înmuiară genunchii. Pentru o clipă, mintea i se 
scurtcircuită, uită de zăvor și apăsă din nou pe clanţă. 

— Tu... nu, mă minți. Știu că mă minți... 

— Vrei să ştii care au fost ultimele lui cuvinte? 

— Ar fi mai bine să minți... 

— Ţi-a strigat numele înainte să-l omor. 

— Darby, jur pe Dumnezeu, dacă într-adevăr mi-ai omorât frățiorul, 
o să-i jupoi carnea de pe oscioare lui Jaybird... 

— N-o să te atingi niciodată de ea, spuse Darby întărindu-şi vorbele 
cu o siguranță înfricoșătoare. Acum pistolul e la mine. Tu eşti 
următorul. 

Ashley lovi ușa cu pumnul. 

O durere ascuţită îi fulgeră în mână. Un ecou distonant vibră în 
antebraţ. Fusese o greșeală - o greşeală enormă - și-și flexă degetele, 
şuierând printre dinţii încleştaţi, cu ochii inundaţi de lacrimi fierbinți. 

Fractură. Clar, cel puțin luxaţie. 

Urlă. Ceva ce nu-și reaminti. Probabil începea cu numele lui Lars, 
dar se transforma într-un nonsens răcnit. Vru să izbească din nou ușa, 
să-și rupă şi cealaltă mână, să-și zdrobească fruntea, să se distrugă pe 
sine cu ajutorul obiectului nemișcat. Însă n-ar fi rezolvat nimic. 

Mai târziu. Va jeli mai târziu. 

Se sprijini de uşă, cu fruntea pe metalul înghețat, şi-şi controlă 
respiraţia. Încă era bine. Încă lupta. În mâna sănătoasă ţinea pistolul 
pentru cuie. Avea suficiente cuie de nouă centimetri, cumpărate la 
mâna a doua și fără amprente, stocate în magazia uneltei. Gata la 
datorie. Vremea rece încă nu secătuise acumulatorul. Ledul era în 
continuare verde. 

„Bine, Darby. Tu ţi-ai pierdut mama. Eu mi-am pierdut frățiorul.” In 
suferința lor din noaptea asta exista o simetrie bolnavă. Două suflete 

rănite, amândouă reacționând la pierdere, amândouă îngrijindu-şi 
mâinile rupte, alăturate în cea mai cruntă durere... 

„Asta-i dansul nostru, tu şi cu mine.” 

Încă îi simţea gustul buzelor de când o sărutase în toaletă. Nu-l va 
uita niciodată. Amăreala dulce de Red Bull, cafeaua și bacteriile de pe 
dinţii ei. Umilinţa, autenticitatea unei fete drăguţe cu halenă. 

„Noi suntem pisicile de pe ceas. Eu sunt Garfield. Tu ești Arlene a 
mea. Și fii pe fază, pentru că ăsta-i dansul nostru amețţitor, întunecat.” 

Îşi reveni, adunându-și gândurile, cu nervii zbârnâind. 

— Bine, Darbs. Vrei luptă? O să-ți dau luptă. Vin eu înăuntru, într-un 
fel sau altul, şi o să vă dau cartonașe roșii la amândouă, și, apropo, 
cățea... 

Inspiră. 

— Am numărat împușcăturile. Știu că pistolul ţi-e gol. 


45 AUTO FEDERAL, așa scria pe circumferința aurie. Cartușul pe 
care Darby îl purtase toată noaptea în buzunar, încă de când i-l dăduse 
Jay. Acum era în mâna ei, rostogolindu-se în palma tremurătoare. 

Îl introduse în magazia pistolului negru al lui Lars, cu o singură 
mână, şi lăsă culisorul să alunece înainte cu izbucnirea energiei unui 
arc încordat. 

Jay o privi. 

Camera pistolului era închisă. Percutorul era armat. Gata de tragere. 
Darby nu ştia cum de era atât de sigură; pur și simplu era. Armele sunt 
viscerale. Ea o putea simţi. 

— Lars! urlă Ashley dincolo de ușă. Frăţioare, dacă mai ești în viață, 
te rog, te rog, omoar-o... 

Darby alergă pe podeaua umedă spre Jay şi o strivi într-o 
îmbrățișare puternică. 

— Aproape s-a terminat, zise ea. Noaptea e pe sfârşite. 

„Un frate căzut, mai rămâne unul.” 

Fetița era palidă şi o privea îngrozită. 

— Mâna ta... 

— Ştiu. 

— Degetul... 

— E-n regulă. 

Încă nu se uitase la mâna dreaptă. Se temuse. Însă o făcu acum - 
pentru o fracțiune de secundă - și-și mută repede ochii, icnind... 

„Oh, Doamne.” 

Îndrăzni să se uite din nou şi o podidiră lacrimile. Degetul mare, 
arătătorul și mijlociul erau tefere. Dar inelarul era jupuit. Unghia era 
ruptă, pe jumătate detașată, ridicată ca un fulg de porumb. lar degetul 
mic dispăruse. Începând de la prima articulaţie. Lipsea, tăiat, nu mai 
făcea parte din trupul lui Darby Thorne. Se găsea în interiorul 
balamalei ușii din partea opusă a încăperii, zdrobit şi de 
nerecunoscut... 

„Oh, Doamne, oh, Doamne, oh, Doamne...” 

În mod ciudat, faptul în sine de a-şi smulge mâna nu duruse deloc. 
Se eliberase prin două rotații bruşte. Avusese doar o senzaţie vagă de 
disconfort, atenuată de adrenalină. Dar acum pierdea mult sânge, care 
țâşnea într-un şuvoi neîncetat scurgându-se cald pe antebrațţ și făcând 
băltoace pe podea. O acoperi cu cealaltă mână. Nu mai putea să se uite. 

După cum spusese Ed cu câteva ore în urmă: Când te așteaptă o 
întâlnire cu Doamna cu Coasa, ce mai înseamnă nişte oscioare și 
tendoane? 

Alte voci, pe jumătate memorate, deformate, metalice, o năpădiră 
într-un vârtej grețos: Poți să tai o fată în două? 

Sunt un om magic, Lars, frățioare. 

Felia mea de pâine prăjită cade întotdeauna cu untul în sus, cum s- 
ar Zice... 

Deja ameţită, verifică trusa de prim ajutor de pe podea, lăsând 
amprente roşii lipicioase, scotocind printre seringi şi cutii cu plasturi. 
Căuta tifonul, însă dispăruse. Sandi îl folosise pe tot. 

— Se poate... 

Jay ezită. 

— Ce să se poată? 

— Ştii tu... să-ți lipească degetele la loc? 

— Da. Cu siguranţă că se poate, spuse Darby încercând să pară 
calmă. 

Se întrebă cât sânge pierduse deja și cât își mai putea permite. 

Renunțţă la tifon, dar lângă bidonul de înălbitor găsi ceva mai bun: 
rola de bandă izolatoare a lui Lars. Rupse cu dinții o fâşie și o înfăşură 
în jurul mâinii drepte. Îşi legă cele trei degete strâns la un loc, lăsând 
liber degetul mare. 

Rezolvase problema sângerării. Însă trebuia să tragă cu Beretta 
folosind mâna stângă. Nu mai folosise niciodată o armă de foc și era 

dreptace. Spera totuşi să nimerească ţinta. Nu avea decât un singur 
glonț. 

Jay se holba la rană cu o uimire morbidă și Darby observă că 
devenise şocant de palidă. Cenuşie, ca un cadavru scos de sub apă. 

— Dacă... dacă nu-ţi mai pot găsi degetul în ușă? Pentru că-i prea 
strivit... 

— O să crească la loc, zise Darby mușcând ultima bucată de bandă 
neagră. 

— Serios? 

— Da. 

— Nu ştiam că degetele pot crește la loc. 

— Pot. 

Atinse fruntea lui Jay aşa cum mama ei o verifica de febră şi simţi că 
avea pielea rece. Lipicioasă precum ceara. Încercă să-și aducă aminte - 
ce simptome descrisese Ed? Scăderea glicemiei. Greaţă. Slăbiciune. 
Criză, comă, moarte. Cuvintele lui reveneau fragmentate: 7rebuie să o 
ducem la un spital. Asta-i tot ce putem... 

— Daaaarby! Uşa de la intrare se cutremură în canaturi şi clanța 
zdrăngăni. Noi terminăm ce-am început... 

— E... Jay se crispă. E tare supărat pe noi... 

— Perfect. 

Darby se lipi de perete și ridică pistolul cu mâna stângă, țintind spre 
ușă. 

— Să nu ratezi. 

— Nu. 

— Promiţi să nu ratezi? 

Pistolul îi tremură în mână. 

— Promit. 

Un singur glonț. Ca o previziune sumbră, îl purtase în buzunar toată 
noaptea, iar acum sosise în cele din urmă momentul să-l folosească. 

Uşa se cutremură violent când Ashley o izbi din nou. Darby tresări, 
cu degetul încordat pe trăgaci. Ar fi vrut să tragă imediat, prin ușă, dar 
ştia că ar fi fost riscant. Ştia unde stătea bărbatul și aproximativ cât era 
de înalt, însă nu putea să se bazeze pe faptul că proiectilul va perfora 
uşa cu suficientă putere ca să-l ucidă. Nu-și putea irosi unicul glonţ. 

Trebuia să aştepte. Trebuia să aștepte până când Ashley Garver 
avea să spargă uşa şi să pătrundă în aceeași încăpere cu ele, de 
aproape, ochi în ochi, la o distanţă la care să nu poată rata... 

— Ai mai tras cu o armă înainte, nu-i așa? 

— Da, minţi ea. 

Uşa se crăpă. O aşchie lungă de lemn căzu pe jos. Ashley urlă afară, 
lovind cu pumnii cu o furie animalică. 

— Dar tipul ăsta de pistol... se agită Jay. Ai mai tras cu el? 

— Da. 

— Eşti un ţintaş bun? 

— Da. 

— Chiar și fără un deget? 

— OK, Jay, ai pus destule întrebări... 

POC. Un sunet ascuţit, pneumatic, o întrerupse. 

Fereastra se sparse în spatele baricadei, răspândind cioburi pe 
podea. Văzu ceva acolo, mişcându-se în spaţiul de șapte centimetri 
dintre masă şi rama ferestrei. Era portocaliu, bont, ca un animal mare 
şi prost care și-ar fi băgat botul înăuntru. Lui Darby îi luă câteva clipe 
ca să înțeleagă ce era. 

„Futu-i, cum să nu." 

O azvârli pe Jay la podea, acoperindu-i fața. 

— Jos, jos... 

POC. Geamul automatului explodă în cioburi albe. Pungi de Skittles 
şi Cheetos căzură pe jos. 

Gura pistolului se repoziţionă. Primele două cuie ale lui Ashley 
loviseră prea sus, aşa că acum își regla ţintirea. Prin încercări 
succesive. Prin acelaşi interstiţiu privise Sandi mai înainte şi acum era 
folosit împotriva lor. 

— Îl urăsc, şopti Darby, rostogolindu-se pe burtă şi îndepărtându-şi 
de pe față părul lipicios. Îl urăsc atât de mult... 

— Ce face? 

— Nimic. 

— Trage cu cuie în noi? 

— E-n regulă. O trase pe Jay în sus, ţinând-o de mână. Haide, haide... 

Se ascunseră în Espresso Peak, adăpostindu-se în spatele tejghelei 
de piatră în timp ce - POC! POC! POC! - asaltul şrapnelului străbătea 
aerul, ricoşând pe podea, pe pereţi, pe tavan. Cutia cu foietaje se 
sparse. Paharele de plastic se răsturnară. O carafă răsună ca un gong și 
căzu lângă ele, împroșcând apă caldă. Dar tejgheaua și dulapurile, care 
formau o firidă de patruzeci şi cinci de grade, le protejau de tirul direct 
al lui Ashley. 

— Vezi? Darby o pipăi pe Jay în căutare de răni. Suntem bine. 

— Ai spus că nu trage cu cuie în noi... 

— Mda, am minţit. 

POC-POC. Două impacturi pe perete deasupra lor; Darby simţi ceva 
șfichiuindu-i obrazul. Ca o înţepătură de albină, apoi o izbucnire de 
sânge cald. Se lăsă în jos și o feri pe Jay de ricoșeuri, apărând-o cu 
propriul trup. Văzu lacrimi în ochii fetiţei. 

— Nu, nu. Jay, e-n regulă. Nu plânge... 

POC. Un cui se înfipse în umărul lui Ed Schaeffer, răsucindu-i 
cadavrul într-un rictus oribil, iar Jay ţipă. 

Darby o strânse mai tare, ignorând sângerarea de pe obraz, 
mângâind părul negru al fetiţei şi încercând cu disperare să reziste. 

„Oh, Isuse, asta e. Asta e ultima frântură de stres pe care o mai poate 
îndura. O s-ajung să privesc neajutorată cum intră-n stare de șoc și 
moare...” 

— Te rog, nu plânge, Jay... 

Copila suspină şi mai tare, hiperventilată, zbătându-se în 
strânsoarea lui Darby. 

— Te rog, crede-mă... 

POC. Un cui izbi un dulap, împroşcându-le cu așchii de lemn. 

— Jay, ascultă-mă. Vine poliția. Au întârziat, dar tot o să vină. O să 
verifice fiecare spațiu de refugiu de pe autostradă, mai ales pe cele cu 
nume asemănătoare. O să ne salveze. Doar câteva minute, da? Mai poţi 
să rezişti câteva minute? 

Vorbe. Toate, numai vorbe. 

Jay continuă să suspine, cu ochii strâns închiși, pregătindu-se 
pentru un alt țipăt, când - POC! - casa de marcat se răsturnă, aterizând 
lângă ele și împrăştiind tastele ca pe niște dinţi pierduţi. 

Darby o strânse în braţe pe fetița de şapte ani, în mijlocul violenţei, 
ferindu-i faţa şi încercând să-i aline panica. Era sigură că se terminase 
- că sistemul nervos al lui Jay nu mai putea să suporte încă o traumă - 
şi atunci îşi aminti ceva. Ridicându-se din amintiri, glasul cald al 
mamei în urechea ei: E-n regulă, Darby. Esti bine. E doar un coșmar. 

Tot ce trebuie să faci e... 

— Inspiră, îi spuse fetiţei. Numără până la cinci. Expiră. 

POC. Ceasul cu Garfield explodă pe perete, acoperindu-le cu o ploaie 
de bucățele de plastic. Darby scutură resturile din părul lui Jay, 
atingându-i obrazul și păstrându-și vocea egală: 

— Inspiră. Numără până la cinci. Expiră. Poţi să faci asta pentru 
mine? 

Jay luă o gură de aer. O reținu. Îi dădu drumul. 

— Vezi? E uşor. 

Fetița aprobă din cap. 

— Din nou. 

Inspiră iar. Dădu drumul aerului. 

— Uite așa. Darby zâmbi. Continuă să respiri şi o să... 

— Daaarby! 

Ashley lovi cu piciorul în masă, făcând-o să alunece pe podea câţiva 
centimetri. Din fereastră căzură bucățele de sticlă spartă. În timp ce 
împingea, bărbatul gâfâi: 

— Ai fi putut să fii iubita mea. 

Darby se ridică în genunchi, ameţită de aburii de benzină, dădu la o 
parte paharele răsturnate și ținti cu pistolul negru al lui Lars pe 
deasupra tejghelei. Alinie reperele de noapte, cu degetul pe trăgaci. 

— În mod normal nu sunt aşa! strigă Ashley de afară. Nu -nțelegi, 
Darbs? Nu voiam să te ucid. Eu nici măcar... adică... eu nici măcar nu 
beau, nu fumez... 

Jay tresări. 

— O să... o să intre înăuntru. 

— Da. Darby închise ochiul drept şi ţinti cu Beretta. Pe asta mă 
bazez. 

— Am fi putut merge în Idaho. Împreună. 

Ashley lovi din nou masa, împingând-o câțiva centimetri şi 
împrășştiind așchii. Vocea lui bubuia în aerul închis: 

— Nu-nţelegi? Ne-am fi dus la Rathdrum. Am fi închiriat mansarda 
de deasupra garajului unchiului meu. Eu aş fi lucrat cu Fox Contracting. 
Tu ai fi fost prietena mea, am fi plecat din oraș, tu și cu mine, şi ți-aș fi 
arătat râul lângă care am crescut, şi pontonul... 

— Spune adevărul? întrebă Jay. 

Darby oftă. 

— Cred că nici măcar e/nu ştie. 

Ashley Garver - o creatură jalnică ce purta atât de multe măști, încât 
nici el nu mai ştia cum arăta sub ele. Poate i se sfâșia inima, chiar în 
clipa în care descoperea că avea una. Sau poate nu erau decât vorbe 
goale. 

— Ai fi putut să fii prietena mea, se tângui el, dar a; distrus dracului 

totul... 

Darby fixă pistolul când masa se mișcă din nou. Deocamdată nu 
putea să tragă. Trebuia să aştepte. Trebuia să aştepte până când Ashley 
Garver devenea vizibil, până când împingea masa într-o parte şi sărea 
înăuntru prin fereastra spartă. Atunci, și numai atunci, va putea... 

„Nu.” 

Îngheţă, cu degetul pe trăgaci. Percutorul se ridică iar, cu o fracțiune 
de secundă înainte de a cădea. Îşi dăduse seama de ceva îngrozitor. 

„Nu, nu, nu...” 

Gustul înțepător de benzină pe limba ei. Canistra răsturnată se 
golise, acoperind toată podeaua cu un strat de un centimetru de 
combustibil. Aburii umpleau aerul, formând picături de condens pe 
pereți. 

„Dacă trag cu pistolul lui Lars”, îşi dădu seama îngrozită, „scânteia 
de la gura țevii ar putea aprinde vaporii din aer”. Reacţia în lanţ ar fi 
incinerat încăperea. Se vărsaseră douăzeci de litri. Podeaua ar fi 
devenit un ocean de flăcări, cel mai mare cocteil Molotov aruncat 
vreodată. Șansele de scăpare ar fi fost zero. Hanoracul lui Darby era 
îmbibat cu benzină, umed și lipicios. La fel şi geaca lui Jay. Amândouă 
ar fi ars devii. 

Să tragă cu arma înăuntru însemna sinucidere curată. 

Darby cobori pistolul. 

— Rahat. 

— Dar tu mi-ai omorât fratele. 

Ashley lovi iar masa, şuierând ca un lup. Masa mai alunecă puțin, 
atingând glezna inertă a lui Sandi; acum avea suficient spaţiu ca să se 
strecoare înăuntru. 

Furioasă, Darby aproape că azvârli pistolul. 

— Rahat, rahat, rahat... 

Jay îi atinse umărul. 

— Ce-i? 

— Păi... Darby îşi şterse sângele din ochi, reevaluând situaţia și 
făcând noi planuri disperate. Ştii ce? Nu contează. N-o să te mai atingă 
vreodată. Jur pe Dumnezeu, Jay, eu sunt îngerul tău păzitor, iar Ashley 
Garver n-o să-ți mai facă niciun rău, pentru c-o să-/ omor... 

— Te-omor! Ashley lovi din nou cu piciorul. Târfă nenorocită... 

Darby se ridică şi-şi şterse benzina de pe mâini. 

— Ascultă-mă, Jay. Nu mai așteptăm poliţia. Nu mai aşteptăm o 

salvare. Am așteptat toată noaptea şi nu m-a salvat nimeni. Aproape 
toți cei în care am avut încredere în noaptea asta m-au trădat. Noi 
suntem salvarea. Spune-o, Jay - noi suntem salvarea. 

— Noi suntem salvarea. 

— Mai tare. 

— Noi suntem salvarea! 

Jay se sculă pe picioarele nesigure. 

— Poţi s-alergi? 

— Cred că da. De ce? 

Darby mai avea o idee. Ultima scăpare nu era nici măcar pe aproape 
corect spus. Apucă o mână de șerveţele cafenii și le îndesă în prăjitorul 
de pâine. Apăsă butonul. Se auzi un clic ca la armarea unui pistol şi în 
interior rezistențele începură să se încălzească. 

Jay privea. 

— Ce faci? 

Tânăra ştia că avea zece, poate douăzeci de secunde până când 
rezistențele urmau să se încingă. 

„Noi suntem salvarea, futu-i să-i fut.” 

Apucă un pahar cu cafea solubilă pe jumătate băută - probabil a lui 
Ed, de mult răcită - și-l mototoli din fugă, strângând degetele lui Jay şi 
alergând spre toaletă. Mână în mână. Gonind spre ferestruică. 

— Nu te-opri, Jay. Nu te-opri... 

— Eşti sigură că degetele cresc la loc? 


— Da. A 

Ashley dădu buzna înăuntru. Sări prin fereastră ajutându-se de 
mâna sănătoasă, atent să nu se taie în cioburile ascuţite, și tuși din 
cauza mirosului înțepător. Uh, ce puternic era! Probabil canistra se 
vărsase şi se amestecase cu înălbitorul și vaporii de la spray-ul cu 
piper al lui Sandi, creând o atmosferă într-adevăr toxică. 

Îşi frecă ochii iritaţi, ridică pistolul pentru cuie şi baleie cu el de la 
stânga la dreapta. Mai întâi văzu trupurile prăbuşite ale lui Ed și Sandi 
lângă harta statului Colorado. Picioarele răşchirate în indecenţa morții. 
Sângele amestecat cu benzina de pe jos, în vârtejuri viu colorate. 

Alături de ei, frăţiorul lui, Lars. 

Oh, Lars. 

Era întins pe burtă. Capul i se răsucise într-o parte într-o baltă 
stacojie, părul încleiat, ochii încă pe jumătate deschişi, ca adormit. 

Gâtul era o rană deschisă, iar jugulara îi fusese tăiată până la os; părea 
un distribuitor uman de bomboane Pez. 

Puştiul sfrijit care se ducea la şcoală cu o cască din surplusul 
armatei şi cu bocanci de luptă, care iubea sosul picant pe 
cheeseburgerii Famous Star, care văzuse și revăzuse /nfanteria stelară 
până când caseta lui VHS ajunsese să facă dungi negre pe ecran nu mai 
exista acum. Era dus pentru totdeauna. N-avea să mai joace niciodată 
Gears of War pe Xbox One. Totul pentru că se lăsase atras în micul plan 
de răscumpărare nereușit al unei șoferițe de autobuz. Pentru că, între 
încuietorile schimbate, poliție și viscol, întreaga săptămână deraiase 
nebunește. 

Şi s-ar fi descurcat, totuși, dacă n-ar fi fost Darby. 

Darbs. Darbo. Micuța roșcată înverşunată din UC Boulder care 
pătrunsese în mașina lor cu ajutorul unui șiret de tenis, la naiba, care-i 
dăduse lui Jay un cuțit și scosese ireversibil de pe făgașul ei o noapte și 
aşa nesigură. Bănuia că întreaga lui viață fusese construită în vederea 
acestei confruntări. La fel şi a ei. Ea era destinul lui și el era al ei. 

Într-un univers mai bun, poate s-ar fi căsătorit cu ea. Însă în acesta 
trebuia s-o ucidă. Și, din nefericire, trebuia s-o facă în mod dureros. 

„Of, Lars, Lars, Lars. O să-ndrept lucrurile. Promit, o să...” 

Auzi un foșnet în dreapta şi se răsuci cu pistolul ridicat, aşteptându- 
se să le vadă pe Darby şi pe Jaybird ascunzându-se după standul de 
cafea. Dar în Espresso Peak nu era nimeni. Găurit de cuie, muiat în 
benzină, plin de pahare răsturnate și fragmente de plastic, totuși 
pustiu. Ele nu erau acolo. 

Observă prăjitorul de pâine umplut cu șerveţele. 

Zgomotul pe care îl auzise? 

Un nor de fum cenușiu se înălța din rezistenţele încinse ale 
prăjitorului. Șuieratul şerveţelelor care se aprindeau. Ashley își umezi 
buza superioară, gustând vaporii de benzină, și atunci totul căpătă 
sens. 

— La dracu... Fa 

O minge de foc țâşni prin fereastra triunghiulară a toaletei, 
împingând un val pârjolitor de aer presurizat. Darby sări afară cu o 
jumătate de secundă înaintea exploziei, se lovi de o masă de picnic şi 
ateriză greu, sucindu-și glezna stângă. 

Simţi un poc care-i ridică stomacul în gură. 


e] 216 + 


La câţiva pași în față, Jay se întoarse. 

— Darby! 

— Sunt bine. 

Însă ştia că nu era aşa. Glezna îi pulsa cu durere arzătoare. Degetele 
de la picior îi amorțiră instantaneu; părea că avea în tenis o grămadă 
de ace, ca nişte degete invizibile ce îi ciupeau nervii. 

— Poţi să mergi? 

— Sunt bine, repetă ea. 

Prin fereastra de deasupra răbufni urletul unui alt val de foc, care-i 
acoperi vocea. Zidul de aer fierbinte o trânti în genunchi în zăpadă. 

În spatele lor, centrul pentru vizitatori erupse în flăcări înalte, 
limbile de foc pompând o coloană de fum murdar. Urca până la cer, o 
tornadă furioasă de tăciuni strălucitori. Dimensiunile și apropierea 
erau copleșitoare. Căldura arzătoare din spatele ei, sucțiunea aerului 
consumat. Mirosul de cărbune al focului proaspăt. Zăpada se lumină în 
portocaliu, ca şi când ar fi fost în plină zi, și copacii proiectară umbre 
scheletice. 

Jay o prinse de mână. 

— Hai. Ridică-te. 

Darby mai încercă o dată, dar glezna se lăsă moale sub ea. Alt val de 
durere care o făcea să vomite. Șchiopătă câţiva pași. 

— A murit? întrebă Jay. 

— Nu te baza pe asta. 

— Adică? 

— Adică nu. 

Darby scoase din buzunarul blugilor pistolul lui Lars. Nu era sigură 
dacă Ashley fusese în interiorul clădirii când luase foc, însă spera ca 
bomba ei improvizată să-i fi pârlit măcar sprâncenele. Dar mort? Nu. 
Nu era mort, pentru că ea nu-l omorâse încă. Va putea să se odihnească 
doar după ce-i va trage în mutra dispreţuitoare glonțul de calibrul .45. 
Nu mai devreme. 

— Sper că l-ai omorât, zise Jay, în timp ce infernul se dezlănțuia în 
spatele lor, încețoșând lumea cu fum dens. 

Luna dispăruse. Copacii păreau fantome ascuţite în smogul luminat 
de foc. Marele Diavol îşi păstră forma în timp ce ardea, o cușcă de foc 
rotitor în jurul unui epicentru de căldură extremă. 

lar acum, scântei coborau ca licuricii din beznă, ciuntind zăpada în 
jurul celor două fete. Sfârâiau la contact, sute de mici meteori ridicând 

fuioare de aburi. Prea rapid ca să poată fi depășiți. 

— Jay. Scoate-ţi haina. 

— De ce? 

— E îmbibată de benzină. 

Darby își scoase şi ea hanoracul Art Walk și-l aruncă în zăpadă. 
Câteva secunde mai târziu, o scânteie îl atinse şi erupse în flăcări 
albastru-portocalii, ca un foc de tabără. 

Jay văzu şi-şi smulse imediat haina de pe ea. 

— Vezi? Ce ţi-am spus. 

Alte scântei coborau împrejurul lor, licurici purtați de vânt, şi Darby 
o urmă pe Jay pas cu pas, înfiorându-se de durere. Nu se putea opri. 
Părul îi era încă îmbibat cu combustibil. Ar fi fost de ajuns o singură 
scânteie rătăcită, însă ea ajunsese prea departe și luptase prea mult în 
noaptea asta ca să fie ucisă de o nenorocită de scânteie. 

Îşi îndepărtă de pe față o şuviță umedă. 

— În parcare. O să ne suim în Blue... 

— Ce-i Blue? 

— Maşina mea. 

— l-ai pus nume maşinii? 

— O să dau drumul la motor să-ţi țină cald. Și... 

Darby tăcu şi continuă să înainteze prin bezna plină de fum, lăsând 
cuvintele nerostite: „Și în timp ce tu stai pe scaunul din dreapta în 
Blue, eu mă duc să-l găsesc pe Ashley și-l împuşc în față. Să se termine 
totul, odată pentru totdeauna”. 

Jay îşi răsuci gâtul privind peste umăr flăcările, în timp ce alerga, ca 
şi cum s-ar fi aşteptat ca Ashley să apară dintre ruine. 

— Tu... tu i-ai omorât fratele. 

— Da. L-am omorât. 

Darby mai contempla ideea: da, azi omorâse pe cineva, înjunghiase 
în gât un om, îi fracturase degetul şi pometele și-i tăiase beregata. 
Oricât de tocită și de ciobită ar fi fost, lama Swiss Army intrase imediat, 
ca și cum ar fi tăiat carne (practic, aşa și fusese). O treabă sinistră, 
murdară. Şi înainte ca noaptea să ia sfârşit, ştia asta, trebuia să mai 
ucidă o dată. 

Jay se nelinişti. 

— Îşi iubeşte fratele. 

— L-a iubit. La trecut. 

— O să fie foarte supărat pe tine... 

— Păi... Darby se înecă într-un râs răguşit. E prea târziu pentru asta, 
Jay. 

„Încă unul. L-am ucis deja pe Beavis. Rămâne doar Butt-Head.” 

La patruzeci şi cinci de metri în spate, clădirea Marelui Diavol 
gemea ca un monstru răsucindu-se în somn, cu coastele înnegrite 
scârțâind şi pocnind în furtuna de foc. Zăpada topită se scurgea de pe 
acoperiş într-un val de aburi fierbinți. 

„Şi după... după asta o să mă odihnesc, în sfârşit.” 

Ajunseră la Copiii de Coşmar - puştanii parțial degradați, 
încremeniţi în joaca lor apocaliptică, îngropaţi în zăpadă până la brâu - 
„când Jay se opri și arătă cu degetul în josul pantei: 

— Uite. Uite, uite! 

Darby îşi şterse din ochi sângele lui Lars şi văzu şi ea. 

Lumini de faruri. 

Se apropiau de rampa de intrare în refugiul Wanapani dinspre 
autostradă. Fascicule înalte, mari, industriale deasupra unei plăci 
metalice argintii curbate ce arunca o jerbă de bucăţi de gheață. Primul 
plug DTC ajunsese în sfârşit acolo. 

Jay miji ochii. 

— E... e pentru noi? 

— Da. Pentru noi. 

Vederea lor o asigură pe Darby că lumea exterioară continua să 
existe. Era tot acolo, era reală, populată cu oameni de treabă care 
puteau să ajute, şi, slavă Domnului, ea aproape că-şi croise drum cu 
dinții afară din coşmarul ăsta crâncen, scăldat în sânge. Aproape că o 
salvase pe Jay. Aproape. 

Genunchii îi cedară şi fata căzu. Plângea și râdea în acelaşi timp, cu 
fața ca o mască întinsă, cu cicatricea vizibilă ca un panou publicitar. 
Nu-i păsa. Era foarte aproape acum. Urmări luminile galbene 
apropiindu-se din întuneric, ca două lanterne gemene. Auzi zgomotul 
unui motor. 

— Mulţumesc, Doamne. Oh, multumesc, Doamne... 

Îşi pierduse telefonul, dar ştia că era aproape şase dimineaţa. 
Trecuseră nouă ore de când o găsise pe fetiță încuiată într-o cușcă de 
câini, în duhoare de urină, într-o dubă nepăzită. Încă o oră şi răsărea 
soarele. 

„Echipajele de întreținere au sosit în avans. Sau poate au primit 
indicaţii speciale de la poliţie, în urma unui mesaj misterios în legătură 

cu un refugiu cu nume similar.. 
— Darby. 
Jay o apucă de încheietura mâinii; vocea îi era panicată. 
— Ce-i? 
— Îl văd. Ne urmăreşte. 

5.44 AM 


— Daaaaarby! 

Da, Ashley Garver le urmărea, o umbră proiectată pe lumina 
strălucitoare a focului. Acum ţinea pistolul pentru cuie în mâna stângă. 
Dreapta era rănită, strânsă sub braţ. Se afla la cincizeci de metri în 
urma lor, o siluetă împleticindu-se, cu haine fumegând, ridicând mâna 
teafără să se şteargă la gură. 

Era prea departe ca să-l împuște. 

Cătarea lui Darby era nesigură și nu-şi putea irosi unicul glonț. Aşa 
că ascunse pistolul la spate. Luminile farurilor se intensificau pe 
măsură ce plugul de zăpadă se apropia. 

Un ucigaș apropiindu-se din spate și ajutorul unui necunoscut în 
față - alegerea ar fi trebuit să fie ușoară. 

Jay o îmboldi: 

— Haide... 

Și, într-un fel, înțelese tânăra... era într-adevăr ușoară. 

— Darby, haide. Trebuie să fugim. 

— Nu. 

— Poftim? 

Fata făcu semn din cap spre gleznă: 

— O să te-ncetinesc. Fugi tu. 

În ochii lui Jay se ivi panica. 

— Poftim? Nu... 

— Jay, ascultă-mă. Trebuie să-l opresc. Nu mai pot să fug. Am fugit 
de el toată noaptea, toată noaptea asta nenorocită, și m-am săturat. 

Lumina farurilor se întețea, străpungând ceața de fum, aruncând 
umbre aspre în zăpada strălucitoare. Pe Darby o ardeau ochii. Și în 
spatele lor, silueta lui Ashley Garver se împleticea din ce în ce mai 
aproape - ajunsese la douăzeci de pași. Tot nu era suficient de 
aproape. Strânse și mai tare Beretta. 

— Trebuie să fugi. 

— Nu. 

— Fugi, strigă Darby, cu gâtul plin de fum. Fugi spre luminile alea. Și 
spune-i şoferului să-ntoarcă utilajul şi să te ducă la spital. 

O împinse, dar Jay opuse rezistență. Țipă, îşi înfipse picioarele în 
pământ, încercă s-o lovească pe Darby în umăr, apoi totul se topi într-o 

îmbrăţișare. O îmbrăţișare înfiorată, dureroasă, sub luminile care se 
intensificau... 

— O să mă-ntorc, șopti Darby în părul fetiţei, legănând-o. O să-l 
dobor și dup-aia mă-ntorc la tine. 

— Promite-mi. 

— Îţi promit, Jay... 

— lar minți. 

— Jur pe degeţelul mic, zise ea ridicând mâna dreaptă bandajată cu 
bandă izolatoare. 

Jay se crispă. 

— Nu-i amuzant. 

Ceva şuieră prin aer deasupra lor, atingând părul fetei. Primul gând 
fu șrapnel, dar de fapt ştia mai bine. Era un cui, un proiectil de oțel 
care-i trecuse pe deasupra capului. Ashley se apropia de ele... dar tot 
nu era încă destul de aproape ca să-și riște glonţul. 

Nu încă. 

O împinse pe fetiță în direcţia farurilor. 

— Acum fugi. 

Jamie Nissen făcu doi paşi ezitanți prin zăpadă şi privi în urmă, cu 
ochii plini de lacrimi fierbinți. 

— Să nu ratezi. 

— N-o să ratez, zise Darby. 

Apoi se întoarse să-l înfrunte pe Ashley. 

„N-o să ratez.” n 


Ashley fu uluit să le vadă despărțindu-se: Jaybird alerga spre plugul 
care se apropia, pe când Darby se întorsese cu fața la el. 

Acum erau la doar douăzeci de pași unul de altul. 

Pumnul drept îi pulsa ca plin de pietriș. Își simţea pielea de pe 
obraji și de pe frunte extrem de întinsă şi-l ustura ca de la o arsură 
solară. Avea buzele crăpate, nu le putea strânge și saliva îi curgea pe 
bărbie. Duhnea a piele și a păr ars, un miros dens şi greu care emana 
din el în firicele de fum. Geaca North Face i se lipise ciudat de spate, 
atârnând în fâșii topite. 

Dar, la dracu”, era în viaţă. Cei răi n-au clipă de odihnă, nu-i aşa? lar 
el se simțea destul de rău în noaptea aceea. Rupsese cu mâinile goale 
gâtul unei femei şi omorâse un om nevinovat, împușcându-l cu cuie. Ar 
fi fost un episod grozav pentru serialul Forensic Files. Să facă toate 

astea, apoi să plonjeze pe fereastra unei clădiri în flăcări și să nu se 
aleagă decât cu arsuri de gradul doi însemna norocul dracului. Cu 
untul în sus, într-adevăr. 

Observă că Darby şchiopăta în direcţia lui. Se îndepărta de farurile 
plugului de zăpadă salvator. Se îndepărta de orice speranță de scăpare. 

În direcţia Jui 

Un hohot de râs, care semănase mai degrabă cu un lătrat, îl făcu să 
se sufoce.. Poate... poate că înnebunise și ea puţin, în oala asta sub 
presiune sălbatică a nopţii. N-o putea acuza. Nici măcar nu era sigur că 
putea s-o urască; creierul lui era hiperactiv, un cocteil de sentimente 
confuze în privinţa târfei ăsteia tenace. Dar lăsând emoţiile de o parte, 
tot trebuia să-i dea cartonaș roşu pentru că-i ucisese frățiorul, aşa că 
ridică pistolul pentru cuie, miji ochii prin fum şi trase din nou. 

Se auzi un clic sec. 

„Ce-i?” 

Apăsă din nou pe trăgaci - alt clic. Spre oroarea lui, ledul 
acumulatorului Paslode-ului clipea acum roşu de avertizare. Vremea 
rece îl secătuise. În cele din urmă, se întâmplase. 

— Of futu-i... 

Ridică privirea. Darby continua să se apropie, venea spre el ca un 
înger al morții, șchiopătând, dar straniu, inuman de calmă. Și mai 
observă ceva. Ținea ceva în mână, ascuns în spatele șoldului, o formă 
abia întrezărită... 

Beretta lui Lars. 

„Nu”, îi fulgeră prin minte. „Nu, asta-i imposibil...” 


Jay alergă în lumina farurilor, fluturând din braţe. 

Plugul de zăpadă se opri; cauciucurile mari se blocară, derapând în 
lateral când frânele scrâșniră ascuţit. Lumina o înconjura, aprinzând 
zăpada de la picioarele ei, mai puternică decât lumina zilei. Nu putea să 
vadă nimic. Doar cei doi sori gemeni, atotputernici. 

Fetița ţipă - ceva ce nu-şi reaminti. 

Motorul scoase un sunet sufocat. Ușa cabinei se deschise. Șoferul 
era mai în vârstă decât tatăl ei, cu barbă şi burtă, cu o șapcă Red Sox. 
Sări afară şi alergă spre ea, deja cu răsuflarea tăiată, strigând ceva. 

Şi Jay era extenuată şi se prăbuşi în genunchi pe gheaţă. Şoferul 
ajunse lângă ea, o umbră neagră, greoaie, în lumina lungă a farurilor, 
iar motorul plugului scoase alt pufăit. Precum ciobănescul german al 

mătușii ei. Apoi bărbatul o apucă de umeri, cu obrazul nebărbierit 
aproape de al ei, cu respirația mirosind a Dr. Pepper, şi o bombardă cu 
întrebări. 

— Eşti bine? 

Fetița nu mai avea suflu. Nu putea să vorbească. 

— Ce s-a-ntâmplat? 

Acoperişul în flăcări al centrului pentru vizitatori se prăbuși, 
lemnele rupte împrăștiară alți licurici în noapte şi șoferul ridică 
privirea în direcţia lor, apoi reveni la Jay, cu mâinile aspre pe obrajii ei. 

— Acum ești în siguranţă... 

Jay voia să-i spună despre Ashley, despre Darby, despre pistolul 
pentru cuie, despre lupta pe viață și pe moarte care avea loc puţin mai 
sus pe deal. Însă nu avea cuvinte. Nu-și putea aduna gândurile. Mintea 
îi era din nou ca o gelatină, începu să plângă, iar bărbatul o luă în braţe 
şi o strânse, şi lumea se dezintegră. 

Îi şoptea, ca într-o incantație: 

— Eşti în siguranţă. Eşti în siguranţă. Eşti în siguranţă... 

Darby, ar fi vrut ea să-i spună. 

Darby nu-i în siguranţă... 

Apoi văzu o pulsaţie de roşu şi albastru care ilumină copacii. În 
spatele plugului de zăpadă, oprită cu bara de protecţie lipită de acesta, 
era o maşină de poliţie. În lumina becurilor roşii ale utilajului, Jay citi 
inscripţia de pe portieră: 

POLIȚIA RUTIERĂ. mi 

Ashley Garver fugea cât îl ţineau picioarele. 

„Imposibil. Am numărat împuşcăturile. Beretta e gol.” 

Îşi repeta asta, iar şi iar, însă tot nu avea destul curaj să se întoarcă 
şi să înfrunte cacealmaua lui Darby. Alergă spre Astro-ul parcat, unde 
lăsase al doilea acumulator în cutia Paslode-ului. Putea cel puţin să-și 
reîncarce pistolul pentru cuie, apoi să decidă cum să facă față noii 
situaţii. 

Alunecă pe un dâmb de zăpadă, temându-se de pocnetul pistolului 
şi de un glonţ în spinare, dar acesta nu veni. 

Ajunse la Astro. Nu era încuiat. Deschise portiera. Se cățără 
înăuntru, căutând sub scaunul pasagerului, doborând de pe bord 
prostioara A-10 Warthog din plastic a lui Lars, şi deschise cutia 
Paslode-ului. Două cleme de desfăcut cu degetele tremurătoare. 

Ştia că-l auzise pe Lars trăgând patru focuri în încăierare. Era sigur 
de asta. Unu-doi-trei-patru. Plus cele cinci pe care le trăsese el în 
cauciucuri, făceau nouă. Beretta avea opt gloanţe în magazie, plus unul 
pe ţeavă. Cum putea Darby să mai scoată un cartuș de calibrul .45? 
Poate de pe podeaua dubei; îşi aminti că Lars deschisese cutia de 
Federal cu capacul în jos şi vărsase zgomotos cincizeci de gloanţe... 

În cele din urmă reuşi să deschidă cutia. Capacul se lovi de torpedo. 

Primul locaș pentru acumulatori era gol, așa că umblă la celălalt. 
Sfâşie ambalajul. Dădu drumul acumulatorului în palmă. Deschise 
Paslode-ul, scoase acumulatorul descărcat... 

Încremeni. 

Nu auzise nimic, dar cumva știa. Era ceva din felul în care i se 
zbârlea părul pe ceafă, ca o electricitate statică... 

„E-n spatele meu. În clipa asta.” 

Se întoarse, încet, încet, şi da, Darby era acolo. 

Îl ajunsese din urmă şi stătea lângă portiera întredeschisă a dubei. 
Ținea cu ambele mâini Beretta Cougar, aţintit asupra lui. Ashley însuși 
cumpărase pistolul drept cadou pentru Lars cu șase luni în urmă, iar 
acum era îndreptat spre inima sa. De necrezut. lat-o: fata pe care 
încercase s-o sufoce cu o pungă de plastic acum şase ore se întorcea 
furioasă să se răzbune. Un înger al morții cu aripi negre şi cu nouă 
degete. Venise pentru el, mânjită de sângele fratelui său, cu focul 
reflectându-i-se pe pielea asudată. 

— Ce aveaţi de gând să faceţi cu Jay? întrebă ea. Spune-mi acum. 

— Poftim? Pe bune? 

Fata ridică pistolul, de la piept la fața lui. 

— Pe bune. 

— OK. 

Ashley se îndreptă în scaun, ţinând pistolul pentru cuie ascuns la 
spate. 

— Eu doar... ştii ceva? Bine. Vrei să afli? Nu-i nimic deosebit. Avem 
un unchi în Idaho, noi îi spunem Fat Kenny, care a zis că-mi dă zece mii 
pentru o fetiță albă sănătoasă, plus încă zece procente. Are un adăpost 
subteran pentru furtună şi și-a făcut clienţi niște camionagii. Bărbaţi 
voinici cu trailere, care muncesc câte douăzeci şi patru de ore pe zi, 
departe de neveste, tipi cu... ăăă... înţelegi tu. Dorinţe. 

Darby nu clipi. Ţinea Beretta spre el şi cicatricea albă i se contura pe 
sprânceană. Curbată, ca o seceră. 

— Da, e urât, şi nu-i genul meu de afacere, dar trebuia să rezolv 
cumva lucrurile. 

Ashley continua să vorbească, trăgând de timp, în vreme ce mâna 
dreaptă căuta pe scaun acumulatorul de rezervă al Paslode-ului. Apoi 
avea să încarce și s-o surprindă pe târfă cu un cui de nouă centimetri în 
faţă. 

— Aşa că da, te-am minţit, Darbs, când am promis că nu-i vorba 
despre sex. Trebuia să fie o simplă răpire, dar copoii au mirosit-o pe 
Sandi şi am fost nevoit să schimb planul, iar acum e categoric, absolut, 
un milion la sută o chestie despre sex, şi-mi pare rău. 

Pe la spate, degetele lui atinseră acumulatorul din întâmplare - asta 
e/- şi se strânseră în jurul său. 

— Cum îl cheamă? întrebă Darby. 

— Kenny Garver. 

— Unde locuiește? 

— În Rathdrum. 

— Adresa. 

— Black Lake Road, numărul 912. 

Ashley puse acumulatorul în pistol, uşor, ca să nu se audă clicul. 
Simţi că zâmbeşte, chiar ameninţat cu pistolul. Ţinea Paslode-ul la 
spate, pregătindu-se să-l ridice şi să tragă. 

— Adică, la naiba, m-ai prins, Darbs. Ai câștigat. Mă predau. Hai să 
mai jucăm o rundă de Cerc cât așteptăm polițiștii... 

— Hai să nu, zise Darby şi apăsă pe trăgaci. 

PAC. 

6.01 AM 


Ashley tresări la auzul împuşcăturii. Nu se așteptase să fie în viaţă și 
s-o audă. Se presupune că nu auzi glonțul care te omoară. 

Dar el îl auzi. 

Și da, era în viaţă. 

„Ce s-a-ntâmplat?” 

Darby ezită lângă portiera dubei, clătinându-se în tăcere, şocată. 
Lăsă în jos Beretta lui Lars și se uită la fratele lui, cu ochii încărcaţi de 
teroare. Abia atunci observă și el, imediat sub clavicula ei dreaptă. Pe 
tricoul negru. Un cerc roşu care se lărgea. Sânge. 

— Am spus să arunci arma! 

Ashley văzu mișcare în oglinda retrovizoare şi se întoarse, 
descoperind un pădurar, sau polițist rutier, sau ajutor de şerif, ceva, 
stând în spatele Astro-ului cu o mână pe aripă, trăgându-și sufletul, cu 
o pălărie Smoky Bear și țintind cu un Glock. 

Bărbatul strigă din nou: 

— Aruncă arma, fato! 

Darby se întoarse spre poliţist, cu buzele mișcându-se. Încerca să 
vorbească. Apoi Beretta Cougar căzu în zăpadă - fără să fi tras - şi 
genunchii îi cedară. Pur și simplu, Darby Thorne cea plină de resurse, 
curajoasă, se prăbuşi ca un sac de gunoi într-o parcare acoperită de 
zăpadă. 

Ashley rămase cu gura căscată. „Nu se poate. La naiba, nu se poate. E 
incredibil.” 

— Rămâi acolo, ordonă polițistul atingând radioul de pe umăr. S-a 
tras. S-a tras. Zece-cincizeci-doi... 

Gârbovit pe scaun, Ashley puse totul cap la cap - atrasă de incendiu, 
poliția sosise și bineînțeles că primul lucru pe care țărănoiul de polițai 
îl văzuse fusese Darby, acoperită de sânge și cu un pistol în mâini, 
urmărind victima neajutorată înainte de a o încolţi în dubă, o fracțiune 
de secundă înainte de a o executa. Căpitanul America nu avusese astfel 
alternativă decât să tragă. Trebuia s-o împuşte. Așa mergea treaba. Era 
perfect. Incredibil de perfect. 

Sincronizarea, ghinionul pur. Da, dom'le, el fusese întotdeauna 
special. Aici lucrau forțe supranaturale. Era un om magic autentic, care 
nu putea fi prins niciodată. 

Polițistul se apropie, cu pistolul ridicat, îndepărtând Beretta de 
Darby cu un şut şi răsucindu-i mâinile la spate ca să le prindă în cătușe. 
Se purta brutal, smucindu-i coatele, dar, judecând după cantitatea de 
sânge aburind în zăpadă, ea prânzea deja cu Doamna cu Coasa. 
Cătuşele se deschiseră cu un pocnet metalic și în sclipirea flăcărilor 
Ashley putu să citească plăcuța cu numele poliţistului: CPL RON HILL. 

Polițistul înălță privirea. 

— Domnule, vreau să vă văd mâinile... 

— Sigur. 

Ashley ridică pistolul pentru cuie. 

PAC-PAC. 

DIMINEAȚA 

6.15 AM 


Ashley Garver fluiera Crăciun alb, cântecul lui Bing Crosby, în timp 
ce ridica de jos Glock-ul caporalului Hill, un pistol cu electroşocuri 
galben strident, şi un baston de cauciuc zdravăn. Căută și prin 
portofelul polițistului, băgă în buzunar două bancnote de douăzeci şi 
una de zece, observând în același timp că soţia tipului părea o 
adevărată căprioară. 

În cădere, polițistul rutier dăduse drumul unei serii de împuşcături 
reflexe, spărgând geamul din spatele lui Ashley, făcând o gaură în 
plafonul dubei şi irosind altele în cer. Probabil că un glonț îi atinsese 
razant fața lui Ashley, fiindcă simțea o înţepătură pe obraz. Sau poate 
că era doar pielea lui arsă, care crăpa în aerul rece. 

Oricum, mare noroc. Într-adevăr cu partea unsă în sus. 

Ashley hotărî că avea să-l ucidă și pe șoferul plugului. Vehiculul 
acela diesel înalt era ca un paravan care bloca parcarea refugiului. 
După aceea va manevra cu finețe Astro-ul pe lângă el și va pleca 
dracului din Colorado, înainte să sosească ajutoarele caporalului Hill. 

Cu toate că... Ja dracu, aduceţi-i. 

Ashley putea să-i doboare pe toți. 

Străbătu parcarea largă pe când centrul pentru vizitatori Wanapani 
ardea şi se prăbușea în spatele lui, apoi se îndreptă spre farurile 
camionetei oprite. Cerul începea să capete culoarea cositorului, un gri 
luminos pe măsură ce soarele se pregătea să se ridice deasupra 
orizontului, şi bărbatul verifică muniţia rămasă în Glock. Magaziile 
astea aveau pe spate gradații, ca să ştii dintr-o privire câte gloanţe îţi 
mai rămăseseră. Zări cel puțin nouă. Plus un încărcător întreg pe care 
îl scosese de la centura caporalului Hill. Îl încărcă pe acesta, pentru 
orice eventualitate. 

Stătea în lumina orbitoare a farurilor utilajului, ferindu-și fața. 
Ascunse Glock-ul în buzunarul gecii, unde încăpu confortabil. Nu putea 
vedea prin parbriz - era prea întuneric dar ușa portocalie din dreptul 
şoferului era întredeschisă. Pe lateral scria DTC. 

— Hei! strigă. E-n regulă. 

Tăcere. 

Îşi umezi buzele. 

— Caporalul Hill m-a trimis să-ți spun că perimetrul e securizat, 

situația-i sub control. L-a împuşcat pe răpitor. Vrea să transmiţi pe 
banda voastră de frecvență un mesaj celorlalte pluguri. 

Altă tăcere lungă. 

Apoi, în cele din urmă, uşa se deschise şi apăru o față neîngrijită, un 
bărbat care stătea pe treapta metalică. 

— Am sunat deja şi au spus... 

Ashley ţinti cu Glock-ul. PAC. 

Fereastra explodă. Ratase cu puțin, însă bărbatul căzu oricum afară 
din cabină și se izbi greoi cu fundul de zăpadă. Şapca Red Sox zbură. 

Ashley trecu prin fasciculele de lumină ferindu-și ochii. 

Şoferul se răsuci pe burtă, cioburi scrâșniră sub el, şi se ridică, 
întinzându-se spre uşa întredeschisă ca să se salte înăuntru - PAC -, 
dar Ashley îi făcu o gaură în braţ. Bărbatul urlă răgușit. 

Ashley închise ușa cu palma. 

— E-n regulă, domnule. 

— Nu m-omori. 

Bărbatul se târî într-o parte, pe un cot, ţinându-se de încheietură. 
Sângele cald îi şiroia printre degete, pătând zăpada și lăsând o dâră 
roşie. 

— Te rog, Dumnezeule, te rog, nu m-omor?... 

Ashley îl urmă. 

— N-o să te-omor. 

— Te rog, nu, nu... 

— Nu te mai mișca. E-n regulă. N-o să te omor, zise Ashley punându- 
şi piciorul pe spatele lui cărnos ca să-l țintuiască. Nu te mai zbate, 
domnule. Totul e bine, îți promit. 

Spunând asta, înfipse Glock-ul în ceafa bărbatului. Strânse 
trăgaciul... dar se opri. 

Avea din nou senzaţia aceea. Electricitatea aceea stranie. 

Cineva stătea în spatele lui. 

„Ce mai e acum?” 

Se întoarse, aşteptându-se pe jumătate să vadă stafia zdrențuită a 
lui Darby Thorne revenită pentru răzbunarea sângeroasă... dar silueta 
din spatele lui era mai scundă, mai mică. Era Jay. Micuța şi inofensiva 
Jaybird, cu tricoul ei roşu Poké Ball, gata să fie martoră la încă o crimă. 
Cu toată sinceritatea, uitase complet de ea. Însă, chiar şi cu Lars ieşit 
din ecuaţie, tot mai putea să i-o livreze lui Fat Kenny şi să adune un 
venit sigur atât timp cât rezista ea... 

Fetița avea ceva în mână. 

În prima clipă, Ashley crezu că era spray-ul cu piper al lui Sandi. 

Dar când fetița de șapte ani îl ridică - reflectând o sclipire a focului - 
, Ashley înțelese cu un șoc de teroare că era ceva mult mai rău. Era 
Beretta lui Lars. Probabil că ridicase pistolul din zăpada înroșită de 
lângă trupul lui Darby când el nu fusese atent și acum era acolo, în 
mânuţele ei tremurătoare. 

Aţintit spre el. 

Din nou. 

Ashley suspină: 

— Hai, fi serioa... 

PAC. 

6.22 AM 


Ashley Garver tresări din nou. Şi din nou timpanele îi răsunară ca 
răspuns la o împușcătură pe care nu se așteptase s-o audă. 

Deschise ochii. Jay stătea în continuare lângă plug, cu ochii îngroziți. 
Ținând strâns Beretta între degetele albite. Un fum murdar zăbovea în 
aer, răsucindu-se în lumina farurilor. Se simțea mirosul de cărbune al 
prafului de pușcă ars. 

„A ratat.” 

Bărbatul își pipăi abdomenul și pieptul, ca să fie sigur. Nici sânge, 
nici presiune, nici durere. Trunchiul şi membrele îi erau în regulă. 

„Da”, își dădu el seama. „De la un metru, Jaybird a ratat." 

Maxilarul fetiţei tremura. Ea ținti din nou și încercă să tragă încă o 
dată, dar trăgaciul era moale. Nu scoase nici măcar un clic. Arma era 
goală. Indiferent de unde reuşise Darby să dezgroape acel cartuș 
suplimentar miraculos, nu mai conta, fiindcă el şuierase inofensiv pe 
lângă urechea lui Ashley şi ajunsese pe undeva printre brazii înghețați. 
Dispăruse, ultima lor rază de speranţă irosită, și el era încă în viaţă. 

„Oare sunt nemuritor?” 

Totul fusese de o ironie sumbră. 

Mingea de foc care-l azvârlise prin fereastră numai cu arsuri 
minore. Sosirea polițistului care, în mod uimitor, împușcase persoana 
greșită în ultima clipă. lar acum asta! Mica Jaybird avusese moartea lui 
în mâini, decisiv, şi totuşi ratase. Felia lui de pâine căzuse încă o dată 
cu partea unsă în sus. Împotriva tuturor probabilităților! 

Bărbatul își înăbuși un hohot de râs sardonic. Toată viaţa fusese 
adăpostit, izolat de consecințe, de o forță generoasă, necunoscută. 
Faptul că se născuse cu aspectul și cu instinctul de prădător, pe care 
Lars nu le avusese niciodată. Faptul că tatăl lui pierduse lupta cu boala 
Alzheimer exact la momentul potrivit ca să-i predea frâiele lui Fox 
Contracting. Chiar şi când fusese prins în capcană în adâncul minei 
Chink's Drop, fusese salvat prin norocul cel mai chior și mai prostesc, 
iar oasele degetului său mare se sudaseră perfect, contrar predicțiilor 
medicului - da, domnule, el crescuse şi devenise un om magic, într- 
adevăr, şi nu încăpea îndoială că era destinat unor lucruri măreţe. 

Cât de măreţe? 

La dracu', poate că într-o zi va ajunge preşedinte. 

Nu mai putea rezista; izbucni în râs - însă, într-un fel ciudat, nu-și 
auzi râsul. Doar un ţiuit în urechi. Dacă se gândea bine, nu era sigur 
nici măcar că i se mișca fața. 

„Frumoasă împușcătură, Jaybird”, încercă el să spună. 

Niciun sunet. 

Jay cobori Beretta. Părea bizar de calmă și continua să-l privească, 
studiindu-l cu ochii ei mici și albaștri. Nu cu groază - nu mai era groază 
—, ci cu interes. 

„Ce dracu'?” 

Ashley încercă din nou să vorbească, de data asta mai lent, 
articulând grijuliu: „Frumoasă împușcătură, Jaybird”, şi auzi ieşind o 
singură silabă mormăită printre buzele amorţite ca de novocaină. Era 
vocea lui — da, venea din plămâni şi din coardele vocale dar o folosea 
un retardat bălos pe care nu-l recunoștea. Era senzaţia cea mai 
terifiantă de care avusese parte vreodată. 

Apoi ochii își pierdură focalizarea. 

Jay se înceţoșă, apoi se dublă. Acum erau două Jaybird care se 
holbau la el şi amândouă lăsaseră în jos copii gemene ale pistolului 
care-l ucisese. 

O umezeală călduţă îi şiroi pe față, gâdilându-i obrazul. Un miros 
ciudat îi pătrunse în creier, dens şi amar, ca de pene arse. Acum era 
furios, tremura de mânie, și încercă să spună altceva, s-o blesteme pe 
Jay, s-o amenințe cu cartonașul roşu, să ridice arma poliţistului şi s-o 
amuțească pe veci, dar arma îi căzuse deja dintre degete. Spre 
profunda lui oroare, uitase cum se numea. Îşi amintea ceva... ceva cu 
ock. Să fie Pock? Doc? Rock-in-a-Sock? Nu mai era sigur de nimic, 
cuvintele se ofileau și cădeau ca niște frunze uscate, iar el le căută 
frenetic, pe oricare dintre ele, și apucă unul singur... 

— Ajutor... 

leși un simplu geamăt, de nerecunoscut. 

Apoi lumea se răsturnă și cerul care se lumina ajunse dedesubt, 
când Ashley se prăbușşi, lovind zăpada cu spatele. Pistolul era undeva 
în dreapta lui, dar se simţea prea slăbit ca să-l ajungă. Nici măcar nu 
era conștient că zăcea pe jos, pentru că, în gândurile lui fragmentate, 
Ashley Garver era încă în aer, încă neajutorat, şi tot cădea, cădea, 
cădea... 

A 


— Darby, s-a terminat. 

Cădea şi ea, când auzi vocea fetiţei şi se agăță de ea. O lega de lume 
ca un fir subțire. Deschise pleoapele lipite de urdori şi zări umbra lui 
Jay cocoşată pe un cer vast cenuşiu. 

— Darby, gata. Am luat pistolul tău, iar Ashley a vrut să mai omoare 
pe cineva, aşa că l-am împușcat. 

Îşi sili buzele uscate să se mişte. 

— Bună treabă. 

— În față. 

— Excelent. 

— Tu... şi tu ai fost împuşcată, Darby. 

— Da, am observat. 

— Eşti bine? 

— Nu prea. 

Jay se aplecă și o cuprinse în braţe; părul ei îi gâdila faţa lui Darby. 
Încercă să respire, dar coastele păreau ciudat de strânse. Parcă cineva i 
s-ar fi aşezat pe piept, strivindu-i plămânii. 

Inspiră, îi spunea mama ei. 

OK. 

Apoi numără până la cinci. Expiră... 

— Darby! Fetița o scutură. Opreşte-te. 

— Da? Sunt aici. 

— Închideai ochii. 

— E-n regulă. 

— Nu. Promite-mi, promite-mi că n-o să închizi ochii... 

— Bine. Ridică mâna dreaptă înfășurată în bandă izolatoare. Jur pe 
degeţelul mic. 

— Tot nu-i amuzant. Te rog, Darby. 

Se străduia, dar pleoapele îi cădeau, împingând-o inevitabil în 
beznă. 

— Jay, spune-mi. Cum se numea dinozaurul tău preferat? 

— Ți-am spus deja. 

— Repetă, te rog. 

— De ce? 

— Vreau doar s-aud. 

Jay ezită. 

— Eustreptospondylus. 

— E... Darby râse fără putere. E un dinozaur aşa de prostuţ, Jay. 

Fetița zâmbi printre lacrimi. 

— Oricum n-ai putea să-i scrii numele. 

Cumva, peticul de gheaţă zgrunţuroasă era mai confortabil decât 
orice saltea de puf pe care se întinsese vreodată. Fiecare petic învinețit 
al corpului său se simțea perfect acolo. Ca şi cum s-ar fi pregătit pentru 
un somn binemeritat. Simţi iarăși cum i se închid pleoapele. Nu mai 
percepea durerea din piept, ci doar o presiune surdă, crescândă. 

Jay șopti ceva. 

— Ce-ai spus? 

— Ți-am spus „mulţumesc”. 

Asta îi provocă lui Darby un fior mic şi stomacul i se strânse cu o 
emoție pe care n-o putea defini. Nu era sigură ce ar fi trebuit să-i spună 
fetiţei, cum să răspundă - cu plăcere? Tot ce ştia era că dacă i s-ar fi 
oferit posibilitatea să aleagă ar fi procedat la fel. În fiecare minut al 
nopții acesteia. Cu toată suferinţa. Cu toate sacrificiile. Pentru că dacă 
salvarea unei fetițe de şapte ani din mâinile unui individ care molesta 
copii nu merita sacrificiul suprem, atunci ce dracu' mai merita? 

Acum, sângerând în zăpadă și privind centrul pentru vizitatori 
Wanapani, construit din fonduri publice, arzând şi prăbuşindu-se ca un 
schelet negru, Darby se prăbușşi și ea într-o pace adâncă și 
satisfăcătoare. Ajunsese foarte aproape acum. Dureros de aproape. Mai 
avea doar un ultim lucru de făcut, repede, înainte să-și piardă 
cunoştinţa. 

— Jay? O ultimă favoare. Caută în buzunarul meu drept, te rog. 
Trebuie să fie un pix albastru. 

O pauză. 

— OK. 

— Pune-mi-l în mâna stângă. 

— De ce? 

— Fă-o, te rog. Dup-aia vreau să te-ntorci la plugul de zăpadă. 
Spune-i șoferului să-ntoarcă și să te ducă imediat la un spital. Spune-i 
că-i o urgenţă, că ai nevoie de steroizi înainte să intri în criză... 

— O să vii cu noi? 

— Nu. Eu o să rămân aici. Vreau să dorm. 

— Te rog. Vino cu noi... 

— Nu pot. 

Firul lui Darby se rupsese și ea cădea din nou, prin straturi de 
întuneric, alunecând înapoia propriului ei cap, din nou în Provo, în 
casa copilăriei cu țevi vechi şi tavan ca floricelele de porumb, învăluită 

de braţele mamei. Coşmarul se disipa. Auzea în ureche vocea caldă a 
mamei: Vezi? Esti bine, Darby. A fost doar un vis urât. 

Totul s-a terminat acum... 

— Te rog, șopti Jay, de departe. Te rog, vino cu mine... 

Inspiră. Numără până la cinci. Expiră. 

OK. 

Așa. Continuă să faci asta. 

Printre gândurile care i se întunecau, își reaminti ultimele cuvinte 
ale lui Ashley și-și ridică mâneca dreaptă, deschise pixul și scrise cu 
mâna stângă pe încheietură. Strâmb, cu pasta sărită, doar majuscule pe 
pielea ei goală. 

KENNY GARVER. 

RATHDRUM IDAHO. 

BLACK LAKE ROAD 912. 

Acum se încheia totul cu adevărat. Jay era salvată şi fiecare punct al 
planului dezgustător al lui Ashley era eliminat, scos la lumina zilei 
pentru judecată. Lăsă pixul să-i alunece printre degete, în sfârșit 
mulțumită. Când poliţiştii îi vor descoperi trupul îngheţat acolo în 
zăpadă, vor citi ultimul ei mesaj. Vor ști că mai aveau o ultimă ușă la 
care să bată, tocmai în Idaho. 

Sunt lângă tine, Darby. 

OK. 

Nu-ţi fie teamă. Fantoma cu picioare lungi nu-i reală. Mama o 
strângea şi mai puternic, imposibil de puternic, înfășurând-o bine în 
momentul acela perfect şi teroarea luase sfârşit în cele din urmă. A fost 
doar un coșmar și totul s-a terminat acum. O să fii bine. Și... Darby? 

Da? 

Sunt foarte mândră de tine. 

CIORNĂ E-MAIL (NEEXPEDIAT) 
12/24/17 5.31 AM 

To: omumagic13(Qgmail.com 

From: Fat_Kenny1964(Qoutlook.com 


Scuze de întârziere, Ashley, am avut și noi Zăpaghedon aici. 
Hambarul vecinilor s-a dărâmat și caii au luat-o razna. Nici n-ai mai 
recunoaşte locul. 

Ai vrut o confirmare scrisă - bun, hai să facem treaba. Îţi dau în 
avans 10 miare, plus 10% din tot ce scot după aia. A trecut ceva timp 
de când n-am mai făcut asta, însă buncărul e pregătit și am deja doi tipi 
interesaţi, unul din Milwaukee și unul din Portland. 

Medicamentele pe care le aduci o s-o facă bine, cel puţin pentru un 
timp, aşa-i? Să se simtă rău e OK, să vomite NU E OK. 

Sper c-ai lucrat curat cu tăntica de pe autobuzul școlii. Ar trebui să 
fii deja în Bozeman, așa c-o să ajungi aici a doua zi de Crăciun? Ai grijă 
de tine, curăţă-i nasul lui Lars şi ferește-te de drumurile circulate. 

Mai vorbim, bate cineva la u... 

EPILOG 


8 februarie 
Provo, Utah 


Jay nu-și dăduse seama că numele de familie al lui Darby se scria cu 
„€ mut la final decât atunci când îl văzuse scris pe piatra funerară 
betonată. Sub el, data morții: 24 decembrie. 

Cu o zi înainte de Crăciun. 

Cu șapte zile înainte de Anul Nou. 

În urmă cu patruzeci și şase de zile. 

Jay era cu părinții în oraşul natal al lui Darby, pe colina unui cimitir 
încă acoperită de zăpada care se dezgheţa, pentru că tatăl ei insistase 
să facă drumul ăsta. Iniţial voiseră să zboare aici încă din ianuarie, dar 
boala lui Jay recidivase cu două crize care o ţintuiseră la pat, sub 
observaţie. În cele din urmă, în ultima săptămână fusese considerată 
suficient de sănătoasă pentru călătorie. Tot timpul, tatăl ei insistase: 
Trebuie s-o revedem pe Darby Thorne. Îi datorăm ceva ce nu poate fi 
scris pe un cec. 

— Ăsta e? întrebă acum. 

Era cu câțiva paşi în urmă. 

— Da. 

Orele și zilele de după incidentul de pe autostrada din Colorado 
erau cufundate într-o ceață bolnăvicioasă, dar câteva momente se 
reliefau în memoria lui Jay. Durerea de la acul perfuziei. Vuietul palelor 
elicei. Medicii care o înconjuraseră și o aplaudaseră când o duseseră pe 
heliportul Spitalului Saint Joseph. Ceaţa stranie cauzată de 
medicamente. Mama şi tatăl ei alergând pe coridor, în ralanti, ca într- 
un vis, ținându-se de mână într-un fel cum nu-i mai văzuse niciodată. 
Vorbind cu glasuri sufocate, aşa cum nu-i mai auzise vreodată. 
Îmbrăţișarea în trei deasupra patului ei care scârțâia. Gustul sărat al 
lacrimilor. 

Și camerele de filmat. Microfoanele. Anchetatorii, strângând în 
mâini blocnotesuri și tablete, punând întrebări delicate și schimbând 
priviri reținute. Interviurile prin telefon cu ziariști ale căror accente 
abia le putea înţelege. Duba celor de la știri parcată în fața casei lor, cu 
o antenă care părea catargul unei corăbii. Felul respectuos, aproape 

temător în care oamenii își coborau vocile când vorbeau despre cei 
morţi, ca bietul Edward Schaeffer. Sau caporalul Ron Hill, polițistul 
rutier care luase o decizie eronată, tragică, ce-l costase viața. 

Şi Darby Thorne. 

Tânăra care pornise totul. Neobosita studentă la Arte, cu ochi 
împăienjeniți, de la o facultate de stat obscură din Boulder, care 
traversa Munții Stâncoși într-o Honda Civic rablagită, care dăduse 
prima peste fetița încuiată în duba unui necunoscut și întreprinsese 
acțiuni eroice ca s-o salveze. 

Și, în ciuda tuturor piedicilor, reușise. 

Darby a ajuns acolo, în refugiul ăla, cu un scop, spusese mama lui Jay 
pe când erau încă în Saint Joseph. Uneori Dumnezeu pune oamenii 
exact acolo unde e nevoie de ei. 

Chiar dacă ei n-o știu. 

O pală de vânt se strecură prin cimitir, suflând printre pietrele 
înalte de mormânt și făcând-o pe Jay să tremure; mama ei ajunse din 
urmă grupul și-și ridică ochelarii de soare ca să poată citi literele ce se 
conturau pe hârtie tot mai clare cu fiecare atingere a creionului negru. 

— Avea... avea un nume frumos. 

— Da. Aşa e. 

Razele soarelui străpunseră norii pentru câteva secunde şi Jay le 
simţi căldura pe piele. O pătură de lumină acoperi mormintele, făcând 
să sclipească granitul și firele de iarbă înghețate. Apoi dispăru, 
acoperită de frigul mușcător, şi tatăl fetiţei își înfundă mâinile în 
buzunarele hainei. Cei trei tăcură pentru o vreme, ascultând ultimele 
linii ale creionului care transfera scrisul de pe piatra funerară pe 
hârtie. 

— Stai cât vrei tu, îi spuse. 

Dar desenul era deja gata. Banda adezivă fu scoasă de pe piatră, colț 
după colț. Apoi fu îndepărtată și hârtia, lăsând să se vadă literele 
gravate: MAYA BELLEANGE THORNE. 

— Ce-ai vrut să spui? întrebă Jay. Ce-ai vrut să spui când te-am 
întrebat dacă vă iubeaţi, iar tu ai spus „e complicat”? 

Darby răsuci hârtia de orez şi o introduse într-un tub de carton, 
apoi se ridică de lângă mormântul mamei ei şi strânse umărul lui Jay. 

— E-n regulă, îi zise. M-am înșelat. 


e 240 


e 241 


Minciunile cele mai uşor de spus sunt cele adevărate. 


Ce poți face dacă un viscol teribil te-a blocat într-un refugiu din 
creierul munţilor, fără nicio cale de comunicare, alături de patru 
străini, dintre care ştii că unul a răpit un copil? Pe neaşteptate, 
tânăra Darby se vede pusă în situaţia de a deveni îngerul păzitor 
al unei fetițe de şapte ani. Hotărâtă să salveze viața micuţei, ea 
nu poate decât să se bazeze pe propria ingeniozitate, demers ce 


devine o luptă cruntă pentru supravieţuire într-un spațiu pe care 
natura l-a decretat fără ieşire... 


Uneori Dumnezeu pune oamenii 
exact acolo unde e nevoie de ei. 
Chiar dacă ei n-o ştiu. 

